
Sfinţi daco-români şi români 


CUVÂNT ÎNAINTE 


Sfânta Scriptură ne arată că „Minunat este Dumnezeu întru sfinții Lui” (Psalm 67, 36). 
Aceasta înseamnă în primul rând că Dumnezeu - Unicul izvor al sfinţeniei - împărtăşeşte sfinţenia Sa 
oamenilor pe măsură ce oamenii îl caută pe Dumnezeu. 

De aceea, Sfântul Apostol Pavel îndeamnă zicând: „Căutați pacea cu toți şi sfințenia, fără de 
care nimeni nu va vedea pe Domnul” (Evrei 12,14). Biserica lui Hristos Cel răstignit şi înviat, 
întemeiată de El prin pogorârea Sfântului Duh în ziua Cincizecimii, este deodată experiența căutării 
sfințeniei şi a primirii sfinţeniei de către oameni. Cu alte cuvinte, comuniunea sfinților din toate 
veacurile şi din toate locurile este comuniunea împărăției lui Dumnezeu (Romani 14, 17). Sfinții sunt 
prietenii cei mai intimi ai lui Dumnezeu şi cei mai buni dintre oameni. Sfântul este purtătorul dragostei 
lui Hristos pentru lume şi sălaşul locuirii Sfântului Duh, Care cu suspine negrăite doreşte ca orice om 
să crească duhovniceşte spre asemănarea cu Dumnezeu (Romani 8,27-30). 

Biserica cinsteşte pe sfinți întrucât simte prezenţa lui Hristos şi lucrarea Sfântului Duh în ei. 
Cinstirea sfinților nu este, aşadar, o ştirbire a cinstirii lui Dumnezeu ci, dimpotrivă, este o preamărire a 
iubirii Sale pentru oameni şi a lucrării Lui de înălţare a omului spre frumuseţea şi viaţa veşnică a lui 
Dumnezeu. Dumnezeu nu este minunat într-o singurătate şi într-o izolare veşnică, ci este minunat întru 
sfinții care se bucură de iubirea lui Dumnezeu şi de slava Sa. De aceea, Biserica dreptmăritoare 
cunoaşte şi cinsteşte bucuria sfinţilor, întrucât omul a fost creat după chipul lui Dumnezeu Cel veşnic 
sfânt, sfinţenia este viaţa adevărată a omului, sau împlinirea umanului. Astfel, Evanghelia 
îndeamnă: „Fiți desăvârşiți precum Tatăl vostru Cel din ceruri desăvârşit este” (Matei 5,48). 
Dumnezeu lucrează minunat de-a lungul întregii istorii a omenirii şi cheamă la sfinţenie toate 
neamurile şi toate categoriile de oameni, de toate stările, de toate vârstele: ,„ El voieşte ca toți oamenii 
să se mântuiască şi la cunoştinţa adevărului să vină” (I Timotei 2,4). 

Cartea Apocalipsei ne spune că neamurile îşi vor aduce slava lor în împărăția lui Dumnezeu 
(Apocalipsa 21, 16). Sfinţii fiecărui neam reprezintă mai ales frumuseţea cea nepieritoare a slavei 
fiecărui neam în fața lui Dumnezeu. 

Sfinţii pe care i-a canonizat Biserica noastră au fost mai întâi cinstiți de poporul credincios, iar 
Biserica, de fapt, confirmă recunoaşterea sfinţeniei, care vine din lucrarea Sfântului Duh în oameni. 
Biserica constată şi proclamă sfinţenia acolo unde Dumnezeu a binevoit s-o arate. Sfinţii sunt 
cunoscuţi şi necunoscuţi oamenilor, iar numărul total al sfinților din fiecare neam şi din fiecare vreme 
îl ştie numai Dumnezeu. Biserica a rânduit ca duminica întâia după Rusalii să fie numită „Duminica 
Tuturor Sfinţilor”, arătând prin aceasta că sfinţenia este cel mai de preţ rod al lucrării Sfântului Duh în 
Biserică. Pentru a sublinia faptul că Duhul Sfânt a lucrat în chip minunat de-a lungul veacurilor şi pe 
pământul ţării noastre sau în poporul nostru, de la creştinarea sa începând cu secolul II şi până astăzi, 
Sfântul Sinod al Bisericii Ortodoxe Române, la 20 iunie 1992, a hotărât ca Duminica a Il-a după 
Rusalii să fie numită „Duminica Sfinţilor Români”, urmând Duminicii Tuturor Sfinţilor, în general. 

Cartea Părintelui profesor dr. Mircea Păcurariu, pe care o publicăm acum în editura 
TRINITAS a Mitropoliei Moldovei şi Bucovinei, este o mărturie, o pomenire şi o cinstire adusă 
sfinților daco-romani şi români. 

Totodată, ea este şi un îndemn de a urma pilda sfinţilor iubitori de Hristos, apărători ai dreptei 
credinţe şi binefăcători milostivi față de semenii lor. fntr-o lume confruntată cu necredinţa şi necurăţia 
inimii, cu rătăciri sectare şi egoiste, care întunecă chipul lui Dumnezeu în om, sau cu deznădejdea şi 
lipsa de sens a existenței, felul de viețuire şi ajutorul sfinților sunt totdeauna lumină în candela 
credinţei, izvor de viață şi prietenie pentru mântuirea noastră. 

Mulţumim autorului pentru osteneala lui şi binecuvântăm pe cititori pentru râvna lor, rugând 
pe toţi sfinţii din neamul nostru să lumineze şi să întărească cu rugăciunile lor pe toţi cei care pe 
pământ caută sfinţenia vieţii în Hristos ca arvună şi împlinire a împărăției cerurilor. 

DANIEL 
Mitropolitul Moldovei şi Bucovinei 


Mănăstirea Bucium - laşi 
La Duminica Sfinţilor Români, 1993 

CUVÂNTUL AUTORULUI 


Cu ajutorul lui Dumnezeu vede lumina tiparului, în Moldova lui Ştefan cel Mare şi 
Sfânt, această carte cuprinzând Vieţile celor o sută de sfinți daco-romani şi români. Am 
scris-o cu dragoste şi sentimente de aleasă cinstire faţă de aceşti mari fii ai neamului şi ai 
Bisericii noastre, cu gândul de a face cunoscute viaţa şi faptele lor credincioşilor de astăzi, 
sau, după cum spunea marele mitropolit al Moldovei Veniamin Costache, „ca nu prin 
trecerea vremii să se facă cu totul neştiuţi aceşti părinţi neamului cestui mai de pe urmă şi ca 
să se arate că dintru toate neamurile îşi alege Dumnezeu pre robii Săi cei ce urmează voii şi 
poruncilor Lui” (Vieţile Sfinţilor pe decembrie, Mănăstirea Neamţ, 1811, f. 333 b). 

Drept aceea, cartea de faţă n-a fost concepută ca o lucrare „ştiinţifică ”, în sensul 
obişnuit al cuvântului, ci ca una de „popularizare”, sau mai corect spus de „zidire 
sufletească”, spre a fi de folos bunilor noştri credincioşi în strădaniile lor spre o viaţă cât 
mai aleasă şi mai bine plăcută lui Dumnezeu şi oamenilor. 

Am prezentat mai multe „„categorii” de sfinți. Unii au fost trecuți de Biserică în 
sinaxar din vremuri îndepărtate, care nu se pot fixa cu certitudine, mai ales în cazul 
martirilor daco-romani. Altii au fost „canonizaţi ”, într-unfel, de evlavia populară, fiind 
socotirea „sfinţi îndată după moarte, fie pentru viaţa lor de adevărată sfințenie, cum a fost 
cazul cu Daniil Sihastrul sau alţi cuvioşi moldoveni, fie pentru moartea lor mucenicească, ei 
fiind apărători ai credinţei ortodoxe, cum a fost cazul multor preoți, călugări şi credincioşi 
ardeleni. Doi binecredincioşi domni români - Ştefan cel Mare şi Constantin Brâncoveanu - au 
fost socotiți ca sfinţi de întreg poporul român dreptcredincios îndată după săvârşirea lor din 
viață, atât pentru strădaniile lor întru slujirea neamului şi a Bisericii, cât şi pentru moartea 
mucenicească a celui din urmă. Caţiva ierarhi, călugări şi credincioşi au fost canonizaţi 
oficial de Biserica noastră în diferite împrejurări, mai ales în 1955 şi, recent, în iunie 1992. 
În sfârşit, am adăugat şi medalioanele unor sfinți de alt neam care au trăit însă în ţările 
noastre, şi au fost canonizaţi de Bisericile neamului lor, precum şi ale sfinţilor ale căror 
moaşte au fost aduse, în diferite împrejurări, în ţara noastră şi aşezate în biserici de la noi, ei 
fiind socotiți de atunci ca adevărați ocrotitori ai unor oraşe şi întinse teritorii româneşti. 

Mulţumesc cu acest prilej, înalt Prea Sfinţitului Mitropolit Daniel al Moldovei şi 
Bucovinei, pentru dragostea cu care a acceptat editarea acestei cărți la laşi, aici unde 
tipografia nou înfiinţată, la Mănăstirea Golia, vine să reînnoade o tradiție, alături de vechea 
tiparniță întemeiată de marele său înaintaş, mitropolitul Veniamin Costache, la Mănăstirea 
Neamţ. 


Iaşi, la Duminica Sfinţilor Români din anul 1993 


Autorul 

ACT SINODAL AL BISERICII ORTODOXE AUTOCEFALE ROMÂNE 
PRIVIND CANONIZAREA UNOR SFINŢI ROMÂNI 


SFÂNTUL SINOD AL BISERICII ORTODOXE ROMÂNE, 


PREA IUBITULUI CLER, CINULUI MONAHAL ŞI DREPTMĂRITORILOR 
CREŞTINI DIN CUPRINSUL PATRIARHIEI ROMÂNE, HAR, MILĂ ŞI 
PACE DE LA DUMNEZEU - TATĂL, IAR DE LA NOI PĂRINTEȘTI 

BINECUVÂNTĂRI! 


„Minunat este Dumnezeu întru Sfinții Săi 
(Psalm 67, 36), căci prin sfinții care sunt pe 
pământul Lui, minunată a făcut Domnul 
toată voia întru ei” (Psalm 15,3). 


Bucurie mare vesteşte astăzi fiilor săi, Biserica noastră dreptmăritoare, la crugul anului 
mântuirii 1992, în Duminica Tuturor Sfinților, hotărând ca în rândurile acestora să fie aşezaţi 
cei aleşi şi bineplăcuți lui Dumnezeu pe care ea însăşi i-a odrăslit în sânul neamului românesc. 

Prin aceasta Biserica noastră împlineşte îndemnul Sfântului Apostol Pavel care zice: 
„Aduceţi-vă aminte de mai-marii voştri, care v-au grăit vouă cuvântul lui Dumnezeu, priviţi 
cu luare aminte cum şi-au încheiat viaţa şi urmaţi-le credinţa ” (Evrei 13, 7). 

Următori ai acestui îndemn, credincioşii Bisericii noastre cinstesc împreună pe toți 
sfinții celei una, sfântă, sobornicească şi apostolică Biserică şi împreună cu aceştia pe sfinții 
plămădiţi de evlavia neamului românesc, între care se numără martiri, mărturisitori şi mari 
trăitori întru Hristos din rândurile credincioşilor, cuvioşilor, preoților, ierarhilor aleşi de 
Dumnezeu, care au strălucit şi au primit în cer cununi de slavă. 

Noi îi lăudăm pe Sfinţi ca pe purtătorii unor prea înalte lupte şi biruinţe duhovniceşti şi 
ca pe cei ce au întruchipat în ființa lor frumuseţea cea nepieritoare şi privim la ei ca la 
învățătorii noştri pe calea desăvârşirii în Hristos, străduindu-ne să ne asemănăm lor în 
credință, în nădejde şi dragoste şi să le urmăm pilda. 

Pe Sfinți îi cinstim, ca pe „prietenii ” şi „casnicii ” lui Dumnezeu (Efes. 2, 19) şi ca pe 
nişte frați desăvârşiţi ai noştri, care au cunoscut încercările şi nevoile vieţii pământeşti iar 
acum, în apropierea lui Dumnezeu mijlocesc şi se roagă Lui pentru mântuirea noastră. Prin 
cinstirea sfinților noi sporim, înainte de toate, cinstirea pe care o datorăm lui Dumnezeu, aşa 
cum glăsuia Mitropolitul Varlaam al Moldovei în Cazania de la Duminica Tuturor Sfinților. 

Luând aminte la cuvintele Mântuitorului: „Cine vă primeşte pe voi, pe Mine Mă 
primeşte, şi cine Mă primeşte pe Mine, primeşte pe Cel care M-a trimis pe Mine” (Matei 10, 
40), Sfântul Vasile cel Mare ne învaţă, spunând: „Primesc şi pe Sfinții Apostoli şi Mucenici, 
şi-i chem ca mijlocitori înaintea lui Dumnezeu, ca prin ei, adică prin mijlocirea lor, să-mi fie 
milostiv, Iubitorul de oameni Dumnezeu şi să-mi dăruiască iertare de păcate”. 

Rugăciunile sfinților înaintea lui Dumnezeu pentru mântuirea noastră sunt mai bine 
primite, însă, dacă şi noi credincioşii, împodobiţi cu credință şi fapte bune, ne rugăm 
împreună cu ei, lepădându-ne de păcatele noastre. Acest adevăr îl întăreşte şi Sfântul Ioan 
Gură de Aur, când spune: „Știind acestea, iubiților, să alergăm la mijlocirea sfinţilor, dar să 
nu ne mărginim la aceasta, ci să lucrăm şi noi cum se cuvine, după pilda pe care ne-au dat-o 
ei”. 

Sfinții Părinţi, adunaţi la Sinodul al VII-lea Ecumenic, exprimând învățătura şi practica 
dintotdeauna a Bisericii, cu rădăcini adânci în însăşi Sfînta Scriptură, au hotărât astfel: „Noi 
păzim cuvintele Domnului, cuvintele apostoleşti şi prooroceşti, prin care am învăţat să 
cinstim şi să mărim, mai întâi pe cea adevărat Născătoare de Dumnezeu, pe Sfintele puteri 
îngereşti, pe apostoli, pe prooroci, pe martirii cei măriţi, pe Sfinții Părinţi purtători de 

Dumnezeu şi pe tot, bărbaţi cei sfinţi, şi să cerem mijlocirea lor pentru că ei ne pot face 
plăcuţi lui Dumnezeu împăratul tuturor”. Tot Sinodul al VIl-lea Ecumenic a hotărât: „Cine 
nu mărturiseşte că toți sfinţii cei care au plăcut lui Dumnezeu, atât cei înainte de Lege, cât şi 
cei de sub har, sunt vrednici de cinstire după trup şi după suflet, sau nu face rugăciuni către 
sfinți ca şi către unii care voiesc să mijlocească pentru lume, potrivit tradiţiei Bisericii, să fie 
anatema! ”. 

I - În curgerea vremii Bisericile Ortodoxe locale şi-au îmbogăţit tezaurul spiritual 
înscriind în calendarele lor, alături de marii Sfinţi ai Ortodoxiei ecumenice, noi nume de sfinți 
din rândul fiilor lor. 

În evlavia credincioşilor noştri n-a lipsit niciodată cinstirea unor vrednici trăitori, 
mărturisitori şi apărători ai dreptei credinţe, flori alese ale spiritualității româneşti din 
rândurile credincioşilor, cuvioşilor, preoţilor şi ierarhilor Bisericii noastre, fără să se fi făcut 
proclamarea cinstirii lor printr-un act sinodal. 

În anul 1950, Sfântul nostru Sinod, în spiritul tradiției creştine autentic ortodoxe, a 
hotărât înscrierea în rândul sfinților a unora dintre aceştia, recunoscând şi confirmând 
cinstirea pe care poporul drepteredincios o aducea acestor sfinți de mult timp, pentru ca în 
anul 1955-1956 să proclame prin Tomos sinodal canonizarea lor, cu cinstire locală pentru unii 
şi cu cinstire în întreaga Biserică Ortodoxă Română pentru alţii, bucuria trăită atunci de 
Biserica Ortodoxă Română fiind împărtăşită şi de celelalte Biserici Ortodoxe surori. 

Dar, în vatra străbună de credinţă a Bisericii noastre, evlavia poporului drepteredincios 
a continuat să cinstească şi pe alți aleşi ai lui Dumnezeu, pe lângă cei canonizați în anii 1950- 
1956, asupra cărora o comisie sinodală şi-a îndreptat cercetările, propunând Sfântului Sinod 
canonizarea lor ca sfinți. 

Între aceştia, din rândurile monahilor se numără: Cuviosul Gherman din Dobrogea, 
Cuviosul loan de la Prislop, Cuviosul Antonie de la Iezerul-Vâlcea, Cuviosul Daniil 
Sihastru, Cuviosul Ioan de la Neamţ-Hozevitul şi Cuvioasa Teodora de la Sihla; din rândul 
slujitorilor bisericeşti se numără: preoţii mărturisitori Moise Măcinic din Sibiel şi Ioan din 
Galeş şi ierarhii: Mitropolitul martir Antim Ivireanul, Arhiepiscopul Ghelasie de la Râmeţ, 
Episcopul Iosif Mărturisitorul din Maramureş şi Episcopul Leontie de la Rădăuţi, iar 
dintre drepteredincioşi amintim pe: martirii Constantin Vodă Brâncoveanu cu cei patru fii, 
Constantin, Ştefan, Radu, Matei şi sfetnicul său Ianache, precum şi binecredinciosul 
Voievod Ștefan cel Mare al Moldovei. 

Sfântul Sinod al Bisericii Ortodoxe Române, întrunit la 20 iunie 1992, examinând 
rezultatele cercetărilor şi propunerile Comisiei sinodale, a constatat că toţi aceştia au intrat şi 
s-au păstrat în conştiinţa Bisericii, în evlavia păstorilor şi păstoriților, prin mărturisirea 
neîndoielnică a ortodoxiei credinţei lor, prin vieţuire creştină pilduitoare până la măsura 
sfinţeniei, unii dintre ei suferind moarte martirică, alții înfruntând orice primejdii şi pătimiri 
pentru mărturisirea dreptei credinţe, iar alţii învrednicindu-se de la Dumnezeu cu darul facerii 
de minuni, toți laolaltă slujind şi apărând Biserica, dreapta credință şi poporul din care au 
odrăslit; 

Recunoscând darul sfințeniei cu care aceştia au fost împodobiţi şi luând aminte la 
evlavia pe care le-o arată clerul şi credincioşii noştri; 

Purtând de grijă prin aceasta de creşterea duhovnicească şi întărirea în credință a 
obştei noastre dreptmăritoare; 

Pe temeiul Aşezămintelor dumnezeieştilor părinți şi respectând întru totul rânduiala 
canonică a Sfintei noastre Biserici; 

Sfântul Sinod, la 20 iunie 1992, chemând în ajutor pe Milostivul Dumnezeu, a 
hotărât în chip sobornicesc ca aceştia să fie cinstiți ca sfinţi, în întreaga Biserică 
Ortodoxă Română, să fie înscrişi în calendar în zilele care s-au rânduit, întocmindu-li-se 
sinaxare, slujbe şi zugrăvindu-li-se chipul în icoane. 

lar acum vestim şi proclamăm solemn şi canonic aşezarea lor în rândul sfinților şi 
chemăm pe toți fiii Bisericii Ortodoxe Române, ca şi pe toți evlavioşii frați ortodocşi de 

pretutindeni, să le urmeze pilda vieţuirii lor sfinte şi să-şi sporească rugăciunile către ei, în 
nădejdea părtăşiei cu aceştia la viaţa şi fericirea veşnică. 

1. SFÂNTUL CUVIOS GHERMAN DIN DOBROGEA - prăznuit la 29 
februarie, vas ales al lucrării dumnezeieşti în pământul Scitici Mici de altădată, în secolele IV- 
V, pe unde au străbătut paşii şi cuvântul Sfântului Apostol Andrei, trăitor la locurile de 
sihăstrie din Siria, Palestina şi Egipt şi dăruit cu harul preoţiei prin mâinile Sfântului loan 
Gură de Aur, a revenit pe pământul Dobrogei, reînnoind viața monahală de aici. Prieten al 
Sfântului loan Casian, care îl numeşte în scrierile sale „Sfântul Părinte Gherman”, a hrănit 
din înțelepciunea şi bogăţia darurilor sale sufletele căutătorilor de Dumnezeu şi de desăvârşire 
creştină. 

2. SFÂNTUL CUVIOS IOAN DE LA PRISLOP - prăznuit la 13 septembrie, iubitor 
de nevoinţe duhovniceşti şi râvnitor întru cele sfinte, a trăit viață pustnicească în veacurile 
XV-XVI, în apropierea mănăstirii Prislop, rămânând pildă vie de sfințenie pentru toți 
credincioşii din vremea lui care l-au cercetat şi i-au cerut sfatul, ca şi pentru cei din zilele 
noastre, care nu încetează a se reculege sufleteşte la peştera din munte, lângă apa Silvaşului şi 
la Mănăstirea Prislop. 

3. SFÂNTUL CUVIOS ANTONIE DE LA IEZERUL-VÂLCEA - prăznuit la 23 
noiembrie, osârduitor întru toată asprimea vieții mănăstireşti în peştera de lângă Schitul 
lezerul, care zăbovea îndelung în postiri şi privegheri de toată noaptea, a trăit pe vremea 
voievodului Matei Basarab şi a Sfântului martir voievod Constantin Brâncoveanu, rămânând 
chip luminos de credință şi evlavie pentru călugări şi credincioşi. 

4. SFÂNTUL CUVIOS DANIIL SIHASTRUL - prăznuit la 18 decembrie, podoabă a 
sihastrilor şi laudă a călugărilor moldoveni, petrecând viaţă îngerească pe pământ, a fost 
sfetnic de taină şi iscusit părinte duhovnicesc al drepteredinciosului Voievod Ştefan cel Mare 
şi Sfânt, precum şi al credincioşilor care îl cercetau pentru sfat şi îndrumare duhovnicească. 
Chipul lui de sfânt, zugrăvit din vremuri vechi la Mănăstirea Voroneţ, stă mărturie despre 
sfinţenia vieții sale şi despre cinstirea ce i s-a adus. 

5. SFÂNTUL CUVIOS IOAN DE LA NEAMȚ - prăznuit la 5 august, vlăstar al 
ținuturilor Moldovei, deprins cu rugăciunea şi cu evlavia creştinească de la fragedă vârstă a 
primit chipul îngeresc al călugăriei în Mănăstirea Neamţ. Mâna lui Dumnezeu i-a îndreptat 
paşii spre Țara Sfântă unde, după mai mulți ani de nevoinţă la schitul românesc din Valea 
Iordanului, s-a închinoviat la Mănăstirea Sfântul Gheorghe Hozevitul, iar, spre sfârşitul vieții 
sale, pentru o şi mai mare nevoință duhovnicească, s-a retras în peştera Sfânta Ana, până la 
trecerea la cele veşnice la 47 de ani, în anul 1960. Când mormântul i-a fost deschis, după mai 
multă vreme, s-a constatat că trupul său nu fusese atins de putreziciune, răspândind miros de 
bună mireasmă. Sfintele sale moaşte se află astăzi în biserica Mănăstirii Sfântul Gheorghe 
Hozevitul, la care venind de departe credincioşi români şi de alte neamuri, se închină cu mare 
evlavie. 

6. SFÂNTA CUVIOASĂ TEODORA DE LA SIHLA - prăznuită la 7 august, 
trăitoare la cumpăna veacurilor XVII-XVIII, a fost aleasă de Dumnezeu pentru viața 
îngerească de sihăstrie, retrăgându-se şi viețuind într-o peşteră de la Sihla din munții 
Neamţului. Prin asprele sale nevoinţe pustniceşti, Sfânta Cuvioasă Teodora a dobândit de la 
Dumnezeu darul rugăciunii fierbinți, al lacrimilor, al răbdării şi al negrăitei iubiri de Hristos, 
făcându-se podoabă strălucitoare a monahismului din Carpați. 

7. SFINŢII PREOȚI MĂRTURISITORI IOAN DIN GALEŞ ŞI MOISE 
MĂCINIC DIN SIBIEL - prăznuiţi la 21 octombrie, trăitori în veacul al XVIII-lea, ca nişte 
ostaşi neînfricați ai lui Hristos s-au arătat luptând şi pătimind temnițe şi chinuri pentru curajul 
şi statornicia în mărturisirea şi apărarea credinței ortodoxe împotriva actelor de dezbinare 
religioasă şi națională a românilor din Transilvania. Prin viaţa lor preoțească de totală dăruire 
lui Hristos şi Bisericii Sale şi prin suferințele îndurate, pentru apărarea dreptei credinţe, 
aceştia sunt pilde vii de credință şi mărturisire ortodoxă şi de jertfelnicie pentru Hristos. 

8. SFÂNTUL IERARH MARTIR ANTIM IVIREANUL - prăznuit la 27 

septembrie, trimis de Dumnezeu din părțile Iviriei în pământul românesc, după o scurtă şedere 
şi lucrare ca monah şi egumen la Mănăstirea Snagov, s-a dovedit o comoară de mult preț 
pentru Biserica noastră, ca episcop al Râmnicului şi apoi mitropolit al Ţării Româneşti în 
primele decenii ale veacului al XVIII-lea, alături de Sfântul Voievod martir Constantin 
Brâncoveanu. Înmulţind talanţii dăruiţi de Dumnezeu, Sfântul Ierarh Antim Ivireanul s-a făcut 
învățător al dreptei cinstiri de Dumnezeu, laudă a arhiereilor Țării Româneşti, podoabă a 
cărturarilor şi dulce grăitor al înţelepciunii dumnezeieşti în prea frumoasa limbă românească 
şi milostiv cu cei aflați în nevoință. Neînfricat apărător al dreptei credințe, Sfântul Ierarh 
Antim s-a arătat mărturie tare şi pavăză statornică a Ortodoxiei împotriva necredincioşilor, 
îndurând chinuri şi primind moarte martirică. 

9. SFÂNTUL IERARH IOSIF MĂRTURISITORUL DIN MARAMUREŞ - 
prăznuit la 24 aprilie, trăitor la cumpăna veacurilor XVII-XVIII, s-a arătat îndreptător şi 
mărturisitor al dreptei credinţe şi îndelung răbdător al uneltirilor, pribegiilor şi suferințelor din 
partea celor potrivnici Ortodoxiei, în viaţa şi amintirea credincioşilor maramureşeni Sfântul 
Ierarh Iosif Mărturisitorul a rămas pildă de bunătate, blândeţe, veghetor şi ocrotitor al turmei 
încredințate lui spre păstorire, pentru noi toți astăzi cald rugător către Mântuitorul Iisus 
Hristos. 

10. SFÂNTUL IERARH GHELASIE DE LA RÂMEȚ - prăznuit la 30 iunie, 
viețuitor în Transilvania către sfârşitul veacului al XIV-lea, s-a arătat ales povăţuitor al 
preoţilor, călugărilor şi credincioşilor, iar prin nevoinţele sale a luat chip de sfințenie. 
Amintirea sa este adeverită de inscripția descoperită învechea biserică a Mănăstirii Râmeţ în 
care stă scris numele său şi anul păstoririi ca Arhiepiscop. Sfinţenia vieţii sale, a rămas peste 
veacuri în evlavia credincioşilor care l-au cinstit şi îl cinstesc ca sfânt pe Ghelasie de la 
Râmeţ. 

11. SFÂNTUL IERARH LEONTIE DE LA RĂDĂUȚI - prăznuit la | iulie, a trăit 
în prima jumătate a veacului al X V-lea, petrecându-şi toată viaţa întru smerenie şi alese 
nevoințe duhovniceşti, pentru care a fost înălțat în scaunul de episcop al Rădăuților. Ca 
arhipăstor a vegheat cu înţelepciune la păstrarea rânduielilor canonice, slujind şi cu smerenie 
fiind de folos duhovnicesc păstoriților săi. Retras din scaunul de episcop al Rădăuţilor şi 
primind schima cea mare a trăit cu adevărat viață de înger în trup până la trecerea sa la cele 
veşnice. Mulţi credincioşi au venit şi s-au închinat sfintelor sale moaşte în Catedrala din 
Rădăuţi până în anul 1639, când acestea au fost răpite de năvălitori, cum amintesc cronicile, 
neştiindu-se nici azi locul unde au fost duse. 

12. BINECREDINCIOSUL VOIEVOD ŞTEFAN CEL MARE ŞI SFÂNT - 
prăznuit la 2 iulie, a fost un neînfricat apărător al dreptei credinţe şi ocrotitor al Moldovei în 
lunga sa domnie de la 1457 la 1504. 

Înarmat cu platoşa credinţei în Dumnezeu, cu cea a postului şi rugăciunii şi cu multe 
fapte ale dragostei creştine, binecredinciosul voievod Ştefan cel Mare şi Sfânt s-a îngrijit de 
soarta Bisericii, ridicând din temelie numeroase lăcaşuri de închinare, a miluit pe cei sărmani 
şi pe oştenii cu care împreună, chemând mereu în ajutor pe Milostivul Dumnezeu, a fost 
pavăză credinţei creştine şi hotarelor țării. Evlavios şi rugător voievod, binecredinciosul 
Ştefan cel Mare şi Sfânt adesea şi-a alinat suferințele şi a găsit cuvânt de zidire sufletească la 
părintele său duhovnicesc Daniil Sihastru. De la mutarea sa la cele veşnice, amintirea 
voievodului stă vie în evlavia şi cinstirea bunilor români de pretutindeni, precum flacăra 
candelei nestinse care-i străjuieşte mormântul din ctitoria sa, Mănăstirea Putna. 

13. SFINȚII MARTIRI BRÂNCOVENI, CONSTANTIN VODĂ, CU CEI 
PATRU FII AI SĂI, CONSTANTIN, ȘTEFAN, RADU, MATEI ŞI SFETNICUL 
IANACHE - prăznuiţi la 16 august, s-au învrednicit a suferi moarte mucenicească pentru 
dreapta credință şi pentru neamul românesc din care au fost odrăsliți. Sfântul martir 
Constantin Vodă Brâncoveanu, care cu creştinească înțelepciune a cârmuit Ţara Românească 
vreme de 25 de ani (1688-1714), a strălucit ca un mare ocrotitor de cultură şi artă românească, 
ridicând, înnoind şi înzestrând numeroase biserici, mănăstiri şi alte aşezăminte, miluind pe cei 

săraci şi ajutând cu prisosinţă celelalte Biserici Ortodoxe surori aflate atunci la grea cumpănă. 
Scos din scaunul de domnie, Sfântul Constantin Vodă Brâncoveanu a suferit chinuri împreună 
cu fiii şi sfetnicul său, la Constantinopol, învrednicindu-se cu toţii să-şi încununeze fruntea cu 
coroana sfântă a muceniciei pentru credința ortodoxă pe care au apărat-o şi mărturisit-o cu 
preţul vieții. 


II - În anul 1950, odată cu hotărârea de generalizare a cultului unor sfinți cu moaşte în 
țara noastră, Sfântul Sinod a canonizat cu cinstire locală doar în unele eparhii şi a înscris în 
rândul sfinților unii ierarhi, cuvioşi şi drepteredincioşi de neam român, cu viaţă îmbunătățită 
şi care au mărturisit dreapta credință, unii chiar prin moarte mucenicească. 

Sfinţii canonizați atunci de Biserica Ortodoxă Română cu cinstire locală, sunt următorii: 

- Sfinţii Ierarhi şi Mărturisitori Ilie lorest şi Sava, mitropoliţii Ardealului, prăznuiți 
la 24 aprilie şi a căror cinstire se rânduise numai în cuprinsul Mitropoliei Ardealului; 

- Sfântul Ierarh Iosif cel Nou de la Partoş, prăznuit la 15 septembrie şi a cărui 
cinstire se rânduise în cuprinsul Mitropoliei Banatului; 

- Sfinţii Cuvioşi Mărturisitori Visarion, Sofronie şi Sfântul Mucenic Oprea, 
prăznuiți împreună la 21 octombrie şi a căror cinstire se rânduise în cuprinsul Mitropoliei 
Ardealului; 

- Sfântul Ierarh Calinic Cernicanul, prăznuit la 11 aprilie şi a cărui cinstire se 
rânduise în cuprinsul Mitropoliei Munteniei şi Dobrogei şi al Mitropoliei Olteniei. 

În deceniile care au trecut de la canonizarea acestor sfinți cu cinstire locală, s-a 
constatat, spre slava Sfintei noastre Biserici, că evlavia pentru ei a depăşit de mult hotarele 
eparhiilor în care au fost canonizaţi, credincioşii români din diferite părți ale țării făcând 
pelerinaje şi ridicând rugăciuni de laudă în cinstirea acestora, iar celelalte eparhii înscriindu-le 
treptat numele în calendarele lor. 

Pentru toate aceste motive, precum şi pentru faptul că aceşti sfinți sunt rodul 
spiritualității româneşti şi al evlaviei clerului şi credincioşilor Bisericii noastre; 

Luând act de rezultatul cercetările Comisiei pentru canonizarea sfinților români şi 
văzând că acestea sunt întemeiate pe rânduielile dumnezeieştilor Părinţi şi că s-a respectat 
întru totul procedura canonică privind generalizarea cultului sfinților aşa cum este dată de 
Biserică, 

Sfântul Sinod, chemând în ajutor pe Preabunul Dumnezeu, a hotărât la 20 iunie 
1992 ca aceşti sfinţi să fie cinstiţi în întreaga Biserică Ortodoxă Română prin 
generalizarea cultului lor şi să fie înscrişi în calendarul tuturor eparhiilor din cuprinsul 
Patriarhiei Române, în zilele care s-au statornicit, precum şi în cărțile de cult cu slujbele 
care li s-au întocmit. 


III - În curgerea de două ori milenară a istoriei poporului şi Bisericii noastre 
dreptmăritoare, numeroşi au fost sfinții odrăsliți din pământul românesc care au viețuit, 
propovăduit şi au suferit martiriul pentru credinţa creştină în spațiul carpato-danubiano-pontic 
şi a celor născuţi în alte părți ale lumii, dar care au predicat şi au fost martirizați în părțile 
noastre, fiind cinstiţi ca sfinți de către alte Biserici, care i-au înscris în sinaxarele, 
martirologiile şi calendarele lor. 

Este binecunoscut că datorită vitregiilor vremurilor de mult apuse, multe mărturii 
despre vredniciile poporului nostru drepteredincios au trecut neobservate sau au fost distruse. 
Cu toate acestea, a binevoit Milostivul Dumnezeu ca măcar unii dintre cei ce au viețuit, au 
propovăduit sau au suferit martiriul pe pământul nostru, fie ei români, fie de alte neamuri, să 
fie amintiţi în calendarele altor Biserici. 

De aceea, încă din primăvara anului 1989, Comisia pentru canonizarea sfinților 
români, pe baza studiilor ce au fost întocmite de teologii şi cercetătorii români a făcut 
propuneri pentru înscrierea lor în Calendarul Bisericii Ortodoxe Române, cu cinstire generală. 

Ca urmare, la propunerea Comisiei pentru canonizarea sfinților români şi după 

rânduiala canonică a Sfintei noastre Biserici, Sfântul Sinod al Bisericii Ortodoxe 
Române a hotărât generalizarea în întreaga noastră Biserică şi înscrierea în calendarele 
tuturor eparhiilor, la datele de prăznuire statornicite, a Cultului Sfinţilor de neam 
român care au viețuit, au propovăduit şi au suferit martiriul pentru dreapta credință în 
spaţiul carpato-danubiano-pontic şi a sfinţilor de alte neamuri care au predicat şi au fost 
martirizaţi în părţile noastre, după cum urmează: 

Sfinţii Mucenici CLAUDIU, CASTOR, SEMPRONIAN şi NICOSTRAT, prăznuiţi 

la 9 noiembrie; 

Sfântul Cuvios PAISIE de la Neamţ, prăznuit la 15 noiembrie; 

Sfântul Mucenic DASIE, prăznuit la 20 noiembrie; 

Sfântul Mucenic HERMES, praznuit la 31 decembrie; 

Sfântul Cuvios ANTIPA de la Calapodeşti, prăznuit la 10 ianuarie; 

Sfinţii Mucenici ERMIL şi STRATONIC, prăznuiţi la 13 ianuarie; 

Sfântul VETRANION, episcop de Tomis, prăznuit la 25 ianuarie; 

Sfântul Cuvios IOAN CASIAN, prăznuit în anii bisecți la 29 februarie, iar în anii 

nebisecți slujba i se săvârşeşte la pavecernița din 28 februarie; 

Sfântul Mucenic MONTANUS preotul şi soția sa MAXIMA, prăznuiți la 26 martie; 

Sfântul IRINEU, episcop de Sirmium, prăznuit la 6 aprilie; 

Sfântul Mucenic SAVA de la Buzău, prăznuirea se va face la 12 aprilie; 

Sfântul TEOTIM, episcop de Tomis, prăznuit la 20 aprilie; 

Sfinţii Mucenici PASICRAT şi VALENTIN, prăznuiţi la 24 aprilie; 

Sfântul Mucenic IULIU VETERANUL, prăznuit la 27 mai; 

Sfinţii Mucenici ZOTIC, ATAL, CAMASIS şi FILIP de la Niculiţel, prăznuiți la 4 

iunie; 

Sfinții Mucenici NICANDRU şi MARCIAN, prăznuiţi la 8 iunie; 

Sfântul Mucenic ISIHIE, prăznuit la 15 iunie; 

Sfântul NICETA de Remesiana, prăznuit la 24 iunie; 

Sfântul Mucenic IOAN CEL NOU de la Suceava, a cărui prăznuire se va face la 24 

iunie; 

Sfinţii Mucenici EPICTET şi ASTION, prăznuiţi la 8 iulie; 

Sfântul Mucenic EMILIAN de la Durostor, prăznuit la 18 iulie; 

Sfântul NIFON, patriarhul Constantinopolului, prăznuit la 11 august; 

Sfinţii Mucenici DONAT diaconul, ROMUL preotul, SILVAN diaconul şi VENUST, 

prăznuiţi la 21 august; 

Sfântul Mucenic LUP, prăznuit la 23 august. 

În grai de Minei, deci, să ridicăm acum cântări de laudă către aceşti sfinţi zicând: 
„Sfinților Mucenici, care bine v-aţi nevoit şi v-aţi încununat, rugaţi pe Milostivul Dumnezeu, 
să se miluiască de sufletele noastre “ 


IV - Multe Biserici dreptmăritoare în decursul veacurilor au aşezat în ceata sfinților şi 
cinstesc după cuviință pe unii dintre fiii lor, care au bineplăcut înaintea lui Dumnezeu prin 
viețuirea în Hristos şi prin mărturia dată despre aceasta, rânduind în acelaşi timp o zi de 
prăznuire pentru toți sfinții ştiuți şi neştiuţi, pe care numai Dumnezeu i-a înscris în Cartea 
aleşilor Săi. 

Sosit-a deci vremea ca şi Biserica Ortodoxă Română să-şi cinstească după vrednicie pe 
toți fiii ei, sfinți plămădiţi de evlavia neamului românesc din care au răsărit martiri, 
mărturisitori, apărători ai dreptei credințe şi mari trăitori din rândurile credincioşilor, 
cuvioşilor, preoților şi ierarhilor care dintotdeauna au strălucit în cununa Bisericii 
strămoşeşti iar în cer sunt împodobiţi cu slavă. 

De aceea, luând aminte la credinţa şi dragostea, evlavia şi mila, cinstea şi dreptatea şi la 
dăruirea şi Jertfelnicia neamului românesc, care a odrăslit mulțime de sfinți pe care numai 
Bunul Dumnezeu îi ştie şi îi cunoaşte câți sunt; 

Văzând trebuința rânduirii unei zile de pomenire a sfinților români aşa cum a fost 
propusă de Comisia sinodală pentru canonizarea sfinților români; 

Sfântul Sinod a hotărât la 20 iunie 1992 ca de acum şi până la sfârşitul veacurilor, 
în întreaga Biserică Ortodoxă Română, să se numere cu sfinţii şi să se cinstească după 
pravilă cu slujbă specială şi cu acatist toți sfinţii din neamul românesc, ştiuţi şi neştiuți, 
pentru a căror cinstire se instituie „DUMINICA SFINȚILOR ROMANI” care va fi 
aşezată în Calendarul Bisericii noastre în fiecare an a doua Duminică după Pogorârea 
Duhului Sfânt, arătându-se prin aceasta lucrarea Sfântului Duh în Biserica noastră de-a 
lungul veacurilor. 

În această Duminică vor fi amintiţi şi cu evlavie cinstiţi: 

- Sfinții ierarhi, preoți şi diaconi slujitori ai Bisericii Ortodoxe Române care s-au 
săvârşit muceniceşte şi au mărturisit şi au apărat cu jertfelnicie credința ortodoxă, neamul şi 
țara noastră; 

- Sfinții cuvioşi şi cuvioase care s-au săvârşit trăind deplin viaţa călugărească şi care, 
prin pilda vieții lor şi prin rugăciune, au hrănit duhovniceşte pe toți drepteredincioşii; 

- Sfinții martiri din orice treaptă harică sau stare obştească şi toți aceia care prin 
pătimirile şi sângele lor martiric au primit cununa sfințeniei; 

- Sfinții români ucişi de ostile păgâne sau ale altor asupritori de-a lungul veacurilor, 
precum şi cei care au căzut în luptă cu aceştia sau în amară robie pentru credință, Biserică şi 
neam; 

- Sfinţii care s-au săvârşit luptând cu arma cuvântului pentru apărarea credinţei, a 
Bisericii Ortodoxe şi a binecredincioşilor ei fii. Şi toți ceilalți sfinți creştini ortodocşi români 
din toate timpurile şi de pretutindeni, ştiuţi şi neştiuţi, care au sporit în dragostea pentru 
Hristos, a faptei bune, a rugăciunii şi a virtuții creştine, pe care Dumnezeu i-a scris în Cartea 
Vieţii. 

Către toți aceştia să înălțăm rugăciuni fierbinți, cu inima curată şi împreună cu ei să 
preamărim pe Dumnezeu zicând: „Bucuraţi-vă, toate cetele sfinților români împreună cu toţi 
sfinții, podoaba de mult preț a Bisericii lui Hristos, cea una dreptmăritoare! ” 

Vestindu-vă toate cele de mai sus, cu conştiinţa datoriei împlinite față de înaintaşii 
noştri, demni de cinstire pentru sfințenia vieții lor, să ne îndreptăm rugăciunile către 
Atotputernicul Dumnezeu, drept mulțumire pentru toate câte ne-a învrednicit a săvârşi pentru 
slava Bisericii şi a dreptcredinciosului popor român. 

Şi pentru ca legătura şi comuniunea noastră de rugăciune cu sfinții pe care i-am 
pomenit şi cu toţi cei aleşi şi ştiuţi în totalitatea lor numai de Prea Bunul Dumnezeu, să 
dăinuiască de-a pururea, avem îndatorirea să păstrăm şi să mărturisim aceeaşi dreaptă credință 
pe care au mărturisit-o ei, să avem aceeaşi dragoste lucrătoare în faptele bune de fiecare zi şi 
să propăşim pe calea unităţii, în duhul canonicităţii Ortodoxiei noastre. 

Să ţinem mereu aprinsă candela credinţei strămoşeşti şi a spiritualităţii româneşti, pentru a ne 
lumina calea spre mântuire, nouă şi urmaşilor noştri. 

În duhul sobornicităţii ortodoxe, ne-am adunat în această sfântă zi, la biserica Sfântul 
Spiridon-Nou din Bucureşti, binecredincioşi creştini ortodocşi, preoți şi ierarhi din toate 
ținuturile româneşti, fruntaşi şi dregători ai obştei româneşti şi iubiți confrați în Domnul 
nostru lisus Hristos, pentru ca prin rugăciunile pe care le-am înălțat, să dăm mărturie lumii, şi 
tuturor celorlalte Biserici Ortodoxe surori, despre hotărârea noastră de a cinsti după cuviință, 
pe aceşti Sfinţi români aleşi de Dumnezeu. 

Darul Domnului nostru lisus Hristos, dragostea lui Dumnezeu-Ta-tăl şi împărtăşirea 
Sfântului Duh să fie cu noi toţi! 

Datu-s-a acest Act Sinodal al Bisericii Ortodoxe Autocefale Române, în anul mântuirii 
una mie nouă sute nouăzeci şi doi, luna iunie, ziua douăzeci şi una. 

Capitolul I 


SFÂNTUL APOSTOL ANDREI, PROPOVĂDUITORUL EVANGHELIEI 
IN SCYTHIA MINOR ( DOBROGEA) 


Şirul „sfinților naționali” ar putea începe cu unul din apostolii Mântuitorului lisus 
Hristos, şi anume cu Sfântul Andrei. Acesta, deşi era iudeu de neam, a propovăduit într-o 
parte a pământului românesc, la strămoşii noştri geto-daci, şi anume în teritoriile situate pe 
țărmul apusean al Mării Negre (Pontul Euxin). 

Cine era Sfântul Andrei, „cel întâi chemat” la apostolic? Era frate al lui Simon Petru, 
care s-a numărat, de asemenea, printre cei 12 apostoli ai Domnului, fiind amândoi fiii 
pescarului lona. Erau originari din Betsaida, localitate situată pe ţărmul Lacului Ghenizaret 
(Marea Galileii), din provincia Galileea, în nordul Ţării Sfinte. Amândoi au fost pescari, 
alături de tatăl lor. Amândoi s-au numărat printre „ucenicii” Sfântului loan Botezătorul, 
ascultând timp îndelungat predicile acestuia în pustiul Iordanului, cu îndemnuri la pocăință şi 
cu proorocia despre venirea lui Mesia. De la acesta a auzit Andrei cuvintele ,„Jată Mielul lui 
Dumnezeu, Cel ce ridică păcatul lumii” (loan 1, 29). A fost şi el martor, alături de alți ucenici, 
la botezul Domnului şi la cunoscuta convorbire dintre lisus şi loan, întărindu-se în 
convingerea că Acesta era Mesia cel prezis de prooroci. A doua zi după botezul Domnului în 
Iordan, loan Botezătorul stătea pe țărmul acestui râu cu doi dintre ucenicii lui, Andrei şi loan 
(viitorul apostol şi evanghelist), cărora le spune din nou: „/ată Mielul lui Dumnezeu” (loan |, 
36). Auzind această mărturisire, cei doi ucenici au pornit după lisus, în dorinţa de a-L 
cunoaşte. Iisus i-a observat şi i-a întrebat: „Ce căutaţi? ” La care ei au zis: „ învățătorule, unde 
locuieşti? ” El le-a zis: „ Veniţi şi veți vedea”. Au mers deci şi au văzut unde locuia şi au 
rămas la El în ziua aceea (loan 1, 37-39). Andrei a anunţat apoi şi pe fratele său Simon Petru 
că „a găsit pe Mesia” (loan 1,41). 

Chemarea lui Andrei la apostolic s-a petrecut ceva mai târziu. Este relatată de Sfântul 
Apostol şi Evanghelist Matei prin cuvintele: „Pe când (Iisus) umbla pe lângă Marea Galileii, 
a văzut doi fraţi, pe Simon ce se numeşte Petru şi pe Andrei, fratele lui, care aruncau mreaja 
în mare, căci erau pescari. Și le-a zis: «Veniţi după Mine şi vă voi face pescari de oameni». 
Iar ei, îndată lăsând mrejele, au mers după El” (Matei 4, 18-20 şi Marcu 1, 16-18). 

Sfintele Evanghelii mai pomenesc pe Sfântul Andrei doar de două ori: la înmulţirea 
pâinilor, dincolo de Marea Galileii, când el a înștiințat pe Mântuitorul că acolo, în mulțime, 
era un băiat care avea cinci pâini de orz şi doi peşti (loan 6, 8-9), iar a doua oară, după 
învierea lui Lazăr când, împreună cu Filip, au înştiințat pe Domnul că nişte elini (greci), veniți 
în Ierusalim cu prilejul sărbătoririi Paştelui iudaic, voiau să-L vadă (loan 12, 20-22). 

Alături de ceilalți ucenici, a fost trimis şi Andrei de către Mântuitorul la propovăduire 
(Matei 10 şi urm). L-a însoțit pe Mântuitorul pe drumurile Țării Sfinte, a fost martor la 
minunile pe care le-a săvârşit, a ascultat cuvintele Sale de învăţătură şi parabolele pe care le-a 
rostit în fața mulțimilor, a suferit alături de ceilalți apostoli, atunci când Domnul a fost prins, 
judecat, chinuit şi apoi răstignit pe cruce; s-a bucurat alături de ei când a aflat de minunea 
învierii din morți şi L-a văzut pe Domnul înviat în prima zi, şi după opt zile, apoi la arătarea 
din Galileea, când au primit porunca predicării Evangheliei la toate neamurile (Matei 28,19). 

În urma poruncii Domnului, de a vesti Evanghelia la toate neamurile, după pogorârea 
Duhului Sfânt şi întemeierea Bisericii creştine la Ierusalim, în ziua Cincizecimii din anul 30, 
Sfinţii Apostoli şi apoi ucenicii lor, au început să predice noua învăţătură adusă în lume de 
Mântuitorul Iisus Hristos. Potrivit tradiţiei şi celor scrise de unii istorici şi teologi din primele 
veacuri creştine, Sfântul Apostol Andrei a fost primul propovăduitor al Evangheliei la 
getodaci, în teritoriul dintre Dunăre şi Marea Neagră - cunoscut pe atunci sub numele de 

Scythia (Sciţia), dar şi în teritoriile de dincolo de Prut, în nordul Mării Negre. Dar până a 
ajunge aici, el a predicat în Asia Mică, de unde s-a îndreptat spre teritoriile amintite de la 
Dunăre şi Marea Neagră. Trebuie să notăm că în aceste teritorii, locuite de geto-daci, prin 
secolele VII-VI î. Hr. s-au aşezat colonişti greci, care au întemeiat cunoscutele cetăți de pe 
țărmul apusean al Mării Negre: Tyras (Cetatea Albă), Histria (Istria), Tomis (Constanţa), 
Callatis (Mangalia) şi altele. Spre sfârşitul secolului al IV-lea î. Hr. s-au aşezat aici triburi de 
sciți, populaţie nomadă de origine iraniană, care au fost asimilați cu timpul de autohtoni; ei au 
dat însă teritoriului respectiv numele de „Sciţia” (Scythia). Mai târziu, teritoriile de pe ţărmul 
apusean al Mării Negre, până înspre gurile Bugului, au făcut parte din statul geto-dac condus 
de regele Burebista (sec. I, î. Hr.), dar în anul 28 cetățile greceşti de aici au acceptat 
protectoratul statului roman, în anul 46 d. Hr., întreg teritoriul dintre Dunăre şi Marea Neagră 
a fost cucerit de romani şi anexat la provincia Moesia Inferior (Bulgaria răsăriteană de azi), 
iar în anul 297, în timpul împăratului roman Dioclețian, a devenit provincie aparte, sub 
numele de Scythia Minor (Sciţia Mică). 

Anexarea acestui teritoriu - inclusiv a cetăților greceşti pomenite mai sus -, în cultura 
şi formele de viață greceşti şi apoi romane, a oferit condiţii prielnice pentru predica Sfântului 
Apostol Andrei. Aşa cum arătam mai sus, tradiția despre predica sa în Sciţia apare în câteva 
lucrări scrise în primele veacuri creştine. De pildă, în lucrarea Despre apostoli a lui Hipolit 
Romanul, mort în timpul persecuției împăratului Decius (249-251), iar în secolul IV în Istoria 
bisericească a episcopului Eusebiu din Cezareea Palestinei (339/340) care o preluase de la un 
alt mare teolog, Origen din Alexandria (254). Iată ce scria Eusebiu: „Sfinții Apostoli ai 
Mântuitorului, precum şi ucenicii lor, s-au împrăştiat în toată lumea locuită pe atunci. După 
tradiţie, lui Toma i-au căzut sorții să meargă în Parţia, lui Andrei în Sciţia, lui loan în 
Asiq...”. De altfel, din epistola Sfântului Apostol Pavel către Coloseni (3,11), reiese că şi 
„sciții” au putut auzi cuvântul lui Dumnezeu. 

Tradiția că Sfântul Apostol Andrei a predicat la sciți a fost reluată mai târziu şi de alți 
scriitori bisericeşti. De pildă, călugărul Epifanie, în secolul VIII, în Viaţa Sfântului Apostol 
Andrei, scria că între popoarele evanghelizate de el se numărau şi sciţii. In aşa numitul 
Sinaxar al Bisericii constantinopolitane se preciza că acest apostol „a predicat în Pont, 
Tracia şi Sciţia”. În acelaşi Sinaxar se află o altă ştire, potrivit căreia, Sfântul Andrei ar fi 
hirotonit ca episcop de Odyssos sau Odessos (Varna de azi, în Bulgaria), pe un ucenic al său 
cu numele Amplias (Ampliat), pe care Biserica Ortodoxă îl prăznuieşte în fiecare an la 31 
octombrie. Mult mai târziu, scriitorul bizantin Nichifor Calist (secolul al XIV-lea) scria că 
Sfântul Apostol Andrei a trecut din provinciile Asiei Mici (Capadocia, Galatia şi Bitinia) „în 
pustiurile scitice”, care puteau fi situate fie în Sciţia Mare (sudul fostei Uniuni Sovietice), fie 
Sciţia Mică sau Dacia Pontică, locuită de greci, romani şi geto-daci. De altfel, istoricii 
bisericeşti ruşi socotesc că Sfântul Apostol Andrei a predicat şi în nordul Mării Negre. 

Învăţatul mitropolit Dosoftei al Moldovei, în cartea sa Viaţa şi petrecerea sfinţilor, 
scria că „Apostolului Andrei i-a revenit (prin sorți) Bitinia şi Marea Neagră şi părțile 
Propontului, Halcedonul şi Vizantea, unde e acum Tarigradul (Constantinopolul n. n.), Tracia 
şi Macedonia, Tesalia, şi sosind la Dunăre, ce-i zic Dobrogea şi altele ce sunt pe Dunăre, şi 
acestea toate le-a umblat”. 

În sprijinul evanghelizării teritoriilor de pe țărmul apusean al Mării Negre de către 
Sfântul Andrei vin şi unele colinde, legende şi obiceiuri din Dobrogea şi din stânga Prutului, 
adică din Basarabia, care amintesc de trecerea lui prin aceste locuri. Una din aceste colinde 
pomeneşte de „schitul” sau „mănăstirea” lui Andrei, la care veneau Decebal şi Traian, cel din 
urmă ascultând şi slujba săvârşită acolo. Există apoi câteva numiri de ape şi locuri ca 
„Pârâiaşul Sfântului Andrei”, „Apa Sfântului” sau „Peştera Sfântului Andrei”, care se vede şi 
azi în hotarul comunei Ion Corvin, în apropiere de granița româno-bulgară. 

Fără îndoială că Sfântul Apostol Andrei nu s-a mărginit numai la predicarea 
Evangheliei şi la botezul celor pe care i-a adus la Hristos dintre grecii şi geto-dacii din 
teritoriile amintite, ci el a hirotonit pe unii dintre ei ca episcopi şi preoți, aşa cum făcea şi 

Sfântul Apostol Pavel în călătoriile sale misionare. Numai aşa se poate explica faptul că cea 
mai veche episcopie cunoscută pe teritoriul ţării noastre este cea de la Tomis (Constanţa de 
azi). Episcopul (sau episcopii) peste care „şi-a pus mâinile” Sfântul Apostol Andrei au 
hirotonit, la rândul lor, alţi episcopi, preoți sau diaconi pentru noile comunități creştine de la 
Pontul Euxin, ca să se asigure „succesiunea” neîntreruptă a preoţiei, şi care au devenit 
propovăduitori ai noii credințe, - prin predică şi botez - în rândul autohtonilor geto-daci, iar 
mai târziu daco-romani. 

Având în vedere caracterul misionar al creştinismului din primele veacuri, se poate 
susține că unii dintre cei încreştinaţi de Sfântul Apostol Pavel şi ucenicii săi în Peninsula 
Balcanică, dar şi dintre cei încreştinaţi de Sfântul Apostol Andrei în zona apuseană a Mării 
Negre, au dus „vestea cea bună” despre Iisus Hristos cel înviat şi în nordul Dunării, deci în 
Dacia propriu-zisă, cunoscute fiind legăturile care existau între locuitorii de pe ambele maluri 
ale Dunării. Prin episcopii, preoţii şi misionarii veniți din sudul Dunării şi din Orientul 
Apropiat, ca şi prin cei din rândul localnicilor, învăţătura creştină şi-a câştigat noi adepţi, încât 
din secolul al IV-lea se poate vorbi de o generalizare a învăţăturii creştine, nu numai în 
provincia Sciţia Mică, ci şi în teritoriile nord-dunărene, locuite acum de daco-romani, deveniți 
apoi români, în provincia Sciţia Mică, vigoarea creştinismului este dovedită de numărul mare 
de martiri de la sfârşitul secolului III şi începutul celui următor, ca şi de organizarea 
bisericească temeinică ce exista aici în secolul IV, cu o episcopie la Tomis - devenită apoi 
Arhiepiscopie -, de teologii de prestigiu care au activat aici, de numărul mare de bazilici care 
s-au construit în marile cetăți de pe țărmul apusean al Mării Negre în secolele IV-VI, de 
multele obiecte cu caracter creştin din aceeaşi perioadă, descoperite aici. 

Scriitorul bisericesc Nichifor Calist, pe care l-am mai pomenit, pe baza unor ştiri 
istorice mai vechi, scrie că Sfântul Apostol Andrei a plecat de la noi spre sud, trecând prin 
Tracia, a ajuns în Bizanţ (viitorul Constantinopol), iar de aici a trecut prin Macedonia şi 
Tesalia, ajungând până în oraşul Patras din Ahaia, deci în Grecia de azi. Acolo a suferit 
moarte martirică, fiind răstignit pe o cruce în formă de X (numită până azi „Crucea Sfântului 
Andrei”) Biserica primară a stabilit, încă de pe la sfârşitul secolului II, ca dată de prăznuire a 
pătimirii sale ziua de 30 noiembrie. Nu se cunoaşte anul martiriului său; unii istorici îl fixează 
în timpul persecuției împăratului Nero, prin anii 64-67, alții mult mai târziu, pe la sfârşitul 
veacului „apostolic”, în cursul persecuției împăratului Domițian. 

Moaştele sale au fost mutate din Patras la Constantinopol, noua capitală a imperiului 
roman de Răsărit, prin anii 356-357, cu prilejul sfințirii bisericii „Sfinţii Apostoli”. Mai târziu, 
Sfântul Ambrozie, episcopul Milanului (c. 339-397), scria că, în a doua jumătate a secolului al 
IV-lea, părticele din sfintele sale moaşte au fost oferite bisericilor din Milano, Nola şi Brescia 
din Italia. 

La câţiva ani după Cruciada a patra, din 1204, când Constantinopolul a fost cucerit de 
cavalerii apuseni şi s-a creat aici o „Patriarhie latină” în locul celei ortodoxe, cardinalul Petru 
din Capua a dispus ca moaştele Sfântului Andrei să fie duse în Italia şi aşezate în catedrala din 
Amalfi. în aprilie 1462, în timpul papei Pius II, capul său a fost aşezat într-o biserică din 
Roma. De aici, pe baza unei hotărâri a Vaticanului, în semn de frățietate creştină, capul său a 
fost restituit Bisericii Ortodoxe a Greciei, fiind aşezat - în cadrul unor festivități religioase - în 
biserica cu hramul Sfântul Andrei din oraşul Patras. 

Sfântul Apostol Andrei se bucură de o cinstire deosebită în Bisericile rusă, greacă şi 
română, datorită faptului că a predicat în teritorii care aparţin azi Rusiei, Greciei şi României. 
Patriarhia ecumenică din Constantinopol îl socoteşte chiar ca „întemeietor” al acestui „scaun 
apostolic”. Se cuvine ca Biserica Ortodoxă Română să-l cinstească şi mai mult şi să-l 
considere nu numai ca „cel dintâi chemat la apostolic”, ci şi ca pe cel dintâi propovăduitor al 
Evangheliei la strămoşii noştri, ca pe un „apostol” al neamului nostru, al Ortodoxiei 
româneşti! Iar creştinismul românesc trebuie să fie considerat ca fiind de origine 
apostolică. 

Ca atare, socotim că se impune ca ziua de 30 noiembrie să fie trecută în calendarele 

bisericeşti ortodoxe cu literă roşie, ca o adevărată sărbătoare a creştinismului românesc. Ea ar 
premerge zilei de 1 decembrie, ziua națională sau a unităţii românilor de pretutindeni. S-ar 
împreuna astfel sărbătoarea Bisericii cu sărbătoarea neamului, după cum Biserica şi neamul 
au fost una în tot decursul istoriei noastre! 

Să ne rugăm dar Sfântului Andrei, încreştinătorul daco-romanilor, zicând: 

„Pe propovăduitorul credinţei la geto-daci şi slujitor al Cuvântului, pe Andrei cel 
dintâi chemat să-l lăudăm, că pe strămoşii noştri i-a adus la cunoştinţa lui Hristos, crucea în 
mâini ținând şi izbăvind din înşelăciunea vrăjmaşului sufletele lor, pe care le-a adus la 
Dumnezeu ca dar bine primit. Pe acesta, toți românii să-l lăudăm şi să-l cinstim, ca să se 
roage neincetat lui Hristos Dumnezeu, ca să ne ferească de toată răutatea şi să mântuiască 
sufletele noastre”. (Stihira glasului 6 la Utrenia din 30 noiembrie, cu unele adaptări). 

Capitolul II 


MARTIRI DACO - ROMANI 


Martiri din provinciile romane sud-dunărene 


De la începuturile ei, învățătura cea nouă adusă în lume de Mântuitorul lisus Hristos a 
întâmpinat o seamă de împotriviri şi prigoane din partea iudeilor şi a păgânilor. Unele din ele 
sunt descrise de Sfântul Luca în cartea „Faptele Apostolilor”. Cei care primiseră noua 
învățătură au avut însă de înfruntat prigoane sau persecuții mult mai sângeroase şi de lungă 
durată din partea împăraţilor romani, care considerau creştinismul ca un pericol pentru însăşi 
existenţa statului roman păgân de atunci. Trebuie să ştim că în statul roman religia era strâns 
legată de viața politică şi socială. Fiecare cetățean avea obligaţia de a cinsti pe zei şi a le 
aduce jertfe, lucruri pe care creştinii refuzau să le facă. Prigoanele sângeroase s-au dezlănțuit 
sub împăratul Nero (54-68) şi au durat până la începutul secolului al IV-lea, timp în care 
creştinismul a fost socotit ca „religie nepermisă” (religio illicita). 

Între cei mai de seamă împărați persecutori s-a numărat şi Dioclețian (284-305), care 
şi-a asociat la tron pe Galeriu, care i-a şi urmat apoi pentru un timp la conducerea imperiului. 

În anii 303-304 Dioclețian a dat patru edicte împotriva creştinilor, prin care se 
prevedea dărâmarea lăcaşurilor de cult, interzicerea adunărilor creştine, uciderea preoților şi 
chiar a credincioşilor, dacă nu voiau să jertfească zeilor păgâni. Câţiva ani mai târziu a 
izbucnit o nouă persecuție sub împăratul Liciniu (307-324). Singura vină care se putea aduce 
creştinilor era aceea de-a se mărturisi „ucenici” ai lui Hristos şi dea refuza jertfirea la idoli. Se 
cunosc şi pedepsele care se aplicau: bătaia cu vergi sau cu pietre, sfâşierea trupului cu ghiare 
de fier sau cu cioburi ascuțite, arderea cu fier înroşit, turnarea de plumb topit pe spate, 
spânzurarea cu capul în jos, sfărâmarea picioarelor, sugrumarea, înecarea, tăierea capului cu 
sabia. 

În cursul persecuției lui Dioclețian şi a lui Galeriu şi-au jertfit viaţa pentru Hristos 
numeroşi strămoşi ai noştri daco-romani din provinciile romane din dreapta Dunării. Trebuie 
să ştim că daco-romanii trăiau atât în dreapta cât şi în stânga Dunării, deci pe un teritoriu 
foarte întins, pe care s-au şi format poporul român şi limba română. De aceea, vom pomeni 
mai multe nume de martiri daco-romani, chiar dacă ei n-au pătimit pe teritoriul actual al țării 
noastre, ci la sud de Dunăre, în Iugoslavia şi Bulgaria de azi. Numele unor martiri le 
cunoaştem din „actele martirice”, care erau scurte lucrări ce povesteau pătimirea lor, sau din 
aşa numitele Martirologii, adică un fel de calendare, în care erau trecute zilele de sărbătoare 
închinate martirilor şi sfinților. 

Printre martirii daco-romani se numărau creştini aparținând tuturor categoriilor 
sociale: slujitori ai altarului - episcopi, preoți, diaconi, citeți; funcționari de stat, negustori, 
țărani, bărbaţi şi femei. Ei au pătimit mai ales în cetățile (oraşele) de pe malul drept al 
Dunării, în provinciile Pannonia Inferior, Moesia Superior, Dacia Ripensis, Moe-sia Inferior, 
în care locuiau daco-romani, strămoşii noştri. 

În oraşul Sirmium (azi Mitroviţa, lângă Belgrad, în Iugoslavia), au fost condamnaţi la 
moarte, din ordinul lui Probus, guvernatorul provinciei Pannonia Inferior, preotul Montanus 
şi soția sa Maxima, înecaţi în râul Sava, la 26 martie 304, apoi episcopul Irineu, decapitat, şi 
diaconul său Dimitrie, străpuns cu sulița, la 6 şi 9 aprilie 304. în aceeaşi zi cu Dimitrie, au 
mai pătimit, tot în Sirmium, mai multe tinere, iar în 20 iulie un credincios cu numele 
Secundus. Tot aici şi-a dat viaţa pentru Hristos, într-o zi de 25 decembrie, poate în acelaşi an 
304, tânăra Anastasia, în cinstea căreia sora, cu acelaşi nume, a împăratului Constantin cel 
Mare, a zidit o biserică în Roma; în anul 458, moaştele i-au fost aşezate în biserica cu hramul 

Sfânta Anastasia din Constantinopol. 

În apropiere de Sirmium lucrau mai mulţi cioplitori şi sculptori în marmură, conduşi 
de cinci neîntrecuți meşteri creştini, cu numele Claudius, Castorius, Nicostratus, 
Sempronianus şi Simplicius. Primii patru fuseseră botezați de episcopul Chirii al Antiohiei, 
surghiunit în aceste ținuturi, împreună cu alți 600 de muncitori - dintre care cei mai mulți erau 
păgâni - ei executau felurite statui şi alte lucrări în marmură pentru un strălucit palat al 
împăratului Dioclețian din cetatea Salonae (azi Split, în Croaţia, pe țărmurile Mării Adriatice). 
Cioplitorii şi sculptorii păgâni au înştiințat pe împărat că acei cinci meşteri creştini au refuzat 
să lucreze statuia lui Asclepios, zeul medicinei, instigând împotriva lor mulțime mare de 
păgâni. Te-mându-se de o răscoală, împăratul a poruncit ca toți cinci să fie închişi de vii în 
sicrie de plumb şi aruncaţi în râul Sava. Şi astfel, şi-au dăruit viaţa lui Hristos cu sufletul 
curat, primind cununile muceniciei. Un creştin cu numele Nicodim a scos în ascuns sicriele 
din apă şi le-a îngropat după cuviinţă ca pe nişte odoare de mare preț. Episcopul Chirii al 
Antiohiei, care botezase pe patru din ei şi era acum în temniţa din Sirmium, a murit de 
supărare, auzind de sfârşitul fiilor săi duhovniceşti. Cinstita lor pomenire se făcea în ziua de 9 
noiembrie. 

În localitatea Cibalae (Cibales), în apropiere de Sirmium, au primit moartea pentru 
Hristos mai mulți slujitori ai altarului, între care preotul Romulus, diaconul Silvanus (Silvan), 
diaconul Donatus (Donat) şi fratele său Venust. Tuturor li s-a tăiat capul cu sabia în ziua de 
21 august, anul 304, aşadar în timpul lui Dioclețian, pentru că au mărturisit că sunt creştini şi 
au refuzat să aducă jertfe zeilor păgâni. 

Câţiva ani mai târziu, sub împăratul Liciniu, într-o zi de 13 ianuarie, au fost martirizaţi 
în Singidunum (Belgradul de azi, pe atunci în provincia Moesia Superior), diaconul Ermil şi 
temnicerul Strato-nic. Fiind dus în fața împăratului, Ermil a recunoscut că este creştin şi 
diacon. Răspunzând cu necuviință la propunerile care i s-au făcut de a se lepăda de credința 
creştină, împăratul a poruncit să fie bătut peste față cu un bici de metal, apoi ținut trei zile în 
închisoare, scos şi bătut din nou cu multă cruzime, apoi aruncat iarăşi în temniță. Aici a fost 
îngrijit cu dragoste de temnicerul Stratonic care era creştin, dar neştiut de nimeni. Dar el a fost 
pârât de un soldat împăratului şi supus el însuşi la chinuri, după care au fost întemnițați 
amândoi. Toate încercările împăratului de a-i abate de la credinţa lor au rămas zadarnice. 
Atunci împăratul a poruncit să fie spânzurați de un copac, iar trupurile lor ciopârțite cu 
cuțitele şi apoi aruncate în Dunăre. Şi astfel s-au mutat amândoi la viața cea netrecătoare, 
primind cununile muceniciei, ca nişte adevăraţi mărturisitori ai lui Hristos. După trei zile 
trupurile lor au fost găsite, scoase la mal şi îngropate după cuviinţă. De atunci ei sunt trecuți 
între sfinți, pomenirea lor făcându-se în fiecare an la 13 aprilie, zi în care „s-au născut din 
nou” pentru Hristos. 

În provincia Dacia Ripensis a pătimit ca martir bunul creştin Hermes din cetatea 
Bononia (azi Vidin, în Bulgaria), prin tăierea capului cu sabia, în cetatea Novae (azi oraşul 
Sviştov), pe atunci în provincia Moesia Inferior, şi-a dat viaţa pentru Hristos sclavul Lupus 
(Lup), străpuns de ascuțişul săbiei la 23 august 304, deci în vremea împăratului Dioclețian. De 
atunci a fost cinstit după cuviință în Novae, iar mai târziu în toată Biserica răsăriteană. 

Numărul martirilor din provinciile dunărene este, însă, mult mai mare, dar numele lor 
ne-au rămas necunoscute. Prin viața şi mai ales prin pătimirea lor, aceşti martiri de la 
începutul secolului al IV-lea, cei mai mulți cu nume romane, ceea ce arată că erau daco- 
romani, pun în lumină nu numai vechimea creştinismului românesc, dar mai cu seamă 
strălucirea sufletului lor, împodobit cu cea mai aleasă dragoste faţă de Hristos Mântuitorul. 

Să cinstim pe aceşti vrednici mucenici din neamul nostru zicând: „, Umplându-vă de 
ape făcătoare de viaţă, v-aţi lepădat în valurile râului şi întru acelea luându-vă sfârşitul, aţi 
înecat pe mai marele răutății, iar acum ne izvorâţi nouă izvoare de tămăduiri, prea 
lăudaților”. (Din slujba Utreniei la Sfinţii Ermil şi Stratonic, peasna 6, irmos). 

Sfântul MONTANUS preotul şi soția sa, MAXIMA 


Între preoții şi credincioşii care au îndurat moartea pentru Hristos în persecuția lui 
Dioclețian, se numărau şi preotul daco-roman Montanus şi soția sa Maxima din cetatea 
Singidunum (azi Belgrad), locuită pe atunci de strămoşii noştri daco-romani. Pătimirea lor 
este descrisă în diferite Martirologii. La începutul anului 304, când a început prigoana 
împotriva creştinilor, preotul Montanus a fugit în cetatea Sirmium, din provincia Pannonia 
Inferior (azi Mitroviţa, nu departe de Belgrad), unde îşi avea reşedinţa împăratul Galeriu, 
ginerele lui Dioclețian. Dar a fost prins şi aici şi dus în fața lui Probus, guvernatorul 
provinciei. Stând la judecată, preotul Montanus a răspuns cu îndrăzneală că este creştin şi că 
nu va aduce niciodată jertfe zeilor: „Eu am primit învăţătura să îndur mai bine chinurile decât, 
lepădându-mă de Dumnezeu, să aduc jertfă demonilor”. Fiind pus la chinuri, a rezistat cu 
aceeaşi tărie, spunând: „Mă aduc Jertfă prin chinurile acestea Dumnezeului meu, Căruia l-am 
jertfit”, în fața acestei dârzenii, neînfricat în fața chinurilor, Probus a poruncit să fie adusă 
soția lui Montanus, preoteasa Maxima, socotind că ea va fi mai slabă din fire şi îl va îndupleca 
să aducă jertfe zeilor. Dar, spre uimirea tuturor, a cerut şi ea să fie pusă la chinuri, voind să se 
facă astfel părtaşă la Patimile Domnului, în felul acesta, toate încercările lui Probus de a-i 
abate din drumul pe care şi l-au ales singuri, au rămas zadarnice. Drept aceea, a poruncit să fie 
înecaţi în râul Sava. Auzind de această hotărâre, fericiţii Montanus şi Maxima au grăit plini de 
bucurie: „îţi mulţumim, Doamne Iisuse Hristoase că ne-ai dat răbdare şi ne-ai găsit vrednici 
de mărirea cea veşnică”. lar când au ajuns pe țărmul râului Sava spre a fi dați morţii, preotul 
Montanus s-a rugat astfel: „Doamne Iisuse Hristoase, care ai pătimit pentru mântuirea lumii, 
primeşte sufletele robilor Tăi Montanus şi Maxima, care pătimesc pentru numele Tău”. lar 
nelegiuiții slujitori ai lui Probus le-au legat câte o piatră de gât şi i-au aruncat în râu. Valurile 
apelor au tras la mal trupurile lor sfinţite, pe care le-au îngropat după cuviinţă dreptmăritorii 
creştini care-i cunoscuseră. 

În acest chip au primit cununile muceniciei preotul Montanus din Singidunum şi soția 
sa Maxima, în cetatea Sirmium, în zilele împăratului păgân Dioclețian, în anul 304, în 26 
martie. Se cuvine să ştim că Montanus este socotit ca fiind primul preot daco-roman cunoscut 
cu numele din istoria Bisericii noastre, ca şi soția sa, amândoi având nume latinești. Să fie 
pomenirea lor din neam în neam! 


Sfântul IRINEU episcopul şi diaconul său, DIMITRIE 


La numai câteva zile după pătimirea preotului Montanus şi a soției sale Maxima, 
Martirologiile înscriu numele unui tânăr episcop, Irineu din Sirmium (azi Mitroviţa), oraş din 
provincia Pannonia Inferior, locuită pe atunci de daco-romani, precum şi de traci romanizați. 
Din Actul său martiric, scris în limba latină, aflăm că a fost judecat şi condamnat la moarte de 
acelaşi guvernator al provinciei Probus, care condamnase şi pe soții Montanus şi Maxima. 
Acest act martiric arată că Irineu era episcopul Bisericii din Sirmium, că era căsătorit şi avea 
copii mici, deci era un ierarh tânăr (pe atunci, episcopii puteau fi căsătoriţi sau necăsătoriți). 
Pentru credinţa sa în Hristos, ca şi pentru slujba pe care o avea, a fost arestat şi dus înaintea 
lui Probus. Poruncindu-i să jertfească zeilor, tânărul episcop a răspuns: „Cel ce jertfeşte zeilor 
şi nu lui Dumnezeu, să se piardă” (leşire 22, 20). Stăruind în refuzul său, Probus a poruncit să 
fie pus la chinuri. Venind părinţii şi soția lui şi văzând cât de mult era chinuit, îl sfătuiau să se 
supună poruncii împăratului. Acelaşi lucru îl făceau şi copiii săi care îl rugau: „Ai milă de tine 
şi de noi, tată”, iar ceilalți cunoscuţi, care erau de față, cu lacrimi şi suspine îi ziceau: „Fie-ţi 
milă de floarea tinereţii tale!” Dar el le-a răspuns prin cuvintele lui Hristos Domnul: „De cel 
ce se va lepăda de Mine înaintea oamenilor şi Eu mă voi lepăda de el înaintea Tatălui Meu, 
Care este în ceruri” (Matei 10,33). La acest răspuns, Probus a poruncit să fie dus cu pază la 
închisoare, unde a fost ținut mai multe zile şi supus la felurite chinuri. După un oarecare timp, 

episcopul Irineu a fost adus în fața lui Probus, la miezul nopţii. I s-a propus di n nou să 
jertfească, spre a fi scutit de chinuri. Dar fericitul Irineu i-a răspuns: „Am pe Dumnezeu, 
Căruia am învăţat să mă închin din copilărie. Lui mă închin, Celui ce mă întăreşte şi Lui îi 
aduc jertfă, iar zeilor făcuţi de mâini omeneşti nu pot să mă închin”. Atunci Probus a încercat 
să-l înduplece să jertfească măcar pentru copiii săi, pentru a nu-i lăsa orfani. Nici cu aceasta 
n-a reuşit să-l abată din calea pe care a pornit, căci i-a răspuns: „Copiii mei au acelaşi 
Dumnezeu pe care-L am şi eu, Care poate să-i mântuie: tu, însă, fă ce ţi s-a poruncit”. 

În cele din urmă, Probus a dat sentinţa de condamnare, ca să fie aruncat în râul Sava, 
afluent al Dunării. Spre uimirea lui Probus, blândul dar neînfricatul episcop l-a rugat să fie 
ucis cu sabia ca să cunoască toţi „în ce fel s-au deprins creştinii să dispreţuiască moartea 
pentru credinţa lor în Dumnezeu”. Guvernatorul i-a îndeplinit această ultimă rugăminte, lucru 
pe care Irineu l-a socotit ca o biruință, multumind lui Dumnezeu. Dus la locul de osândă, s-a 
rugat din nou zicând: „Doamne, lisuse Hristoase, Care ai binevoit să pătimeşti pentru 
mântuirea lumii, fă să se deschidă cerurile Tale, ca îngerii să primească sufletul robului Tău 
Irineu, cel ce moare pentru numele Tău şi pentru poporul Tău, care sporeşte în Biserica Ta 
universală din Sirmium. îţi cer şi mă rog milostivirii Tale să mă primeşti şi pe mine şi să 
binevoieşti a-i întări şi pe aceştia în credința Ta”. Şi astfel a fost tăiat cu sabia de ostaşi şi 
aruncat în râul Sava, în ziua de 6 aprilie, anul 304. 

Anumite Martirologii arată că, după câteva zile, la 9 aprilie 304, a fost ucis cu sulița 
tânărul Dimitrie, diaconul episcopului Irineu. Moaştele lui au primit curând darul unor 
vindecări minunate de boli şi neputințe. După mai bine de un veac, când creştinismul 
dobândise libertate deplină şi se întărise în tot imperiul, prefectul Leonţiu al Iliricului a zidit 
în cinstea lui două biserici, una în Tesalonic, în care i-a aşezat moaştele, în ziua de 26 
octombrie 413, alta în Sirmium, oraş pe care slavii l-au numit, mai târziu, Mitroviţa, după 
numele său. Unii istorici socotesc că Sfântul Dimitrie sau Dumitru pe care noi, ortodocşii, îl 
sărbătorim la 26 octombrie, nu este altul decât diaconul Dimitrie din Sirmium. Prăznuirea lui 
la 26 octombrie s-ar datora faptului că, în acea zi, i-au fost aşezate moaştele în biserica din 
Tesalonic. 

Să nu-i uităm pe aceşti martiri, ci să ne rugăm lor pentru mântuirea sufletelor noastre, 
zicând: „Cuvântul adevărului drept învățând şi cu credință răbdândpănă la sânge, sfinţilor 
mucenici Irineu şi Dimitrie, rugați-vă lui Hristos Dumnezeu să mântuiască sufletele noastre”. 


Sfinții mucenici militari din Durostorum 


În anii 297-298, în cursul unui război purtat de imperiul roman împotriva perșilor, 
împărații Dioclețian (284-305) şi Galeriu (293-311) au hotărât să îndepărteze pe toți soldații 
creştini din armată, socotind că nu luptă cu destulă vitejie şi că ei ar fi vinovaţi de slăbirea şi 
căderea imperiului. Printre cei care au avut de suferit în urma acestei hotărâri se numărau mai 
mulți ostaşi creştini din legiunea aflată în Durostorum, oraş în provincia Moesia Inferior (azi 
Silistra, pe graniţa româno-bulgară). Sinaxarul Bisericii din Constantinopol aminteşte ca 
martiri pe fraţii Pasicrat şi Valentin, primul de 22 de ani, iar celălalt de 30, amândoi soldați 
în legiunea din Durostorum. Fiind arestaţi, deoarece au mărturisit că sunt creştini, 
comandantul legiunii lor i-a obligat să aducă jertfe zeilor. Amândoi au refuzat şi L-au 
mărturisit din nou pe Hristos. Drept aceea, comandantul lor i-a osândit la moarte, prin tăierea 
capului. Pe când slujitorii păgâni îi duceau spre locul de osândă, în afara cetăţii, mama lor îi 
însoțea, dar în loc să verse lacrimi sau să-i îndemne să jertfească idolilor, dimpotrivă, îi 
încuraja, îndemnându-i să stea cu seninătate în faţa morţii şi să-şi dea viața pentru Hristos, 
care a pătimit pe cruce pentru noi. Şi astfel, li s-au tăiat capetele, în ziua de 28 aprilie din anul 
298. Evlavioasa lor mamă le-a îngropat apoi trupurile după cuviinţă şi rânduiala creştinească, 
preamărind pe Dumnezeu pentru toate. 

Tot în acel an, în ziua de 27 mai, a murit ca martir şi veteranul Iuliu, adică un fost 

soldat lăsat la vatră. Aflându-se că este creştin şi refuzând sa aducă jertfe zeilor păgâni, a fost 
dus la judecată în faţa unui dregător din Durostorum, cu numele Maxim. Acesta a încercat, 
prin cuvinte blânde, să-l înduplece să aducă jertfe idolilor. Toate încercările au fost, însă, 
zadarnice, pentru că preavrednicul mărturisitor al Domnului i-a răspuns cu hotărâre: „Acela 
(Hristos) a murit pentru păcatele noastre, ca să ne dăruiască viaţa cea veşnică. Hristos Dum- 
nezeu rămâne în vecii vecilor. Pe Acesta, dacă îl va mărturisi cineva, va avea viaţă veşnică, 


iar cel care îl va tăgădui, va avea osândă veşnică”. ... „Dacă voi muri înaintea Domnului 
Hristos, voi trăi în veşnicie”. Văzând credinţa lui neclintită, dregătorul Maxim a hotărât să 1 se 
taie capul. 


În închisoare cu el se mai găsea un ostaș creştin cu numele Isihie. Şi pe când slujitorii 
păgâni se pregăteau să-l ducă pe luliu spre locul de osândă, Isihie i-a zis: „Te rog să împlineşti 
cu bucurie făgăduinţa ta, ca să primeşti cununa pe care Domnul a făgăduit-o credincioşilor Săi 
şi să-ți aminteşti şi de mine, căci curând te voi urma şi eu. Te rog salută pe Pasicrat şi 
Valentin, slujitorii lui Dumnezeu, care au pornit înaintea noastră către Domnul, prin buna lor 
mărturisire”. Iar luliu i-a răspuns: „Grăbeşte-te frate, să vii, căci au auzit făgăduinţele tale cei 
pe care i-ai salutat”. Şi astfel s-a tăiat capul dreptmăritorului ostaş al lui Hristos, luliu 
Veteranul, la Durostorum, în ziua de 27 mai anul 298. Iar prietenul său Isihie s-a mutat la 
Domnul, prin aceeaşi moarte mucenicească, la 15 iunie. 

Tot în cetatea Durostorum au mărturisit pe Hristos alți doi ostaşi din armata romană, 
Marcian şi Nicandru. Au fost aruncaţi în închisoare şi îndemnați să tăgăduiască pe Hristos şi 
să Jertfească idolilor. Refuzând aceste îndemnuri, au fost supuşi la multe chinuri: bătuţi cu 
toiege, împunşi cu sulița, pârjoliți în foc, aruncaţi pe cărbuni aprinşi, târâți prin cioburi 
ascuţite şi multe altele. Toate aceste cumplite chinuri nu i-au putut clinti din statornicia 
credinței lor. Şi astfel, din poruncă împărătească, în ziua de 8 iunie li s-au tăiat capetele, aşa 
cum se întâmplase, cu puţin înainte şi cu ceilalți soldați mărturisitori: Pasicrate şi Valentin, 
îuliu şi Isihie. Biserica creştină îi cinsteşte pe toți în ziua pătimirii lor pentru Hristos Domnul. 
„ Urând oştirea cea de pe pământ, mucenicilor, v-aţi împărtăşit de slava cea cerească şi ați 
răbdat dureri şi moarte cumplită. Pentru aceasta, aducând laude lui Hristos, cinstim prea 
slăvită prăznuirea voastră, prea fericiților mucenici din Durostorum ”. 


Sfinții mucenici MAXIM, CVTINTILIAN şi DADAS din Ozovia 


În timpul persecuției aceluiaşi împărat Dioclețian, Martirologiile pomenesc şi numele 
a trei mărturisitori ai lui Hristos dintr-un sat de lângă Durostorum, capitala provinciei Moesia 
Inferior, înseamnă că învăţătura creştină era cunoscută nu numai în oraşe, ci şi la sate, între 
țăranii daco-romani de atunci. Aceştia erau: Maximus (Maxim), Quintilianus (Cvintilian) şi 
Dadas (Dada), originari din satul Ozovia (Ozobia). Primii doi aveau nume romane, iar ultimul 
purta un nume dac, semn că ei aparțineau populaţiei din acel sat. Chiar şi numele de Ozovia 
sau Ozobia este dacic. Se pare că unul din ei, Maxim, era citeţ sau lector, deci un cleric de 
grad inferior care citea din Sfânta Scriptură la anumite slujbe. 

Din sinaxarul zilei de 28 aprilie, ziua pătimirii lor, aflăm că au fost pârâți de cineva că 
sunt creştini. Din ordinul guvernatorilor provinciei Moesia Inferior - Tavrinius şi Gavinius - 
au fost arestaţi, legaţi în lanţuri şi duşi în cetatea Durostorum. Cei doi dregători le-au propus 
să se lepede de credinţa în lisus Hristos şi să aducă jertfe „mamei zeilor”, făgăduindu-le chiar 
că îi vor face preoți la un templu păgân închinat acesteia. Au refuzat toți trei şi au rostit chiar 
cuvinte jignitoare la adresa acelor dregători şi a zeilor la care se închinau. De pildă, Maxim 
spunea, între altele: „Hristos este împăratul cerurilor, Care poartă de grijă de toată făptura şi 
ține în palmă toate câte sunt, iar noi nu ne vom închina niciodată la idoli făcuţi de oameni”. 

În fața acestui refuz, dregătorii au poruncit să fie aruncaţi în închisoare. Acolo, „prin 
îngerească arătare se întărea mărturisirea lor, lăudând pe Dumnezeu”. Acelaşi sinaxar 
înfăţişează suferințele pe care le-au îndurat pentru statornicia lor în credinţa creştină: „Deci, 

scoțându-i din temniţă, i-au dezbrăcat de hainele lor şi legându-i, i-au întins pe pământ şi i-au 
bătut foarte cumplit, după care i-au aruncat din nou în închisoare. Văzând că nu primesc nici 
într-un chip să aducă jertfe şi să se închine zeilor, au fost duşi în satul lor, înOzovia, unde li s- 
a tăiat capul”. Pătimirea lor s-a petrecut într-o zi de 28 aprilie, probabil în anul 304. 

Aşa s-au săvârşit din viață drepteredincioşii mărturisitori ai lui Hristos Maxim, 
Cvintilian şi Dadas, întăriți cu harul Sfântului Duh şi învredniciţi de viaţa cea veşnică pe care 
Dumnezeu a pregătit-o aleşilor săi. Jertfa lor va fi impresionat desigur pe mulţi dintre consă- 
tenii lor, care s-au întărit astfel în credința creştină, ori au venit la Hristos dacă nu-L 
cunoscuseră până atunci. Să cinstim pe aceşti trei sfinți odrăsliți din rândul strămoşilor noştri 
daco-romani zicând: „Mărturisind înaintea tiranilor Treimea cea nezidită, trei sfinţi mucenici 
ați fost omorât, şi acum v-aţi învrednicit de viața cea neîmbă-trânitoare şi moşteniți hrana 
izvorului vieţii. Pentru aceasta, rugați-vă lui Dumnezeu să dăruiască sufletelor noastre pace 
şi mare milă”. (Stihiră la Doamne strigat-am, Vecernia zilei de 28 aprilie). 


Sfinţii martiri EPICTET şi ASTION din Halmyris 


În vremea romanilor, teritoriul dintre Dunăre şi Marea Neagră (Dobrogea de azi), era 
organizat ca o provincie, numită Scythia Minor (Sciția Mică), în apropiere de brațul Sfântul 
Gheorghe al Dunării şi de actualul sat Dunavăţu de Jos (jud. Tulcea) se află ruinele unei 
fortărețe romano-bizantine care se numea altădată Halmyris. Aici au pătimit, între anii 298- 
303, sau poate şi mai devreme, în timpul domniei împăratului Dioclețian, preotul Epictet şi 
tânărul Astion. Viaţa, minunile şi mai ales mucenicia le sunt descrise pe larg în Actul martiric 
sau Pătimirea acestor doi mărturisitori ai lui Hristos. Se spune că pe vremea împăratului 
Dioclețian trăia, undeva „în părțile Răsăritului”, poate în Asia Mică, un preot cu numele 
Epictet, „care ducea o viaţă evlavioasă şi trăia neprihănit”, crescut de mic copil în învățăturile 
Domnului. Prin puterea rugăciunii sale, Dumnezeu îl învrednicise de darul facerii de minuni, 
căci: „Adeseori deschidea ochii orbilor, curăța pe leproşii care veneau la el, pe slăbănogi îi 
însănătoşea şi alunga duhurile necurate din trupurile chinuite de ele”, între altele, sunt descrise 
vindecarea fiicei unui dregător, care era paralitică, a unui om stăpânit de duhuri necurate şi a 
unei femei oarbe, care şi-a recăpătat vederea. 

Actul martiric istoriseşte apoi întâlnirea dintre Epictet şi tânărul Astion. Acesta era 

singurul fiu al lui Alexandru, „om foarte bogat şi mai marele cetăţii”, şi al Marcelinei, „de 
neam vestit şi fiică a senatorului Iulian”, în discuţia pe care au avut-o, blândul părinte Epictet 
l-a îndemnat cu stăruință să vină la Dumnezeu, adevăratul Tată al tuturor pământenilor şi la 
Biserica întemeiată de Fiul Său, care este adevărata noastră Mamă. A doua zi, în revărsatul 
zorilor, tânărul Astion a venit din nou la preotul Epictet, rugându-l ca, din clipa aceea, să-l 
socotească un „catehumen”, adică un om care se pregăteşte pentru primirea Botezului, 
urmând ca, după puţine zile, să-l şi aducă, prin această Sfântă Taină, la credinţa cea adevărată. 
L-a mai rugat, de asemenea, ca după primirea botezului, să plece degrabă amândoi într-un 
ținut îndepărtat, unde îi va îndrepta Duhul Sfânt, pentru ca tatăl lui să nu-i păteze, prin 
lacrimile sale, conştiinţa lui de nou ucenic al lui Hristos. Epictet a îndeplinit dorinţa tânărului 
său prieten şi astfel, după ce a fost botezat, au plecat pe ascuns, cu o corabie, ajungând „în 
ținuturile sciților”, deci în provincia romană Sciția Mică, în cetatea Halmyris, nădăjduind că 
acolo nu-i va cunoaşte nimeni. Se înțelege că părinții lui Astion, copleșiți de durere, au 
început să-l caute peste tot, dar nu au izbutit să afle nimic despre soarta lui. 
După ce s-au stabilit în Halmyris, „puterea cerească a început să săvârşească, prin sfântul 
Epictet, mai multe semne şi minuni în ţinutul sciților”. De pildă, a vindecat pe fiul unei femei 
care era surdo-mut, minune care a impresionat atât de mult pe halmyrieni, încât au venit la 
Hristos cam o mie dintre ei. Dar însuşi tânărul Astion a primit din partea lui Dumnezeu darul 
facerii de minuni, între altele, a vindecat - prin rugăciune - un om chinuit de un duh necurat, 
precum şi pe un om căzut de la o mare înălțime. 

Actul martiric povesteşte, în continuare, cele ce s-au petrecut la vreo 17 ani după 
aşezarea lor în Halmyris. Venind în cetate comandantul militar al provinciei Scythia Minor, 
Latronianus, unul din locuitorii păgâni ai cetăţii l-a înștiințat despre lucrarea sfântă pe care o 
desfăşurau cei doi ucenici ai lui Hristos, arătându-i că „sunt nişte răufăcători primejdioşi şi 
vrăjitori, care prin învăţăturile lor otrăvite îndepărtează pe mulți de la jertfele datorate zeilor”. 
Comandantul a poruncit slujitorilor săi ca, după apusul soarelui, „să se ducă la locuința 
sfinților, să-i lege, să-i pună în fiare şi să-i ducă, sub pază, la închisoare”. Fiind aruncaţi în 
temniță, au petrecut toată noaptea cântând psalmi şi rostind rugăciuni. Au hotărât amândoi ca 
la interogatoriul ce li se va lua să nu răspundă decât prin cuvintele: „Suntem creştini, acesta ne 
este numele; nu suntem altceva decât slujitori ai adevăratului Dumnezeu”, în dimineaţa zilei 
următoare, Latronianus a poruncit să se pregătească un loc de judecată în mijlocul cetăţii, iar 
„Crainicii să cheme cu mare strigăt mulțimea poporului la o privelişte atât de blestemată şi de 
înspăimântătoare”. Şi venind Latronianus la scaunul de judecată, abia putea să-i privească, 
pentru că fețele lor străluceau ca soarele, fiind luminate de harul Domnului, întrebându-i de 
numele şi ţara lor, ei au răspuns aşa cum s-au înţeles, dar au făcut, în mai multe rânduri, şi o 
nouă mărturisire de credinţă: „Suntem creştini, o, tirane; facă-se voia Dumnezeului nostru cu 
noi”. Au fost dezbrăcați şi biciuiţi, sfâşiaţi cu cârlige de fier şi arşi cu făclii aprinse. Şi cu 
toate acestea, ei „răbdau cu suflet mare aceste schingiuiri”, după cum spune Actul martiric. 
Unul dintre judecători, cu numele Vigilantius (Vigilanțiu) a fost aşa de impresionat în fața 
atâtor suferinţe şi a mărturisiri credinţei lor, încât, în a patra zi după arestarea lor, a intrat la ei 
în închisoare şi a mărturisit că doreşte şi el să se numere printre creştini. 

Cei doi întemnițați au fost aduşi iarăşi în faţa lui Latronianus şi întrebaţi dacă s-au 
hotărât să aducă jertfe zeilor. Ei au declarat din nou că sunt şi rămân creştini. Au urmat 
chinuri şi mai îngrozitoare, fiind aruncaţi într-un cazan în care s-a turnat smoală şi grăsime în 
clocot. Văzând că toate sunt zadarnice, Latronianus a poruncit să fie ținuți 30 de zile în 
închisoare, fără mâncare şi fără apă. Cu toate acestea, nu li s-a întâmplat nimic rău, ci 
dimpotrivă, ei cântau mereu psalmi şi se rugau Domnului. 

După trecerea celor 30 de zile, preotul Epictet şi Astion au fost duşi iarăşi în faţa lui 
Latronianus, -care îi numea „diavoli”- cerându-le să aducă jertfă zeilor, cu amenințarea că în 
caz de împotrivire vor fi decapitați. Au declarat şi acum cu acelaşi curaj că sunt creştini şi că 
au scos din oameni - cu ajutorul lui Hristos - tocmai pe demonii pe care îi cinsteau ei, păgânii. 
Auzind aceste cuvinte de ocară, Latronianus a poruncit să li se zdrobeacă fețele cu pietre, apoi 
să fie bătuți cu vergi de frasin până când îşi vor da duhul. Şi pe când răbdau şi aceste noi 
chinuri, drepții Epictet şi Astion nu ziceau decât cuvintele: „Doamne, Dumnezeul nostru, 
facă-se voia Ta cu noi”. Atunci Latronianus, văzând statornicia lor în credinţă, a poruncit să 
fie scoşi din cetate şi să li se taie capetele cu sabia. Iar ei, pe când erau duşi, cântau: ,„ Lăudați 
numele Domnului, lăudaţi slugi pe Domnul” (Psalmul 134, 1), „fiindcă s-a făcut voia 
Domnului nostru cu noi în toate”. Ajunşi la locul osândei, mucenicii au rostit o lungă 
rugăciune, iar mulțimea care era de față a răspuns „Amin”. La rugămintea lor, călăii au tăiat 
mai întâi capul lui Astion, apoi Epictet s-a aşezat peste trupul lui şi îndată i s-a tăiat şi lui 
capul. Era într-o zi de 8 iulie. Epictet avea pe atunci aproape 60 de ani, iar Astion către 35. 

Pe când cei de față aduceau slavă şi cinstire lui Dumnezeu, „deodată trupurile sfinților 
martiri s-au făcut la vedere albe ca zăpada şi datorită prea marii străluciri păreau ca razele 
soarelui; toţi cei care se ştiau că sunt stăpâniţi de vreo neputinţă, îndată ce din credință se 
atingeau de trupurile lor, sau din dragoste față de Dumnezeu le sărutau, imediat se îndepărta 
de la ei toată neliniştea şi durerea”. Iar la apusul soarelui, Vigilantius cu toată casa sa şi alți 
creştini au venit în ascuns şi au luat trupurile celor doi martiri şi stropindu-le cu mirodenii 
scumpe şi cu smirnă, le-au îngropat într-un loc de cinste, cu cântări de psalmi şi cu toată 
evlavia. La mormântul lor s-au petrecut, apoi, „multe semne şi minuni, spre lauda numelui lui 
Hristos”. Ucigaşul Latronianus a înnebunit chiar a doua zi, încât cei din jurul lui au fost 
nevoiţi să-l lege de mâini şi de picioare şi să-l închidă, iar după două zile a murit în chinuri 
cumplite. 

Actul martiric mai istoriseşte că, pe când erau chinuiţi cei doi mărturisitori, a apărut în 
Halmyris un străin care l-a recunoscut pe Astion în fața scaunului de judecată. A urcat de 
îndată în corabie şi s-a dus până în oraşul în care trăiau părinții săi, Alexandru şi Marce-lina. 
Le-a povestit toate cele ce a văzut, ca şi de credința cea nouă pe care o mărturisea cu atâta 
tărie fiul lor. îndată, mama sa a zis că vrea să devină şi ea creştină şi, dacă va fi nevoie, va 
primi şi martiriul, însoţiţi de trei tineri slujitori, s-au urcat pe o corabie, îndreptându-se spre 
„țara sciților”, în cetatea Halmyris. Dar ei au sosit prea târziu, abia a treia zi după 
înmormântarea sfinților mucenici. Astion i se arătase noaptea în vis lui Vigilantius, rugându-l 
să iasă întru întâmpinarea părinților săi. Ducându-se la țărmul mării, i-a şi întâlnit acolo şi i-a 
dus la casa lui să se odihnească. Apoi Vigilantius, vreme de o săptămână, le-a vorbit despre 
învăţătura cea nouă a lui lisus Hristos, Cel Căruia fiul lor şi bătrânul preot Epictet i-au 
închinat şi jertfit propria lor viață. Şi după ce le-a binevestit lor pe Domnul, un preot cu 
numele Bonosus, care stătea ascuns, „ferindu-se de cruzimea persecuțiilor”, s-a rugat mult 
pentru ei, i-a făcut „catehumeni”. lar la 40 de zile de la venirea lor în Halmyris, au fost 
botezați de un episcop cu numele Evangelicus, probabil din oraşul Tomis. Acesta a rămas cu 
ei opt zile, apoi „s-a dus în altă cetate, care era în apropiere”. Curând, noii creştini, Alexandru 
şi Marcelina, s-au reîntors în ţara lor, luând cu ei pe drepteredinciosul Vigilantius şi pe 
cinstitul preot Bonosus. Ajungând acasă, şi-au împărțit toată averea săracilor, aşa cum se 
cădea aleşilor lui Dumnezeu. 

Pentru noi românii, Actul martiric al lui Epictet şi Astion are o mare însemnătate, 
fiindcă este cea mai veche lucrare scrisă pe teritoriul ţării noastre. Unii cărturari socotesc că 
însuşi Vigilantius ar fi întocmit o primă istorisire a pătimirii celor doi martiri, pe scurt, iar mai 
târziu au fost adăugate alte paragrafe. S-a scris în limba latină, vorbită de strămoşii noştri 
daco-romani. 

Să ne rugăm, dar, acestor doi mucenici care au suferit pe pământul țării noastre, 
zicând: „Călcând la pământ dulcețile cele râvnitoare ale celor de jos, v-aţi ridicat prin dar 
către dumnezeiasca înălțime a muceniciei, pătimitorilor Epictet şi Astion, luminători ai lumii. 
Pentru aceea, ne rugăm să ne apărat, pe noi de întunericul păcatelor şi de boale, rugându-vă 
Dumnezeului tuturor pentru noi”. (O sedelnă la mucenici). 


Sfinții mucenici din Tomis (Constanţa) 


Cel mai însemnat oraş din provincia romană Sciția Mică era Tomisul, Constanţa de 
azi, considerat ca o „metropolă” a provinciei. Viaţa creştină de aici coboară până în „veacul 
apostolic”, când a predicat în aceste părți unul din apostolii Mântuitorului, Sfântul Andrei „cel 
întâi chemat”. Aici a luat ființă şi cea mai veche episcopie daco-romană, cu ierarhi învățați, 
care au scris lucrări teologice ori au participat la diferite sinoade ecumenice şi locale, în cursul 
persecuțiilor lui Dioclețian, Maximian, Galeriu şi Liciniu, To-misul a dat cel mai mare număr 
de martiri. Unii istorici socotesc că ar fi fost peste 60 de martiri. Este greu să-i pomenim pe 
toți, de aceea ne vom mărgini la cei mai de seamă dintre ei. 

Martirologiile apusene, precum şi sinaxarele din Mineiele ortodoxe, pomenesc pe 
episcopul Efrem al Tomisului, care ar fi pătimit aici într-o zi de 7 martie, probabil în anul 
304. Se spune cum că el ar fi fost trimis aici de către patriarhul Ermon al Ierusalimului, cu 
câțiva ani înainte. Pentru că n-a voit să Jertfească zeilor, a fost decapitat. 

Vechile sinaxare greceşti şi Mineiele ortodoxe pomenesc, la 13 septembrie, şase 
martiri care au pătimit la Tomis sub împăratul Liciniu, prin anii 320-323: Macrobiu, 
Gordian, Iii (Heli), Zotic., Lucian şi Valerian (în „Martirologiul ieronimian”, Macrobiu, 
Gordian şi Va-lerian sunt pomeniţi însă, la 15 septembrie). Macrobiu şi Gordian erau doi 
tineri originari din Asia Mică şi care serveau la curtea împărătească a lui Liciniu. Au fost 
înlăturați din slujba lor, pentru că se mărturisiseră creştini, fiind exilați tocmai la Tomis. Aici 
au asistat la interogatoriul care s-a luat creştinilor Hi (Heli), Zotic şi Lucian, care au fost 

condamnaţi la decapitare. Macrobiu şi Gordian au împărtăşit o soartă asemănătoare, fiind arşi 
în foc, din porunca guvernatorului provinciei Moesia Inferior. Despre Valerian se spune că ar 
fi murit mai pe urmă, plângând pe mormintele fraților de suferință. 

Martirologiile apusene pomenesc, la 2 şi 3 ianuarie, ca martiri în Tomis, pe trei frați: 
Argeu, Narcis şi Marcelin, morţi tot în cursul persecuției lui Liciniu. Primii doi au fost ucişi 
prin tăierea capului cu sabia, întrucât au refuzat înrolarea lor în armata romană repăgâni-zată 
de împăratul Liciniu. Cel mic, Marcelin, a fost aruncat în mare. Trupul său a fost însă adus de 
valuri la țărm, iar un creştin l-a dus în ascuns la casa sa; acolo au avut loc apoi multe 
vindecări minunate. Unii istorici socotesc că ei ar fi fost fiii unui episcop de la Tomis. 

Unele Martirologii apusene mai notează, între sfinţii tomitani, şi pe episcopul Filius 
(Filus) sau Titus, care ar fi fost aruncat în mare, după multe chinuri, tot în cursul persecuției 
lui Liciniu, într-o zi de 3 ianuarie. 

Numărul martirilor din Tomis este însă mult mai mare, după cum aflăm din 
Martirologii sau din Mineie, dar de multe ori ştirile nu sunt sigure, în ce priveşte data şi locul 
pătimirii. Presupunem că mulți dintre ei erau daco-romani. Să-i rugăm să ceară lui Hristos 
Domnul, pentru care au pătimit, pacea şi mila Sa pentru întreg neamul românesc de 
pretutindeni şi să-i cinstim prin cântarea: „Mucenicii Tăi, Doamne, întru nevoințele lor, 
cununile nestricăciunii au luat de la Tine, Dumnezeul nostru. Că având tăria Ta, pe chinuitori 
au surpat, zdro-bit-au şi ale dracilor neputincioase îndrăzniri. Pentru rugăciunile lor, 
mântuieşte sufletele noastre” (Troparul glasului 4, la mai mulţi mucenici). 


Sfinţii mucenici din Axiopolis 


Între centrele importante din Sciţia Mică se număra şi oraşul Axiopolis (lângă 
Cernavodă de azi), port pe malul drept al Dunării, unde staționa şi o legiune militară romană. 
Persecuţiile dezlănţuite împotriva creştinilor de împăratul Dioclețian şi coregenţii săi, apoi 
continuate de Liciniu, au făcut multe victime în rândul creştinilor de aici, ale căror nume sunt 
consemnate în diferite acte martirice. 

Din rândul martirilor care au pătimit aici, pomenim doar trei, care sunt mai bine 
cunoscuţi. Este vorba de martirii Chirii, Chindeas (Chindeus) şi Tasius (Dasius), ale căror 
nume sunt pomenite şi într-o inscripție descoperită aici, în anul 1947. Sfântul Chirii era foarte 
mult cinstit în Axiopolis, având cinci zile de sărbătoare. Era fie un martir local, fie că numai 
suferise aici pentru Hristos, probabil într-o zi de 26 aprilie. Se crede că pe mormântul lui s-ar 
fi ridicat o bazilică, ale cărei ruine se mai văd şi azi. Tot aşa de cunoscut era şi martirul 
Chindeas (Chindeus sau Chindeu), un sfânt local, probabil un daco-roman. 

În privinţa lui Tasius, mulţi istorici socotesc că este una şi aceeaşi persoană cu ostaşul 
martir Dasius, despre care „actul său martiric” arată că ar fi pătimit în cetatea Durostorum, în 
ziua de 20 noiembrie 304. Aceşti istorici cred că el ar fi suferit martiriul la Axiopolis, iar mai 
târziu i-au fost aşezate moaştele, pentru o vreme, în Durostorum. Din actul său martiric, aflăm 
multe lucruri interesante în legătură cu pătimirea sa. Era soldat în armata romană, tocmai în 
vremea persecuțiilor lui Dioclețian. Era pe atunci foarte răspândită sărbătoarea „saturnaliilor”, 
în cinstea zeului grec Cronos, numit de romani Saturn, zeul timpului. Cu acest prilej, se 
obişnuia să se aleagă un soldat, prin tragere la sorți, ca „rege al saturnaliilor”, care era 
îmbrăcat „într-o haină împărătească, după asemănarea lui Cronos însuşi”, având dreptul ca, 
timp de 30 de zile, să-şi permită orice fapte „nelegiuite şi ruşinoase”, precum şi felurite 
„plăceri diavoleşti”. După încheierea acestor zile, în ziua propriu-zisă a sărbătorii, se sfârşea 
însă şi viaţa lui, căci el urma să fie adus jertfă lui Cronos şi ucis cu săbiile. S-a întâmplat ca să 
fie ales, prin tragere la sorți, în vederea sărbătoririi lui Cronos, tocmai soldatul creştin Dasius. 
„Aprins de râvnă sfântă”, după cum mărturiseşte actul său martiric, şi-a dat seama că după 
acele zile de petreceri deşarte şi trecătoare, „va fi aruncat în focul cel veşnic”, încât Dasius şi- 
a zis: „Este mai bine pentru mine să sufăr puținele chinuri şi munci, pentru numele Domnului 

nostru lisus Hristos, iar după moarte să moştenesc viaţa cea veşnică, împreună cu toți sfinții”. 
Drept aceea, în ziua rânduită pentru începutul sărbătorii, Dasius le-a spus celorlalți soldajți că 
este creştin şi că preferă să fie adus el însuşi ca jertfă lui Hristos. închis de îndată, a doua zi a 
fost adus în fața comandantului său militar Bassus, spre a fi judecat. Neînfricatul Dasius a 
respins cu tărie toate încercările aceluia de a-l face să cinstească chipurile împăraţilor de 
atunci. El declara, între altele: „Sunt creştin şi nu slujesc împăratului pământesc, ci 
împăratului celui ceresc şi primesc darul Lui, trăiesc din harul Lui şi mă îmbogăţesc din 
negrăita Lui iubire de oameni” sau: „Eu mărturisesc că sunt creştin şi nu mă supun nimănui 
altuia decât unuia, curatului şi veşnicului Dumnezeu, Tatăl, Fiul şi Sfântul Duh, cel în trei 
nume şi feţe, dar de o singură ființă”. Văzând că toate încercările de a-l abate de pe drumul 
său rămân zadarnice, legatul Bassus l-a supus la multe chinuri şi, în cele din urmă, a poruncit 
să 1 se taie capul. Săvârşirea lui din viaţă s-a petrecut în ziua de 20 noiembrie, anul 304. 

Moaştele fericitului mucenic al lui Hristos au fost duse la Durostorum, iar în anul 579 
la Ancona, în Italia, unde se păstrează până azi, în biserica Sfântul Cyriacus; pe sarcofagul său 
se găseşte inscripția grecească: „Aici zace Sfântul martir Dasios, adus din Dorostol” 
(Durostorum). 

Să ne rugăm sfinților din Axiopolis să ceară de la Hristos Domnul milă şi pace pentru 
pământul binecuvântat al Dobrogei, cel stropit cu sângele lor de martiri. 


Sfinţii mucenici ZOTICOS, ATTALOS, KAMASIS şi FILIPPOS 
din Noviodunum 


În septembrie 1971 s-a făcut o descoperire de mare însemnătate, care pune şi mai 
mult în lumină vechimea şi vigoarea creştinismului daco-roman. Este vorba de o bazilică 
paleocreştină, având trei nave şi o absidă semicirculară (altar), descoperită în comuna 
Niculiţel din județul Tulcea, la vreo 10 km de vechea cetate romană Noviodunum. Valoarea 
acestei bazilici stă în cripta sa cu moaşte de martiri (martirion), - de formă pătrată (3,70x3,40), 
construită din cărămidă cu mortar - aşezată sub altar, în interiorul criptei s-a aflat o raclă din 
lemn, aşezată pe pavimentul de piatră, în care erau moaştele a patru martiri, în interior, pe 
peretele din stânga intrării, a fost zgâriată în mortarul crud o inscripție în greceşte: „Martiri 
lui Hristos”; iar pe peretele din dreapta apare din nou cuvântul „martiri”, precum şi numele 
lor: Zotikos, Attalos, Kamasis şi Filippos. 

În anii următori, continuându-se cercetările arheologice, sub nivelul acestei cripte s-au 
mai descoperit resturi din trupurile altor martiri, ale căror nume nu se cunosc. Pe o lespede de 
calcar se află o inscripţie, cu următorul cuprins: „Aici şi acolo (se află) sângele martirilor”. 

Arheologii şi teologii care s-au ocupat cu aceste descoperiri de la Niculiţel n-au putut 
stabili data şi timpul pătimirii acestor şase martiri. Cei mai mulți socotesc că au fost 
martirizați în localitatea învecinată Noviodunum (azi oraşul Isaccea), fie în cursul persecuției 
lui Dioclețian, prin anii 303-304, fie în timpul împăratului Liciniu, care a luat mai multe 
măsuri împotriva creştinilor, prin anii 319-324. Poate cei doi, necunoscuţi, să fi pătimit şi mai 
devreme. Martirologiul „siriac” pomeneşte pe mucenicul Filippos în ziua de 4 iunie, iar 
Martirologiul numit „ieronimian” îi menționează pe toți, la aceeaşi dată, adăugând şi alte 
nume: Quirinus, lulia, Saturninus, Galdunus, Ninnita, Fortunio şi alţi 25, ale căror nume sunt 
notate. S-ar putea ca între ei să fi fost şi cei doi martiri necunoscuţi descoperiți la Niculiţel. 
Numele primilor trei martiri sunt orientale, cel de Filippos este biblic, iar celelalte sunt latine, 
deci ar fi nişte localnici daco-romani. 

În a doua jumătaie a secolului al IV-lea, pe locul în care au fost îngropaţi, s-a ridicat o 
bazilică, în scopul cinstirii lor în fiecare an. Probabil acest lăcaş de închinare paleocreştin - 
sau vreo mănăstire care se va fi ridicat mai târziu - a dat satului numele de Mănăstirişte, care 
este întâlnit în câteva izvoare medievale. Bazilica de la Niculiţel prezintă o mare însemnătate 
pentru istoria Bisericii noastre, pentru că aici s-au păstrat singurele moaşte de martiri din 

perioada paleocreştină descoperite pe teritoriul României. Astăzi, moaştele lor sunt aşezate, 
spre cinstire, în biserica mănăstirii Cocoş, situată în apropiere. 

Să ne abatem şi noi paşii spre acest lăcaş de rugăciune, ridicat pe la începutul veacului 
al XIX-lea de călugări transilvăneni şi să cerem Sfinților Mucenici Zoticos, Attalos, Kamasis 
şi Filippos să ne ocrotească cu rugăciunile lor înaintea lui Hristos Domnul, pentru care au 
Dătimit şi ei „purtătorilor de chinuri, ca nişte viteji cugetători, îndrăzneală având către 
Dumnezeu, nouă tuturor celor ce vă cinstim cu dragoste, cereți-ne iertare de greşale, 
izbăvindu-ne de patimi şi de necazuri”. 


Sfântul mucenic EMILIAN din Durostorum 


După anul 313, când împăratul Constantin cel Mare a acordat libertate creştinismului 
în imperiul roman, a urmat o perioadă de pace pentru Biserica lui Hristos. Dar după aproape o 
Jumătate de veac, a apărut o ultimă încercare de reînviere a păgânismului, pornită de 
împăratul Iulian Apostatul (361-363), numit aşa tocmai pentru că se lepădase de credința 
creştină. El a pus în fruntea armatei numai ofițeri păgâni, iar la conducerea marilor unități 
administrative demnitari păgâni, care aveau misiunea de a reintroduce şi de a reface vechile 
temple, spre a le reda cultului, declarându-se el însuşi ca „pontifex maximus”, adică mai 
marele preoțimii păgâne. Toate aceste încercări de refacere a păgânismului au dus la 
nemulțumiri şi chiar la răzvrătiri fățişe din partea creştinilor, încât s-a ajuns, în unele locuri, la 
noi persecuții împotriva lor. în cursul acestora şi-au jertfit viaţa pentru Hristos şi unii creştini 
din ţinuturile dunărene, între ei se număra şi tânărul Emilian din Durostorum (azi Silistra) pe 
Dunăre. 

Din fericire, se cunoaşte actul său martiric, păstrat în latineşte şi greceşte, din care 
aflăm că era militar şi că era fiul prefectului din Durostorum, Sabbatianus. Acest act descrie 
pe larg martiriul său. Se spune că, după ce împăratul a dat edictul prin care creştinismul era 
interzis în tot imperiul roman, a fost trimis în Durostorum un oarecare Capitolin, „vicarul 
Tracici”, om „plin de înşelăciune şi cu mintea întunecată, doritor fiind încă şi de vărsare de 
sânge şi având mare râvnă pentru idoli”, ca să cerceteze dacă se mai aflau creştini. Ajungând 
la Durostorum, conducătorii cetății au jurat că toți locuitorii „se închină zeilor noştri şi 
neîncetat le aduc jertfe cu toată cinstirea”. Bucuros de un asemenea răspuns, Capitolin a 
chemat la un ospăț pe toți dregătorii din cetate. Dar pe când petreceau ei, tânărul Emilian 
„privind împrejur şi văzând timpul potrivit ca să câştige cununa vieţii celei de sus, fiindcă se 
socotea creştin nu numai în faţa lui Dumnezeu şi a îngerilor, ci şi a oamenilor şi dorind ca 
lucrul acesta să fie arătat tuturor a intrat în templul păgân din cetate şi cu un ciocan de fier a 
distrus statuile zeilor, adică idolii, a răsturnat altarele şi jertfele puse pe ele, apoi a ieşit 
nevăzut de nimeni”. 

Un slujitor al lui Capitolin văzând cele ce s-au întâmplat în templu, l-a înştiințat de 
îndată. Plin de mânie, a poruncit să fie găsit vinovatul. Atunci slujitorii lui au văzut trecând 
prin fața templului un ţăran oarecare, pe care socotindu-l că este făptaşul, l-au prins şi l-au 
bătut. Dar Emilian, văzând că este chinuit un om nevinovat în locul lui, s-a predat singur 
acelor slujitori, mărturisind că el este vinovat pentru cele săvârşite în templu. Doi soldaţi l-au 
arestat de îndată, în ziua de 16 iulie 362, ducându-l înaintea lui Capitolin, care l-a supus unui 
interogatoriu. Fiind întrebat care îi este numele, el a răspuns: „Dacă mă întrebi de numele meu 
obişnuit, mă numesc Emilian; dacă, dimpotrivă, cauţi numele meu cel desăvârşit, atunci 
socoteşte-mă a mă numi creştin”, întrebat de ce „a adus ocări nemuritorilor zei”, tânărul 
Emilian a răspuns cu mult curaj zicând: „Dumnezeu şi sufletul meu mi-au poruncit să calc în 
picioare pe aceşti neînsuflețiți, ca să se arate tuturor că sunt pietre fără suflet, muţi şi surzi, în 
care nu se află nici un fel de grăire”. Plin de mânie, Capitolin a cerut să fie dezbrăcat şi întins 
cu fața la pământ, poruncind apoi slujitorilor să-l „umple de răni adânci”. Pe când era bătut cu 
cruzime cu vine de bou, Capitolin l-a întrebat din nou cine l-a îndemnat la acea faptă, la care, 

neînfricatul Emilian a răspuns cu aceeaşi hotărâre, că numai Dumnezeu şi sufletul său l-au 
făcut să răstoarne şi să calce în picioare „zeii cei spurcați” şi să arunce „jertfele cele 
nelegiuite”, în fața unei asemenea înfruntări, Capitolin a poruncit să fie întors cu faţa în sus şi 
lovit cu aceeaşi neîndurare şi pe piept. 

După ce l-au bătut vreme îndelungată, mărturisind din nou că este „rob al lui Hristos”, 
Capitolin a poruncit să fie ars de viu, ca nu cumva curajul şi statornicia lui în credinţă să fie 
urmată şi de alţii. Atunci slujitorii l-au scos afară din cetate, aproape de malul Dunării, unde 
se pregătise un rug pentru el. Emilian le- a cerut îngăduința să-l lase să se roage lui 
Dumnezeu. lar după ce s-a rugat, a fost aruncat de slujitori în foc. Dar Dumnezeu a făcut o 
nouă minune, căci „focul cunoscând pe mucenicul lui Hristos nu l-a mistuit, ci l-a păzit întreg 
şi neatins, iar pe slujitorii lui Capitolin, cei ce erau aproape, i-a cuprins flacăra şi i-a ars de 
tot”. Văzând că a rămas nevătămat, fericitul Emilian „a mărit pe Dumnezeu, şi întorcându-se 
spre răsărit, s-a însemnat cu semnul crucii şi ridicându-şi privirile către cer a zis: Doamne 
Iisuse Hristoase, primeşte sufletul meu! Şi zicând acestea, a adormit în pace”. Era în anul 
Domnului 362, în ziua de 18 iulie. 

Actul său martiric istoriseşte mai departe că femeia lui Capitolin, fiind în taină 
creştină, a fost rugată de ceilalți mărturisitori ai lui Hristos să ceară de la bărbatul ei trupul 
noului mucenic spre a fi îngropat după cuviinţă. Şi astfel, uns cu miruri, trupul său a fost redat 
pământului din care a fost zidit, cu cântări duhovniceşti şi cu psalmi, undeva în apropierea 
oraşului Durostorum, la locul numit Gedina. De atunci, mucenicul Emilian este prăznuit ca 
sfânt şi trecut în sinaxar în ziua de 18 iulie, ziua pătimirii şi mutării sale la Domnul. 

„Stea luminoasă ai arătat Bisericii Tale Hristoase, pe mucenicul Emilian şi ostaş prea 
ales care luminează acum toată lumea cu lucrări de minuni tainice şi goneşte întunericul 
necredinţei; de la acesta luminându-ne, cu dumnezeiască cuviință Te lăudăm pe Tine, lisuse 
atotputernice, Mântuitorul sufletelor noastre” (stihira de la Doamne strigat-am din ziua de 
18 iulie). 


Sfinții mucenici NICKITA şi SAVA şi alți creştini martirizați de goți 


Pe la mijlocul veacului al III-lea, pe pământul României de azi -locuit pe atunci de 
daco-romani, strămoşii noştri -, s-au aşezat treptat triburi de goți, prima populaţie migratoare 
care a ajuns la noi. Mai târziu, prin secolul al IV-lea, goții s-au îndreptat spre apusul Europei. 
Unii dintre ei cunoscuseră învăţătura creştină încă înaintea aşezării lor printre daco-romani, pe 
când se găseau în teritoriile din nordul Mării Negre. Aşezându-se printre daco-romani, poate 
că unii din ei vor fi lucrat pentru încreştinarea unor goți. 

În secolul al IV-lea, goții de la noi aveau propriul lor episcop, pe Ulfila, un om învăţat, 
care a făcut misiune printre ei peste 40 de ani. El a predicat în teritoriile nord-dunărene în 
limbile latină, greacă şi gotică, a creat un alfabet pentru ei şi a tradus aproape toată Biblia în 
limba gotică. Activitatea lui a fost tulburată, nu peste mult timp, de o prigoană dezlănțuită 
împotriva goților creştini de către conducătorul lor Aorich, în anul 348. De aceea, Ulfila a fost 
nevoit să se refugieze în sudul Dunării, în provincia romană Moesia Inferior, aşezându-se, 
probabil, în cetatea Durostorum, în care şi-a continuat lucrarea misionară până la moarte, prin 
anii 381-383. 

O nouă persecuție împotriva creştinilor din nordul Dunării a dezlănțuit regele got 
Athanaric prin anii 370-372. Cu puțin înainte, împăratul Valens al Constantinopolului l-a 
biruit pe Athanaric într-o luptă. Drept răzbunare, a pornit această persecuție, socotind că goții 
şi daco-romanii creştini ar fi avut legături cu împăratul Valens, care era creştin, în cursul 
persecuției au pătimit pentru Hristos mai mulţi goți creştini. Numele unora din ei sunt 
cunoscute dintr-un fragment de calendar got, păstrat numai pentru zilele de 23 octombrie - 30 
noiembrie, dar şi din anumite acte martirice. Ar fi fost în număr de 26. Toți au îndurat 
martiriul din porunca unui conducător got cu numele Vingurich. Se spune că au fost arşi de vii 


27 


Pr. Prof. Dr. Mircea Păcurariu 


într-o biserică, undeva la vărsarea râului Argeş în Dunăre. Rămășițele lor pământeşti au fost 
strânse de o creştină cu numele Gaatha, soția unui conducător got şi fiica ei Dulcilla, care le- 
au dus, cu ajutorul creştinului Vellas, în oraşul Cizic, în apropiere de Constantinopol, unde 
trăiau mai mulți goți creştini. Dulcilla a rămas acolo, iar Gaatha şi Vellas, reîntorşi între goții 
de la noi, au fost ucişi cu pietre. 

Sinaxarele pomenesc şi de alți martiri din persecuția lui Athanaric. Aşa a fost Sfântul 
Nichita. lată ce aflăm despre el în „Sinaxarul Bisericii constantinopolitane”: „Acesta a trăit în 
timpul domniei lui Constantin cel Mare, fiind născut şi crescut în ţara barbarilor numiţi goți, 
dincolo de fluviul Istru (Dunărea). El nu s-a însoțit cu barbarii, ci a stat în rândurile cuvioşilor, 
remarcându-se prin naştere şi stare socială. El a fost luat de Athanaric, conducătorul 
poporului, din cauza credinţei în Hristos, după ce a fost mult chinuit, şi-a aflat moartea prin 
foc”. Era grec de neam şi se crede că părinţii sau bunicii lui erau originari din Asia Mică, luaţi 
în robie de goți şi aduşi în nordul Dunării. Mai târziu, moaştele lui Nichita au fost duse în 
provincia Cilicia, în sudul Asiei Mici şi aşezate într-o biserică din oraşul Mopsuestia, într-o zi 
de 15 septembrie. De atunci, a fost trecut în sinaxare şi i se face pomenirea în această zi. 
Pentru că a pătimit între goți, numele lui este trecut însă greşit în sinaxare, ca „Nichita gotul”. 

Ştiri mult mai bogate avem despre un alt martir din persecuția lui Athanaric şi anume 
despre Sfântul Sava. Pătimirea sa este descrisă în aşa numita „Scrisoare a Bisericii lui 
Dumnezeu din Goţia către Biserica lui Dumnezeu din Capadocia şi către comunitățile de 
pretutindeni ale Bisericii universale”, care era, de fapt, actul său martiric. Din cuprinsul 
acestei scrisori reiese că Sava era grec de neam - deci tot un urmaş al grecilor din Asia Mică, 
luaţi în captivitate de goți. lată cum era înfățişat chipul său moral: „Era drept în credință, 
cucernic, gata către toată ascultarea cea cu dreptate; blând, neiscusit în cuvânt, nu însă în 
cunoştinţă; apărător al adevărului față de toți, în mod paşnic, făcând să tacă pe idolatri, dar nu 
cu mândrie, ci purtându-se după cum se cuvine celor smeriţi; liniştit şi cumpănit la vorbă, 
foarte silitor spre orice lucru bun. Cânta psalmi în biserică, îngrijindu-se foarte mult de 
aceasta; nu se îngrijea de bani, nici de avere, decât numai de ceea ce avea trebuință; era 
cumpătat, înfrânat în toate, trăind în feciorie, retras, postea cu asprime, stăruia cu grijă în 
rugăciuni şi cucerea pe toți printr-o purtare frumoasă; îşi împlinea datoriile şi nu se îngrijea de 
cele nefolositoare; avea o credință cu totul curată, lucrătoare prin iubire, încât nu pregeta 
niciodată să vorbească cu îndrăzneală în Domnul...”. 

Când cârmuitorii goți au pornit prigoana împotriva creştinilor, silindu-i să mănânce 
din cele jertfite idolilor, Sava a respins încercarea consătenilor săi păgâni de a-l scăpa 
oferindu-i spre mâncare cărnuri nejertfite, îndemnând şi pe ceilalți creştini să facă la fel. Acest 
lucru a supărat pe păgâni, care l-au alungat din sat, neîngăduindu-i să se reîntoarcă decât 
după'trecerea unui timp. Cu alt prilej, deşi consătenii săi erau gata să jure în fața prigonitorilor 
că în satul lor nu era nici un creştin, Sava a mărturisit în fața tuturor că el se număra printre 
creştini. Apropiindu-se sărbătoarea Paştilor din anul 372, prigoana lui Athanaric împotriva 
creştinilor a pornit cu şi mai multă cruzime. Din această pricină, unii dintre ei - preoți şi 
credincioşi - au fost siliți să se refugieze în dreapta Dunării, în „România”, adică într-una din 
provinciile romane, se pare în Sciţia Mică, adică în Dobrogea de azi. Intre cei care au plecat 
se număra şi preotul satului, Sansala. Sfântul Sava, după cum ne spune pomenita Scrisoare, s- 
a îndreptat „spre alt oraş”, al cărui nume nu-l ştim, la preotul Gutica, spre a prăznui împreună 
Pastile. Pe drum, însă, „i s-a arătat un bărbat foarte mare şi strălucitor la înfăţişare”, care i-a 
poruncit să se întoarcă la preotul Sansala. Sava nu s-a supus poruncii, ci a mers mai departe. 
O zăpadă puternică, pornită dintr-o dată, i-a troienit drumul, încât n-a mai putut înainta, 
înțelegând că aceasta este voia lui Dumnezeu, s-a reîntors acasă. Aici l-a găsit şi pe preotul 
Sansala, revenit între timp, pe ascuns, la păstoriţii săi. Şi astfel a prăznuit Pastile împreună cu 
el şi cu ceilalți credincioşi. 

Dar în a treia noapte după luminatul praznic, a intrat în sat Atharid, fiul unui dregător, 
împreună cu „o ceată de tâlhari nelegiuiți”. Au prins pe preot pe care l-au legat, iar pe Sava 
„smulgându-l dezbrăcat din pat l-au pus în lanţuri; pe preot l-au aşezat într-un car, iar pe Sava, 

gol cum se născuse, l-au dus prin văi cu păduri, cărora le dăduseră foc de curând, alungându-l 
şi lovindu-l cu nuiele şi bice, purtându-se crud şi fără milă împotriva robilor lui Dumnezeu...”. 

Făcându-se ziuă, prigonitorii au văzut că pe trupul său nu mai era nici o rană. Atunci, 
în înverşunarea lor, “luând o osie de car şi punând-o pe umerii lui, i-au lungit manile, 
întinzându-le până la capetele osiei; la fel, întinzându-i picioarele pe o altă osie, l-au legat. 
Apoi, aruncân-du-l şi făcându-l să zacă pe spate, n-au încetat să-l chinuie aproape toată 
noaptea”. După ce au adormit chinuitorii, o femeie l-a dezlegat. Aflând de aceasta, Atharid „a 
poruncit să i se lege mâinile şi să fie spânzurat de grinda casei”. 

După puţină vreme, au venit din nou trimişii lui Atharid cu mâncăruri jertfite idolilor. 
Preotul Sansala şi Sava nu numai că au respins îndemnul lor de a mânca, din cele jertfite, ci 
au rostit şi cuvinte de ocară față de Atharid. în fața acestui răspuns, Atharid a poruncit ca Sava 
să fie înecat în râul Buzău (Museos). Deşi unii din prigonitori voiau să-l scape în ascuns, el le- 
a cerut să împlinească cele ce li s-au poruncit, zicea el, „iată, în față stau în slavă cei ce au 
venit să mă primească”, adică îngerii. „Atunci - spune Scrisoarea - l-au coborât în apă, în timp 
ce el mulțumea şi preamărea pe Dumnezeu...şi aruncându-l şi punându-i un lemn de gât, l-au 
împins în adânc”. Şi astfel, s-a petrecut trecerea lui din această viaţă „prin lemn şi apă”, la 12 
aprilie 372, a cincea zi după Paşti, fiind el în vârstă de 38 de ani. Ucigaşii i-au scos trupul 
neînsuflețit din apă pe malul râului şi au plecat, iar pe preotul Sansala l-au lăsat pradă 
chinurilor îndurate până atunci. Probabil el a fost cel care a purtat grijă înmormântării lui 
Sava. 

La scurt timp după pătimirea lui, s-a răspândit vestea despre acest nou martir, 
ajungând până la Sfântul Vasile cel Mare, arhiepiscopul Cezareei din Capadocia (c. 330-379). 
Lucrul acesta nu este de mirare, dacă ne gândim la numeroşii greci capadocieni luaţi în robie 
de goți şi aduşi în ținuturile dunărene şi care mai păstrau legăturile cu pământul lor de baştină. 
Aşa se face că prin anii 373-374, Sfântul Vasile a rugat pe guvernatorul provinciei Sciţia 
Mică, tot un capadocian şi probabil rudă cu el, să-i trimită moaşte de sfinți. Rugămintea i-a 
fost îndeplinită, trimițându-i chiar moaştele Sfântului Sava, însoţită de acea Scrisoare a 
Bisericii din Goţia către cea din Capadocia, redactată în limba greacă. Se crede că alcătuitorul 
acestei Scrisori era episcopul Vetranion de la Tomis (Constanţa), care mai târziu avea să fie 
numărat şi el între sfinți. Trimiterea moaştelor în Capadocia s-a făcut prin osârdia şi purtarea 
de grijă a aceluiaşi sfințit ierarh, îndată după primirea lor, Sfântul Vasile a mulțumit, prin 
două scrisori, episcopului Vetranion, pentru acest „dar de preţ şi rod strălucit al credinţei”, 
pentru moaştele martirului „înflorit de curând” printre goți. 

Să ne rugăm şi noi Sfântului Mucenic Sava de la Buzău să ceară prea milostivului 
nostru Dumnezeu pace şi multă îndurare pentru poporul român drepteredincios din țara în care 
el însuşi a primit cununile muceniciei, în urmă cu 16 veacuri. 

Capitolul III 


TEOLOGI DACO-ROMANI 


Sfântul VETRANION, episcopul Tomisului 


Actele martirice pomenesc câţiva episcopi la Tomis, Constanţa de azi, încă de la 
sfârşitul secolului al III-lea şi începutul celui următor, cum au fost Evangelicus, Efrem şi Tit. 
Istoricul Eusebiu din Cezareea Palestinei scria că, la lucrările primului Sinod ecumenic de la 
Niceea, din anul 325, „nici schitanul riu lipsea din ceată”, adică episcopul din provincia Sciţia 
Mică. Se crede că numele lui era Marcu. După el se mai cunoaşte un alt episcop în cetatea 
Tomis abia în anul 369, anume Vetranion (sau Betranion, Bretanion). Ştiri despre el găsim în 
Istoria bisericească a lui Sozomen, care a trăit în veacul al V-lea. El scrie că în anul acela 
conducătorul Imperiului roman de Răsărit, Valens (364-378), se întorcea dintr-o campanie 
militară pe care o purtase împotriva goților aflați în nordul Dunării, încheiată cu pacea de la 
Noviodunum (azi Isaccea, în jud. Tulcea). fn drumul său spre Constantinopol, capitala 
imperiului, s-a oprit în Tomis. Aici a intrat în catedrala în care slujea episcopul Vetranion. 
Fiind un aprig susținător al învăţăturii greşite a preotului Arie, cel care tăgăduia dumnezeirea 
Fiului, împăratul a încercat să-l atragă şi pe episcop la această erezie. Dar Vetranion n-a 
primit, ci dimpotrivă, printr-o cuvântare înflăcărată rostită în faţa împăratului şi a 
credincioşilor care erau prezenți la slujbă, a apărat dreapta credinţă, aşa cum fusese ea 
stabilită la primul Sinod ecumenic, după care a părăsit biserica, ducându-se într-alta, împreună 
cu tot poporul, înfruntat în felul acesta de episcop, împăratul a poruncit să fie prins şi trimis în 
exil. Dar la scurt timp, după cum istoriseşte acelaşi Sozomen, „i-a îngăduit să se întoarcă”, 
pentru că se temea de vreo răscoală din partea „sciţilor”, adică a daco-romanilor, „ştiind că 
sunt viteji, iar prin poziția locurilor, necesari imperiului roman, fiind aşezaţi ca un zid de 
apărare în fața năvălirilor barbare”. Sozomen îşi încheia istorisirea arătând că Vetranion era 
„un bărbat destoinic şi renumit prin virtutea vieții sale, după cum mărturisesc şi sciți înşişi”. 
Aceeaşi caracterizare i-o făcea şi istoricul Teodoret, episcop al Cirului (392-458), care scria 
despre el că „strălucea prin tot felul de virtuţi”. 

Întâmplarea descrisă de Sozomen aruncă o lumină puternică asupra episcopului 
Vetranion de la Tomis. Pe lângă virtuțile care îi împodobeau viața, reținem dragostea şi 
respectul de care se bucura în faţa credincioşilor săi, încât ei l-au urmat cu mult curaj, chiar 
dacă prin aceasta l-au înfruntat pe propriul lor împărat, înseamnă că el trebuia să fi fost de mai 
multă vreme în fruntea eparhiei, din moment ce exista o atât de strânsă legătură sufletească 
între el şi păstoriţi, pe care nici o putere omenească nu o putea desface. 

Alte ştiri despre viaţa şi activitatea episcopului Vetranion le desprindem din actul 
martiric al Sfântului Sava, cel înecat în Buzău la 12 aprilie 372. Cei mai mulţi istorici 
socotesc că acea Scrisoare a Bisericii lui Dumnezeu din Goţia către Biserica din Capadocia şi 
către toate comunitățile Sfintei Biserici universale, din anul 374, care însoțea moaştele 
Sfântului Sava, a fost scrisă de însuşi episcopul Vetranion. înseamnă că tot episcopul tomitan 
s-a îngrijit şi de trimiterea moaştelor în Capadocia. După primirea lor, Sfântul Vasile cel 
Mare, arhiepiscopul Cezareei Capadociei, i-a mulțumit pentru ele, prin două scrisori. Din 
prima scrisoare de răspuns desprindem că însuşi Vetranion era un capadocian, căci Sfântul 
Vasile îl socotea ca „un cetățean al patriei sale (Capadocia), care întocmai ca o creangă 
înflorită din rădăcină nobilă, a umplut cu roadele Duhului o ţară îndepărtată” (Sciţia Mică), în 
aceeaşi scrisoare, Vetranion era considerat ca o „„mlădiță cu care patria mamă se poate mândri 
pe drept, întrucât a reuşit în luptele pentru credință, arătându-se o bună moştenire a 
părinților”, în cea de a doua scrisoare, Sfântul Vasile mulțumea din nou lui Vetranion, care i-a 

scris cu dragoste „dintr-o ţară îndepărtată” şi care i-a trimis moaştele unui martir „din ţara 
barbară, de dincolo de Dunăre”, adică din stânga Dunării, cotropite pe atunci de „barbarii” 
goți. 

Din păcate, nu mai cunoaştem alte laturi ale activităţii ierarhului nostru, care să pună 
şi mai mult în lumină pregătirea lui teologică şi toate darurile cu care era înzestrat de 
Dumnezeu. Nu sejtie cât a mai păstorit turma duhovnicească din Tomis şi Sciţia Mică. în 
orice caz, în anul 381 activa aici un nou ierarh, Gherontie. Înseamnă că Vetranion trecuse 
între timp la cele veşnice. Pentru sfinţenia vieţii lui şi mai ales pentru dârzenia cu care a 
apărat credinţa ortodoxă, episcopul Vetranion de la Tomis a fost trecut în rândul sfinților, 
pomenirea lui făcându-se în fiecare an la 25 ianuarie. 

„Îndreptător credinţei şi chip blândeților, învăţător înfrânaţii te-a arătat pe tine 
turmei tale, adevărul lucrurilor. Pentru aceasta ai câştigat cu smerenia cele înalte, cu sărăcia 
cele bogate, părinte ierarhe Vetranion. Roagă pe Hristos Dumnezeu să mântuiască sufletele 
noastre” (Troparul glasului 4 din slujba la un arhiereu). 


Sfântul TEOTIM, episcopul Tomisului 


Un alt episcop de Tomis trecut în rândul sfinților a fost Teotim I, care a trăit în a doua 
Jumătate a veacului al IV-lea şi la începutul celui următor. Ştiri despre el întâlnim în lucrările 
unor scriitori bisericeşti contemporani cu el. Aşa de pildă, istoricul Sozomen îl numea 
„Teotim scitul”, ceea ce arată că el era un autohton daco-ro-man. Nu cunoaştem nici locul sau 
anul naşterii sale, ca şi locul în care şi-a agonisit învățătura, nici data la care a ajuns episcop în 
scaunul de la Tomis. Oricum, în anul 392 era pomenit de Fericitul Ieronim (t 420), în lucrarea 
sa De viris illustribus (Despre bărbaţii iluştri), prin cuvintele: „ Teotim, episcop de Tomis, în 
Sciţia, a scos scurte tratate, informă de dialog, în stilul vechii elocinţe; aud că mai scrie şi 
alte lucrări”. De vreme ce în anul 392 era trecut în rândul „bărbaţilor iluştri”, înseamnă că era 
destul de înaintat în vârstă, că desfăşurase o frumoasă activitate misionară şi scriitoricească şi 
că se bucura de un nume bun în toată lumea creştină. A trăit în aceeaşi vreme cu marii Părinți 
ai Bisericii, Sfinții Vasile cel Mare, Grigorie de Nyssa, Grigorie de Na-zianz, loan Gură de 
Aur, Ambrozie din Milan şi alții. 

Istoricul bisericesc Sozomen îi face un portret moral de o mare sensibilitate şi 
frumuseţe literară, înfățişând totodată şi activitatea lui misionară desfăşurată printre hunii 
barbari. lată ce scria el: „în această zi, 20 aprilie, se face pomenirea lui Teotim scitul, care 
conducea Biserica din Tomis şi restul Scitici, bărbat cultivat în filocalie, pe care barbarii huni, 
care locuiau lângă Dunăre, copleşin-du-l cu laude şi admiraţie pentru virtutea lui, îl numeau 
Dumnezeul romanilor. Întradevăr, ei (hunii) au fost puşi la încercare cu fapte dumnezeieşti 
din partea lui. Se spune că pe când călătorea el în ţara de aici a barbarilor, aceştia (hunii) i-au 
ieşit în întâmpinare pe acelaşi drum. Cei din jurul său, plângându-se că vor pieri îndată, el a 
coborât de pe cal şi a început să se roage. Iar barbarii nu l-au zărit nici pe el, nici pe însoțitorii 
săi şi nici caii de pe care descălecaseră, ci au trecut pe alături. Deoarece aceştia năvăleau 
adeseori şi făceau stricăciuni sciților, fiind sălbatici din firea lor, el i-a adus la blândeţe, 
ospătându-i şi făcându-le daruri. Din această cauză, un bărbat barbar, bănuind că el este bogat, 
a încercat să-l facă rob şi pregătindu-i o funie cu laţ, sprijinindu-se pe scut, cum obişnuia în 
lupta cu duşmanii, a ridicat mâna dreaptă, voind să arunce laţul, spre a-l trage la sine şi către 
cei de un neam cu el. Dar odată cu această încercare, braţul ridicat i-a rămas nemişcat în aer, 
iar barbarul nu a fost eliberat de legăturile cele nevăzute, până ce n-au intervenit ceilalți 
barbari, iar Teotim s-a rugat lui Dumnezeu pentru el. Se spune că el şi-a păstrat părul lung, 
după obiceiul pe care-l avea, când a început să se ocupe cu filosofia. A avut un trai modest, iar 
timpul cinei nu şi l-a stabilit la aceeaşi oră, ci când îi era foame sau sete. Cred că era faptă de 
filosof să nu cedeze trebuinţelor firii, după bunul plac, ci după nevoie. 

Din această scurtă descriere, ne dăm seama nu numai de zelul misionar şi de darul 

facerii de minuni ale Sfântului Teotim, ci şi de împrejurările vitrege în care îşi desfăşura 
activitatea la Tomis. Cu toate acestea, el n-a încetat strădaniile misionare în rândul păstoriților 
săi daco-romani, dar şi printre barbari. Probabil el a fost acela care a rugat pe Sfântul loan 
Gură de Aur, arhiepiscopul Constantinopo-lului, să trimită misionari pentru încreştinarea 
„sciților nomazi de la Istru” (Dunăre), prin care trebuie să înțelegem pe huni. Presupunem că 
rugămintea i-a fost îndeplinită şi lucrarea de încreştinare a dat roade, căci la scurt timp 
Fericitul Ieronim scria că „hunii învață Psaltirea, iar frigurile Scitici se încălzesc la căldura 
credinţei”. Probabil că această colaborare a dus la închegarea unei frumoase şi sincere 
prietenii între ierarhul de la Tomis şi strălucitul teolog şi predicator care a fost Sfântul loan 
Gură de Aur. 

Pe la începutul veacului al V-lea s-a iscat o dezbinare între teologi cu privire la 
ortodoxia operei scriitorului bisericesc Origen din Alexandria Egiptului, mort ca martir în 
anul 254. Teologi şi episcopi de renume, ca Teofil al Alexandriei şi Epifanie de Salamina, 
susțineau că opera lui Origen conţine învățături eretice şi, ca atare, ea trebuie condamnată. 
Epifanie a venit chiar în Constantinopol, încercând să convingă şi pe loan Gură de Aur să 
semneze condamnarea lui Origen. Marele Părinte a avut însă o atitudine mai cumpănită, în 
toiul acestor discuții, Teotim era la Constantinopol. într-un sinod care a avut loc în localitatea 
Stejar, lângă Calcedon, în anul 403, episcopul de Tomis l-a apărat cu căldură pe Sfântul loan 
Gură de Aur, învinuit că sprijină pe călugării „origenişti”. L-a înfruntat cu hotărâre şi pe 
Epifanie din Salamina, spunându-i că nu vrea „să necinstească pe acela care a adormit de 
mult, atât de frumos - adică în credinţă şi ca martir - şi nu îndrăznesc să săvârşesc ceva 
nelegiuit, osândind lucruri pe care cei dinaintea noastră nu le-au înlăturat”, înseamnă că 
ierarhul tomitan îl aprecia pe Origen, cum au făcut şi alți Sfinți Părinţi şi i se părea nepotrivită 
şi necreştinească o condamnare a lui după moarte, mai ales că el îşi sfârşise viața ca martir. 
Din cuvintele hotărâte ale lui Teotim se desprinde că el se bucura de un mare prestigiu, între 
teologii vremii, din moment ce istoricul Socrate reproduce întocmai numai părerea lui cu 
privire la opera lui Origen. De altfel, acest istoric îşi încheia relatarea despre Teotim prin 
cuvintele: „Acesta este bărbatul foarte strălucit prin cucernicia şi sfințenia vieţii sale”. 

Este regretabil că nu cunoaştem opera literară a lui Teotim. în afară de cele spuse de 
Fericitul Ieronim, aflăm scurte fragmente din opera sa scrisă în lucrarea Sfintele paralele a 
altui mare părinte bisericesc, Sfântul loan Damaschin (t 749). Acesta a reprodus câteva în- 
vățături morale date de Teotim: „Cel ce păcătuieşte cu gândul, prin însăşi iuțeala gândului, 
săvârşeşte păcatul complet, pe când faptele trupului pot fi întrerupte de multe piedici”. 
„Lucrul grav nu este să suferi aspru, ci să suferi pe drept. A-ţi aminti cu adevărat de 
Dumnezeu înseamnă a-ți aminti de viață, iar a-L uita înseamnă a muri”. 

Tot de la Sfântul Teotim au rămas câteva gânduri în legătură cu liniştea sufletească a 
omului în drumul lui spre desăvârşire: „În mintea tulburată şi plină de griji nu se află nici un 
gând frumos şi nu se revarsă peste ea harul lui Dumnezeu. A ajunge la desăvârşirea sufletului, 
înseamnă a-l elibera de griji, căci datorită grijilor, se nimiceşte. De aceea se spune despre 
sufletul desăvârşit că este, într-ade-văr, ca un crin în mijlocul spinilor. Căci crinul din 
Evanghelie înseamnă sufletul lipsit de griji, care „nici nu se osteneşte, nici nu toarce şi totuşi 
s-a îmbrăcat mai frumos decât slava lui Solomon” (Matei 6, 28-29). Despre cei ce poartă grijă 
numai față de cele trupeşti, Scriptura zice: „Toată viaţa celui nelegiuit este plină de griji” (lov 
15, 20). Este într-adevăr, lucru neevlavios să porți grijă toată viața numai de cele trupeşti şi să 
nu te îngrijeşti deloc de cele viitoare. De aceea zice Ieremia în Plângerile sale că „cei ce au 
fost crescuţi în purpură sunt trântiți în gunoaie” (Plângeri 4, 5). Când stăruim, într-adevăr, în 
gânduri strălucitoare şi înflăcărate, atunci suntem îmbrăcaţi în purpură, dar când suntem atraşi 
de cele trecătoare, atunci ne acoperim de gunoaie”. 

Din aceste scurte fragmente ne putem da seama de ce gânduri înălțătoare era însuflețit 
şi cu ce minte strălucită a fost înzestrat Teotim. Dar Dumnezeu i-a dăruit nu numai 
înțelepciune, ci şi cumpătare, smerenie, credință, dragoste de fiii săi sufleteşti, virtuţi care l-au 
făcut vrednic de aureola sfințeniei. De aceea, el a început a fi socotit ca sfânt în Biserica din 

Scythia Minor curând după ce Dumnezeu l-a chemat la Sine. Mai târziu, a fost cinstit în toată 
Biserica creştină, în ziua de 20 aprilie, probabil ziua morții sale. Drept aceea, se cuvine să-l 
cinstim şi noi credincioşii români de azi, atât „pentru sfințenia şi minunile lui”, cât mai ales 
pentru că a odrăslit din rândul strămoşilor noştri daco-romani. 


SFÂNTUL IOAN CASIAN 


Străvechiul pământ al Dobrogei - Scythia Minor de altădată -evanghelizat de Andrei 
„cel întâi chemat”, a odrăslit nu numai atâția martiri care şi-au jertfit viaţa pentru Hristos, ci şi 
câțiva teologi de mare faimă, între aceştia îl pomenim cu cinste şi pe Sfântul Părinte loan 
Casian, trăitor în veacurile IV şi V. 

Unul din cei ce i-au cercetat viaţa şi nevoinţele, preotul Ghenadie din Marsilia, care i-a 
fost fiu duhovnicesc, scria despre el că era „de neam scit”, deci un daco-roman, născut în 
provincia romană Sciția Mică. Aceasta era „patria lui”, la Pontul Euxin sau Marea Neagră, 
unde locuiau mai ales daco-romani, precum şi greci, în 1912, învățatul arheolog Vasile Pârvan 
a descoperit în pădurea satului Şeremet (numit azi Casian, pe valea râului Casimcea), două 
inscripții care pomeneau de „hotarele Cassienilor”. înseamnă că învățatul călugăr purta 
numele locului natal. Născut pe la anul 360, într-o familie de oameni de frunte, a primit o 
educaţie aleasă într-una din renumitele cetăți greceşti de pe țărmul apusean al Pontului Euxin, 
poate la Tomis; cunoştea bine cultura greacă şi latină. Se pare că a intrat de tânăr într-o 
aşezare monahală din regiune, unde a dobândit şi o pregătire teologică. 

În jurul anului 380, însoţit de sora sa şi de un prieten cu numele Gherman, - pe care 
mai târziu îl va numi „sfânt” - porneşte într-o lungă călătorie în Răsărit, pentru a cunoaşte 
Locurile Sfinte, în care a trăit şi a învăţat Mântuitorul lisus Hristos. Cei doi tineri daco- 
romani, loan şi Gherman, s-au aşezat într-o mănăstire lângă Betleem, nu departe de peştera în 
care s-a născut Mântuitorul. După cinci ani, deci prin 385, dorind să dobândească noi 
cunoştinţe şi a se întări în virtute, cei doi monahi se îndreaptă spre pustiurile Egiptului, acolo 
unde trăiseră marii „părinţi ai pustiei”: Pavel din Teba, Antonie cel Mare, Pahomie cel Mare, 
alcătuitorii primelor rânduieli de viață monahală, unde au rămas şapte ani. A urmat o scurtă 
reîntoarcere la Betleem, după care au mai stat câțiva ani în Egipt, în continuă căutare a 
izvoarelor desăvârşirii duhovniceşti. 

Siliți de anumite tulburări ivite printre călugări, în jurul anului 400 cei doi prieteni, 
Ioan şi Gherman, vin la Constantinopol, unde păstorea atunci, ca arhiepiscop, marele dascăl şi 
cuvântător, Sfântul loan Gură de Aur. Acesta l-a şi hirotonit pe loan Casian întru diacon, fapt 
pentru care mărturisea mai târziu că i se socotește „ucenic”. Nici aici n-a avut parte de liniştea 
la care râvnea, pentru că în anul 404 marele său părinte duhovnicesc a fost arestat şi trimis în 
exil în Armenia, unde a şi murit (t 407). întristat de cele întâmplate, în anul 405 Casian şi 
Gherman au plecat la Roma, prezentând papei Inocenţiu I rugămintea clerului şi a 
credincioşilor din Constantinopol de a-l ajuta pe Sfântul loan Gură de Aur. Mijlocirea lor n-a 
avut însă nici o urmare, în această situaţie, cei doi daco-romani rămân un timp la Roma. După 
şederea lor aici, nu mai avem nici o ştire despre Gherman. Probabil a murit aici, în fosta 
capitală a imperiului roman. 

loan Casian a plecat apoi singur la Massilia, în sudul Galici (azi Marsilia), unde a fost 
hirotonit preot şi a întemeiat două mănăstiri, una de călugări şi alta de călugărițe, în jurul 
anului 415. Le-a dat aceleaşi rânduieli de viaţă pe care le cunoscuse el însuşi la Betleem şi în 
pustiurile Egiptului. Acolo a şi murit, probabil în anul 435. Curând a fost cinstit ca sfânt, la 
început în Marsilia şi în sudul Franței, la 23 iulie, în Biserica răsăriteană (ortodoxă) este 
prăznuit la 29 februarie, când este an bisect, iar în anii nebisecţi slujba i se cântă în ziua de 28 
februarie, la Pavecerniţă. 

Ca teolog, Sfântul loan Casian a combătut erezia nestoriană, precum şi unele 
învățături greşite ale Fericitului Augustin, stabilind adevărurile Ortodoxiei. Opera sa teologică 

este formată din trei lucrări. Prima se intitula Despre aşezămintele mănăstireşti cu viaţă de 
obşte şi despre remediile (leacurile) celor opt păcate principale, în 12 cărți. Era scrisă la 
rugămintea episcopului Castor de Apta lulia, în Gallia, care înființase o mănăstire în eparhia 
sa. în primele patru cărți, autorul prezintă regulile monahale propriu-zise, iar în ultimele opt 
învăţa pe monah cum să lupte împotriva a opt păcate: lăcomia, desfrânarea, iubirea de arginți, 
mânia, tristețea, trândăvia, slava deşartă şi mândria. lată, de pildă, ce spunea el în cartea a 
patra, despre mânie: „Leacul desăvârşit al acestei boale este ca să credem că nu ne este 
îngăduit să ne stârnim mânia nici pentru pricini drepte, nici nedrepte. Căci duhul mâniei, 
întunecându-ne mintea, nu se va mai afla întru noi nici lumina care ne ajută să deosebim 
lucrurile, nici tăria statului drept, nici cârma dreptății. Dar nici templu al Duhului Sfânt nu ni 
se mai poate face sufletul, câtă vreme ne va stăpâni duhul mâniei, întunecându-ne mintea. lar 
la urma tuturor, având în fiecare zi în față icoana morţii, care nu ştim când poate veni, să ne 
păzim pe noi înşine de mânie şi să ştim că n-avem nici un folos nici de neprihănire, nici de 
lepădarea de cele pământeşti, nici de posturi şi privegheri, căci de vom fi stăpâniți de mânie şi 
ură, vinovaţi vom fi judecății”. 

A doua carte - şi cea mai însemnată - purta titlul Convorbiri cu părinţii, în 24 de 
cărți, în care se ocupa de menirea monahului şi de lupta sa spre desăvârşire. Sunt prezentate 
aici întrebările pe care el însuşi şi mai ales Sfântul Gherman le-au pus celor mai vestiți 
monahi ai Egiptului - şi răspunsurile acestora, deci un pateric. 

Ultima lucrare era Despre întruparea Domnului, în şapte cărți, în care combătea pe 
ereticul Nestorie. El aducea mărturii din Sfânta Scriptură şi din scrierile unor Sfinți Părinți că 
Hristos-Dumnezeu s-a născut din Sfânta Fecioară Maria, care trebuie să fie astfel socotită ca 
„Născătoare de Dumnezeu” sau „Maica Domnului”. Presupunem că unele copii după lucrările 
sale au ajuns şi la ierarhii dacoromâni de la Tomis şi la teologii din Sciţia Mică. în veacurile 
mai apropiate de noi, călugări români cu învățătură i-au tradus opera în româneşte, numindu-l 
„Casian Râmleamil”, răspândind-o apoi prin diferite copii, spre a fi citită de cât mai mulți. 

Deşi a trăit departe de patria sa, Biserica Ortodoxă Română îl revendică pe Sfântul 
loan Casian, atât pentru originea sa daco-roma-nă, cât şi pentru bogata sa moştenire culturală 
şi spirituală, cu toate că aceasta aparține întregii Biserici creştine. De altfel, întreaga tradiție 
bisericească de pretutindeni îl cunoaşte şi sub numele de „Casian Romanul”. 

Să-l cinstim mai ales noi, credincioşii români, şi să-i aducem cântare de laudă zicând: 
„„încuviințăndu-te, tu lui Dumnezeu te-ai dăruit şi luminându-te cu feluri de bunătăţi Casiene, 
ai strălucit ca soarele, luminând neîncetat inimile tuturor celor ce te cinstesc, cu lumina 
dumnezeieştilor tale învățături. Roagă-te lui Dumnezeu neîncetat pentru cei ce cu dragoste 
fierbinte te laudă” (Sedelna de la Utrenie, 29 februarie). 


Cuviosul GHERMAN din Dacia Pontică 


Până în anii din urmă nu s-a scris nimic despre un vrednic fiu al Dobrogei noastre, 
despre Cuviosul Gherman daco-romanul, deşi numele său era menţionat adeseori în opera 
literară a prietenului său, Sfântul loan Casian. Abia în anul 1989, mitropolitul Antonie al 
Transilvaniei l-a scos din uitare şi i-a făcut cunoscut chipul luminos de teolog şi de călugăr 
înduhovnicit. Puţine date despre viaţa şi cultura acestui mare străromân se găsesc în cartea lui 
loan Casian intitulată Convorbiri cu Părinţii. De aici aflăm că ei „se împrieteniseră încă de 
când erau copii de şcoală, apoi în oaste, precum şi în viața călugărească”, înseamnă că şi 
Gherman era tot un daco-roman din Scythia Minor - ca şi loan Casian - că învăţaseră într-o 
şcoală din regiune - probabil mănăstirească - şi că şi-au făcut împreună serviciul militar în 
armata romană. lar în alt loc, loan Casian scria: „Amândoi eram nedespărțiți din vremea 
primelor lupte din oastea duhovnicească; am viețuit împreună atât printre cenobiţi, cât şi în 
pustie şi fiecare - pentru a ne arăta prietenia strânsă unul faţă de altul şi scopul comun - aveam 
obiceiul să zicem că nu eram decât o minte şi un suflet în două trupuri”. Din alte relatări ale 

lui Casian, se desprinde că era mai în vârstă decât el, deci se născuse prin anul 355. 

În jurul anului 380 cei doi prieteni - şi cu sora lui loan Casian -au plecat într-o 
călătorie în Orient, în dorința de a cunoaşte Locurile Sfinte în care a trăit şi a propovăduit 
Mântuitorul lisus Hristos. S-au aşezat, pentru început, într-o mănăstire de lângă Betleem, în 
apropierea locului în care s-a născut lisus, iar după cinci ani, cei doi prieteni s-au îndreptat 
spre pustiurile Egiptului, unde trăiau mulți monahi cu viață aleasă, pentru a primi de la ei 
cuvinte de învățătură şi a le urma nevoinţele duhovniceşti. Au rămas acolo ani îndelungați - 
doar cu o scurtă întoarcere în Betleem - căutând mereu modele de viață şi mari Părinţi ai 
pustiei. 

Sfântul loan prezintă cu multă nostalgie viața lor în îndepărtatele pustiuri ale 
Egiptului, fiind „aprinşi de dorul de fiecare zi al inimii, să ne întoarcem în provincia noastră şi 
să ne revedem părinţii. Ceea ce ne reaprindea mereu dorul era amintirea credinţei şi a evlaviei 
lor...”. Mai departe scria de „moşia străbună a strămoşilor noştri”, de frumuseţea peisajului 
Scythiei Minor, de „dorul de patrie”. 

În aceeaşi lucrare a lui loan Casian sunt redate mai multe convorbiri ale lor cu mari 
Părinţi ai pustiei, ca Moise, Avraam, Isaac, Serenus. Dar în aceste Convorbiri, cel care punea 
întrebările era Gherman; deci el conducea discuţiile, ca un adevărat „dascăl”, câtă vreme 
Casian se prezenta mai mult ca „ucenic”. Valoarea Convorbirilor scrise de loan Casian se 
datorează - în mare măsură - tocmai mălestriei cu care punea Gherman întrebările. El apare 
astfel ca un adevărat coautor. Erau întrebări sau teme de teologie adâncă, mai ales de 
spiritualitate, dar şi de filosofic şi psihologie. Amândoi erau interesați să cunoască părerile 
Părinților pustiei despre lupta cu păcatul, prin post şi alte mijloace, despre desăvârşire, despre 
rugăciune, despre unirea credinciosului cu Dumnezeu şi altele. Cercetând întrebările lui 
Gherman, mitropolitul Antonie a ajuns la constatarea că aceşti doi daco-romani au fost primii 
isihaşti de la noi, mai ales datorită rugăciunii neîncetate pe care au practicat-o în chiliile lor. 
„Toate aceste lucruri - scria Mitropolitul Antonie - sunt de mare importanță, pentru că fixează 
profilul cultural şi spiritual al lui Gherman, atât în conştiinţa lui loan Casian, cât şi a epocii, 
precum şi a urmaşilor”. 

În jurul anului 400 cei doi prieteni au venit la Constantinopol, capitala Imperiului 
roman de Răsărit, unde păstorea Sfântul loan Gură de Aur. Acesta l-a hirotonit pe Gherman 
preot, iar pe Casian diacon. Au rămas în preajma marelui Părinte al Bisericii până la primul 
său exil, în anul 404. în anul următor, au plecat la Roma, pentru ca să ceară sprijinul papei. 
Misiunea lor în capitala Imperiului roman de Apus este prezentată de istoricul bisericesc 
Sozomen (sec. V), care scria că ei, fiind cei mai devotați prieteni ai Sfântului loan, au dus la 
Roma o scrisoare a clerului şi a credincioşilor din Constantinopol, către papa Inocențiu I, prin 
care-i cereau sprijinul în vederea readucerii lui din exil. De la Roma, ştirile despre Gherman 
încetează. Probabil a murit aici, după anul 405. înainte de anul 415, loan Casian a plecat la 
Marsilia, în sudul Galici, unde a întemeiat două mănăstiri - una de călugări şi alta de 
călugăriţe -, cărora le-a dat rânduielile de viață ale călugărilor din pustiurile Egiptului. Acolo 
a trăit, singur, până în jurul anului 435. Şi tot acolo şi-a scris lucrările sale teologice, între care 
şi Convorbirile cu Părinţii pustiei. 


În aceste Convorbiri, Gherman este prezentat ca „sfânt”, ceea ce arată că loan Casian 
i-a păstrat aceeaşi admirație şi preţuire chiar şi după moarte. Fără îndoială că şi alți 
contemporani care l-au cunoscut pe Gherman, l-au socotit tot ca un „sfânt”, atât pentru cultura 
lui, cât mai ales, pentru sfințenia vieţii sale. Din aceste motive, în 1992 Sfântul Sinod a 
hotărât ca daco-romanul Gherman să fie trecut în sinaxarul sfinților români, alături de Sfântul 
loan Casian şi de Cuviosul Dionisie Smeritul sau Exiguul. Sunt trei călugări cărturari care au 
făcut cinste neamului nostru şi care au adus un aport de seamă la formarea teologiei patristice 
şi a spiritualităţii răsăritene. 

„Făcându-vă călugări, v-aţi dăruit lui Dumnezeu, şi luminând cu faptele voastre cele 
bune, cuvioşilor Casian şi Gherman, ca soarele aţi strălucit cu lumina învățăturilor voastre 

celor dumnezeieşti luminând inimile celor care pururea vă cinstesc. Pentru aceasta, cu 
deadinsul mgaţi-vă lui Hristos Dumnezeu pentru cei ce vă laudă pe voi cu dragoste 
fierbinte”. (Condacul glas 4 la Utrenia din 29 februarie). 


Sfântul NICETA de Remesiana 


Poporul român şi limba română s-au format pe o întinsă arie geografică, cuprinzând nu 
numai teritoriile din nordul Dunării, adică Dacia de altădată, ci şi teritorii din sudul marelui 
fluviu, din Bulgaria şi Iugoslavia de astăzi, în tot acest întins teritoriu, stăpânit pe atunci de 
Imperiul roman, învățătura creştină a fost cunoscută încă din „veacul apostolic”, continuând 
apoi cu veacurile următoare. Pe la începutul secolului al IV-lea, în provinciile romane din 
sudul Dunării existau vreo 40 de scaune episcopale, cu ierarhi de seamă, dintre care unii au 
luat parte şi la lucrările primelor Sinoade ecumenice, ori au scris lucrări de teologie, prin care 
apărau dreapta credință în fața unor învățături greşite. 

În provincia Dacia Mediterranea, de pildă, era un scaun episcopal în oraşul 
Remesiana, pe locul căruia se află azi satul sârbesc Bela Pelanka, la vreo 30 de km de oraşul 
Niş (fostul Naisus roman), către granița cu Bulgaria. Această eparhie a fost păstorită cu 
vrednicie de un mare teolog şi ierarh cu viaţă sfântă, cu numele Niceta. Se cunosc anumite 
fapte din viața şi lucrarea sa duhovnicească din două poeme pe care i le-a închinat un prieten 
de al său, Sfântul Paulin din Nola, oraş în Italia, în apropiere de Napoli. Sfântul Niceta i-a 
făcut două vizite, în anii 398 şi 402, când a avut prilejul să-i înfățişeze felurite lucruri din 
eparhia pe care o cârmuia. Impresionat de cunoştinţele teologice şi de viața duhovnicească a 
lui Niceta, la plecare, Sfântul Paulin i-a dedicat, de fiecare dată, câte un poem de o mare 
frumuseţe literară. 

Din primul poem, aflăm că Sfântul Niceta îşi desfăşura activitatea în îndepărtata 
Dacie, unde „barbarii învaţă prin tine să cânte pe Hristos cu inimă romană şi să trăiască puri 
în pace senină”. Din aceste cuvinte, desprindem că Niceta predica în limba latină, săvârşind şi 
o lucrare de „romanizare” printre numeroasele triburi „barbare” aflate acolo. Sfântul Paulin 
menţiona şi popoarele care puteau să-l numească pe Niceta „părinte”, scriind: „Pe tine te 
numeşte părinte întreaga regiune a Borei, la predicile tale scitul se îmblânzeşte şi cel învrăjbit 
cu sine părăseşte pornirile sălbatice, fiindu-i tu învățător. Aleargă la tine geții şi amândouă 
felurile de daci: cei ce cultivă pământul în interior şi cei ce poartă căciuli de oaie şi cresc 
turme bogate de vite pe malurile mănoase”. Aşadar sunt pomeniți sciții, geții şi dacii, iar în 
alte versuri, bessii, toți locuind în aceleaşi părți ale Remesianei. Pe toți aceştia, Niceta îi 
aducea la Hristos, scoțându-i din starea de înapoiere culturală şi spirituală în care se găseau. 
Din aceeaşi vreme, se desprinde că Remesiana era pământul natal al lui Niceta, deci el era un 
daco-roman din provincia Dacia Mediterranea. 

Pe lângă predica vorbită, Sfântul Niceta a lăsat şi câteva lucrări scrise, toate în limba 
latină. Cea mai de seamă este Catehismul (Cărticele de învățătură), scris pentru cei care se 
pregăteau să vină la Taina Sfântului Botez. A mai scris şi alte câteva lucrări dogmatice: 
Despre diferitele numiri ale Domnului nostru Iisus Hristos, Despre Simbolul credinţei, 
pe care-l explică pe înţelesul tuturor, Despre puterea Duhului Sfânt, Despre jertfa mielului 
pascal şi altele. Şirul acestora se întregeşte cu două lucrări cu caracter liturgic: Despre 
privegherea robilor lui Dumnezeu şi Despre folosul cântării de psalmi, în prima, Sfântul 
Niceta arăta rostul privegherii de vineri şi sâmbătă seara, introdusă nu de mult ca slujbă 
bisericească, cu imne de laudă şi citiri biblice. Arătând folosul duhovnicesc al privegherii, el 
scria: „Cine priveghează cu ochii să privegheze şi cu inima. Cine se roagă cu duhul să se 
roage şi cu mintea, ce se spune cu gura să fie ţinut şi cu inima”. De la aceste privegheri se 
păstrează până azi, la poporul român, „privegherile” pe care le fac credincioşii noştri, mai ales 
la mănăstiri, în noaptea premergătoare unei sărbători mari, ca şi „privegherea” pentru cei 
răposaţi, în cea de-a doua lucrare, Niceta răspundea celor care respingeau cântarea psalmilor, 

arătând că, de fapt, prin ei erau cântate „tainele lui Hristos”, fapt pentru care el stăruia ca ei să 
fie cântaţi şi pe mai departe la sfintele slujbe. El dădea şi anumite îndrumări cu privire la 
ținuta creştinului, scriind: „Când se cântă, toți să cânte; la rugăciune, toţi să se roage; când se 
citeşte, să se facă linişte, ca toți să audă la fel ceea ce citeşte lectorul, iar nu unii rugându-se 
cu voce tare, să facă zgomot. Dacă soseşti mai târziu, în timp ce se citeşte, adoră numai pe 
Domnul, închină-te şi ascultă cu atenție”. Este de presupus că Sfântul Niceta a folosit cântarea 
psalmilor în lucrarea sa misionară. 

A mai scris şi imnul Pe Tine, Dumnezeule, Te lăudăm, imn de preamărire, scris cu 
scopul de-a întări pe creştinii de atunci în credința cea adevărată. Presupunem că a fost 
cunoscut şi învăţat cu uşurinţă şi de strămoşii noştri. 

Aşadar, prin toată propovăduirea orală şi scrisă a Sfântului Niceta, el a luptat pentru 
păstrarea dreptei credințe, potrivit hotărârilor luate de primele două Sinoade ecumenice, 
apărând-o de învăţăturile greşite şi de superstiţiile care circulau pe atunci. Cele două călătorii 
în Italia, prietenia sa cu Sfântul Paulin de Nola, activitatea sa misionară, precum şi sfințenia 
vieții lui îl arată ca pe un ierarh de seamă aparținător creştinismului daco- roman. A trecut la 
cele veşnice după anul 414, când era pomenit pentru ultima oară într-o scrisoare a lui 
Inocenţiu I, episcopul Romei. Nu se ştie când a fost trecut în rândul sfinților. Martirologiile 
romane îl sărbătoresc pe daco-romanul Niceta la 7 ianuarie, în aceeaşi zi cu prietenul său 
Paulin de Nola. 

„Propovăduitor şi apărător al dreptei credințe la multe neamuri te-ai arătat, Sfinte 
Ierarhe Niceta şi cu smerenie ai câştigat pe cele înalte, bine chivernisind darul. Pentru 
aceasta, Părintele nostru, roagă pe Hristos Dumnezeu să ne ocrotească de tot râul şi să ne 
mântuiască”. 

Capitolul IV 


CUVIOŞI DIN MĂNĂSTIRILE ROMÂNEŞTI 


Sfântul Ierarh GHELASIE de la Râmeţ 


Până în anul 1978 se ştiau puţine lucruri despre acest sfânt trăitor pe pământ românesc, 
în străvechea mănăstire de la Râmeţ (jud. Alba), situată pe valea Geoagiului, într-o poziţie 
geografică de un farmec cu totul aparte. Biserica veche a mănăstirii -lucrată din piatră şi 
împodobită cu frumoase fresce - datează din veacul al XIV-lea. Prin anul 1762, din ordinul 
generalului austriac Bukow - trimisul împărătesei Maria Tereza - zeci de mănăstiri şi schituri 
româneşti din Transilvania au fost arse, distruse cu tunurile sau prefăcute în biserici parohiale, 
între acestea se numără şi Râmeţul. A fost refăcută, dar în 1785 a fost distrusă din nou. Aşa se 
face că mănăstirea Râmeţ a fost închisă şi a rămas aproape pustie. Din când în când mai 
slujeau aici preoți din satele învecinate. Abia după realizarea unităţii noastre de stat, deci după 
1918, s-au reluat tradițiile vieții călugăreşti. 

Vieţuitorii acestui sfânt lăcaş de închinare au aflat de la înaintaşii lor că aici, la Râmeţ, 
a trăit, cu veacuri în urmă, un monah cu viață îmbunătăţită, cu numele Ghelasie, pe care 
credincioşii din partea locului - cunoscuţi sub numele de mocani - l-au cinstit ca sfânt, din 
neam în neam, până în zilele noastre. Se relatează şi azi unele din minunile săvârşite de acest 
Ghelasie încă pe când era în viață. Călugării de aici - iar din 1955 încoace maicile -, păstrează 
cu aleasă venerație capul acestui „sfânt” canonizat de evlavia populară, ştiind că el are darul 
vindecării de boli şi neputinţe în popor. lată curn a fost descoperit acest craniu. Prin anul 
1925, în timpul unor mari inundaţii, apele au scos la suprafață un craniu galben, frumos şi cu 
mireasmă plăcută, care a ocolit biserica de trei ori pe apă, după care s-a oprit pe îcreastra 
altarului. Tot atunci au fost găsite alte două cranii. Preotul dintr-un sat învecinat, care slujea şi 
la biserica mănăstirii, le-a îngropat în partea dreaptă a bisericii. 

În preajma izbucnirii celui de-al doilea război mondial, s-a aşezat la Râmeţ un călugăr 
venit de la Muntele Athos (originar, însă, din partea locului), cu gândul de a reface această 
străveche aşezare monahală, adunând în jurul său mai mulți ucenici şi începând felurite lucrări 
de reparații. Dar apele vijelioase venite de la munte sau ieşite din pământ au dezgropat din 
nou cele trei cranii, despre care nimeni nu ştia ale cui sunt. 

S-a descoperit curând prin minune dumnezeiască al cui era unul din ele, printr-o 
femeie, cu numele Maria, din Negreşti-Oaş. Venind această femeie la mănăstirea Râmeţ, i-a 
spus stareţului că a văzut în vis un porumbel, care a îndrumat-o la Râmeţ (de care nici nu 
auzise până atunci şi nu ştia unde se află), ca acolo să se atingă de craniul găsit cu ani în urmă, 
căci acela era al „Sfântului” Ghelasie şi se va vindeca, într-adevăr, săvârşindu-i-se slujba 
maslului şi atin-gându-se de craniu, femeia s-a vindecat. Aceste fapte le mărturisea ea însăşi - 
venind mereu la mănăstire - până în anii din urmă, când a trecut la cele veşnice. lată cum s-a 
descoperit în chip minunat al cui era acest craniu, care de-acum înainte este socotit ca o parte 
din „moaştele” acestui „sfânt” Ghelasie. 

O altă minune s-a săvârşit cu o femeie cu numele Elisabeta, dintr-un sat din Banat 
(Albina, jud. Timiş), care venind la mănăstire şi dându-i-se spre sărutare moaştele Sfântului 
Ghelasie, s-a îndoit în sufletul ei de puterea acestora. Şi îndată i s-a umplut mâna dreaptă de 
un miros greu şi nu mai putea nici să o mişte pentru a se închina. Mărturisindu-şi păcatul, a 
stat trei zile şi trei nopți în genunchi, în rugăciuni neîncetate, rugând pe Dumnezeu să o ierte. 
Rugăciunile ei şi ale stareţului i-au redat sănătatea şi au înlăturat acel miros greu. Şi această 
femeie venea apoi mereu la mănăstire, rugân-du-se la moaştele sfântului şi făcând tuturor 
cunoscută minunea care s-a săvârşit cu ea însăşi. 

Tot în chip minunat s-a vindecat şi un sectar din satul Cacova (jud. Alba), care, fiind 
paralizat, a fost adus la mănăstire, într-un car cu boi. Rugăciunile lui şi ale călugărilor i-au 
redat sănătatea, încât a plecat la casa lui singur. S-a reîntors, cu toată familia lui, la dreapta 
credință. 

Cele transmise prin tradiție, ca şi aceste vindecări minunate, au fost întregite de 
cercetările făcute la Râmeţ de un grup de specialişti, în decembrie 1978. Cu acest prilej, s-a 
descoperit, în biserica mănăstirii, o inscripție de mare însemnătate pentru întreaga noastră 
istorie națională şi bisericească. Este vorba de o inscripție, redată în limba slavonă, pe un al 
doilea strat de zugrăveală, care consemna numele „arhiepiscopului” Ghelasie, al zugravului 
Mihul de la Crişul Alb şi data de 2 iulie 1377. Din această inscripţie se desprinde constatarea 
că biserica era zidită cu mult înainte de anul 1377 - de vreme ce suntem în fața unui al doilea 
strat de pictură-, că pictura din anul respectiv a fost realizată de un autohton cu numele 
specific românesc de Mihul, de loc din Crişul Alb şi că tot atunci, în fruntea Bisericii 
ortodoxe din Transilvania se găsea arhiepiscopul Ghelasie, primul ierarh ortodox cunoscut cu 
numele în această „ţară” românească. 

Acest arhiepiscop nu putea fi altul decât călugărul Ghelasie, pe care poporul l-a cinstit 
ca „sfânt”, poate încă din timpul vieţii. El va fi fost egumen al obştei de la Râmeţ, fiind ridicat 
apoi la stepena arhieriei. îşi va fi continuat viaţa tot la Râmeţ, departe de zgomotul lumii şi 
după ce i s-a încredinţat conducerea vieții duhovniceşti a tuturor românilor transilvăneni. De 
altfel, nici n-ar fi putut sta în alt loc, căci numai cu câţiva ani înainte, în 1366, din ordinul 
regelui Ludovic cel Mare al Ungariei, credința ortodoxă a românilor transilvăneni era scoasă 
în afara legii. Aici, la Râmeţ, va fi strâns tineri la învăţătură, pe care-i hirotonea apoi preoți 
pentru satele româneşti ale Transilvaniei, va fi rostit cuvinte de învățătură către obştea 
drepteredincioşilor creştini veniți la mănăstire - ca şi astăzi - din mari depărtări, în zile de 
duminici şi sărbători, dar mai ales de ziua hramului acelui sfânt aşezământ, la SântăMaria 
mare. 

Atât ştim acum despre Sfântul Ierarh Ghelasie. Nădăjduim că noi cercetări istorice, 
arheologice şi epigrafice vor aduce cu timpul şi alte date cu privire la viaţa şi lucrarea lui 
duhovnicească şi culturală în mijlocul credincioşilor transilvăneni pe care i-a păstorit. 

Ținând seama de viaţa sa aleasă, de minunile săvârşite de „„moaştele” sale, ca şi 
cinstirea de care se bucură din partea credincioşilor din Ardeal, la 20 iunie 1992, Sfântul 
Sinod al Bisericii noastre a hotărât să se procedeze la „canonizarea” oficială a acestui sfânt 
autohton şi trecerea numelui său în calendarul ortodox. Canonizarea solemnă s-a făcut la 
Râmeţ la 29 iunie acelaşi an. Pomenirea lui se va face la 30 iunie. 

Să ne rugăm acestui sfânt odrăslit din neamul nostru, zicând: ,„ Către tine, Sfinte 
Ierarhe Ghelasie, înălțându-ne gândurile, cu umilinţă şi cu căldură te rugăm: caută din 
înălțimea plină de slavă a cerului şi te milostiveşte de suferințele, durerile, patimile, 
necazurile, amărăciunile şi strâmtorările noastre. Şi roagă pe Stăpânul şi Dumnezeul nostru 
cel ceresc, să ne ierte păcatele pe care, cu ştiinţă şi cu neştiință, le săvârşim neîncetat, ca şi 
pentru puțina noastră dragoste față de El şi faţă de aproapele nostru, rugându-L să fie 
pururea milostiv şi iertător şi să îndepărteze de la noi toată suferința şi durerea. Fii 
povăţuitorul şi îndrumătorul nostru pe cărările cele necunoscute ale vieţii, pentru ca, urmând 
pilda credinţei şi a dragostei tale faţă de Hristos, să ne învrednicim de darurile Sale şi 
trecând din această viaţă, să ne bucurăm împreună cu tine şi cu toţi cei bineplăcuți din veac 
ai Domnului, de împărăţia cea nesfărşită a cerurilor, ca acolo, înconjurați de cetele îngerilor, 
să aducem mărire, cinste şi închinăciune lui Dumnezeu Celui în Treime slăvit, în vecii vecilor, 
Amin”. 

Sfântul NICODIM de la Tismana 


Viaţă monahală la români începe încă din primele veacuri creştine, în alte pagini ale 
acestei cărți, am înfățişat strădaniile duhovniceşti ale cuvioşilor monahi daco-romani loan 
Casian şi Cuviosul Gherman, care s-au născut şi s-au călugărit în fosta provincie Sciția Mică 
în secolul IV. Mulţi arheologi şi teologi socotesc că la Basarabi (Murfatlar), lângă Constanţa, 
ar fi fost o aşezare sihăstrească, ale cărei începuturi le aşează în aceeaşi perioadă. In jurul 
anului 1000 se ridicase o mănăstire de rit răsăritean în cetatea Morisena de pe Mureş (azi 
Cenad, jud. Timiş), în părțile Sălajului, Buzăului şi Argeşului s-au descoperit urmele unor 
străvechi aşezări monahale, cu bisericuțe şi chilii săpate în stâncă. Multe numiri de localități 
de pe întreg cuprinsul ţării (Călugăreni, Valea Călugărească, Poiana Călugăriţei, Chilia, 
Chili, Mănăstirea, Mănăstioara, Schitu şi altele), arată că acolo existau aşezări călugăreşti, de 
multe ori dinainte de întemeierea statelor medievale româneşti. 

În veacul al XIV-lea a apărut în Biserica Ortodoxă - îndeosebi la Muntele Athos, în 
Grecia de azi - o mişcare de renaştere teologi-că-spirituală, numită isihasm (de la cuvântul 
grecesc isihia = linişte), care cerea retragerea totală a călugărului de lume, meditaţie în tăcere 
şi rostirea neîncetată a „rugăciunii lui lisus” sau „a inimii”: „Doamne Iisuse Hristoase, Fiul 
lui Dumnezeu, miluieşte-mă pe mine păcătosul”. Cei mai de seamă reprezentanţi ai acestei 
mişcări au fost Grigorie Palama, Nicolae Cabasila şi Simeon, toți trei arhiepiscopi ai 
Tesalonicului, Grigorie Sinaitul şi alții. 

De la Muntele Athos, spiritualitatea isihastă s-a răspândit şi în mănăstirile din 
Bulgaria, Serbia, Rusia şi țările româneşti. Unul din reprezentanţii de frunte ai isihasmului pe 
pământul românesc a fost Sfântul Nicodim de la Tismana. 

Cine a fost acesta? Ştirile care le avem în legătură cu originea, copilăria, tinereţea şi 
întreaga viaţă a lui Nicodim până la venirea lui 

În Ţara Românească sunt foarte sărace. Mulţi istorici l-au socotit ca fiind grec de 
neam, sau grec după tată şi sârb după mamă, chiar înrudit cu cneazul Lazăr al Serbiei. Alţii, 
între care şi marele cărturar Nicolae lorga, susțin că se trăgea dintr-o familie de 
macedoromâni din jurul oraşului Prilep, din Macedonia. Aşa se explică de ce a venit în părțile 
noastre şi s-a arătat atât de mult legat sufleteşte de poporul român. Cunoscând câţiva călugări 
de la Muntele Athos, a plecat cu ei în ascuns, renunțând la toate bogăţiile şi măririle care l-ar 
fi aşteptat în ţara lui. S-a oprit la mănăstirea Hilandar, unde egumenul l-a primit ca „frate”. 
Noul ucenic al Athosului învaţă aici temeinic limbile greacă şi slavonă, dar culege şi multe 
învățături din scrierile Sfinților Părinţi şi ale scriitorilor bisericeşti. Credinţa luijertfel-nică, 
dragostea lui faţă de toți, râvna spre cele bune şi folositoare, smerenia, posturile şi rugăciunea 
neîncetată, l-au făcut cunoscut tuturor, încât la vremea cuvenită, după trei ani de ucenicie, a 
primit îngerescul chip al călugăriei, primind numele Nicodim. A fost hirotonit ierodiacon, iar 
la scurt timp preot-ieromonah. Preţuit de toți, după trecerea la cele veşnice a egumenului, 
soborul mănăstirii l-a ales în fruntea obştii călugărești de la Hilandar. S-a dovedit şi în această 
slujire un neîntrecut gospodar şi bun îndrumător al călugărilor, ostenind zi şi noapte alături de 
ei, în posturi şi rugăciuni, în copierea de manuscrise şi alte îndeletniciri potrivite cinului 
călugăresc. 

Dorind însă o viaţă mai liniştită, cuviosul Nicodim a plecat în ascuns de la Muntele 
Athos şi a venit în regiunea Cladova, la locul numit Şaina, în apropiere de Dunăre (în faţa 
oraşului Drobeta, Turnu Severin de azi), împreună cu ucenicii care s-au strâns în jurul lui, a 
ridicat acolo o bisericuţă cu hramul Sfânta Treime. Tradiția populară sârbească îi atribuie şi 
întemeierea mănăstirilor Vratna şi Manastiriţa, în regiunea Craina. Dar la scurt timp, această 
regiune a fost ocupată, pentru câţiva ani, de regele Ungariei Ludovic cel Mare, începându-se 
de îndată şi o puternică lucrare de răspândire a catolicismului, dusă de călugări franciscani, în 
aceste împrejurări, cuviosul Nicodim a trecut în ţinuturile învecinate din nordul Dunării, pe 
pământ românesc. Aici a ridicat o altă mănăstire, la Vodița, probabil pe locul unei aşezări 

sihăstreşti mai vechi, ca un centru de apărare ortodoxă la frontiera cu statul maghiar catolic. 
Cea mai veche mențiune despre prezenţa lui Nicodim în Țara Românească se face intr-un 
hrisov al domnitorului Vladislav (Vlaicu) Vodă din anul 1372, prin care oferea o seamă de 
danii mănăstirii Vodița, zidită şi zugrăvită din îndemnul lui Nicodim, „cu munca sa şi a 
fraților” şi cu cheltuiala domnitorului. Prin acest hrisov, mănăstirea era înzestrată cu mai 
nuilte sate, vesminte şi vase liturgice, scutită de anumite dări către domnie. 

Se rânduia apoi ca mănăstirea să devină o „samovlastie”, adică o ctitorie de sine 
stătătoare, scoasă de sub orice putere din afară,fiind condusă numai prin propriul ei sobor, 
rânduială folosită la"Athos, pe care cuviosul Nicodim a adus-o şi în Țara Românească, în 
timpul şederii la Vodița, Nicodim a făcut parte dintr-o solie trimisă la Constantinopol pentru a 
mijloci o împăcare între Biserica Ortodoxă Sârbă şi Patriarhia ecumenică, între care existau 
anumite neînțelegeri. Patriarhul Pilotei a acordat atunci cuviosului Nicodim rangul de 
arhimandrit, cu dreptul de a sfinți biserici, precum şi părticele din moaştele Sfinților Ignatie 
Teoforul, loan Gură de Aur şi ale mucenicului Teofil, care se păstrează până azi, ca odoare de 
mare preț, la mănăstirea Tismana. 

Cuviosul Nicodjm nu a putut rămâne prea mult în liniştea mănăstirii Vodița. încă 
înainte de anul 1376, ţinutul Severinului, în care era situată şi mănăstirea, a fost ocupat de 
regatul maghiar, în aceste împrejurări, a pornit în căutarea unui loc mai potrivit pentru a ridica 
un nou aşezământ de viaţă călugărească. Acest loc a fost găsit în părțile de nord ale Olteniei, 
pe valea râului Tismana, la poalele munților. Se pare că, datorită felului în care şi-a îndeplinit 
misiunea încredințată la Constantinopol, s-a bucurat acum şi de anumite ajutoare materiale din 
partea cneazului Lazăr al Serbiei. Lucrările de zidire au durat mai mulți ani, sub domnitorii 
Radu I (c. 1377-c. 1383) şi Dan I (c. 1383-1386), care au şi oferit o seamă de danii. Un fapt 
îmbucurător a fost acela că prin anii 1383-1384 Severinul a reintrat în stăpânirea Ţării 
Româneşti. Cuviosul Nicodim a putut astfel să preia şi conducerea mănăstirii Vodița. în felul 
acesta, a cârmuit cu vrednicie amândouă mănăstirile, până la moarte. Tradiţia îi mai atribuie şi 
ridicarea primelor aşezări mănăstireşti de la Topolnița (lângă Vodița), Coşuştea - Crivelnic, 
Gura Motrului şi Vişina, toate în Oltenia, precum şi Prislopul, în Țara Hațegului. Adevărul 
este că acestea au fost ctitorite de ucenici de-ai săi, dar în ele s-au ţinut aceleaşi rânduieli de 
viață monahală pe care le-a introdus el la Vodița şi Tismana. 

Cuviosul Nicodim a fost un sfetnic devotat al domnitorului Mircea cel Bătrân (1386- 
1418), care a făcut mai multe danii în bani şi moşii celor două mănăstiri. Avem şi câteva ştiri 
privitoare la activitatea culturală-teologică a lui Nicodim. Este vorba de o corespondenţă pe 
care a purtat-o cu ultimul patriarh de la Târnovo, din Bulgaria, Sfântul Eftimie, pe care unii 
istorici îl socotesc „vlah” sud-dunărean. Era un teolog cunoscut şi foarte apreciat în tările 
ortodoxe, încât mulți ierarhi şi teologi îi cereau lămuriri în felurite probleme dogmatice şi 
morale. S-au păstrat două scrisori ale acestui patriarh către Nicodim de la Tismana: în prima îi 
răspundea la şase întrebări pe care i le-a pus în legătură cu îngerii, iar în a doua îi dădea 
lămuriri cu privire la curăția morală a celor ce doreau să primească Taina Preoţiei. Din 
cercetarea întrebărilor puse de cuviosul Nicodim reiese că el n-a fost numai un bun 
organizator al vieţii călugăreşti, ci şi un temeinic cunoscător al Sfintei Scripturi, un călugăr 
dornic să cunoască şi să adâncească felurite probleme teologice. Prin anii 1404-1405, cuviosul 
Nicodim a caligrafiat pe pergament un frumos Tetraevanghel în limba slavă bisericească, 
fiind primul manuscris cu dată sigură scris pe teritoriul țării noastre. Este un manuscris de o 
mare frumuseţe artistică, cu multe podoabe (frontispicii, iniţiale, titluri cu litere aurite), cu o 
ferecătură în aVgint, pe care sunt redate Răstignirea şi învierea Domnului. Se crede că acest 
frumos manuscris a fost copiat la mănăstirea Prislop, din părțile Hațegului, unde se retrăsese, 
în dorința de a trăi în şi mai mare singurătate. 

Încă din timpul vieţii, cuviosul Nicodim a fost învrednicit de Dumnezeu cu darul 
facerii de minuni. Se ştie de trecerea lui şi a ierodiaco-nului său, îmbrăcaţi în odăjdii, prin foc, 
fără ca acesta să se atingă de ei; de vindecarea unei tinere, rudă cu regele Sigismund al 
Ungariei, stăpânită de un duh necurat şi de alte fapte minunate. Pentru toate acestea, 

drepteredincioşii creştini l-au socotit ca „sfânt” încă din timpul vieții. 

Pentru ultima oară este pomenit în viaţă la 23 noiembrie 1406, la Tismana, când Mircea Vodă 
cel Bătrân a dat un nou hrisov mănăstirii şi „părintelui şi rugătorului domniei mele, popii 
Nicodim”. Peste o lună, la 26 decembrie 1406, cuviosul Nicodim a fost chemat de Domnul la 
Sine. A fost îngropat în mormântul dinainte pregătit în apropierea bisericii mănăstirii 
Tismana, care se vede şi azi. îndată după moarte, la mormântul său s-au petrecut fapte 
minunate, mai ales vindecării de boli, semn că Dumnezeu îl învrednicise cu cununile 
sfințeniei. Cuvioşii călugări din obştea Tismanei le-au scos si le-au pus într-o raclă, care a fost 
aşezată cu cinste în biserica mănăstirii. Tradiţia spune că, după mai mulți ani, fiind în 
primejdie de a fi luate, Sfântul Nicodim s-a arătat în vis unui călugăr, apoi egumenului, 
poruncindu-le să-i ascundă moaştele, lăsând numai un deget de la mână pentru mângâierea 
credincioşilor. Ele au fost ascunse în locuri tainice, dar cu timpul li s-a pierdut urma, încât 
astăzi nu se ştie unde sunt. La mănăstirea Tismana se mai păstrează doar degetul de care am 
pomenit şi câteva obiecte care i-au aparţinut: o cruce de plumb, un epitrahil şi o bederniță. 

Pentru viața sa-îmbunătățită, ca şi pentru minunile sale şi multele sale osteneli întru 
slujirea lui Dumnezeu şi a credincioşilor, Sfântul Nicodim este prăznuit cu evlavie în fiecare 
an la 26 decembrie, a doua zi de Crăciun, când este şi sărbătoarea numită Soborul Maicii 
Domnului. Slujba lui apare, la această dată, aproape în toate Mineiele pe luna decembrie, care 
s- au tipărit în limba română. Anumiți imno-grafi au alcătuit apoi Acatistul şi Paraclisul 
Sfântului Nicodim. Chipul său este zugrăvit în multe biserici româneşti, mai ales din Oltenia. 
Sfântul Nicodim rămâne, îndeosebi pentru noi, credincioşii români, ca o adevărată pildă de 
trăire duhovnicească, ca un mare apărător al credinței ortodoxe, ca un înnoitor al vieții 
călugăreşti pe pământ românesc. Pentru toate acestea, se cuvine să-l cinstim şi să cercetăm 
mănăstirile ctitorite de el la Vodița şi mai ales la Tismana şi să-l rugăm: 

„Sfinte prea cuvioase părinte Nicodime, primind a noastră umilă rugăciune, 
mijloceşte nouă mila Celui prea înalt. Izbăveşte-ne cu folosinţa ta, preafericite, de relele ce 
vin asupra noastră, ca neîncetat să te slăvim. Roagă-te Stăpânului pentru noi nevrednicii, să 
ierte greşa-lele noastre şi să ne dea dragoste curată şi putere a face tot binele spre slava prea 
Sfântului Său nume”. (Din rugăciunea de la Acatistul Sfântului Nicodim). 


Sfântul IOAN de la Prislop 


La aproximativ 15 km de oraşele Hunedoara şi Haţeg şi la vreo 20 km de fosta 
Sarmizegetusa romană, în mijlocul unor păduri de mesteacăn, într-un cadru natural de o rară 
frumuseţe, se află străvechea mănăstire Prislop, sau a Silvaşului, ctitorie a Sfântului Nicodim 
de la Tismana, sau a ucenicilor săi, ridicată - se pare - pe locul unei aşezări sihăstreşti şi mai 
vechi. Actuala biserică a mănăstirii are o arhitectură specifică bisericilor din Muntenia şi 
Moldova, a fost ctitorită şi înzestrată de domniţa Zamfira, fiica lui Moise Basarab al Ţării 
Româneşti, care, după trei căsătorii nefericite în Transilvania, şi-a sfârşit zilele aici, la Prislop, 
în anul 1580. 

În decursul existenţei sale de şase veacuri, mănăstirea Prislop a îndeplinit un însemnat 
rol cultural-bisericesc în viața românilor transilvăneni. Aici se pare că s-a retras, spre sfârşitul 
vieții, însuşi Sfântul Nicodim de la Tismana şi a copiat cunoscutul Tetraevanghel slavon din 
1404-1405, unul din marile valori ale patrimoniului cultu-ral-artistic al ţării noastre. De aici s- 
au ridicat doi vrednici ierarhi ai Transilvaniei: mitropolitul loan din Alba Iulia - fost egumen - 
care a păstorit în zilele de glorie ale lui Mihai Viteazul, şi episcopul Teofil de la Vad, dar 
poate şi alții, pe care nu îi cunoaştem, în veacurile XVII-XVIII, Prislopul avea o şcoală, în 
care se pregăteau „dieci”, candidaţi la treapta preoţiei. Iar pe la mijlocul veacului al XVIII-lea, 
tot din obştea Prislopului s-au ridicat unii apărători ai credinței ortodoxe, în faţa încercărilor 
de atragere a călugărilor de aici la uniaţie. 

Mai presus de toate însă, Prislopul a îndeplinit, de la începuturile sale şi până azi, un 

rol de seamă în întărirea vieții duhovniceşti din Țara Hațegului, de pe valea Streiului şi din 
„țara pădurenilor”, situate în apropierea ei. Dar, de trecutul mănăstirii se leagă şi amintirea 
unui „sfânt”, necanonizat oficial, dar socotit ca atare de obştea drepteredincioşilor creştini din 
zonele amintite, până în ziua de azi. Se spune că un tânăr cu numele loan, din satul Silvaşul de 
Sus - în hotarul căruia se află şi mănăstirea -, şi-a părăsit casa părintească, s-a închinoviat în 
obştea călugărilor de la Prislop, ducând o viaţă aleasă de rugăciune, împletită cu munca şi 
săvârşirea de fapte bune. După un număr de ani, dorind să ducă o viață şi mai liniştită, retrasă 
cu totul de lume, şi-a găsit un loc, ca la 500 m de mănăstire, pe malul prăpăstios al râului 
Slivuţ (Silvuţ), unde şi-a săpat singur, cu mari nevoințe, o „chilie” în piatră, cunoscută până 
azi sub numele de „chilia” sau „casa sfântului”. Aici şi-a trăit restul zilelor, în neîncetate 
rugăciuni şi ajunări, întocmai ca marii nevoitori întru cele duhovniceşti din primele veacuri 
creştine. Dar a fost voia lui Dumnezeu ca viaţa lui îmbunătăţită să se sfârşească prea devreme. 
Spune tradiția populară că, pe când îşi făcea o fereastră la chilia lui, doi vânători de pe 
versantul celălalt al prăpastiei, l-au împuşcat, fără să ştie cine era. Aşa s-a săvârşit din viaţă 
cuviosul sihastru sau „sfântul” Ioan de la Prislop. 

Poporul drepteredincios l-a socotit „sfânt” încă din timpul vieţii sale, iar după uciderea 
lui, această credință s-a întărit şi mai mult. Vestea despre viaţa sa aleasă şi mai ales despre 
moartea lui tragică a ajuns până peste munți, în Țara Românească, de unde au venit câțiva 
cuvioşi călugări, care i-au cerut trupul de la rude, ducându-l într-una din mănăstirile de acolo. 

Tradiția pe care am consemnat-o mai sus, cunoscută până azi în regiunea respectivă, 
era menționată încă din a doua jumătate a veacului al XVIII-lea de acea cronică în versuri 
intitulată Plângerea sfintei mănăstiri a Silvaşului, din eparhia Hațegului, din Prislop. 
scrisă de ieromonahul Efrem. Presupunem că acest cuvios a trăit în veacul al XV-lea sau în 
prima jumătate a celui de al XVI-lea. în orice caz, el nu trebuie confundat cu egumenul loan, 
care a cârmuit mănăstirea în a doua jumătate a veacului al XVI-lea, iar în 1585 a fost ales 
mitropolit al Transilvaniei, cu scaunul în Alba Iulia, păstorind până către anul 1605. 

„Sfântul” loan de la Prislop a fost, este şi va fi - pentru credincioşii din părțile 
Hațegului şi Hunedoarei - o pildă vie de sfinţenie, iar „chilia” sau „casa” lui rămâne mereu un 
loc de pelerinaj şi de reculegere sufletească pentru toţi cei ce caută cuvânt de mângâiere şi de 
întărire în locurile de mare frumuseţe naturală ale Prislopului, în care au trăit atâţia cuvioşi 
călugări cu viaţă aleasă şi bineplăcută lui Dumnezeu. 

Acestea au fost motivele pentru care a fost „canonizat” oficial prin hotărâre sinodală 
din 20 iunie 1992. Pomenirea lui se va face în ziua de 13 septembrie, el fiind înscris în sinaxar 
şi în calendarele noastre bisericeşti. 

„Îngerul nevoinţelor pe umeri luându-l, lui Hristos ai urmat Cuvioase Ioane, în 
peşteră nevoindu-te, cu răceala pietrei te-ai împrietenit şi podoaba pustniciei ai dobândit. 
Pentru aceasta în cântări te lăudăm zicând: Bucură-te, Preacuvioase Părinte Ioane, lauda 
Prislopului ” (Condacul sfântului). 


Sfântul LEONTIE de la Rădăuţi 


În mănăstirile moldovene, ridicate de domni români iubitori de ţară şi de frumos, dar 
şi în schiturile din Carpaţii răsăriteni, ridicate din evlavia şi dorul spre desăvârşire al unor 
călugări, au trăit, în curgerea veacurilor, numeroşi călugări cu viaţă îmbunătățită, pe care 
evlavia populară i-a trecut, curând după moarte, în rândul sfinților. Avem, însă, prea puţine 
ştiri scrise despre nevoinţele lor duhovniceşti, ca şi despre faptele minunate pe care le-au 
săvârşit în timpul vieţii, precum şi în legătură cu cinstitele lor moaşte. 

Un teolog ucrainean, Zaharia Kopistenski, ieromonah din Kiev, în cartea lui 
Palinodia. alcătuită prin anii 1621-1622 (publicată abia în 1878), înşiră şi câţiva sfinți 
moldoveni: „La Rădăuţi, în episcopie, sfântul Leontie, făcătorul de minuni, zace cu trupul 
întreg; la Vo-roneţ, în mănăstire, Daniil sfântul, făcător de minuni; la Moldoviţa, în mănăstire, 

sfântul Vasile, făcătorul de minuni şi alţii, nu puțini”. Vom pomeni, pe rând, ostenelile acestor 
Cuvioşi şi Sfinţi moldoveni. 

Despre Sfântul Leontie de la Rădăuţi avem doar această ştire, pe care ne-o oferă cartea 
Palinodia. A trăit în veacul al XV-lea şi a făcut parte din obştea călugărilor rădăuţeni, sub 
numele de Lavrentie ieromonahul. Poate să fi fost chiar stareț al mănăstirii cu hramul Sfântul 
Nicolae, care a devenit apoi catedrală episcopală şi gropniță a primilor domni moldoveni. A 
fost unul din călugării îmbunătățiți de aici şi prețuiți de credincioşii din împrejurimi pentru 
evlavia lor, dar mai cu seamă pentru rugăciunile lor, care aveau darul vindecării de boli şi 
neputințe. Pentru aceasta era socotit ca un adevărat „sfânt” încă din timpul vieţii. După 
părerea unor istorici, ar fi ajuns chiar episcop la Rădăuţi, în timpul domniei lui Alexandru- 
Vodă cel Bun, dar spre bătrâneţe s-a retras din scaunul vlădicesc. înainte de moarte, a 
îmbrăcat marea schimă monahală sub numele de Leontie. După moarte, trupul său a rămas 
neputrezit, încă un semn al sfințeniei, venit din partea lui Dumnezeu. Presupunem că şi la 
mormântul lui vor fi avut loc vindecări minunate, de vreme ce Zaharia Kopistenski scria 
despre el că era „făcător de minuni”. Pe vremuri, strada de azi Bogdan Vodă din Rădăuţi, 
unde se află şi ctitoria domnitorului, se numea „Drumul sfântului”. Probabil i s-a zis aşa 
pentru că pe acest drum veneau şi se închinau credincioşii în faţa cinstitelor sale moaşte. După 
tradiția locală, ziua lui de prăznuire era la 1 iulie, când se făceau mari pelerinaje la moaştele 
sale. Tot atunci, după săvârşirea Sfintei Liturghii, se oferea o masă comună în curtea 
mănăstirii, pentru pelerini, săraci şi orfani, încât această zi de pomenire era cunoscută în 
popor sub numele de „praznicul sfântului”. Ele au mângâiat şi întărit în dreaptă credinţă de-a 
lungul veacurilor pe mulţi credincioşi moldoveni, ca şi moaştele Sfântului loan cel Nou de la 
Suceava. Dar cinstitele sale moaşte au fost pângărite şi risipite prin anul 1639 de o ceată de 
răufăcători veniţi din afara hotarelor, când a fost prădat întregul oraş Rădăuţi. Peste doi ani, 
Dumnezeu a binecuvântat însă Ţara Moldovei cu alte moaşte, şi anume ale Cuvioasei 
Parascheva, primite de domnitorul Vasile Lupu de la Patriarhia din Constantinopol. 

În şedinţa sinodală din 20 iunie 1992 s-a hotărât canonizarea sa oficială, ceea ce s-a şi 
făcut în ziua următoare în biserica Sfântul Spiridon Nou din Bucureşti. Prăznuirea lui se va 
face în fiecare an la | iulie. „în nevoințe dudovniceşti toată viața ai petrecut-o şi primind harul 
preoţiei cu smerenie şi cu frică de Dumnezeu ai slujit Biserica lui Hristos. Pe Acesta roagă-L 
să mântuiască sufletele noastre”. (Troparul sfântului, glasul 8). 


Sfântul DANUL SIHASTRUL de laVoroneţ 


Unul din cei mai populari sfinți moldoveni din toate timpurile a fost Daniil Sihastrul, 
cunoscut şi sub numele de Sfântul „Daniil schimonahul” sau „Sfântul Daniil cel Nou”, spre a- 
| deosebi de proorocul din Vechiul Testament sau de Daniil Stâlpnicul. Amintirea lui s-a 
transmis din neam în neam, din timpul vieţii lui, din a doua jumătate a veacului alXV-lea, 
până în zilele noastre. Una din tradițiile păstrate în popor despre Daniil Sihastrul a fost fixată 
în scris mult mai târziu, de marele cronicar moldovean lon Neculce (1672-1745), în lucrarea 
lui O samă de cuvinte. Alte tradiţii despre el se păstrează şi azi în satele şi mănăstirile 
Bucovinei. 

Potrivit acestora, el s-ar fi născut într-o casă de țărani într-un sat care aparținea de 
Episcopia din Rădăuţi. Cunoscând mai mulţi călugări, s-a hotărât el însuşi să-şi închine viaţa 
lui Dumnezeu şi astfel, tânărul Dumitru, cum se numea din botez, a intrat în cinstita stepenă a 
călugăriei, la mănăstirea-catedrală din Rădăuţi, primind, potrivit rânduielilor monahale, 
numele de David. A trăit în preajma acestui sfânt lăcaş de închinare, cu hramul Sfântul 
Nicolae, ctitoria lui Bogdan Vodă întemeietorul. Aici a învăţat carte, a deprins pravila vieții 
călugăreşti şi a lucrat în gospodăria mănăstirii, alături de ceilalţi vieţuitori. Dorind o viață cu 
adevărat „pustnicească”, departe de lume şi de frământările ei, tânărul monah părăseşte târgul 
şi Episcopia de Rădăuţi şi se retrage la schitul Sfântul Lavrentie (Laurenţiu), în hotarul satului 

Laura (înglobat acum în comuna Vicovul de Sus, jud. Suceava), numit aşa după „lavra” de 
călugări care fuseseră odată în aceste locuri. A dus acum o viaţă şi mai aspră, de post şi 
rugăciune, împreunate cu munca în gospodăria schitului. Aici a îmbrăcat „schima cea mare”, 
adică ultima treaptă a călugăriei, primind un nume nou, cel de Daniil. Noul ieroschimonah 
Daniil s-a retras apoi într-un loc tăinuit, înspre munte, pe malul pârâului Viţeul, azi în satul 
Putna. Acolo a găsit o stâncă, unde, după spusele tradiţiei, a dăltuit cu multă osteneală un 
paraclis, la care se mai vede şi azi pridvorul, naosul şi altarul, iar dedesubt o încăpere, săpată 
tot în piatră, care îi slujea drept chilie, după ostenelile zilei. 

Vestea despre acest evlavios sihastru s-a răspândit curând, mai ales în satele din părțile 
de nord ale Moldovei. Era căutat de mulțime de credincioşi, cărora le citea rugăciuni pentru 
izbăvirea de boli şi suferinţe. A auzit despre el şi tânărul Ştefan, feciorul lui Bogdan al H-lea, 
cel ucis la Reuseni, din porunca fratelui său Petru Aron în octombrie 1451. Se spune că 
tânărul Ştefan, scăpat atunci ca prin minune, şi-a găsit adăpost tocmai în chilia sihastrului 
Daniil, care l-a întărit şi încurajat, prin cuvinte părinteşti de mângâiere. ŞI tot atunci, cuviosul 
Daniil ar fi prezis tânărului copleşit de durere şi deznădejde, că nu peste multă vreme va urca 
pe tronul tatălui său Bogdan II şi al bunicului său Alexandru cel Bun. Şi cuvântul sihastrului 
s-a împlinit, în aprilie 1457, când vrednicul de pomenire mitropolitul Teoctist „l-a pomăzuit 
spre domnie” pe Ştefan cel Mare, „la locul ce să chiamă Direptatea”, cum scria bătrânul 
cronicar Grigore Ureche. 

Ajuns pe tronul Moldovei, Ştefan Vodă l-a cercetat pe sihastrul Daniil şi în anii lui de 
domnie, atât în vremuri de pace, cât şi în vremuri de cumpănă pentru ţară. Tot tradiția spune 
că el l-ar fi îndemnat pe domn să ridice mănăstirea Putna, în apropiere de chilia în care trăia. 
Noua mănăstire a fost sfințită la 10 septembrie 1470 de mitropolitul țării, Teoctist, de 
episcopul Tarasie de la Roman, înconjurați de un ales sobor de arhimandriți, ieromonahi şi 
preoți de mir, 64 la număr. Mai târziu, biserica mănăstirii a devenit gropniţa lui Ştefan cel 
Mare şi a familiei sale. Tot tradiţia ne spune că domnitorul şi ierarhii ţării aveau de gând să 
rânduiască în slujba de egumen pe Daniil, dar el n-a primit, ci a rămas pe mai departe la chilia 
lui, continuând să fie cercetat de tot mai mulţi credincioşi, între timp, a murit mitropolitul 
Teoctist al Moldovei, la 18 noiembrie 1478. Şi de data aceasta, domnul şi boierii din Sfatul 
țării s-au gândit să ridice la această înaltă vrednicie tot pe sihastrul Daniil. Auzind de aceasta, 
el şi-a părăsit chilia şi s- a îndreptat spre locuri mai retrase, oprindu-se undeva pe apa râului 
Voroneţ (numit şi Corbul), unde şi-a făcut o nouă chilie sub stânca numită Șoimul. 

Împovărat de ani, a început aici o nouă perioadă a vieţii lui. Ca şi la Rădăuţi sau în 
chilia lui de la Viţeul, el priveghea şi se ruga fără încetare, povăţuind pe toţi aceia care se 
îndreptau spre chilia lui de sihastru. A pregătit şi aici ucenici în ale călugăriei, între care şi pe 
Grigorie Roşea, viitor egumen la Probota, apoi mitropolit al Moldovei şi nou ctitor la 
Voroneţ. 

Între cei care se îndreptau şi acum spre chilia lui, spre a-i cere cuvânt de învățătură şi 
de mângâiere, s-a numărat din nou Ştefan cel Mare. în vara anului 1476 a intrat în Moldova o 
puternică şi pustiitoare armată turcească, comandată de însuşi sultanul Mahomed II, 
cuceritorul Constantinopolului. în lupta de la Valea Albă - Războieni, din ţinutul Neamţului, 
din 26 iulie 1476, oastea lui Ştefan cel Mare a fost înfrântă, iar domnul, cu puţini oşteni s-a 
retras în nordul țării, din fața invadatorilor, în aceste împrejurări dramatice, domnitorul îl 
caută din nou pe Daniil şi-i cere cuvânt de încurajare, în acele ceasuri de restrişte pentru ţara 
Moldovei, întâlnirea lor este descrisă în cuvinte emoționante de cronicarul Ion Neculce, în 
lucrarea sa O samă de cuvinte, pe baza mărturiilor culese de el însuşi din tradiţia păstrată pe 
atunci în popor. 

lată ce scria învățatul cronicar: „lară Ştefan Vodă, mergând de la Cetatea Neamţului în 
sus pre Moldova, au mărsu pe la Voroneţ, unde trăia un părinte sihastru pre nume Daniil. Şi 
bătând Ştefan Vodă în uşa sihastrului să-i descuie, au răspunsu sihastrul să aştepte Ştefan 
Vodă afară până s-a istovi ruga. Şi după ce ş-au istovit sihastrul ruga, l-au chiemat în chilie 
pre Ştefan Vodă. Şi s-au ispoveduit Ştefan Vodă la dânsul. Şi au întrebat Ştefan vodă pre 

sihastru ce va mai face, că nu poate să să mai bată cu turcii; închina-va ţara la turci, au ba? lar 
sihastrul au zis să nu o închine, că războiul iaste a lui. Numai, după ce va izbândi, să facă o 
mănăstire acolo, în numele Sfântului Gheorghe, să fie hramul bisericii. Decii au şi purces 
Ştefan Vodă în sus pe la Cernăuţi şi pre la Hotin şi au strânsu oastea, feliuri de feliuri de 
oameni. Şi au purces în gios. lar turcii, înțălegând că va să vie Ştefan Vodă cu oaste în gios, 
au lăsat şi ei Cetatea Niamţului de a o mai bate şi au început a fugi spre Dunăre. lar Ştefan 
Vodă au început a-i goni în urmă şi a-i bate, până i-au trecut de Dunăre. Şi întorcându-să 
înapoi Ştefan Vodă, s-au apucat de au făcut mănăstirea Voroneţul. Şi au pus hramul bisericii 
Sfântul Gheorghe”. 

Aşadar, cuviosul Daniil este cel care l-a îndemnat pe Ştefan Vodă să continue lupta 
împotriva turcilor, pentru a izbăvi țara Moldovei. Şi tot de la el a venit şi îndemnul de a zidi o 
mănăstire nouă la Voroneţ, în apropierea chiliei sale. Noua ctitorie a lui Ştefan cu hramul 
Sfântul Gheorghe purtătorul de biruinţă, a fost ridicată în vara anului 1488, din 26 mai până la 
14 septembrie, după cum spune pisania, deci la 12 ani după luptele pustiitoare pe care le-a 
avut cu turcii. 

Nu ştim când a trecut Daniil la cele veşnice. A fost îngropat în partea sudică a 
pronaosului bisericii de la Voroneţ. Pe mormântul său a fost aşezată o lespede de gresie, pe 
care se află o inscripţie în limba slavonă: „Acesta este mormântul părintelui nostru David, 
schimnicul Daniil”, fără nici o lămurire cu privire la data mutării sale la Domnul. Tot tradiția 
spune că, la înmormântarea lui ar fi luat parte şi domnitorul Ştefan cel Mare, care a rânduit să 
i se aşeze pe mormânt acea piatră funerară, în mănăstirea Putna se păstrează până azi un deget 
arătător, îmbrăcat în ferecătură de argint şi împodobit cu mărgăritare, din 1749, care, după 
tradiție, ar fi al Cuviosului Daniil; cu acest deget ar fi arătat lui Ştefan cel Mare locul potrivit 
pentru zidirea mănăstirii Putna. 

După adormirea sa întru Domnul, la mormântul lui au venit mulți credincioşi spre a se 
ruga aici şi a cere vindecarea de boli şi neputinţe, încă din timpul vieţii, poporul care îi 
cunoştea viața şi faptele minunate, l-a cinstit ca „sfânt”, iar după moarte această cinstire a 
sporit şi mai mult, deşi nu i s-a făcut o canonizare oficială din partea Bisericii. El apare cu 
acest nume în mai multe documente din veacul al XVI-lea. De pildă, la 21 martie 1551, 
mitropolitul Grigorie Roşea, ucenicul lui Daniil, făcea o danie mănăstirii Voroneţ „unde-i 
hramul Sfântului Mare Mucenic al lui Hristos şi purtător de biruință Gheorghe, unde se 
odihneşte sfântul stareţ Daniil”, danie întărită de Ihaş Vodă Rareş. Printr-un act de la 
Alexandru Vodă Lăpuşneanu, din 5 aprilie 1558, se întărea dania satului Drăgoeşti, făcută de 
un monah cu numele Teodosie, mănăstirii Voroneţ, „unde este hramul sfântului marelui 
mucenic Gheorghe şi al sfântului stareț Daniil”. Acelaşi Teodosie mai dăruia Voroneţului 
două sate, dania lui fiind întărită de Petru Vodă Șchiopul, la 16 iulie 1575, când se făcea din 
nou amintire de „moaştele sfântului stareț Daniil”. în sfârşit, printr-un act de la Ieremia Vodă 
Movilă din 17 decembrie 1599, se întărea dania câtorva sate de dincolo de Prut hărăzite 
mănăstirii Voroneţ, „unde se odihnesc sfintele moaştii a preacuviosului şi purtătorului de 
Dumnezeu părintelui nostru Daniil cel Nou”. Notăm aici că prin cuvântul „stareţ” nu trebuie 
să înțelegem un egumen, ci un călugăr încărcat de ani cu o viață îmbunătățită, un bun 
povăţuitor şi îndrumător al călugărilor şi credincioşilor. 

De asemenea, numele acestui cuvios apare şi într-o însemnare din 1550, pe un 
manuscris slavon, dăruit de un monah cu numele Ioan, mănăstirii Voroneţ, „unde din fragedă 
tinerețe şi din copilărie m-am făgăduit lui Dumnezeu, cu rugăciunile Sfântului Părintelui 
nostru Daniil cel Nou şi unde am primit mântuitorul şi îngerescul cin...”. Mai târziu, teologul 
ucrainean Zaharia Kopistenski, în cartea sa Palinodia, alcătuită în anii 1621-1622, amintea pe 
„Daniil, sfântul făcător de minuni”, de la Voroneţ. După şase decenii, mitropolitul Dosoftei, 
în cartea sa Viaţa şi petrecerea sfinților (vol. II, Iaşi, 1686, fila 152), îl aşează în fruntea unui 
şir de nouă sfinți, notând că a şi văzut moaştele sale şi pe ale lui Rafail de la Agapia. După 
cartea lui Dosoftei, numele celor nouă sfinți moldoveni au mai fost trecute şi în alte Vieţi de 
sfinţi care au apărut în româneşte. Mai mulți învățați români din veacul trecut şi din vremea 

noastră notează, în lucrările lor, unele din tradiţiile legate de viaţa lui Daniil, subliniind cu 
toţii faptul că tradiţia populară îl socoteşte ca „sfânt”. Marele cărturar Nicolae lorga, de pildă, 
îl numea „sfântul românesc din vremea lui Ştefan Vodă” sau „sfânt țărănesc târziu pe care l-a 
dat Moldova noastră”. 

Chipul Sfântului Daniil apare şi în două picturi din secolul al XVI-lea. în 1547 s-a 
terminat minunata pictură exterioară a bisericii lui Ştefan cel Mare de la Voroneţ, prin 
purtarea de grijă a mitropolitului Grigorie Roşea. Pe faţada de miazăzi a pridvorului, lângă 
uşa de intrare, apar chipurile mitropolitului Grigorie şi al lui Daniil Sihastrul. Acesta este 
zugrăvit ca un om bătrân cu barbă lungă şi albă şi în veşminte de sihastru; în jurul capului, cu 
plete albe, apare aureola de sfânt, precum şi inscripția „Sfântul Daniil”. în mâna stângă are un 
toiag, iar în dreapta ține un sul de pergament, cu o inscripţie slavonă: „Veniţi fraților, de mă 
ascultați. Invăţa-vă-voi frica Domnului, cine este omul...”. Un alt chip al sfântului apare într- 
un Tetraevanghel, dăruit de mitropolitul Grigorie Roşea mănăstirii Voroneţ. Sfântul este 
înfățişat stând în picioare, cu o cruce în mâna dreaptă şi un toiag în stânga; este îmbrăcat în 
veşminte scumpe şi bogate, având barbă şi plete albe. Faţa îi străluceşte de bunătate şi de 
evlavie, o față spiritualizată de schimnic care a trăit toată viață în post şi rugăciune, în jurul 
capului apare aureola sfințeniei, precum şi inscripția „Sfântul Daniil”. 

lată deci atâtea mărturii din care reiese că acest cuvios Daniil de la Voroneţ s-a 
bucurat de aleasă cinstire din partea credincioşilor moldoveni încă din timpul vieţii, iar după 
moarte l-au socotit ca „sfânt”. O hotărâre sinodală de „canonizare” s-a luat abia la 20 iulie 
1992, rânduindu-se ca el să fie prăznuit pe întreg cuprinsul Patriarhiei Române în fiecare an la 
18 decembrie. 

Să-l cinstim şi noi, cei de astăzi şi să-i cântăm: ,„ Viaţă îngerească ai petrecut pe 
pământ, chip şi pildă făcându-te ucenicilor tăi. Prin rugăciuni, posturi îndelungate şi 
privegheri, te-ai învrednicit a te sălăşlui în pământul celor blânzi, Sfinte Daniil, de Dumnezeu 
cinstitorule, podoaba sihastrilor şi lauda călugărilor” (Condacul Sfântului, glas 3). 


Cuvioşi părinți din mănăstirile Moldovei: VASILE de la 
Moldoviţa, RAFAIL de la Agapia, CHIRIAC de la 
Bisericani şi episcopul IOAN de la Râşca 


Ştiri despre aceşti sfinți ne oferă teologul ucrainean Zaharia Kopistenski în cartea sa 
Palinodia, din anii 1621-1622. Ele au fost întregite, după mai bine de o jumătate de veac, de 
mitropolitul cărturar Dosoftei al Moldovei (1671-1686, t 1693), în cartea sa Viaţa şi 
petrecerea sfinţilor (în vol. IV, Iaşi, 1686, fila 152, la 9 iulie). lată ce scria învățatul 
mitropolit: „Dară tocmai şi din rumâni mulţi sunt carii am şi văzut şi traiul lor, dară nu s-au 
căutat fără numai Daniil de Voroneţ şi Rafail de Agapia, (cărora le-)am sărutat şi sfintele 
moaştii. Apucat-am în zilele noastre, părinți nalţi la bunătăţi şi podvig şi plecaţi la smerenie 
adânc: părintele Chiriac de Bisericani, gol şi ticăloşit în munte 60 de ani, şi Chiriac de Tazlău, 
Epifanie de Voroneţ, Partenie de Agapia; dară loan de Râşca, arhiepiscopul cel sfânt şi 
minunat, Inochentie de Probota şi Istatie (Eustatie). Că Dumnezeu Sfinţia Sa nici un neam de 
rodul ominesc pre pământ nu lasă nepartnic de darul Sfinţiei Sale. Ce preste tot au tins mila 
Sa şi au deschis tuturor uşă de spăsanie (mântuire)”. 

Acest text a fost reprodus şi de mitropolitul Moldovei Veniamin Costachi în Vieţile 
sfinţilor pe luna decembrie, tipărite la Mănăstirea Neamţ, în anul 1811, la ziua de 31 
decembrie, spunând că a făcut aceasta „ca nu prin trecerea vremii să se facă cu totul neştiuți 
aceşti cuvioşi părinți neamului cestui mai de pre urmă şi ca să se arate că dintru toate 
neamurile îşi aleage Dumnezeu pre robii Săi cei ce urmează voii şi poruncilor Lui”. 

Vom înfățişa, pe rând, viaţa şi nevoinţele duhovniceşti ale unora din aceşti „sfinți 
moldoveni” pe care ni i-a făcut cunoscuţi mitropolitul Dosoftei. 

În cartea Palinodia mai era trecut şi Sfântul Vasile din Moldoviţa „făcătorul de 

minuni”, dar fără să spună când a trăit. După părerea unor istorici, el era menţionat ca egumen 
al acestei mănăstiri în anul 1415, ceea ce înseamnă că a trăit în vremea lui Iosif , primul 
mitropolit al Moldovei. A fost deci unul din marii trăitori de la începutul veacului al XV-lea, 
petrecându-si viaţa în muncă, post, rugăciune, săvârşirea tic fapte de milostenie, fiind astfel o 
frumoasă pildă pentru credincioşii care veneau în mănăstire să caute cuvânt de învățătură şi de 
mângâiere sufletească. Drept aceea, rămăşiţele sale pământeşti au fost cinstite cu toată evlavia 
şi cuviința de către credincioşi după trecerea sa la cele veşnice. Azi nu se mai ştie unde sunt. 
Se crede că ele au fost risipite de ostile cazacilor care au intrat în Moldova de sus, în anul 
1653, când au fost prădate multe din mănăstirile noastre. Pomenirea lui din neam în neam a 
rămas până în zilele noastre, în conştiinţa maicilor de la Moldoviţa şi a credincioşilor din 
parohiile din împrejurimi. 


Î ntre cele mai renumite mănăstiri moldovene, un loc aparte îl ocupă Agapia, cu cele 
două biserici ale ei, cea „din deal”, ctitorită de domnitorul Petre Şchiopul, către sfârşitul 
secolului al XVI-lea şi „cea din vale”, ctitoria hatmanului Gavriil (fratele domnitorului Vasile 
Lupu) şi a soției sale Liliana, prin anii 1642-1647. Ambele dăinuiesc până azi, ca mănăstiri de 
călugărițe. 

Până la începutul veacului al XIX-lea, la Agapia vieţuiau însă călugări, din care mulți 
au dus o aleasă viaţă duhovnicească, slujind ca pildă vrednică de urmat pentru mulți din 
semenii lor. între aceşti părinți cu viaţă îmbunătățită, se număra şi cuviosul Rafail, care a trăit 
aici încă de la începuturile ctitoriei lui Petru Vodă Șchiopul. Avem doar o singură mărturie 
despre el, cea lăsată de marele mitropolit cărturar Dosoftei, pomenită mai sus, care scria că „i- 
a sărutat şi sfintele moaştii”. Astăzi nu se mai ştie unde sunt aceste cinstite moaşte; se 
presupune că au fost ascunse undeva, de teama năvălitorilor străini şi nu au mai fost scoase. 
Tradiția spune că ar fi lângă sfântul altar al bisericii de la Agapia din deal. Şi tot după tradiţie, 
Rafail ar fi fost originar din părțile Bârladului, din satul Bursucam. Ori de unde ar fi, cuviosul 
Rafail rămâne ca un sfânt cuvios ridicat din mijlocul drept-credinciosului popor român. De 
aceea, trebuie să-l cinstim şi să-i păstrăm neştearsă amintirea. 


x k k 


Un alt călugăr moldovean cu viață îmbunătățită a fost Chiriac de la Bisericani. 
Singura ştire despre el ne-a rămas tot de la mitropolitul Dosoftei, care scria că „s-a nevoit în 
munte 60 de ani”, în apropiere de sihăstria de la Bisericani, pe Valea Bistriţei. Era originar tot 
din această parte a țării; intrase de tânăr în sihăstria de la Bisericani, unde s-a format 
duhovniceşte, sub îndrumarea unor călugări cu viaţă aleasă. După un timp oarecare, fiind 
dornic de linişte desăvârşită, a cerut îngăduință starețului său să se retragă într-un loc mai 
tainic, în pădurile din jurul mănăstirii, unde a găsit o peşteră. Acolo s-a ostenit el cu aspre 
nevoinţe duhovniceşti, răbdând gerul sau arşiţa soarelui, de multe ori foamea şi setea, neştiut 
de nimeni, însoțit numai de binecuvântarea lui Dumnezeu şi de rugăciunile lui stăruitoare. 
Doar din vreme în vreme se mai abăteau pe la el ciobanii care-şi păşteau oile pe acolo, 
precum şi câte un ieromonah de la Bisericani, venit să-i aducă Sfânta împărtăşanie. Aşa a 
petrecut vreme de 60 de ani, fiind chemat în fața dreptului Judecător pe când avea ca la 80 de 
ani. 

Amintirea viețuirii lui a rămas vie până azi, căci credincioşii se mai abat şi acum 
pentru rugăciune şi reculegere la locul numit „muntele şi peştera lui Chiriac”. Sfintele lui 
moaşte vor fi fost aşezate undeva într-un loc tăinuit, spre a fi ferite de jefuire şi profanare. 
Nevoinţele lui duhovniceşti vor fi fost cunoscute şi învățatului ieromonah Mitro-fan de la 
Bisericani, - ales mai târziu episcop la Huşi, apoi la Buzău - care le-a făcut cunoscute 
dascălului său, mitropolitul Dosoftei. La rândul lui, învățatul mitropolit le-a consemnat în 

faimoasa lui carte Viaţa şi petrecerea sfinţilor. Pomenirea lui să fie din neam în neam. 


x k k 


Mitropolitul Dosoftei al Moldovei, în cartea sa Viața şi petrecerea sfinților mai 
înşira, între „părinții nalți la bunătăți şi podvig şi plecați la smerenie adânc” pe care „i-am 
apucat în zilele noastre” şi pe „Ioan de Râşca, arhiepiscopul cel sfânt şi minunat”, înseamnă 
că acest loan era contemporan cu mitropolitul Dosoftei (c. 1624- 1693), care a păstorit în 
scaunul Moldovei între anii 1671-1686. Unii istorici l-au identificat cu primul episcop al 
Huşilor, loan (1598-1608). Dar acesta nu avea cum să fie cunoscut direct de mitropolitul 
Dosoftei. 

Adevărul este că acel „sfânt şi minunat” ierarh a fost călugărit la mănăstirea Râşca, 
ales apoi egumen la mănăstirea din Cetatea Neamţului, apoi la Secu. Viaţa lui îmbunătățită, 
alesele sale cunoştinţe de carte, dragostea sa adâncă față de toţi credincioşii care veneau să-i 
ceară cuvânt de învățătură şi de mângâiere, au dus la alegerea sa ca episcop de Huşi (1667- 
1674) şi la Roman, între anii 1674-1685. înseamnă că a trăit în acelaşi timp cu mitropolitul 
Dosoftei, fiind chemat la Domnul doar cu un an înainte de tipărirea lucrării Viaţa şi 
petrecerea sfinţilor. Ca episcop de Roman a pus temeliile mănăstirii Mera, din părțile 
Vrancei - împreună cu vornicul Motoc din Odobeşti - care a fost apoi isprăvită de Constantin 
Vodă Cante-mir. A murit pe la începutul anului 1685, fiind îngropat lângă biserica mănăstirii 
Secu. A fost un ierarh cuvios şi cu frică de Dumnezeu, rămas în amintirea credincioşilor ca un 
adevărat „sfânt”. Iată ce aflăm într-un Pateric al sfinţilor de pe pământul Moldo-României, 
scris în 1888 şi rămas în manuscris: „Şi tot în anii aceştia şi preasfințitul arhiepiscop loan au 
îndemnat pre lume a se minuna prin strălucitele şi sfintele sale nevoinţe. Părinţii cei trupeşti ai 
acestui sfânt bărbat se numeau George şi Anastasia. El mai întâiu din tânără vârstă au 
îmbrăţişat orânduiala monahicească în sfânta mănăstire Secul (iniţial era scris Râşca, apoi s-a 
scris Secu, n.n.) şi acolo petrecând viață sfântă şi plăcută lui Dumnezeu, de acolo s-au rânduit 
la scaunul Arhiepiscopiei Romanului (aşa se numea în unele documente, n.n.) în anul 1674, 
unde iarăşi întru neîncetate nevoinți şi întru înalte bunătăţi strălucind minunat. Şi petrecând în 
smerenie adâncă, s-au mutat la vecinica odihnă”. Fără îndoială că toate aceste date au fost 
culese de anumiţi călugări din tradiția păstrată despre faptele acestui „sfânt” arhiereu al lui 
Hristos. 

Sunt pomeniţi toţi împreună cu alți sfinți români, neştiuţi cu numele, în Duminica a 
doua după pogorârea Duhului Sfânt. 

„ Cu postul, cu privegherea şi cu rugăciunea., cereşti daruri ați luat, vindecând pe cei 
bolnavi şi alinând sufletele celor ce aleargă cu credinţă la voi, purtătorilor de Dumnezeu, 
părinți din mănăstirile Moldovei. Slavă Celui ce v-a dat vouă putere, slavă celui ce v-a 
încununat pe voi, slavă celui ce lucrează prin voi tuturor tămăduiri ”. (Tropar la un cuvios). 


Sfântul Ierarh IOSIF CEL NOU de la Partoş 


În părțile de apus ale ţării noastre, în Banat, a cunoscut mireasma sfințeniei, încă din 
vremea petrecerii sale în lume, unul din ierarhii de aici, mitropolitul Iosif al Timişoarei. 
Ştirile despre viaţa bisericească din această latură de țară coboară până în primele veacuri 
creştine, în timpul strămoşilor noştri daco-romani, când se pare că exista un scaun vlădicesc la 
Morisena (azi Cenad, jud.Timiş), unde s-au descoperit urmele unei bazilici din secolele IV- 
VI, precum şi un număr de obiecte paleo-creştine. în primii ani ai veacului al XI-lea, un 
conducător local, cu numele Ahtum sau Ohtum, a ridicat o mănăstire la Morisena, cu 
„călugări greci”, adică ortodocşi, trecută nu peste mult timp în stăpânirea unor călugări latini, 
în veacurile al XIV-lea şi al XV-lea, ştim că preoţii şi credincioşii români de aici s-au 
confruntat cu o puternică acțiune prozelitistă a Bisericii catolice, sprijinită de regii Ungariei, 

urmărindu-se, prin aceasta, catolicizarea şi deznaţionalizarea strămoşilor noştri. Acelaşi lucru 
l-au încercat şi calvinii în veacurile al XVI-lea şi al XVII-lea. în ciuda acestor vitregii ale 
vremurilor, preoții şi credincioşii români din Banat au stat tari în credința lor ortodoxă, 
împotrivindu-se oricăror încercări de înstrăinare de neam, de limbă şi de credinţă, în veacurile 
XIV şi XV ființau mai multe mănăstiri şi biserici ctitorite de cneji, preoţi şi credincioşii 
ortodocşi români din aceste părți. Dar, în 1552, partea apuseană a Banatului a căzut sub 
stăpânire turcească, fiind prefăcută într-un „paşalâc”, cu sediul la Timişoara. Mai bine de un 
veac şi jumătate au suportat românii bănăţeni acest jug străin asupritor. Abia către sfârşitul 
veacului al XVII-lea, armatele imperiului austriac au început să elibereze o seamă de teritorii 
din Europa centrală de sub stăpânirea turcească, în această situaţie, Banatul - în care s-au dat 
ani în şir lupte pustiitoare între cele două mari împărăţii -, a fost eliberat, în 1718, dar a trecut, 
tot atunci, în stăpânirea imperiului austriac al Habsburgilor, rămânând în această stare până în 
1918. 

Încă din primii ani ai veacului al XVII-lea, se cunosc cu numele mai mulţi vlădici 
ortodocşi în Banat, avându-şi scaunul în Timişoara, între ei a strălucit, prin viaţa şi lucrarea 
lui duhovnicească, Sfântul Ierarh Iosif supranumit „cel Nou”. Ştirile despre acest sfânt ierarh 
sunt foarte sărace. Unii spun că s-ar trage dintr-o familie de „vlahi” din părțile Dalmației, alții 
dimpotrivă, îl consideră un localnic. De tânăr s-a închinoviat în mănăstirea Pantocrator din 
Muntele Athos, fiind călugărit sub numele Iosif , în locul celui de lacob, primit prin Taina 
Sfântului Botez, îndeplineşte, cu aleasă râvnă, mai multe ascultări- între care şi cea de preot 
slujitor - în câteva mănăstiri atonite. în 1650, cu binecuvântarea patriarhului din 
Constantinopol, deşi foarte înaintat în vârstă, a fost rânduit mitropolit al Timişoarei. 
Presupunem că a fost hirotonit arhiereu de către patriarhul sârb de la Ipek, care, pe atunci, 
purta grija duhovnicească a credincioşilor ortodocşi din teritoriile aparținătoare Iugoslaviei de 
azi şi din Banat, ocupate atunci de turci. A păstorit la Timişoara numai trei ani, deci până în 
1653, timp în care a pus rânduială în viaţa bisericească, a hirotonit preoţi, a întărit în 
Ortodoxie pe credincioşii bănăţeni. 

Vârsta înaintată l-a făcut să se retragă din scaun şi să se aşeze la mănăstirea Partoş, 
ridicată prin secolul al XV-lea, situată în apropierea graniței româno-iugoslave de azi, pe 
valea Bârzavei. A îndrumat şi aici duhovniceşte pe cei care-l cercetau, săvârşind slujbe 
tămăduitoare de boale trupeşti pentru cei aflați în suferință. Se spune că încă înainte de 
mutarea sa la cele veşnice, Dumnezeu l-a învrednicit de darul cel mai presus de fire al 
minunilor. La Partoş a mai trăit încă trei ani, până în 1656, când Domnul l-a chemat la Sine, 
aşezându-l în ceata aleşilor Săi. 

Despre sfârşitul său avem câteva ştiri. Astfel, piatra sa de mormânt, aflată la 
mănăstirea Partoş, a fost citită în secolul trecut, având următorul cuprins: „Prea sfințitul Iosif 
cel Nou, fost mitropolit al Timişoarei”. O ştire ceva mai bogată ne oferă o însemnare pe un 
Minei slavon, aflat azi la Episcopia ortodoxă sârbă din Vârşeţ: „Această carte este a 
mitropolitului chir losif al Timişoarei, la anul 1655... care de bună voie a părăsit eparhia, 
retrăgându-se la mănăstirea Partoş, unde a trăit câțiva ani, apoi s-a mutat la viața veşnică, 
unde se odihnesc sfinții”. O însemnare mai târzie pe o Evanghelie - aflată azi la Vicariatul 
ortodox sârb din Timişoara - arăta că a fost dăruită mănăstirii Partoş „unde este aşezat trupul 
Sfântului vlădică Iosif . în 1782, un preot bănăţean a pictat o icoană a sa, care a fost aşezată 
apoi deasupra mormântului său de la Partoş. O inscripție de pe icoană arăta că ea reprezintă pe 
„Sfântul Părintele nostru Iosif cel Nou”; dar pe aceeaşi icoană era scris şi „troparul” său cu 
următorul cuprins: „Din tinereţe te-ai supus cu totul Domnului, în rugăciuni şi nevoinţe şi în 
posturi, chipul bunătăţii fiind. Pentru aceasta Dumnezeu văzând osârdia ta cea bună, 
arhiereu şi păstor Bisericii Sale te-a pus. Drept aceea, şi după moarte, cinstit trupul tău 
întreg şi nestricat s-a păstrat Sfinte Iosif e, roagă-te lui Hristos Dumnezeu să dăruiască 
iertare celor ce cu credință şi dragoste săvârşesc sfântă pomenirea ta”. 

lată numai câteva mărturii din care se desprinde că mitropolitul Iosif era considerat de 
români ca „sfânt” îndată după mutarea sa la Domnul. Un preot bănăţean care i-a cercetat viața 

şi nevoinţele, scria, în urmă cu 60 de ani, că la mormântul lui se petreceau adeseori fapte mai 
presus de fire. „Poporul din împrejurimi şi din depărtări mari - scria el - îşi aduce de veacuri 
bolnavii la mănăstirea Partoşu-lui, ca să se atingă de mormântul sfântului, ori să petreacă în 
priveghere noaptea întreagă la acest mormânt. Şi mulți au aflat alinarea suferințelor şi 
mângâiere sufletească la mormântul Sfântului Iosif . Între altele, tradiţia spune că fiica lui 
Marcu Muţiu, primarul Timişoarei, s-a vindecat de o boală de care suferea de multă vreme, la 
mănăstire, în semn de recunoştinţă, acest credincios a ridicat la Partoş, pe la mijlocul veacului 
al XVIII-lea, - alături de biserica veche a mănăstirii, în care slujise şi alesul ierarh Iosif -, una 
nouă, încăpătoare, care dăinuieşte până azi. 

Cunoscând aceste lucruri, Sfântul Sinod al Bisericii noastre a hotărât să se purceadă la 
„canonizarea” oficială a Sfântului Ierarh Iosif. Acest act s-a săvârşit în zilele de 6-8 octombrie 
1956, în catedrala mitropolitană din Timişoara, unde i-au fost aşezate sfintele moaşte, spre a fi 
cinstite cu toată cuviinţa de către binecredincioşii creştini. S-a hotărât ca prăznuirea lui să se 
facă în ziua de 15 septembrie a fiecărui an. în această zi a fost trecut în calendar, precum şi în 
slujba din Minei. S-a alcătuit apoi un frumos Acatist în cinstea sa, încarce îi sunt preamărite 
virtuțile şi viața sa fără de prihană. Nu peste mult timp, în anul 1965, Sfântul Sinod al 
Bisericii Ortodoxe Sârbe a hotărât ca numele lui să fie introdus în calendarele şi slujbele 
acestei Biserici surori, ca mărturie a venerației de care se bucură în întreg Banatul şi chiar în 
afara lui. 

„Făcătorule de minuni, Sfinte losife, precum în vremea viețuirii tale pe pământ, prin 
rugăciunile tale ai izbăvit pe păstoriţii tăi de tot felul de primejdii, aşa şi astăzi, trimite mila 
ta celor ce locuiesc în țara aceasta, rugându-te lui Dumnezeu să dăruiască tuturor cele de 
trebuinţă şi pace lumii, pentru ca împreună cu tine să-i cântăm Lui Aliluia”. (Din Acatistul 
Sfântului Ierarh, Condacul 12). 


Cuviosul ANTONIE SIHASTRUL de la Schitul lezeru 


În codrii şi în peşterile Carpaţilor au trăit, în curgerea veacurilor, numeroşi sihastri de 
neam român, departe de lume şi cunoscuţi de prea puțini, fapt pentru care numele celor mai 
mulți dintre ei n-au ajuns până la noi. între aceşti puțini cunoscuţi se numără şi cuviosul 
sihastru Antonie de la schitul lezeru din părțile Vâlcei, unul din marii părinți cu viață aleasă 
pe care i-a odrăslit neamul nostru. 

S-a spus despre el că ar fi un aromân, originar din oraşul lanina, din Grecia. Socotim, 
totuşi, că se trăgea dintr-o familie de buni creştini din satele de sub munte ale Olteniei, 
regiune cu multe mănăstiri şi schituri, ctitorite de domnii, boierii şi călugării români din 
veacurile trecute. Cunoscând aceste vetre străvechi de evlavie creştinească, a dorit încă de 
tânăr să îmbrace îngerescul chip al călugăriei. Impresionat în mod deosebit de viața aleasă pe 
care o duceau călugării de la lezeru, - ctitoria lui Mircea Vodă Ciobanul, pe la mijlocul 
veacului al XVI-lea - a intrat frate în acest schit. La vremea rânduită de pravila călugărească, 
a fost tuns în monahism, primind numele marelui Antonie îndrumătorul pustiurilor din Egipt, 
la începutul veacului al IV-lea. Aici a deprins toate rânduielile vieţii călugăreşti, cu rugăciune, 
post, privegheri şi alte nevoinţe duhovniceşti. 

Cunoscând însă şi viața mult mai înduhovnicită pe care o duceau sihastrii retraşi cu 
totul de lume în munţii din preajma schitului, cuviosul monah s-a aprins de râvna sfântă de-a 
le urma pilda vieții. 

Drept aceea, în jurul anului 1690 s-a retras şi el la câţiva kilometri de schitul lezeru, în 
muntele cu acelaşi nume, unde şi-a găsit adăpost într-o peşteră. Aceasta 1-a devenit chilie şi 
loc de reculegere. Nemulțumit că nu avea un loc anume rânduit pentru rugăciune, a început să 
sape alături un mic paraclis în stâncă, lărgind stânca în aşa fel încât să poată face din ea un 
lăcaş de închinare şi de preamărire a lui Dumnezeu. Terminând această bisericuţă, i-a pus o 
catapeteasmă şi icoane, înzestrând-o cu cele trebuitoare săvârşirii dumnezeieştilor slujbe. A 

rugat apoi pe episcopul Ilarion al Râmnicului, care păstorea atunci, să o sfinţească. Trei ani de 
zile a lucrat singur, cu dalta şi cu ciocanul, în această bisericuţă s-a rugat mereu cuviosul 
Antonie sihastrul, până la sfârşitul vieţii, împreunând rugăciunea cu postul şi cu munca în 
grădina pe care o avea în jurul peşterii lui. Cobora la schit doar în zilele de duminici şi 
sărbători pentru a asculta Sfânta Liturghie şi a primi Trupul şi Sângele Domnului. 

La îndemnul său, prin anii 1700-1705, episcopul Ilarion a refăcut biserica şi chiliile 
schitului lezeru, ctitorite de domnitorul Mircea Ciobanul, după cum ne încredințează şi noua 
pisanie care a fost pusă atunci. Tradiția populară ştie că însuşi schimonahul Antonie cobora 
mereu de la peştera lui şi ajuta la refacerea schitului. 

Vestea despre traiul şi nevoinţele Cuviosului Antonie s-au răspândit curând în toate 
satele şi târgurile Olteniei, ajungând până şi dincolo de munţi, în Transilvania. Călugării şi 
credincioşii care auzeau de sfinţenia vieţii lui, se îndreptau spre schitul lezeru sau spre peştera 
lui, pentru a-i cere cuvânt de învățătură şi de mângâiere. 

Aşa şi-a petrecut viața, în post, rugăciune şi aspre nevoinţe duhovniceşti, cuviosul 
Antonie de la peştera din Muntele lezeru, timp de 28 de ani. Trăise, deci, în timpul domniei 
lui Constantin Vodă Brânco-veanu şi a păstoririi lui Antim Ivireanu, ca episcop de Râmnic şi 
apoi ca mitropolit al întregii Țări Româneşti. 

Dumnezeu l-a chemat la Sine cu puțin înainte de anul 1714. Unul din fiii săi 
duhovniceşti, ieromonahul transilvănean Nicolae din Teiuş (jud. Alba), i-a purtat de grijă în 
ultimele zile ale vieţii şi l-a împărtăşit cu Sfintele Taine. Plâns de întreaga obşte a schitului 
lezeru, ca şi de credincioşii din împrejurimi, a fost aşezat spre veşnică odihnă în apropiere de 
intrarea în paraclisul pe care şi-l săpase el însuşi în stâncă. Multă vreme credincioşii care l-au 
cunoscut sau care auziseră de el urcau la chilia şi la paraclisul lui, unde se rugau şi îşi 
pomeneau morţii, punând apoi lumânări pe mormântul cuviosului Antonie, pe care-l cinsteau 
ca pe un adevărat sfânt. Ieromonahul Nicolae duhovnicul, de care pomeneam mai sus, i-a scris 
„Viaţa” pe scurt, aşa cum am arătat-o aici. Dar mormântul său nu se mai cunoaşte, căci o 
stâncă prăvălită din munte a acoperit locul în care se găsea. Totuşi, amintirea lui printre 
localnici nu s-a stins niciodată, ci credincioşii olteni îl cinstesc neîncetat pe acest Cuvios 
Sihastru Antonie, ca pe un adevărat sfânt odrăslit din neamul lor. 

Ținând seama de viaţa şi nevoinţele sale, Sfântul Sinod al Bisericii noastre, în şedinţa 
din 20 iunie 1992, a hotărât ca el să fie aşezat în rândul sfinților, urmând ca numele lui să fie 
trecut în sinaxar, în cărțile de slujbă şi în calendarele bisericeşti. Pomenirea lui cu laudă se 
face în fiecare an la 23 noiembrie. 

Prea Cuvioase Părinte Antonie, luminătorul credincioşilor şi al călugărilor, roagă-te 
lui Hristos-Dumnezeu, să mântuiască sufletele noastre. 


Cuvioasa TEODORA de la Sihla 


În calendarul ortodox se întâlnesc foarte multe nume de femei cuvioase, care prin viaţa 
lor aleasă au bineplăcut lui Dumnezeu, oferind, în acelaşi timp, o frumoasă pildă vrednică de 
urmat pentru alte femei creştine. De har dumnezeiesc s-au învrednicit cuvioasele Maria 
Egipteanca, Pelaghia, Xenia, Eufrosina, Teodosia şi multe altele. Un loc aparte în rândul 
credincioaselor cu viaţa aleasă şi bineplăcută lui Dumnezeu îl ocupă cuvioasa Teodora de la 
schitul Sihla, din Munţii Neamţului. 

Tradiția păstrată de-a lungul vremii spune că s-a născut în jurul anului 1650, deci în 
vremea domniei lui Vasile Vodă Lupu şi a păstoririi mitropolitului Varlaam, în satul Vânători, 
de lângă Târgu Neamţ. Era fiica lui Ştefan Joldea armaşul de la Cetatea Neamţului, dregător 
domnesc încredințat cu paza cetății, unde se afla ascuns tezaurul țării, şi cu paza temniței de 
acolo. A fost crescută de părinţi în frică de Dumnezeu şi dragoste de neam, în atmosfera de 
înaltă viață duhovnicească a mănăstirilor şi schiturilor din împrejurimi: Neamţ, Secu, 
Sihăstria, Agapia şi altele. 

Copilă fiind, peste familia ei se abate o mare nenorocire, prin moartea singurei sale 
surori. Deşi voia încă de atunci să se retragă cu totul din lume, la o mănăstire, părinții au 
înduplecat-o, ca la vremea potrivită, să se căsătorească cu un tânăr, aflat tot în slujba cetății 
Neamţ. După cununie, a plecat în casa soțului ei, originar din „părțile de jos” ale ţării 
Moldovei, se pare din Ismail. A trăit mai mulţi ani cu soţul ei, dar Dumnezeu i-a hărăzit o 
grea încercare, aceea că nu avea copii. După o vreme au trecut la cele veşnice şi părinţii ei, 
încât Teodora a rămas singură pe lume, împreună cu soţul ei. Era firesc ca gândul ei din anii 
tinereţii de a-şi închina întreaga viaţă slujirii lui Hristos să o urmărească din nou. Drept aceea, 
s-a înţeles cu soţul ei ca să intre amândoi în câte o mănăstire. 

Tradiția spune că Teodora - pe când avea aproape 30 de ani - a intrat în mănăstirea 
Vărzăreşti, în Munţii Buzăului, unde vieţuiau vreo 30 de maici, sub îndrumarea egumenei 
Paisia, care a luat-o pe lângă sine, ca ucenică. lar fostul ei soț a intrat după o vreme în 
mănăstirea Poiana Mărului, din aceeaşi zonă, fiind călugărit sub numele Elefterie şi apoi 
hirotonit ieromonah. 

Tânăra călugăriță a înţeles de la bun început să respecte întru totul pravila vieții 
călugăreşti, în primul rând aşa numitele „sfaturi evanghelice”, proprii cinului călugăresc, 
adică sărăcia de bună voie, ascultarea, curăția trupească şi sufletească. „Şi se făcea tuturor 
pildă de ascultare, de lepădare de sine, de curăţie a vieţii, de slujire. Se îndulcea mult atât cu 
cele şapte laude, cu dumnezeiasca Liturghie, cât şi cu rugăciunea din chilie, cu citirea cărților 
sfinte şi cu împărtăşirea Sfintelor Taine, hrănindu-se cu pâinea cea vie a Trupului şi Sângelui 
Mântuitorului”. Aşa ne înfăţişează chipul ei duhovnicesc unul din teologii de azi care i-a 
cercetat viaţa şi nevoinţele (Pr. Constantin Galeriu, în voi. Sfinţi români şi apărători ai legii 
strămoşeşti, Bucureşti, 1987, p. 434). 

După câțiva ani, egumena Paisia, cu o parte din maici, între care şi Teodora, părăsesc, 
în mare grabă, mănăstirea Vărzăreşti, fiind nevoite să se ascundă în munţi, în locuri retrase şi 
tainice, din pricina unor oşti străine, de turci, poate şi de tătari, care pustiau ţara, prădau pe 
locuitori de bunurile lor, iar pe alţii îi luau în robie. Undeva în părțile de sud ale Munţilor 
Vrancei, au ridicat un mic altar pentru rugăciune şi câteva chilii. După puţină vreme, egumena 
Paisia, înaintată în vârstă şi obosită de atâtea nevoinţe şi necazuri, a fost chemată la Domnul, 
iar Teodora, cu celelalte maici, i-au continuat strădaniile călugăreşti. 

După aproape zece ani de aspre nevoinţe în acest loc, Cuvioasa Teodora s-a îndreptat 
spre Munţii Neamţului, spre locurile minunate ale copilăriei. Dorind să petreacă şi aici aceeaşi 
viață de pustnicie, a cerut binecuvântarea egumenului Varsanufie de la Sihăstria Secului - un 
schit care luase fiinţă în jurul anului 1650 - ca să se aşeze în locurile sihăstreşti din apropiere. 
Acesta o îndrumă să petreacă timp de un an în pădurile Sihlei, pe atunci locuri retrase şi 
sălbatice, în care trăiau sihastri de neam român din vremuri îndepărtate, cum ne arată câteva 
nume de locuri: Sihăstria ieromonahului Pavel, Chiliile lui Iosif , Poiana lui Daniil, Poiana 
Trapezei, Poiana Sihlei şi altele. Cuvioasa Teodora a întâlnit acolo un bătrân sihastru, care i-a 
oferit chilia lui de sub stâncile uriaşe ale Sihlei, iar el şi-a căutat un adăpost şi mai tainic în 
altă parte. 

De acum înainte, începe o nouă perioadă în viața Cuvioasei Teodora, de rugăciune 
neîncetată şi de trăire cu adevărat pustnicească. Hrana i-o oferea numai pădurea (bureti, 
urzici, mure, afine) sau cele ce-i dădeau călugării de la Sihăstria ori puţinii credincioşi care se 
abăteau prin acele locuri retrase. Uneori o vizita ieroschimonahul Pavel din aceeaşi obşte 
monahală, care venea să cerceteze pe sihastri şi să-i împărtăşească cu Trupul şi Sângele 
Domnului, în felul acesta, viaţa ei înainta mereu pe scara virtuților, de care scria Sfântul loan 
Sinaitul sau Scărarul. 

Spune tot tradiţia că năvălind oşti turceşti în Moldova şi ajungând până în ținuturile 
Neamţului, multe călugărițe s-au refugiat în munţi. Unele dinele au ajuns până la chilia 
Cuvioasei Teodora, pe care au aflat-o în rugăciune. Ascultându-le necazurile, le-a oferit chilia 
ei, iar ea s-a retras într-o peşteră, unde era şi mai greu de ajuns, din pricina sălbăticiei 
locurilor. Este cunoscută până azi sub numele de „Peştera Sfintei Teodora”, arătând tot ca 

acum trei veacuri: o încăpere boltită, înlăuntrul unei stânci uriaşe, iar alături era o stâncă lată 
şi puţin ridicată care îi slujea ca vatră şi ca masă. Se spune că Teodora ar fi trăit aici vreme de 
20 de ani, poate chiar mai mult. 

În legătură cu sfârşitul ei, se spune că egumenul schitului Sihăstria ar fi observat, mai 
multe zile în şir, câteva păsărele care intrau pe fereastră în trapeză, de unde luau fărămituri de 
pâine şi poame, apoi zburau la munte, înspre Sihla. Doi ucenici, rânduiți de egumen, au pornit 
pe calea arătată de păsări, ajungând până către vârful muntelui. Acolo, un frate s-a urcat într- 
un brad, de unde a izbutit să o zărească pe Cuvioasa Teodora. I-a chemat la ea şi le-a spus că 
se roagă de 40 de zile ca Dumnezeu să-i trimită un duhovnic căruia să-i mărturisească 
păcatele şi să o împărtăşească înainte de a muri. l-a rugat să-i spună egumenului ultima ei 
dorință, aceea de a-i trimite pe ieromonahul Antonie şi pe ierodiaconul Lavrentie cu Sfânta 
împărtăşanie. Cei doi ucenici s-au întors în mănăstirea lor, vestind egumenului cele ce au 
descoperit în peştera Sihlei, cât şi dorinţa Cuvioasei de a-i trimite pe cei doi monahi pe care ea 
însăşi îi numise. A doua zi, potrivit dorinței sale, ieromonahul Antonie, ierodiaconul 
Lavrentie şi cei doi ucenici s-au îndreptat spre peşteră, în fața duhovnicului Antonie, Teodora 
şi-a mărturisit toate păcatele vieții, primind cuvenita dezlegare, fiind împărtăşită cu Trupul şi 
Sângele Domnului. După acestea, împăcată cu Dumnezeu şi cu semenii, privind la cer a rostit 
cuvintele: „Slavă Ţie, Doamne, pentru toate” şi a adormit întru nădejdea învierii şi a vieții 
celei veşnice. 

La vremea potrivită, i s-a făcut slujba înmormântării, chiar în peşteră, fiind de față şi 
alți vieţuitori din obştea schitului Sihăstria, impresionați cu toții de cele întâmplate. 

Vestea despre viaţa ei evlavioasă şi nevoinţele sale duhovniceşti s-a răspândit curând 
în mănăstirile şi satele Moldovei, încât mulți călugări şi credincioşi veneau la mormântul ei şi 
în locul nevoinţelor sale de ani îndelungaţi. Se spune că şi fostul ei soţ, acum ieroschimonahul 
Elefterie, care trăia la schitul Poiana Mărului, ar fi venit aici ca să se încredinţeze dacă este 
vorba de fosta lui soţie. Convingându-se de acest lucru, s-a hotărât să rămână pentru restul 
vieții la schitul Sihăstria, în apropiere de Sihla, unde a mai trăit vreo zece ani. 

După un timp, prin anii 1725-1730, întru pomenirea nevoințelor Cuvioasei Teodora, s- 
a ridicat schitul Sihla, cu o biserică de lemn, având hramul Schimbarea la Faţă, care 
dăinuieşte - cu unele îmbunătățiri - până în ziua de azi, precum şi câteva chilii înjur. 

Cinstitul ei trup a rămas în peşteră până prin anii 1828-1834, în timpul unei ocupaţii 
ruseşti a Principatelor Române, când a fost dus în cunoscuta mănăstire Lavra Pecerska din 
Kiev. Se spune că ar fi şi azi acolo, într-o raclă cu inscripția: „Cuvioasa Teodora din Carpaţi”. 
Evlavia populară a considerat-o, curând după moarte, ca o adevărată „sfântă”, ca o „cuvioasă” 
odrăslită din neamul nostru. Ne încredinţează de acest lucru şi doi scriitori moldoveni de la 
sfârşitul veacului trecut. Primul este prozatorul Calistrat Hogaş care, în cunoscuta sa lucrare 
Pe drumuri de munte, scria: „Frumoasa Sfântă Teodora, legendara anahoretă a locurilor 
acestora, se înfățişa închipuirii mele ca o a doua Mărie din Egipt, cu viaţa bântuită de aceleaşi 
nenorociri, tot ca şi ea. Sfânta Teodora se lepădase, poate, de plăcerile îmbătătoare ale lumii 
acesteia, mulțumindu-se, în cele din urmă, cu crăpătura umedă a unei stânci, în locul palatelor 
aurite unde luxul şi desfrâul domneau cu răsfăţare...”. 

Iar poetul Nicolae Beldiceanu scria aceste versuri: 


„Ieşind din noaptea pietrei, cu ochiul obosit, 
Deodată vezi o stâncă, cu vârful ruginit, 

E vatra suferinţei, e peştera în care 

Martira Teodora aflat-a alinare. 

Aici sfânta femeie, ducând un aspru trai, 
Vedea prin rugăciune minunile din rai...” 


Deci, conştiinţa despre „sfințenia” vieţii ei s-a transmis din neam în neam până în 
zilele noastre. Drept aceea, în şedinţa sinodală din 20 iunie 1992, Cuvioasa Teodora de la 

Sihla a fost trecută în rândul sfinților, pomenirea ei urmând să se facă în ziua de 7 august. Să 
ne rugăm acestei „alese” a lui Hristos zicând: „Cele pământeşti părăsind şi frigul cel aspru al 
pustniciei în peşterile schitului Sihla asupra ta luând, te-ai făcut mireasă a lui Hristos, 
fericită Teodora. Cu rugăciunea pe îngeri ajungând, cu postul şi lacrimile pe diavoli arzând, 
ai biruit slăbiciunea firii omeneşti şi pe mulţi sihastri din Carpaţi întrecând, la cele cereşti te- 
ai mutat, lăsându-ne nouă mângâiere peştera şi pilda vieţuirii. Sfântă, Preacurată Teodora, 
roagă-te lui Dumnezeu să ne mântuiască sufletele noastre”. (Troparul sfintei, glas 8). 


Sfântul Ierarh CALINIC de la Cernica 


A fost unul din marii „părinți duhovniceşti” ai veacului al XIX- lea. Viaţa lui este 
descrisă pe larg de unul din numeroşii lui „ucenici”, arhimandritul Anastasie Baldovin. S-a 
născut la Bucureşti, la 7 octombrie 1787, în familia bunilor credincioşi Antonie şi Floarea 
(călugărită, spre bătrâneţe, la mănăstirea Pasărea, sub numele Filoteia). La vârsta potrivită, a 
fost dat la învăţătură la una din şcolile care existau pe atunci în Bucureşti, în preajma unei 
biserici, poate la Colțea sau la Sfântul Gheorghe. Atmosfera de rugăciune şi aleasă viață 
creştină din familie au influențat mult viaţa lăuntrică a tânărului Constantin, cum se numea 
din botez. De aceea, în martie 1807, deci înainte de-a fi împlinit vârsta de 20 de ani, şi-a 
îndreptat paşii spre mănăstirea Cernica, din apropierea Bucureştilor, unde va fi venit adeseori, 
ca să ia parte la slujbe şi să asculte cuvânt de învăţătură de la starețul Gheorghe (1806) sau de 
la alți părinți cu viaţă aleasă, în anul următor, duhovnicul său, Pimen, a cerut starețului 
Timotei să-l îmbrace în „îngerescul chip al călugăriei”. Şi astfel, la 12 noiembrie 1808, tânărul 
Constantin devine monahul Calinic. După o lună, episcopul bulgar Sofronie de Vraţa, refugiat 
în Bucureşti din cauza turcilor, l-a hirotonit ierodiacon, în biserica Sfântul Nicolae de la 
Cernica. 

Îndrumat de duhovnicul său Pimen, a început o viaţă de aspre nevoinţe călugărești, cu 
post, rugăciune, muncă, citiri din Sfânta Scriptură sau din lucrările Sfinţilor Părinți şi 
scriitorilor bisericeşti. Prin 1812 a fost trimis, împreună cu părintele său duhovnicesc, la 
mănăstirea Neamţ, ca să strângă ajutoare pentru refacerea bisericii Sfântul Nicolae, distrusă 
de un cutremur. Cu acest prilej, a putut cunoaşte străvechea ctitorie domnească, cu aleasa ei 
viață duhovnicească, precum şi alte mănăstiri moldovene, în 1813 a fost hirotonit ieromonah, 
în biserica Batiste din Bucureşti, de către arhiereul Dionisie Lupu, viitor mitropolit al țării, iar 
după doi ani hirotesit duhovnic şi rânduit mare eclesiarh al mănăstirii. Prin 1817 a plecat la 
Muntele Athos, unde a stat aproape un an, reuşind să cunoască îndeaproape viaţa călugărească 
de acolo şi să culepgă multă învățătură, care îi va fi de folos în ostenelile sale de mai târziu. 

La 14 decembrie 1818, în urma morții starețului Dorotei, obştea de la Cernica a ales în 
locul său pe ieromonahul Calinic. Deşi avea numai 31 de ani nu s-a ţinut seama, însă de 
vârstă, ci au tras greu în cumpănă învăţătura lui şi mai cu seamă smerenia, răbdarea, dragostea 
față de toți, viaţa lui de rugăciune, post şi muncă neîncetată. Doi ani mai târziu a fost hirotesit 
arhimandrit. 

Cei 32 de ani de stăreție la Cernica constituie o perioadă de neîncetate strădanii pentru 
ridicarea vieţii călugăreşti de acolo, pentru buna îndrumare a viețuitorilor, pentru înzestrarea 
mănăstirii cu noi lăcaşuri de închinare şi chilii pentru şcolarizarea tineretului. Vom spicui 
doar câteva din multele aspecte ale activităţii lui la Cernica. 

Aproape toate ostenelile sale au fost închinate ridicării vieții duhovniceşti din 
mănăstirea pe care o cârmuia. Astfel, a întemeiat mai multe ateliere, în care monahii îşi 
pregăteau singuri cele trebuitoare pentru îmbrăcăminte (rase, potcapuri etc.). Cei ştiutori de 
carte, se ocupau cu copierea de manuscrise, mai ales din scrierile Sfinților Părinţi şi ale 
marilor îndrumători ai vieţii călugăreşti. Obştea monahală creştea mereu, încât în 1838 erau 
300 de călugări, iar în 1850 numărul lor ajunsese la 350. Dintre ei s-au ridicat multe 
personalități ale vieții bisericeşti, ca arhiereul Ioanichie Stratonichias, originar din 

Transilvania, retras spre sfârşitul vieţii la Cernica, protosinghelul Naum Râmniceanu, un 
cunoscut cronicar, arhimandritul Veniamin Catulescu, profesor de Religie la Colegiul „Sf. 
Sava” din Bucureşti, Pimen, fost egumen la Tismana, Anastasie Baldovin, ucenicul şi 
biograful lui Calinic, Nicandru, urmaşul său în stăreţie şi alţii. 

În acelaşi timp, starețul Calinic era un bun îndrumător al numeroşilor credincioşi care 
cercetau mănăstirea; era cunoscut atât prin rugăciunile sale tămăduitoare, cât şi prin faptele de 
milostenie. De pildă, în 1821 a hrănit în mănăstire, timp de câteva luni, un număr mare de 
locuitori din Bucureşti şi din împrejurimi, refugiați la Cernica de frica turcilor. Numeroase 
milostenii a făcut în diferite părți ale țării şi chiar peste hotarele ei. Pentru copiii din satul 
Cernica a înființat o şcoală, cu dascăl plătit de mănăstire. 

A fost preocupat în permanenţă de zidirea sau de refacerea unor lăcaşuri de închinare. 
De pildă, încă din primii ani de stăreție s-a ocupat de zugrăvirea bisericii Sfântul Nicolae din 
incinta mănăstirii. 

Între anii 1832-1836, a zidit din temelie biserica cu hramul Sfântul Gheorghe, din 
ostrovul mănăstirii, cu bani primiţi din partea arhiereului Ioanichie Stratonichias. Fiind 
distrusă la scurt timp de un cutremur, starețul a început rezidirea ei, fiind terminată în 1842. 
Tot atunci s-a ridicat o nouă stăreţie, iar pentru îngrijirea călugărilor bolnavi, a construit o 
bolniță, ambele în ostrovul mănăstirii. Tot atunci s-a ridicat şi clopotniţa, care străjuieşte până 
astăzi întreaga mănăstire. 

În anul 1846 a început zidirea bisericii cu hramul Sfânta Treime de la Pasărea, 
mănăstire aflată, încă de la întemeiere, sub oblăduirea directă a Cernicăi; s-a zidit din banii săi 
şi din daniile unor credincioşi. Cu câțiva ani în urmă ridicase, tot la Pasărea, biserica 
cimitirului. 

Din darurile testamentare ale unei credincioase, stareţul a zidit biserica Adormirea din 
Câmpina, întemeind şi o şcoală în jurul ei. Din banii mănăstirii, precum şi din propriile sale 
danii, s-au ridicat bisericile din satele Bueşti şi Sohatu, au fost ajutate mănăstirile Ghighiu şi 
Poiana Mărului, schitul Icoana din Bucureşti, precum şi câteva biserici săteşti. 

În 1850, după 43 de ani de viață în mănăstire, dintre care 32 de ani de cârmuire a 
obştei monahale, starețul Calinic a fost chemat la înalta slujire arhierească, încă după moartea 
mitropolitului Grigorie Dascălul (1834), domnitorul Alexandru Ghica îl sfătuise să primească 
scaunul mitropolitan, dar a refuzat, socotindu-se nevrednic de o asemenea înaltă cinstire. Dar 
în anul 1850, când erau vacante toate cele patru scaune vlădiceşti din Ţara Românească, 
domnitorul de atunci, Barbu Ştirbei, care avea o mare admiraţie față de starețul mănăstirii 
ctitorite de strămoşul său, vornicul Cernica Ştirbei, l-a convins să accepte cârmuirea unei 
eparhii. 

Şi astfel, la 14-15 septembrie 1850 a fost ales în străvechiul scaun episcopal de la 
Râmnicu Vâlcea. A fost hirotonit arhiereu în catedrala mitropolitană din Bucureşti, la 26 
octombrie 1850, praznicul Sfântului Dumitru, iar înscăunarea 1 s-a făcut la 26 noiembrie, la 
Craiova, întrucât reşedinţa episcopală din Râmnic era distrusă în urma unui incendiu. 

Chemat la această înaltă slujire, noul ierarh a găsit în eparhie o moştenire foarte grea, 
care se cerea grabnic îndreptată. De 10 ani eparhia era condusă de locţiitori, reşedinţa şi 
catedrala episcopală erau distruse, numărul preoţilor era insuficient, puțin pregătiți şi cu o 
stare materială grea, seminarul închis, în urma revoluţiei din 1848, lăcaşurile de închinare 
neîngrijite sau în paragină, iar unele chiar închise. Deşi înaintat în vârstă, noul episcop a 
purces de îndată la îndreptarea acestor triste stări de lucruri, îndată după înscăunare, sjia 
cercetat eparhia, a rânduit protopopi, a hirotonit noi preoți, în 1851 a redeschis seminarul, 
întâi la Craiova, după care, în 1854, l-a mutat la Râmnic; a deschis „şcoli protopopeşti” pentru 
pregătirea cântăreților bisericeşti. 

După ce şi-a mutat reşedinţa la Râmnic (1854), a început de îndată ridicarea unei noi 
catedrale episcopale, după planurile întocmite de el însuşi şi cu pictura lui Gheorghe 
Tattarescu, a refăcut reşedinţa şi bolnița din incinta Episcopiei, între anii 1859-1864 a ridicat, 
din banii săi, o biserică nouă la schitul Frăsinei, în Munţii Vâlcii, existent din veacul al XVII- 

lea, rânduind reguli aspre de viețuire, aşa cum văzuse la Athos şi pe care le respecta el însuşi 
de când intrase în mănăstire. Planul bisericii a fost conceput de el, iar zugrăvirea a încredințat- 
o pictorului braşovean Mişu Popp. Pentru că tocmai atunci a intrat în vigoare Legea 
secularizării averilor mănăstireşti, episcopul Calinic a rugat pe Alexandru loan Cuza ca 
schitul lui să rămână cu toate bunurile pe care le avea, rugăminte pe care domnitorul, - care îl 
respecta pentru viața lui - i-a acceptat-o. 

Iubitor de carte şi sprijinitor al culturii, episcopul Calinic a simțit mereu nevoia unei 
tipografii proprii. Ca stareț şi apoi ca episcop, a tipărit câteva cărți la Bucureşti. Prin 1860, 
„cu bani împrumutaţi”, după cum mărturisea el însuşi, a pus bazele unei tipografii, 
proprietatea sa, de sub teascurile căreia au apărut mai multe cărți de slujbă şi de învățătură. Se 
vede că episcopul intenţiona să reînvie, la Râmnic, vremurile de înflorire culturală din timpul 
marilor săi înaintaşi din secolul al XVIII- lea. Cu un an înainte de moarte, a donat tipografia 
oraşului Râmnic, cu tot inventarul ei şi cu toate cărțile aflate în depozit. A pus însă condiția ca 
tipografia să-i poarte numele şi în viitor şi ca jumătate din veniturile ei să fie folosite pentru 
întreținerea şcolilor din oraş şi a elevilor săraci, precum şi a seminariştilor, iar altă jumătate 
pentru întreţinerea schitului Frăsinei. 

Episcopul Calinic a fost şi un însuflețit patriot, în calitatea sa de episcop a luat parte la 
lucrările Adunării obşteşti a ţării, apoi a fost ales deputat în Divanul Ad-hoc, care a pregătit 
unirea celor două ţări româneşti, încă din primăvara anului 1857 a trimis o circulară către 
protopopi şi egumeni, prin care le cerea ca în toate bisericile să se facă rugăciuni „pentru 
unirea românilor într-o singură voinţă şi cuget, ca să ceară pe cale legiuită viața patriei lor”. A 
făcut parte şi din Adunarea electivă a țării, care a ales domn pe Alexandru loan Cuza. 
Ataşamentul său față de domnul unirii reiese şi dintr-o pastorală adresată protopopilor şi 
preoților din eparhie, prin care-i îndemna să cinstească patria şi pe cârmuitorii ei şi să nu cruțe 
nici o jertfă pentru binele obştesc, pentru că „cine este bun creştin este şi bun patriot”. 
în chip deosebit trebuie pusă în lumină sfinţenia vieții lui. Toţi cei care l-au cunoscut au rămas 
impresionați de multele sale milostenii, de simplitatea sa în îmbrăcăminte, de bunătatea şi de 
blândeţea sa, de rugăciunile sale tămăduitoare de boli trupeşti, de posturile şi privegherile 
sale. Biograful său, Anastasie Baldovin, scria că avea liste de persoane cărora le împărțea 
permanent ajutoare şi că atunci când hirotonea preoți le dăruia cărți şi chiar bani de drum. 
„Era atât de milostiv - scria acesta - încât dacă nu avea ce să dea de milostenie, îşi da hainele 
de pe Prea Sfinţia Sa şi plângând se ruga de mine nevrednicul ca să caut bani pe unde voi şti, 
ca să aibă ce să dea la frații lui în Hristos, pentru că aşa numea pe săraci şi neputincioşi”. 
Martori contemporani povestesc mai multe cazuri de vindecări de boii, în urma rugăciunilor 
episcopului Calinic, cum a fost o tânără din satul Muiereasca, sau fiul meşterului care lucra la 
construirea catedralei episcopale de la Râmnic. 

Viaţa plină de înfrânări pe care o ducea (nu mânca niciodată carne, se odihnea numai 
pe un scaun de lemn), ca şi bătrâneţea, care se simțea tot mai apăsătoare, l-au îndemnat pe 
episcopul Calinic să-şi scrie testamentul, între altele, scria că nu lasă nici bani de îngropare şi 
nici de pomenire, pentru că tot ce-a avut împărţise celor săraci sau îi oferise pentru refacerea 
clădirilor de la Episcopie, în felul acesta, a înțeles să pună în practică votul călugăresc al 
„sărăciei de bunăvoie”. Bătrân şi bolnav, s-a retras la mănăstirea Cernica, din mai 1867, 
încredințând conducerea vremelnică a eparhiei arhimandritului Grigorie. întrucât Guvernul de 
atunci i-a refuzat retragerea din scaun - în semn de înaltă prețuire - a rămas în vrednicia de 
episcop până la sfârşitul vieţii, trimițând de la Cernica felurite îndrumări arhimandritului 
Grigorie, pentru bunul mers al treburilor Episcopiei. La Cernica a mai trăit aproape un an, ca 
un simplu monah, până în ziua de 11 aprilie 1868, când Dumnezeu l-a chemat la Sine. A fost 
îngropat în tinda bisericii Sfântul Gheorghe, ctitoria sa. 

Călugăr smerit la Cernica, apoi conducător al obştei monahale de acolo timp de 32 de 
ani, episcop la Râmnic peste 18 ani, marele ierarh Calinic a devenit unul din cei mai 
desăvârşiți reprezentanți ai spiritualității româneşti. A fost apreciat şi considerat ca un 
adevărat „sfânt” nu numai de cei care l-au cunoscut, ci şi de urmaşi. Iată ce spunea despre el 


57 


Pr. Prof. Dr. Mircea Păcurariu 


marele nostru cărturar Nicolaelorga (1871-1940), acum aproape 60 de ani: „Irăind în 
sfințenia muncii şi a înfrânării, era socotit ca sfânt de credincioşii din eparhie şi părerile de rău 
ale tuturora se îndreptară mult timp către mormântul lui, pe care-l voise la Cernica, locul lui 
de învăţătură şi de pregătire duhovnicească, unde se retrăsese. Trăind până departe, în timpuri 
noi, pe care el nu le mai înţelegea, nici pentru a le combate, precum ar fi fost datoria sa, cruțat 
de dânsele, venerat pentru o vârstă ca a sa şi pentru o astfel de viaţă, chiar şi de cei mai 
antireligioşi din noul curent apusean, care stăpânea statul cel nou, el încheie cu vrednicie şirul 
curaților călugări fără arginţi, al ctitorilor de cărţi şi de clădiri de închinare, al sufletelor de 
arhierei cari o clipă nu şi-au închipuit că fapta sau gândul lor scapă de sub ochiul privighetor 
al lui Dumnezeu” (Istoria Bisericii româneşti, vol. II, ed. II, Bucureşti, 1932,.p. 237-238). 
Această scurtă prezentare a vieţii şi a faptelor sale ne arată cât de îndreptățită a fost 
hotărârea Sfântului Sinod al Bisericii noastre, din 28 februarie 1950, ca episcopul Calinic să 
fie trecut în rândul sfinților. Canonizarea lui solemnă s-a făcut la Cernica în ziua de 23 
octombrie 1955, în prezența multor ierarhi români şi străini, a numeroşi călugări, preoți şi 
credincioşi; moaştele i-au fost aşezate spre cinstire şi închinare în biserica Sfântul Gheorghe, 
ctitoria sa. în felul acesta, smeritul stareţ şi ierarh Calinic a devenit unul dintre cei mai de 
seamă sfinți ai calendarului ortodox român, pildă vrednică de urmat pentru orice fiu al 
Bisericii noastre dreptmăritoare. Prăznuirea lui din neam în neam se face în ziua mutării sale 
la Domnul, adică la 11 aprilie. De atunci încoace, este cinstit prin cântări de laudă, în Minei şi 
prin slujba Acatistului; chipul său este zugrăvit în multe biserici mănăstireşti şi parohiale, iar 
numele său este purtat de mulţi credincioşi care îmbracă îngerescul chip al călugăriei. 
„Pomenirea ta cea purtătoare de lumină, lerarhe Calinic, veseleşte sufletele celor 
credincioşi şi atingerea de racla sfintelor tale moaşte sfințeşte simţirile şi dăruieşte 
tămăduiri; pentru aceasta, după datorie, te cinstim pe tine şi cu bucurie îți cântăm: Bucură- 
te, Sfinte lerarhe Calinic, de Dumnezeu înțelepţite!” (Din Acatistul Sfântului, Condacul 1). 

Capitolul V 


MUCENICI AI ORTODOXIEI ROMÂNEŞTI 


Sfântul mucenic IOAN ROMÂNUL 


Unul dintre cei mai de seamă domni ai Ţării Româneşti a fost, fără îndoială, Matei 
Basarab, ctitor de lăcaşuri sfinte şi îndrumător al activității cultural - tipografice din ţara sa, cu 
o domnie paşnică şi neobişnuit de lungă pentru acele vremuri (1632-1654). 

După moartea lui au urmat la domnie Constantin Şerban Basarab (1654-1658) şi 
atunci, să ducă o politică antiotomană, de apărare a țării, încheind jchiar şi anumite înţelegeri, 
în acest sens, cu principii Transilvaniei, în toamna anului 1659, din ordinul lui Mihnea III 
Radu au fost ucişi 2000 de turci trimişi în ţară pentru a-l supraveghea. După aceasta, a distrus 
oastea paşei din Silis-tra, a asediat cetatea Giurgiu, pe atunci raia turcească, a atacat şi ars 
cetățile Rusciuc (azi Russe) şi Nicopole din dreapta Dunării, în acelaşi timp, s-au răsculat 
împotriva turcilor domnitorul Constantin Şerban, acum în Moldova, precum şi principele 
Gheorghe Rakoczi II în Transilvania. Dar aceştia din urmă au fost înfrânți de ostile turceşti şi 
tătărăşti intrate în ţările lor din ordinul sultanului Mehmet (Mahomed) al IV-lea. în astfel de 
împrejurări, Mihnea al III-lea şi-a dat seama că nu mai poate continua lupta şi s-a refugiat în 
Transilvania, unde a şi murit la scurt timp (6 aprilie 1660), se pare otrăvit. Deşi a domnit 
puţin, a înscris o pagină glorioasă în istoria ţării sale, aşa cum făcuse, cu mai bine de o 
jumătate de veac în urmă, Mihai Viteazul. 

La retragerea turcilor din Transilvania, în noiembrie şi decembrie 1659, au făcut, ca şi 
în alte rânduri, jafuri şi pustiire mare în satele şi târgurile româneşti, arzând, prădând şi 
omorând oameni nevinovați. Dar tot atunci au luat cu ei şi mare mulțime de robi, bărbați, 
femei şi copii, trecându-i dincolo de Dunăre. Printre cei robiţi atunci se afla şi un tânăr cu 
numele Ioan, de neam bun, în vârstă de numai 15 ani, născut şi crescut în Țara Românească. 
„Cu toate că era atât de tânăr,spune unul din cercetătorii de azi ai vieții lui, loan ajunsese la 
măsura vârstei plinirii lui Hristos, când curăția inimii de prunc se împleteşte cu înțelepciunea 
minţii de bătrân. Şi era loan frumos la chip. Tocmirea lui era plină de sănătate, tinerească 
vlagă zburda în toată fiinţa lui. Şi măcar că grumazul îi era încovoiat de robie, ochii îi 
străluceau de puterea credinţei şi de nădejdea mântuirii. Trupul minunat al tânărului era ca o 
biserică în care fumega, plină de miresme, cățuia sufletului său curat şi jertfelnic. Aşa mergea 
el pe drumul anevoios al robiei, apropiindu-se de Dunăre şi lăsându-și în urmă părinții, 
neamurile şi ţara lui frumoasă, fără să ştie că nu se va mai întoarce niciodată şi că Dumnezeu 
îi pregătea o altă patrie, cea mai presus de orice hotar, împărăţia cerurilor, în această 
împărăție, însă, nu se intră decât pe poarta cea strâmtă a nevoințelor şi după ce omul a trecut 
prin focul încercărilor de tot felul” (ierom. Bartolomeu Anania, în voi. Sfinţi români şi 
apărători ai legii strămoşeşti, Bucureşti, 1987, p. 401). 

Şi într-adevăr, tânărul loan a trecut prin cumplite încercări. Se ştie că toţi robii luaţi de 
turci erau socotiți ca fiind un bun al sultanului, dar ei puteau fi cumpăraţi de oricine. Aşa se 
face că fiind încă pe drum l-a cumpărat unul din ostaşii care însoțeau convoiul robilor români. 
Ostaşul nu urmărea altceva decât să-l silească la păcatul zis al sodomiei. Dar tânărul loan, 
crescut de părinții săi în frică de Dumnezeu şi în dragoste de credința strămoşească s-a 
împotrivit acelui ostaş închinător la Alah, care încerca să-l lege de un copac pentru a face 
desfrânare cu el. Tânărul loan a găsit o clipă prielnică şi i-a ucis pe turc, apoi a încercat să 
fugă. Dar ceilalți păgâni l-au prins, l-au legat şi l-au dus la Istanbul (numit de creştini 

Constantinopol), unde l-au dat femeii celui ucis. Aceasta l-a dus în fața marelui vizir ca să-l 
judece. Acolo, tânărul a mărturisit fără înconjur adevărul. Vizirul l-a dat femeii văduve să facă 
cu el ce va dori. Aceasta nu 1-a luat capul, ci văzându-l voinic şi frumos la înfăţişare s-a aprins 
de pofta desfrânării cu el, ca oarecând soția lui Putifar din țara Egiptului pentru tânărul evreu 
Iosif , cel frumos şi înțelept. A încercat pentru început să-l ademenească cu tot felul de 
făgăduinţe, dacă o va lua de soţie şi se va lepăda de credinţa creştinească - urmând să se facă 
închinător la Alah, adică musulman sau mahomedan. „lar tânărul auzind acestea - ne spune 
primul alcătuitor al vieții sale - îşi făcea cruce, rugându-se lui Hristos să-l întărească şi să-l 
păzească până în sfârşit neclintit întru credinţa creştinească”. Ispitirile au durat aproape doi 
ani şi jumătate. 

Dar toate încercările femeii păgâne de a-l întoarce de la Hristos şi a-l trece la legea ci 
au rămas zadarnice, căci tânărul loan, înarmat cu platoşa dreptei învățături, a rămas 
nestrămutat în credinţa părinților săi, păzindu-şi şi curăția trupului. 

Văzând că toate meşteşugirile ei nu izbutesc, femeia - ca o nouă Irodiadă, cea care 
ceruse capul lui loan Botezătorul - l-a dat în mâna eparhului, adică a mai marelui cetăţii, ca 
să-l pedepsească pentru uciderea soțului ei. Iar eparhul a poruncit să fie aruncat în temniţă, 
supunându-l acolo la cumplite şi înfricoşate chinuri, încât oricine s-ar fi îngrozit numai la 
gândul lor. lar femeia agareană venea în fiecare zi în temniţă, încercând să-l îndemne şi acum 
la păcat şi la lepădarea de legea ortodoxă. Tânărul loan nu s-a lăsat biruit nici aici de grozăvia 
chinurilor pe care le-a îndurat, ci a rămas neclintit în credință şi înțelepciune căutând ajutor 
numai la Hristos Domnul care îi dădea putere şi biruinţă asupra vrăjmaşilor văzuţi şi nevăzuți. 

În cele din urmă, văzând femeia şi prigonitorii ei că toate încercările lor sunt fără rost, 
au cerut vizirului îngăduința să-l omoare. Şi primind această încuviinţare, a fost scos din 
închisoare şi dus la locul numit Parmak-Kapi (adică Poarta Stâlpului), într-o margine a 
Istanbulului. Acolo a fost spânzurat în ziua de 12 mai din anul mântuirii 1662. 

Astfel, prin patima sa, tânărul loan „lupta cea bună a luptat, prin curăție a strălucit, 
credinţa a păzit şi prin pătimire la viața cea fără de moarte s-a mutat” (din podobia de la 
Vecernia din 12 mai), înțeleptul şi pururea fericitul mucenic al lui Hristos nu împlinise încă 
18 ani. Trupul său va fi fost aruncat în apele Bosforului, dacă nu va fi fost cumva îngropat de 
creştini cucernici în vreun loc tăinuit din jurul oraşului întemeiat de Sfântul împărat 
Constantin cel Mare. 

Un învăţat dascăl al marii şcoli a Patriarhiei ecumenice, loan Cariofil, care a trăit o 
vreme şi la Bucureşti, la Curtea lui Constantin Vodă Brâncoveanu, i-a alcătuit viaţa, pe scurt, 
în greceşte. Ea a fost tipărită apoi la Veneţia în 1799 tot în greceşte de către un mare 
aghiograf, Nicodim Aghioritul (retipărită la Atena în 1856). Această viaţă a fost tradusă şi în 
româneşte, îndată după tipărirea ei, fiind cunoscute mai multe manuscrise din secolul al XIX- 
lea. S-a tipărit pentru prima dată în româneşte în anul 1801, la Bucureşti, împreună cu slujba 
Sfântului Dimitrie Basarabov. Noul mucenic a fost menţionat apoi în Mineiul grecesc pe luna 
mai, tipărit la Constantinopol în 1843 şi în Mineiele româneşti, începând cu ediţia de la 
Mănăstirea Neamţ din 1846. Aşa a ajuns cunoscută viața şi mai ales pătimirea tânărului 
mucenic loan Valahul sau Românul. 

Cinstit de credincioşi de neam grec, dar şi de români, în anul 1950 Sfântul Sinod al 
Bisericii noastre a hotărât ca acest nou mucenic al lui Hristos să fie cinstit în întreaga Biserică 
Ortodoxă Română. 

Generalizarea solemnă a cultului său,alături de al unor sfinți cu moaşte aflate în țara 
noastră, a avut loc în octombrie 1955. 

Biserica ne îndeamnă să-l cinstim prin cuvintele: 

„ Veniţi,toți iubitorii de mucenici, şi mai ales cei ce vieţuiţi în România, ca adunându-ne 
împreună, să cinstim cu cântări luminate pe loan, noul mucenic al Domnului. Că acesta, din 
pământul românesc răsărind, a dat rodul însutit al credinţei, în cetatea lui Constantin, 
ruşinând pe prigonitorii săi şi mărturisind credința cea ortodoxă, prin vărsarea sângelui 
său.lar acum în ceruri mijloceşte pentru noi şi pentru cei ce cântăm: Bucură-te, Ioane, sfinte 

mucenice al lui Hristos “(cosul praznicului). 
Să-l cinstim şi prin versuri de Acatist, zicând: 
„Bucură-te grâu de jertfă copt în lanuri de Scriptură 
Bucură-te că din tine Domnul şi-a făcut prescură 
Bucură-te fir de nufăr înflorit peste miasmă 
Bucură-te că te soarbe sufletul cape-o aghiazmă. 
Bucură-te rază lină coborâtă-n adâncime 
Bucură-te limpezime! 
Bucură-te aur aprig lămurit în seci vălvori 
Bucură-te că ispita cu virtutea o măsori 
Bucură-te rugăciune-n care iadul se-nspăimântă 
Bucură-te cape umăr aripa de înger cântă 
Bucură-te vrere sfântă 
Bucură-te neînfrântă luare aminte 
Bucură-te mucenice noule Ioane sfinte!” 
( După Valeriu Anania, File de acatist, treapta a şaptea, Bucureşti, 1981, p. 22). 


Sfântul Ierarh şi mărturisitor ILIE IOREST, 
Mitropolitul Transilvaniei 


În anul 1950, Sfântul Sinod al Bisericii noastre a hotărât să fie trecuţi în calendarele 
ortodoxe româneşti, ca sfinți şi mărturisitori, câțiva ierarhi, călugări şi credincioşi din neamul 
nostru, între aceştia se numărau şi Sfinții Ierarhi şi Mărturisitori Ilie lorest şi Sava Brancovici, 
mitropoliţii Transilvaniei. Canonizarea lor - adică trecerea în rândul sfinților, după rânduiala 
ortodoxă - s-a făcut în 1955, la Alba Iulia, oraşul în care sj-au desfăşurat activitatea ca 
mitropoliți. 

Este firesc să ne întrebăm: cărui fapt se datorează cinstea deosebită de care s-au 
învrednicit aceşti doi mitropoliți ai Transilvaniei? Prin ce merite au ajuns să stea în apropierea 
lui Dumnezeu, să fie considerați ca prieteni şi casnici ai Săi şi să mijlocească, prin rugăciunile 
lor, harul şi ajutorul lui Dumnezeu pentru noi, urmaşii păstoriţilor lor de acum trei veacuri? 
Pentru a înţelege mai bine viaţa şi lucrarea lor de apărare a Ortodoxiei, sunt necesare câteva 
lămuriri privind starea politică-naţională a vremii în care au trăit. 

Biserica Ortodoxă românească din Transilvania de altă dată şi-a desfăşurat activitatea 
în împrejurări deosebit de vitrege, determinate de asupririle naționale, sociale şi religioase la 
care era supus poporul român de aici. Cu toate acestea, Biserica Ortodoxă a avut un rol 
covârşitor în istoria poporului, fiind singura instituție românească, în jurul căreia se desfăşura 
întreaga viaţă națională, culturală şi religioasă a românilor. Cea mai de seamă instituţie a lor 
era Mitropolia Ortodoxă, care a avut multă vreme sediul în oraşul Alba Iulia. Se ştie că, după 
1541, Transilvania a devenit principat autonom sub suzeranitate turcească, având în frunte 
principi de naționalitate maghiară, cu sediul la Alba Iulia. La scurt timp, Dieta țării a 
recunoscut ca „recepte” trei confesiuni noi, născute din Reforma protestantă: luterană, calvină 
şi unitariană, fireşte, pe lângă Biserica romano-cato-lică existentă mai de mult. Doar românii 
şi credința lor ortodoxă au rămas în afara legii, socotiți ca „toleraţi” în propia lor ţară. în 
acelaşi timp principii calvini maghiari din Alba Iulia şi cârmuitorii confesiunii calvine (numiţi 
superintendenţi) au început o lucrare de propovăduire a noii învățături calvine printre românii 
ortodocşi. Era o acţiune foarte primejdioasă, căci prin primirea învățăturii calvine, românii se 
înstrăinau nu numai de credinţa ortodoxă strămoşească, ci şi de neamul din care făceau parte, 
adică se maghiarizau. Era un atac direct, care urmărea însăşi distrugerea neamului românesc, 
în ciuda multelor încercări ale principilor şi superintendenților din Alba Iulia de a calviniza pe 
români, aceştia au rămas statornici în dreapta credință, menținându-se astfel şi ființa națională 
românească. Un rol important în această lucrare de apărare a Ortodoxiei şi a neamului au avut 

vlădicii de atunci, -fie mitropoliţii din Alba Iulia, fie episcopii din Vad şi Maramureş -, 
precum şi smeriţii preoţi din satele noastre, cu puţină învăţătură, dar însuflețiți de râvnă întru 
slujirea neamului lor. 

Între aceşti apărători ai dreptei credinţe s-a numărat şi mitropolitul Ilie Iorest din Alba 
Iulia. Se născuse în jurul anului 1600, într-un sat din Transilvania, undeva în părțile învecinate 
cu Moldova, sau în Maramureş. S-a închinoviat de tânăr în mănăstirea Putna, minunată 
ctitorie a lui Ştefan cel Mare, în care au vieţuit în curgerea veacurilor, atâția călugări 
transilvăneni. După ce a învăţat carte şi rânduielile bisericeşti, a fost călugărit sub numele 
lorest - în locul celui de Ilie primit la botez - iar după un timp a fost hirotonit preot- 
ieromonah. O însemnare pe un manuscris, din anul 1637, arată că a fost copiat sub îndrumarea 
mitropolitului Anastasie Crimca al Moldovei, apoi a „ieromonahului lorest, egumen”. 
Presupunem că este viitorul mitropolit, ajuns între timp egumen la Putna, având deci şi 
preocupări culturale. 

În toamna anului 1640 a trecut la cele veşnice mitropolitul Ghenadie II al 
Transilvaniei. La stăruinţele domnitorului Vasile Lupu al Moldovei, în scaunul vacant a fost 
ales ieromonahul lorest de la Putna. Potrivit tradiției a fost hirotonit arhiereu la catedrala din 
Târgovişte, ctitoria lui Neagoe Vodă Basarab, de către mitropolitul Teofil, care păstorea pe 
atunci, împreună cu alți arhierei. Fără îndoială că domnitorul Matei Basarab a oferit noului 
ierarh felurite daruri, aşa cum au primit toți ceilalți mitropoliți ai Transilvaniei. A fost instalat 
apoi, cu cinstea cuvenită, în catedrala mitropolitană din Alba Iulia, ctitorită de marele domn al 
unirii, Mihai Viteazul. Dar cu prilejul confirmării sale în demnitatea de mitropolit de către 
principele Gheorghe Rakoczy I, i s-au impus mai multe îndatoriri, care nu urmăreau altceva 
decât înlesnirea propagandei calvine printre români, între altele i se cerea să traducă şi să 
tipărească în româneşte anumite rugăciuni şi cântări calvine, precum şi un Catehism 
calvinesc. Noul mitropolit n-a îndeplinit, însă, nici una din îndatoririle acestea, ci a rămas 
statornic în dreapta credință, împreună cu păstoriţii săi. S-a interesat îndeaproape de viața 
bisericească din cuprinsul eparhiei: a făcut vizite canonice, a convocat „soborul mare” al 
Mitropoliei, format din protopopi şi unii preoţi, a făcut hirotonii de preoți, a terminat de 
tipărit, la Alba Iulia, Evanghelia cu învăţătură, dată în lucru încă de înaintaşul său, a 
întreţinut legături cu Moldova. El va fi fost întărit în adevărurile Ortodoxiei şi de Sinodul de 
la Iaşi, din septembrie-octombrie 1642, care a aprobat Mărturisirea Ortodoxă a mitropolitului 
român Petru Movilă al Kievului. 

Dar tot în anul 1642 calvinii au tipărit, în satul Prisaca, un Catehism calvinesc în 
româneşte, căruia 1 s-a dat, câțiva ani mai târziu, cunoscutul Răspuns din partea învățatului 
mitropolit Varlaam al Moldovei. Se pare că mitropolitul lorest s-a împotrivit la tipărirea şi 
răspândirea Catehismului, fapt care a accentuat nemulțumirile mai vechi pe care le aveau 
împotriva lui cârmuitorii calvini. Aşa se face că la începutul anului 1643, din ordinul 
principelui Gheorghe Rakoczy I, s-a convocat „un sinod” de protopopi, preoţi şi mireni, care a 
hotărât înlăturarea mitropolitului lorest din scaunul vlădicesc. 

Este sigur că la îndepărtarea mitropolitului lorest din scaun au stat şi motive de ordin 
politic, determinate de înăsprirea relaţiilor dintre Gheorghe Rakoczy I şi Vasile Lupu, care îl 
recomandase la ocuparea scaunului mitropolitan. Dar adevăratele motive care au dus la 
înlăturarea lui din scaun se desprind din spusele tradiției, consemnată mai târziu în lucrări 
scrise. De pildă, Samuil Micu, în lucrarea sa Scurtă cunoştinţă a istoriei românilor, scria că 
„pentru împotrivirea păstoricească cu care s-au pus împotriva eresului calvinesc şi nu au voit 
a primi împărtăşirea lui, la care domnul ţării îl silea, au fost lepădat din episcopie şi ca să nu 
vază că pentru credinţă pătimeşte, i-au scornit nume rău şi i-au făcut pâră mincinoasă”. lar 
Gheorghe Şincai scria că „acesta s-au lepădat din vlădicie pentru că n-au primit catehismul 
(calvinesc n.n.)”. 

Înlăturat din scaunul mitropolitan, lorest a fost aruncat în închisoare, împreună „cu 
mulți preoţi creştini”, cum se arăta într-o scrisoare de atunci, iar bunurile i-au fost confiscate. 
A fost eliberat abia în noiembrie 1643, după nouă luni de detenţie, pe baza răspunderii ce şi- 

au luat-o 24 de credincioşi că va plăti 1000 de taleri, sumă mare pe atunci, pentru vistieria 
principelui. După eliberare, s-a reîntors la mănăstirea Putna. 

În iunie 1645, mitropolitul lorest a plecat în Rusia, pentru a strânge ajutoare, în 
vederea răscumpărării celor 24 de garanți, aşa cum făcuseră şi alți ierarhi şi călugări 
transilvăneni. Avea o scrisoare de recomandare către ţarul Rusiei, Mihail Feodorovici 
Romanov, semnată de ierarhii moldoveni, în care înfățişau pe scurt viața mitropolitului şi 
suferinţele pe care le îndurase din partea cârmuitorilor calvini; o altă scrisoare primise din 
partea lui Vasile Lupu. Ajuns la Moscova, a fost primit de ţar în două rânduri, obținând 
felurite daruri şi bani. Se pare că s-a reîntors în ţară în primăvara anului următor. 

Şi-a petrecut restul vieţii în mănăstirea sa de metanie, la Putna, după ce-şi va fi 
răscumpărat garanţii din Transilvania prin plătirea celor 1000 de taleri. A murit la adânci 
bătrâneți, după cum aflăm dintr-o însemnare pe un Minei în manuscris: „Să se ştie când a 
murit vlădica lorest, în anul 7136 (1678), luna martie 12”. Înseamnă că a fost aşezat spre 
veşnică odihnă în ctitoria marelui apărător al creştinătăţii, Ştefan cel Mare. 

Din toate acestea se vede că mitropolitul Iorest a fost un neînfricat apărător al 
Ortodoxiei în Transilvania, oferind o minunată pildă de statornicie ui credința păstoriților săi, 
un ierarh însuflețit de dragoste față de Hristos, de neamul său şi de pământul strămoşesc. 

Acestea au fost motivele care au dus la trecerea lui în rândul sfinților în anul 1955, 
alături de unul dintre urmaşii săi, mitropolitul Sava Brancovici. Cinstita lui prăznuire se face 
în fiecare an la 24 aprilie, cu slujbe nou alcătuite întru cinstirea lor. Unii din cei care sunt 
primiți în îngerescul cin călugăresc, îşi iau numele lui, iar bunii creştini se străduiesc să-i 
urmeze viaţa pilduitoare de muncă, de rugăciune, de sfințenie şi de râvnă față de credința 
strămoşească. 

„Mlădiţă odrăslită din tulpina neamului nostru, fericite loreste, pentru credința ta cea 
neclintită şi pentru dragostea ta de popor ai fost aruncat în temniţă, învrednicindu-te de 
cununa cea neveştejită a mărturisitorilor lui Hristos; pentru aceasta şi noi cu dragoste te 
lăudăm pe tine, zicând: Bucură-te, ierarhe loreste, prea cinstite părinte! “. (Din Acatistul 
Sfinţilor Ierarhi lorest şi Sava, icosul 9). 


Sfântul Ierarh şi mărturisitor SAVA BRANCOVICI, 
Mitropolitul Transilvaniei 


După înlăturarea lui Ilie lorest din scaunul de mitropolit al “Transilvaniei, în 1643, 
soborul protopopilor români ardeleni a ales în locul său pe ieromonahul Ştefan (din botez 
Simion), din mănăstirea de la Alba Iulia. în timpul păstoririi lui s-a tipărit Noul Testament de 
la Alba Iulia, în anul 1648, prima ediţie în româneşte, cu o impresionantă prefaţă, scrisă 
probabil de mitropolit, în care se punea problema unităţii limbii româneşti. 

În vara anului 1656, după moartea lui Simion Ştefan, în scaunul vacant a fost ales 
protopopul văduv Simion Brancovici din Ineu (jud. Arad). Spre deosebire de alți mitropoliți 
din trecut, viaţa lui este destul de bine cunoscută, dintr-o Cronică scrisă de fratele său, 
învățatul Gheorghe Brancovici. Din această Cronică aflăm că viitorul mitropolit făcea parte 
dintr-o veche familie sârbească, se pare, originară din Herţegovina. Pe la sfârşitul secolului al 
XVI-lea, această familie s-a refugiat în părțile Aradului, din pricina expansiunii turceşti; 
trăind vreme îndelungată printre români, familia respectivă s-a românizat. Din sânul ei s-au 
ridicat câțiva episcop! care au păstorit la Ineu (jud. Arad), numit pe atunci lenopole: Matei, 
apoi fiul său Sava şi Longhin, hirotonit „mitropolit” de către patriarhul Chirii Lucaris. 

Viitorul mitropolit al Ardealului s-a născut în jurul anului 1620, în Ineu, primind la 
botez numele Simeon. A învăţat carte în casa părintească, apoi a călătorit prin Ungaria, 
Serbia, Bulgaria şi, în cele din urmă, s-a îndreptat spre mănăstirea Comana, din Ţara 
Românească, unde se retrăsese vlădica Longhin, fratele tatălui său. Desigur, acolo şi-a 
completat şi învăţătura. Aflând de moartea tatălui, a doi fraţi şi a unei surori, s-a reîntors 

acasă, s-a căsătorit, a avut copii, dar aceştia i-au murit de mici. între timp a murit Gheorghe 
Brancovici, protopopul Incului, o altă rudenie. Credincioşii de acolo l-au rugat atunci pe 
tânărul Simeon să-şi închine viaţa slujirii lui Dumnezeu ca preot-protopop. Răspunzând la 
stăruințele acestora, a plecat în Ţara Românească, unde a fost hirotonit preot, la Târgovişte, de 
către mitropolitul Ştefan, care păstorea atunci. După hirotonie şi un popas la mănăstirea 
Comana, preotul Simeon s-a reîntors la turma sa duhovnicească din Ineu. Aici află cu durere 
că soția îi murise cu puţine zile înainte de hirotonie, iar bătrâna sa mamă se călugărise, 
învingând necazurile văduviei, a păstorit mai mulți ani ca preot-protopop în Ineu, îngrijindu- 
se nu numai de viața duhovnicească a păstoriţilor săi, ci şi de apărarea lor în fața invadatorilor 
turci, a căror stăpânire se întinsese până în părțile vestice ale teritoriului românesc de astăzi. 

În vara anului 1656 se petrece o nouă schimbare în viaţa preo-tului-protopop din Ineu, 
fiind ales în scaunul vacant de mitropolit al Transilvaniei, cum am arătat mai sus. Potrivit 
vechiului obicei, a plecat în Ţara Românească, unde a fost călugărit sub numele Sava, în 
catedrala mitropolitană din Târgovişte, la praznicul înălțării Sfintei Cruci, iar după trei zile a 
fost hirotonit arhiereu, în aceeaşi catedrală, de către mitropolitul Ştefan, unchiul său Longhin 
şi alți arhierei, încărcat cu daruri oferite de domnitorul Constantin Şerban Basarab şi vlădicii 
țării, s-a reîntors la fiii săi duhovniceşti, fiind primit cu mare cinste şi instalat la Alba-Iulia. 

Deşi îndelungată, păstoria lui ca mitropolit a fost mult tulburată de propaganda calvină 
pe care încercau să o desfăşoare printre românii ortodocşi conducătorii confesiunii calvine 
maghiare, sprijiniți de principii Transilvaniei, dar şi din cauza războaielor şi a schimbărilor 
politice care au avut loc în primii ani de păstorire. Astfel, în anii 1659-1661, Sava a fost chiar 
înlocuit cu alți doi mitropoliți: cu Ghenadie III, iar după moartea acestuia, cu Daniil. Abia în 
aprilie 1662 a primit o nouă diplomă de confirmare în scaun din partea noului principe calvin 
al Transilvaniei, Mihail Apaffi. De acum înainte păstorirea lui s-a desfăşurat fără întrerupere 
până în 1680, deşi cu multe neajunsuri, provocate de refuzul său de a colabora cu principele şi 
cu ceilalți conducători ai confesiunii calvine. 

Datorită greutăților materiale prin care trecea Biserica sa, în anul 1668 mitropolitul 
Sava a fost nevoit să plece în Rusia după ajutoare, aşa cum făcuseră Ilie Iorest şi chiar unchiul 
său, mitropolitul Lon-ghin. Călătoria este descrisă pe larg în Cronica fratelui său Gheorghe, 
care îl însoțea. A stat în Moscova vreo trei luni, fiind primit în două rânduri de ţarul Alexei 
Mihailovici Romanov, care i-a oferit mai multe ajutoare pentru Mitropolia sa, cu dreptul - 
pentru el şi urmaşii săi - de a călători în Rusia după ajutoare tot la şapte ani. La sărbătoarea 
Sfinților Apostoli Petru şi Pavel a slujit în biserica Uspenia din Kremlin, alături de patriarhii 
Paisie al Alexandriei, Macarie al Anti-ohiei, cel al Moscovei şi alţi ierarhi, ruşi sau străini, 
prezenți la lucrările unui mare sinod convocat atunci la Moscova. 

După reîntoarcerea din această călătorie, pentru mitropolitul Sava a început o perioadă 
de noi asupriri din partea lui Mihail Apaffi şi a celorlalți cârmuitori calvini, conştienţi că acea 
călătorie la Moscova i-a întărit încrederea în biruința credinţei ortodoxe. Drept aceea, în 
februarie 1669, principele a dat un decret prin care se impuneau mitropolitului o serie de 
îngrădiri, cea mai grea fiind aceea a supunerii sale față de superintendentul calvin maghiar din 
Alba Iulia în toate problemele bisericeşti, măsură reînnoită după cinci ani. 

Cu toate acestea, mitropolitul a ştiut să înfrunte măsurile umilitoare ale principelui, 
salvând însăşi existența Bisericii ortodoxe şi a neamului românesc. Se cunosc chiar câteva 
fapte ale lui care au dus la întărirea vieţii bisericeşti din cuprinsul eparhiei pe care o cârmuia. 
De pildă, în 1670 a făcut o călătorie în Țara Românească, unde domnitorul Antonie Vodă i-a 
întărit o veche danie de 6000 de aspri pe an pe seama Mitropoliei sale. în 1672 a sfințit 
mănăstirea Moisei din Maramureş, care există şi azi. În 1675 a convocat un „sobor” sau 
adunare de protopopi, preoţi şi mireni în Alba Iulia, când s-au luat mai multe măsuri cu 
privire la întărirea vieții religios-morale a preoților şi credincioşilor români din Transilvania. 
De pildă, preoții erau îndatorați să predice şi să slujească în româneşte în fiecare zi de 
duminică şi sărbătoare, iar în timpul posturilor zilnic. Alte măsuri priveau disciplina clerului, 
hotărându-se depunerea celor nevrednici de slujirea preoțească. Câteva măsuri priveau 

înlăturarea superstițiilor, mai ales a celor legate de cultul morților. Credincioşilor li se cerea să 
se împărtăşească de patru ori pe an, să ia parte la slujbele care se săvârşeau în zile de duminici 
şi sărbători, să cunoască rugăciunile, Crezul şi cele 10 porunci, să-şi trimită copiii la biserică 
în vederea catehizării. Aşadar, mitropolitul Sava era mereu preocupat de ridicarea 
duhovnicească şi culturală a clerului şi a credincioşilor săi. 

Desigur, toate acțiunile mitropolitului au provocat nemulțumirea, dar şi teama 
principelui şi a cârmuitorilor confesiunii calvine din Transilvania. Se adăuga la aceasta şi 
descoperirea unui complot îndreptat împotriva lui Apatii, la care îşi dăduse consimțământul şi 
fratele mitropolitului, cărturarul Gheorghe Brancov ici. De aceea, din dispoziția principelui, la 
2 iunie 1680 s-a constituit un „scaun de judecată” la Alba Iulia, format din 101 persoane 
(conducători calvini maghiari, protopopi români filocalvini, mireni ş.a.), în vederea judecării 
mitropolitului Sava. A fost judecat şi condamnat în aceeaşi zi, după o cunoscută colecţie de 
legi medievale transilvane, „Appro-batae Constitutiones” şi după „Canoanele” Bisericii 
calvine maghiare, cu depunerea din treaptă. 

Îndată după pronunţarea sentinţei, a fost aruncat în închisoare, iar averea confiscată de 
principe. S-a constatat, cu acest prilej, că avea câte o frumoasă bibliotecă, în Alba Iulia şi 
Sibiu, cu sute de cărți latineşti, româneşti şi ungureşti, care dovedesc preocupările cărturăreşti 
ale mitropolitului. Odată cu el a fost aruncat în închisoare şi fratele său Gheorghe, dar acesta a 
fost eliberat nu după mult timp. 

Cronicarul maghiar Mihail Cserei, contemporan cu Sava, scria că unii dintre acuzatorii 
săi au fost „mituiţi cu daruri”, ca să-i aducă acuze nedrepte, că „i-a fost prădată întreaga 
avere” şi că în închisoare „era bătut până când se rupea cămaşa şi carnea de pe trupul lu”. 
Aceleaşi lucruri le relata şi pastorul sas Andrei Gunesch din Petreşti (jud. Alba). Mult mai 
târziu, istoricul Samuil Micu scria că „tot norodul şi clerul românesc ca un lucru adevărat ţine, 
cum de la cei bătrâni au luat, că Sava toate întâmplările acestea le-a pățit pentru credinţă, că s- 
a împotrivit eresului calvinesc şi l-a lepădat şi n-a vrut a se uni cu acela”. lar Petru Maior în 
cartea sa Istoria Bisericii românilor, aduce alte câteva amănunte: „în castelul de la Blaj al 
principelui Apaffi, dintru a cărui poruncă lăudatul Sava fu bătut de moarte, după aceaia din 
nou băgat în temniţă şi de acolo scos în toată vinerea, fu bătut cu toiege până la moarte”. 

Adevărul este că, la scurt timp după judecarea şi întemnițarea lui Sava, s-au făcut mai 
multe încercări pentru eliberarea lui, prin mijlocirea fratelui său Gheorghe, care a cerut 
sprijinul domnitorului Şerban Cantacuzino al ării Româneşti şi al lui Constantin 
Brâncoveanu, viitorul domn. Din rațiuni de ordin politic - pentru a nu ajunge la neînţelegeri 
cu domnul muntean - Mihail Apaffi l-a eliberat pe mitropolit din închisoare, la o dată pe care 
nu o cunoaştem. Bătrân şi bolnav, a trecut la cele veşnice, în primele luni ale anului 1683, 
probabil în aprilie. Nu ştim unde se găseşte mormântul său. 

Aşadar, mitropolitul Sava a fost o mare personalitate a vieţii bisericeşti a românilor 
transilvăneni. Păstorind aproape un sfert de veac în împrejurări din cele mai vitrege, el a 
izbutit, totuşi, să-şi apere clerul şi credincioşii în fața oricăror încercări de înstrăinare de 
credinţa strămoşească şi de neamul din care făceau parte. Pentru strădaniile depuse de el în 
acest scop, dar mai ales pentru suferințele pe care le-a îndurat spre sfârşitul vieţii cu demnitate 
şi răbdare creştinească, a fost socotit de urmaşi ca un „mucenic” sau „martir” al legii 
strămoşeşti. Aşa se explică hotărârea sinodală din 1950 privind canonizarea sa, act care s-a 
săvârşit apoi la Alba Iulia, adică acolo unde a păstorit, în anul 1955. De atunci este prăznuit în 
fiecare an la 24 aprilie, odată cu înaintaşul său Ilie lorest. După această dată s-a întocmit 
slujba lor, care a fost introdusă în Minei, la ziua respectivă, precum şi acatistul lor; s-au 
ridicat biserici care au drept ocrotitori fie pe unul din ei fie pe amândoi, iar chipul lor s-a 
zugrăvit în numeroase biserici, mai ales în Transilvania. 

Cunoscând aceste fapte din viaţa celor doi sfinți transilvăneni, să ne rugăm lor, zicând: 
„O, preafericiţilor ierarhi ai luiHristos, loreste şi Sava, care prin strădaniile şi pătimirile 
voastre din viaţă v-aţi învrednicit să dobândi ţi partea cea de-a dreapta Tatălui ceresc, 
primind rugăciunile noastre cele smerite de acum, cereţi de la Bunul Dumnezeu să dăruiască 

Bisericii Sale tărie, ţării noastre pace şi întru toate bună sporire, iar nouă, credincioşilor, 
iertare de păcate şi mare milă”. (Din Acatistul Sfinţilor Iorest şi Sava, condacul 13). 


Sfântul IOSIF MĂRTURISITORUL, 
Episcopul Maramureşului 


În străvechiul pământ românesc al Maramureşului, a existat o viaţă şi organizare 
bisericească ortodoxă, care poate fi urmărită încă din primele veacuri creştine. Pe la mijlocul 
veacului al XV-lea, frații cneji Drag şi Dragoş (primul „descălecător” în Ţara Moldovei), au 
ctitorit o mănăstire, cu hramul Sfântului Arhanghel Mihail, în satul Peri (azi în Ucraina 
subcarpatică), în 1391, la rugămintea urmaşilor acestor ctitori, mănăstirea a fost declarată 
„stavropighie” a Patriarhiei, cu alte cuvinte îi era subordonată direct. In această mănăstire şi- 
au stabilit reşedinţa unii episcopi ortodocşi, care îndrumau viața duhovnicească a 
credincioşilor din Maramureş. Dar în satele din nordul acestui pământ românesc s-au aşezat 
treptat şi unii credincioşi ruteni, care-şi aveau propriul lor episcop, cu sediul la Muncaci (azi 
Mukacevo, în Ucraina). 

Episcopii români din Maramureş s-au străduit să menţină credinţa ortodoxă şi 
conştiinţa naţională în sufletul păstoriților lor de aici. Aceşti episcopi, ca şi călugării din 
schiturile şi mănăstirile maramureşene, au păstrat strânse legături cu fraţii lor de-o limbă, de 
un neam şi de o credinţă din Moldova învecinată. 

În 1646 o parte din preoții şi credincioşii ruteni din eparhia Muncaciului au acceptat 
unirea cu Biserica Romei, aşa cum făcuseră şi o parte din ucraineni, prin aşa-numita „unire” 
de la Brest, din anul 1596. în astfel de împrejurări, unii din episcopii ruteni uniți care au 
păstorit la Muncaci în a doua jumătate a veacului al XVII-lea au încercat să treacă la Biserica 
Unită cu Roma şi pe unii dintre preoţii ortodocşi români din satele româneşti din Maramureş 
şi Sătmar. 

Pentru a împiedica lucrarea prozelitistă a episcopilor uniți de la Muncaci, preoțimea 
românească din Maramureş şi-a ales un episcop din partea locului, şi anume pe protopopul 
văduv losif Stoica, nobil din Criciova. A fost călugărit într-una din mănăstirile maramureşene 
şi apoi hirotonit întru arhiereu de către fostul mitropolit al Moldovei, învățatul Dosoftei, aflat 
atunci în exil, la Jolkiew, în Polonia. Fără îndoială că marele mitropolit moldovean l-a întărit 
în dreapta credință şi l-a îndemnat să vegheze la apărarea şi păstrarea ei, cunoscând toate 
uneltirile potrivnicilor Ortodoxiei româneşti. Nu se ştie unde şi-a avut reşedinţa; poate într- 
una din mănăstirile maramureşene, fie la Hust, fie la Uglea, fie în alte locuri. Se cunoaşte un 
antimis sfințit de el în 1692, cu text slavon, în care se intitula: „din mila lui Dumnezeu, 
episcop ortodox al Maramureşului, exarh al stavropighiei patriarhale constantinopAOlitane, 
locțiitor al Mitropoliei din Bălgrad (Alba Iulia) din Ardeal”, înseamnă că în acel an va fi avut 
şi calitatea de locțiitor de mitropolit al Transilvaniei, scaunul fiind vacant. Se cunosc câteva 
„soboare” de preoţi şi mireni, luându-se felurite măsuri pentru bunul mers al vieţii bisericeşti 
din eparhia Maramureşului. A făcut vizite în parohii, a sfințit biserici, a hirotonit preoți, a 
rostit cuvinte de învățătură în faţa păstoriților săi. 

Episcopul losif rămâne în istoria Bisericii noastre ca un ierarh vrednic, care a ştiut să- 
şi apere păstoriţii în fața oricăror încercări ale episcopilor ruteni uniţi de la Muncaci şi ale 
autorităților de stat maghiare de a-i îndepărta pe români de la credinţa ortodoxă, prin 
acceptarea „unirii” cu Biserica Romei. Clerul şi credincioşii români din Maramureş au fost cu 
totul străini de actul unirii săvârşit de mitropolitul Atanasie Anghel în 1701. Şi acest lucru s-a 
datorat în primul rând vredniciei episcopului Iosif . Istoricul maghiar Nicolae Bethlen, fost 
cancelar al Transilvaniei, nota că episcopul Iosif Stoica a întocmit şi o scrisoare împotriva 
unirii cu Biserica Romei, bazată pe texte din Sfânta Scriptură şi din Sfinţii Părinți, 
exprimându-şi chiar uimirea că un român era capabil să scrie o lucrare atât de temeinică; este 
regretabil că nu o cunoaştem. 

După 15 ani de păstorire, episcopul Iosif a fost victima unor acuzaţii false aduse de 
duşmanii Ortodoxiei şi neamului românesc, în 1705, vicecomitele Maramureşului, Francisc 
Darvay, l-a obligat să semneze un program în 20 de puncte, care periclitau mult credința 
ortodoxă şi însăşi fiinţa naţională românească. Refuzând să facă acest lucru, a fost arestat şi 
întemnițat în cetatea Hust. Nu era străin de această arestare nici episcopul unit de la Muncaci, 
grecul losif Ca-millis, care urmărea să numească la Sighet un vicar unit, în persoana lui 
Gheorghe Ghenadie Bizanczi. 

Preoții şi credincioşii maramureşeni au protestat cu demnitate, în mai multe rânduri, 
cerând eliberarea ierarhului lor. În timp ce se găsea în temniţă, a fost ales un episcop nou, cu 
numele lov Țirca. Şi acesta a avut o păstorire agitată, de câțiva ani, după care, autoritățile au 
ordonat să se facă o anchetă asupra lui. El a reuşit să se refugieze la timp din Maramureş - se 
pare în Moldova - fiind condamnat la moarte, în lipsă. 

După eliberarea din închisoare, losif Stoica şi-a îndeplinit în ascuns îndatoririle sale 
vlădiceşti. în 1711, a încercat să fie reaşezat în scaunul episcopal, dar fără rezultat. După 
puţină vreme, tot în acel an, a trecut la cele veşnice. 

Aşadar, vlădica Iosif a fost un vrednic apărător al credinţei ortodoxe în Maramureş. El 
a rămas în amintirea credincioşilor ca un mărturisitor al credinţei ortodoxe şi ca un apărător al 
drepturilor românilor maramureşeni în faţa autorităților străine opresoare. Acestea au fost 
motivele pentru care Sfântul Sinod al Bisericii noastre a hotărât, la 20 iunie 1992, ca 
episcopul Iosif să fie trecut în rândul sfinților, ca „„mărturisitor” al credinţei ortodoxe, în 
hotărârea sinodală se rânduia ca prăznuirea lui să se facă în ziua de 24 aprilie, odată cu 
mitropoliei Ilie lorest şi Sava Brancovici. în aceeaşi hotărâre se spunea: „În bisericile care se 
vor ridica de acum înainte, se va zugrăvi icoana acestui sfânt şi mare ierarh, iar pentru ca 
evlavia binecredin-ciosului popor român să sporească față de el, rânduim ca unele din 
bisericile care se vor zidi să-şi poată lua hramul Sfântului Ierarh Iosif Mărturisitorul”. 

Să-l cinstim şi noi, cântând: Jndreptător al credinței şi învăţător prea blând te-ai 
arătat păstoriţilor tăi şi cu smerenie slujind, pe Hristos ai mărturisit. Drept aceea, cu 
neîncetată cântare te lăudăm zicând: Bucură-te, Sfinte Părinte lerarhe Iosif , ocrotitor al 
credincioşilor maramureşeni ” (Condacul sfântului, glas 4). 


Un nou Sfânt al Bisericii noastre: 
Mitropolitul ANTIM IVIREANUL 


Între vlădicii care au înscris pagini strălucite în istoria Bisericii noastre se numără şi 
mitropolitul Țării Româneşti, Antim Ivireanul. S-a născut în Iviria sau Georgia de azi, în jurul 
anului 1650, din părinţii loan şi Maria, primind la botez numele de Andrei, încă din tinereţe a 
căzut rob la turci, care l-au dus la Istanbul (Constantinopol). Se pare că după ce a scăpat din 
robie a trăit în preajma Patriarhiei ecumenice, unde a învăţat sculptura în lemn, pictura şi 
broderia, în Istanbul a învăţat limbile greacă, arabă şi turcă. Probabil tot acolo s-a călugărit. 

În jurul anului 1690, evlaviosul domn Constantin Brâncoveanu l-a adus în Țara 
Românească. Aici a învățat meşteşugul tiparului de la fostul episcop Mitrofan al Huşilor, care 
conducea în acel timp tipografia domnească din Bucureşti, în octombrie 1691 a tipărit el 
însuşi o carte grecească, în care iscălea „Antim ieromonah”. După alegerea episcopului 
Mitrofan în scaunul vlădicesc de la Buzău, Antim a ajuns conducător al tiparniţei domneşti de 
la Bucureşti. Acolo a lucrat până în 1694, tipărind alte trei cărți, între care şi o Psaltire 
românească, cu versuri scrise de el în cinstea lui Constantin Brâncoveanu, semn că învățase 
bine limba noii sale patrii, în 1696 ieromonahul Antim s-a mutat la mănăstirea Snagov, unde a 
întemeiat o nouă tipografie, fiind şi egumenul acestei mănăstiri. La Snagov a stat până în 
1701, tipărind 15 cărți, dintre care 5 în româneşte. Acum a tipărit un Liturghier greco-arab 
(1701), pentru trebuinţele credincioşilor ortodocşi din îndepărtata Patriarhie din Antiohia 
Siriei. La Snagov ieromonahul Antim a deprins cu meşteşugul tiparului şi pe o seamă de 

ucenici, dintre care cel mai de seamă a fost Mihail Ştefan (Iştvanovici), care mai târziu a 
tipărit cărți la Alba Iulia şi chiar în ţara natală a lui Antim, adică în Iviria. 

În anul 1701 Antim s-a reîntors în Bucureşti. Din acel an şi până în 1705 a continuat 
aici şirul tipăriturilor, editând un număr de 15 cărţi, între care şi un Ceaslov greco-arab 
(1702), tot pentru credincioşii din Patriarhia Antiohiei, Noul Testament în româneşte (1703) 
şi altele. 

Calitățile deosebite cu care era înzestrat ieromonahul Antim, ca şi munca rodnică şi 
neobosită pe careadepus-oîncă din clipa venirii sale în Ţara Românească, l-au făcut vrednic de 
a fi ales episcop al Râmnicului, la 16 martie 1705. Odată cu aşezarea sa în scaunul vlădicesc, 
a dus acolo şi tipografia de la Snagov, întemeind astfel prima tiparniţă la Râmnic, în decurs de 
trei ani a imprimat aici 9 cărți, din care 3 româneşti şi 3 slavo-române, mai multe cărți de 
slujbă, dintre care şi Liturghierul cu Molitfelnicul, primele ediţii româneşti din Muntenia 
(1706). 

După o păstorire de abia trei ani la Râmnic, s-a petrecut o nouă schimbare în viaţa lui 
Antim Ivireanul. La 27 ianuarie 1708 a murit mitropolitul Teodosie, care păstorise pe 
credincioşii din Țara Românească aproape 40 de ani. înainte de moarte şi-a exprimat dorința 
ca episcopul Antim al Râmnicului să-i fie urmaş în scaun, socotind că este cel mai vrednic 
pentru această înaltă treaptă vlădicească. S-a şi ținut seama la alegere de dorința vrednicului 
mitropolit. 

Înscăunarea i s-a făcut în ziua de 22 februarie 1708, la Duminica Ortodoxiei, fiind de 
față şi patriarhii Alexandriei şi Ierusalimului. Cu acest prilej noul mitropolit a rostit o 
frumoasă cuvântare, arătând ce îndatoriri avea de îndeplinit în noua sa slujbă arhierească. 

În activitatea sa de mitropolit al Ungrovlahiei n-a cruțat nici o osteneală pentru 
luminarea credincioşilor, dovedind frumoase calități de păstor, predicator şi patriot. După 
aşezarea sa în scaunul mitropolitan a întemeiat o nouă tipografie la Târgovişte. Acum a tipărit 
18 cărți, dintre care 11 în româneşte. Cele mai însemnate dintre tipăriturile româneşti erau: 
Psaltirea, Octoihul, Liturghierul, Molitfelnicul, Catavasierul, Ceaslovul şi altele. Deci 
numărul cărților tipărite în româneşte era într-o vădită creştere. Trebuie să notăm că 
mitropolitului Antim îi revine meritul de a fi introdus pentru totdeauna limba română în slujba 
bisericească, desăvârşind ceea ce se începuse sub Matei Basarab (tipicul în româneşte) şi 
Şerban Cantacuzino (textele biblice). Prin tipărirea cărților de slujbă în româneşte, Antim a 
contribuit şi la făurirea unei limbi liturgice româneşi, care dăinuieşte până astăzi. Textul 
liturgic de azi nu se deosebeşte decât foarte puțin de cel tradus de Antim. După el au mai 
rămas netraduse numai Mineiele, Triodul şi Penticostarul, care se vor tipări mai târziu. 

În 1715 mitropolitul Antim a mutat tipografia de la Târgovişte la Bucureşti. Tot în 
acest oraş a înfiinţat o nouă tipografie, la mănăstirea ocrotită de el, a Tuturor Sfinţilor, în total, 
în decursul activității sale în țara Românească, s-au tipărit 63 de cărți, din care 38 de el însuşi, 
iar celelalte de către ucenicii săi. Dintre ele 21 erau în româneşte. Trebuie să spunem că 4 
cărți au fost scrise de el însuşi şi anume: învăţătura pe scurt pentru taina pocăinței 
(Râmnic, 1705), învăţătură bisericească la cele mai trebuincioase şi mai de folos pentru 
învățătura preoţilor (Târgovişte, 1714) şi Sfătuiri creştine politice către domnitorul 
Ştefan Cantacuzino, în greceşte (Bucureşti, 1715). 

A rămas de la el şi o lucrare în manuscris, intitulată Chipurile Vechiului şi Noului 
Testament, care cuprinde 503 portrete în medalion, cu diferite personaje biblice, 3 schiţe şi 8 
desene (se păstrează la Kiev). Tot mitropolitului Antim i se datoreşte ilustrarea tipăriturilor 
sale cu gravuri, unele din ele fiind de o măiestrie deosebită. Toate acestea arată calitățile 
artistice deosebite cu care era înzestrat. 

O altă latură de seamă din păstoria lui Antim a fost zidirea sufletească a credincioşilor 
săi prin cuvânt. Sunt preţuite până azi predicile sale, numite Didahii, în care osândea felurite 
păcate ale vremii sale, mai ales ale marii boierimi. Cunoaştem de la el 28 de predici la diferite 
duminici şi sărbătorişi 7 cuvântări ocazionale, toate înfățişând pe Antim ca om de cultură 
deosebită, în predicile sale n-a fost influenţat de alți predicatori, cum s-a susținut mult timp, ci 

ele sunt originale, bine gândite şi legate de realitățile vieții. 

Vrednicul mitropolit Antim este ctitorul mănăstirii cu hramul Toţi Sfinții din Bucureşti 
(numită azi mănăstirea Antim), ridicată în anii 1713-1715, după planurile lucrate de el însuşi. 
Pentru această mănăstire a întocmit un aşa numit „Aşezământ”, care este un fel de testament 
al său, cu rânduieli pentru ajutorarea copiilor săraci dornici să înveţe carte, a oamenilor şi 
fetelor sărace, a străinilor etc. 

Mitropolitul Antim Ivireanul s-a îngrijit îndeaproape şi de românii ortodocşi din 
Transilvania, încă din anul 1699, pe când era numai tipograf, a trimis la Alba Iulia pe ucenicul 
său Mihail Ştefan, care a tipărit acolo două cărți pentru folosul sufletesc al credincioşilor 
transilvăneni. După dureroasa dezbinare petrecută sub Atanasie An-ghel, în 1701, mitropolitul 
Antim a trimis în numeroase rânduri scrisori de îmbărbătare către românii din Şcheii 
Braşovului, îndem-nându-i să rămână statornici în dreapta credință, hirotonind preoți şi 
diaconi pe seama bisericii lor. Arătam mai sus că a tipărit cărți de slujbă pentru credincioşii 
arabi din Patriarhia Antiohiei, precum şi pentru credincioşii de limbă greacă. A stăruit pe 
lângă Constantin Brâncoveanu să ajute compatrioții săi din Georgia la tipărirea de cărți de 
slujbă în limba lor, trimițând acolo pe ucenicul său Mihail Ştefan, care a tipărit la Tbilisi 
câteva cărți în limba georgiană. 

Mitropolitul Antim Ivireanul a fost un înflăcărat patriot şi luptător împotriva asupririi 
turceşti. Şi-a dat seama că numai o alianță cu Rusia ar putea duce la înlăturarea jugului 
turcesc. Din pricina aceasta, dar sj prin uneltirile vrăjmaşilor săi, s-au răcit legăturile dintre el 
şi Constantin Brâncoveanu. În 1712 domnul i-a cerut demisia din scaun, dar vlădica Antim u 
întocmit două apărări scrise, prin care-şi dovedea nevinovăția, arătând că învinuirile aduse de 
duşmanii săi erau neîndreptățile. El şi-a continuat apoi nestânjenit activitatea până la moartea 
muceniceascâ a lui Brâncoveanu (1714) şi apoi sub urmaşul său, Ştefan Cantacuzino (m. 
1716). 

După numirea primului domn fanariot, Nicolae Mavrocordat, în 1716, au început zile 
grele pentru bătrânul mitropolit, învinuit că a intrat în legătură cu austriecii şi că ar fi uneltit 
împotriva domnului şi a turcilor, a fost arestat din porunca domnului şi închis în temnița 
palatului. A fost ținut acolo mai multe săptămâni, cerându-i-se demisia. Refuzând să o dea, 
Mavrocordat a cerut patriarhului din Constantinopol să-l caterisească, lucru pe care acesta )-a 
şi făcut, în sentinţa de caterisire i s-au adus felurite învinuiri nedrepte, între care şi aceea că s- 
a ridicat împotriva „puternicei împărății” turceşti, pe baza cărora a fost scos din rândul 
arhiereilor şi călugărilor, urmând să fie închis pe viaţă în mănăstirea Sf. Ecaterina din Muntele 
Sinai. Această pedeapsă n-a mai ajuns să o facă, pentru că ostaşii care îl însoțeau spre 
Muntele Sinai l-au măcelărit, aruncându-i trupul în râul Tungia, lângă Adrianopol. Moartea 
lui s-a întâmplat în toamna anului 1716. În felul acesta şi-a sfârşit viaţa muceniceşte, ca şi 
binefăcătorul său, domnul Constantin Brâncoveanu. 

Aşadar, mitropolitul Antim Ivireanul şi-a pus toate cunoştinţele, râvna şi priceperea în 
slujba Bisericii şi a credincioşilor români care-l primiseră cu atâta dragoste. Tipograf, autor de 
lucrări originale, traducător al cărților de slujbă în româneşte, predicator şi păstor de suflete, 
artist, ctitor de lăcaşuri sfinte, sprijinitor al Ortodoxiei şi al românilor transilvăneni, Antim 
Ivireanul este una din figurile cele mai luminoase din trecutul Bisericii şi al patriei noastre. 

Acestea au fost motivele pentru care Sfântul Sinod al Bisericii Ortodoxe Române, în 
şedinţa din 20 iunie 1992, a hotărât ca marele ierarh Antim să fie trecut în rândul sfinților. 
Prăznuirea lui se va face în fiecare an în ziua de 27 septembrie. 

Să ne rugăm, dar, noului sfânt şi mărturisitor al credinţei ortodoxe, zicând: , Sfinte 
Părinte lerarhe Antim, cu vrednicie ai rânduit păstori şi învăţători turmei tale şi cu 
înțelepciune dumnezeiască ai revărsat râurile sfintelor tale cuvinte. Viaţa ţi-ai pus-o pentru 
păstoriţii tăi şi cununa muceniciei ai dobândit de la Hristos Dumnezeu. Pe Acesta roagă-l, 
Sfinte Părinte lerarhe Antim, să dăruiască pace şi mare milă celor ce săvârşesc sfântă 
pomenirea ta”. (Troparul sfântului, glasul III). 

Cuviosul mărturisitor VISARION Ieromonahul 


Pe la mijlocul veacului al XVIII-lea, din rândul preoților şi credincioşilor ortodocşi 
români din Transilvania, s-au ridicat nenumărați apărători ai dreptei credințe, în fața 
încercărilor autorităţilor habsburgice - care stăpâneau Transilvania din 1688 - de a-i trece cu 
forța la unirea cu Biserica Romei, între aceştia se numără cuvioşii ieromonahi Visarion Sărai, 
Sofronie de la Cioara şi Nicodim, protopopul Nicolae Pop din Balomir, preoții Moise Măcinic 
din Sibiel, Ioan din Galeş, Ioan din Aciliu, loan din Poiana Sibiului, loan şi Oprea din Sălişte, 
loan Pinariu din Sadu, preotesele din Tilişca, din Poiana Sibiului şi din Deal, credincioşii 
țărani Oprea Miclăuş din Sălişte, loan Oancea din Făgăraş, Constantin Petric din Jina, loan 
Crăciun din Cărpiniş, Toma Maier din Răhău, Tănase Todoran din Bichigiu (în părțile 
Bistriţei). Istoria a păstrat, însă, şi alte multe nume de preoţi şi credincioşi, bărbaţi, femei şi 
chiar copii din satele Sălişte, Tilişca, Poiana Sibiului, Jina, Deal, Cărpiniş, Colun, Cuzdrioara 
(lângă Dej) etc., ucişi sau morți în urma suferințelor îndurate, bătuți până ta sânge, întemnițați 
sau alungaţi din satele lor. 

Şirul acestor mărturisitori ai dreptei credințe, începe cu ieromonahul Visarion Sărai, 
venit în Transilvania în anul 1744. Acest Visarion, numit din botez Nicolae, era născut în 
Bosnia, părinții săi, Maxim şi Maria, stabilindu-se apoi în localitatea Kostainiţa în Croaţia. 
Mulţi istorici l-au considerat sârb. Mai nou s-a dovedit că se trăgea din „vlahii "din Bosnia, din 
familia Ciurcea sau Tiurcia. Chiar şi într-un act emis de autoritățile militare din Timişoara era 
numit „eremitul valah”. Nu ştim când a ajuns în Ţara Sfântă, în anul 1738 a fost călugărit în 
mănăstirea Sfântul Sava de lângă Ierusalim, sub numele Visarion. Cercetează apoi mănăstirile 
din Muntele Athos, după care se stabileşte în mănăstirea Pakra din Slavonia. Apreciat de 
mitropolitul Arsenic loanovici Şacabent de la Karloviţ, în 1744 acesta îi dă binecuvântarea să 
plece în Banat, iar de aici în Transilvania, spre a lucra în vederea întăririi Ortodoxiei, 
amenințată de uniatism. Trece prin Timişoara şi pe la unele mănăstiri bănăţene, făcând un 
popas mai îndelungat la Lipova, în martie 1744. în apropierea oraşului a ridicat o cruce, din 
fața căreia predica mulțimilor de credincioşi români din împrejurimi, veniţi aici mai cu seamă 
cu prilejul târgurilor săptămânale. Aceste lucruri le scrie protopopul Nicolae Stoica de Hațeg- 
în Cronica Banatului. La această cruce s-au făcut apoi adevărate pelerinaje, încât autoritățile 
de stat au fost nevoite, în mai multe rânduri, să ia măsuri pentru împiedicarea lor. 

Părăsind Lipova, s-a îndreptat, pe Valea Mureşului, spre Dobra (jud. Hunedoara), 
însoțit de un mare număr de credincioşi, precum şi de trei negustori „greci”din Lipova (deci, 
macedo-români), Dima Nino, Gheorghe Nicola şi Gavrilă Bistro. La Dobra a ţinut credin- 
cioşilor aceleaşi predici simple, prin care îi îndemna să nu asculte de preoții uniți, ci să 
rămână statornici în credința ortodoxă. 

De aici, înconjurat de mulţimi, s-a îndreptat spre Deva şi Orăş-tie, ajungând apoi la 
Săliştea Sibiului. Pretutindeni era întâmpinat de mii de credincioşi, se trăgeau clopotele 
bisericilor din satele prin care trecea. Iar prin cuvintele sale mobiliza pe ascultători, întărindu-i 
în credința strămoşească. Efectul predicilor sale a fost uluitor, încât episcopul unit Inonchetie 
Micu relata: „La îndemnul lui, în multe locuri poporul nu mai merge la biserică, nu se 
serveşte de preoţii uniți, morţii şi-i îngroapă fără prohod şi fără mângâierile duhovniceşti, 
copiii şi-i botează prin femei bătrâne şi se întâmplă şi alte pagube duhovniceşti de felul 
acesta”. 

A rămas câteva zile la Sălişte, unde a izbutit să întărească în legea străbună pe 
credincioşii din Mărginimea Sibiului, care au devenit apoi cei mai înflăcărați apărători ai 
ortodoxiei. Pe locul unde a propovăduit la Sălişte s-a ridicat mai târziu schitul numit „de la 
Fântâna Foiţii”, cu hramul Izvorul Maicii Domnului. 

Şi-a continuat drumul spre Sibiu, dar autoritățile - informate de succesul predicilor 
sale - au dispus arestarea lui şi a celor trei negustori care îl însoțeau, închişi la Sibiu, lui 


70 


Sfinţi daco-români şi români 


Visarion i s-a luat un lung interogatoriu, din care se desprind şi câteva din datele biografice pe 
care le-am notat aici. La întrebările puse în legătură cu predica sa împotriva uniaţiei - 
principala acuză ce i se aducea - a refuzat să răspundă. Cu aceasta, misiunea lui Visarion 
poate fi socotită ca încheiată. Ea a declanşat însă o adevărată mişcare de rezistență în faţa 
uniației în toată Transilvania, care a durat mai bine de 15 ani şi în cursul căreia nenumărați 
preoţi şi credincioşi au îndurat suferințe fizice şi morale, iar unii au primit cununile 
muceniciei pentru apărarea dreptei credinţe. 

Din Sibiu, Visarion a fost trimis în închisoarea din Deva, de acolo la Timişoara, Osiek 
(în Croaţia) şi Raab (azi Gyor, în Ungaria), ca, în cele din urmă, să fie închis în fioroasa 
temniță de la Kufstein, în Munţii Tirolului. Aici se crede că a şi murit, ca sfânt mărturisitor 
pentru Ortodoxie. Cei trei însoțitori ai săi au fost închişi la Sibiu şi Timişoara, fiind eliberaţi 
numai după un an. 

Marele cărturar Samuil Micu scria că lui Visarion „îi ieşise vestea că e sfânt”. Poporul 
drepteredincios din Transilvania aşa l-a socotit întotdeauna. A dobândit sfințenie prin moartea 
lui mucenicească la Kufstein. Drept aceea, Sfântul Sinod al Bisericii noastre în şedinţa sa din 
28 februarie 1950, a hotărât ca ieromonahul Visarion să se numească cu sfinții şi să se 
cinstească după toată pravila sa ca sfânt mărturisitor, alături de cuviosul ieromonah Sofronie 
de la Cioara şi credinciosul țăran Oprea Miclăuş din Sălişte. Canonizarea lor solemnă s-a 
făcut în Catredala din Alba Iulia, la 21 octombrie 1955; de atunci, ei sunt cinstiți după 
cuviinţă în această zi, ca oricare din sfinții şi mucenicii bine plăcuţi lui Dumnezeu, căci prin 
jertfa vieţii lor, ca şi mulți alți preoţi şi credincioşi transilvăneni, a supraviețuit Biserica 
Ortodoxă românească. 

„Izvor de lumină şi de dreaptă credință te-ai arătat, Cuvioase Visarioane, şi facerile 
tale de bine peste tot. s-au revărsat; iar noi laudă aducem Atotputernicului Dumnezeu şi 
cântăm: Aliluia” (Din Acatistul Sfinţilor Mărturisitori Visarion, Sofronie şi Oprea, 
condacul 8). 


Cuviosul mărturisitor SOFRONIE Ieromonahul de la Cioara 


Între cei mai însufleţiți apărători ai credinţei ortodoxe din Transilvania românească, pe 
la mijlocul veacului al XVIII-lea, se numără şi cuviosul ieromonah Sofronie din satul Cioara 
(azi Săliştea, jud. Alba). Ca şi despre alți apărători ai Ortodoxiei, se cunosc puţine lucruri din 
viața sa. Se născuse într-o familie preoțească din sat, primind din botez numele Stan. Probabil 
a învăţat carte în familie ori la vreun schit românesc, după care a fost hirotonit preot de mir în 
satul său. Rămas văduv, s-a călugărit, probabil la Cozia, strălucita ctitorie a lui Mircea cel 
Bătrân. Reîntors la Cioara, şi-a făcut „o ţâr de schit în mijlocul codrului, mai ca la un mii 
depărtare de sat, locuind acolo şi rugându-se lui Dumnezeu pentru sufletul lui şi unde ţinea vo 
tri sau patru copilaşi la învățătură de pomană”, cum se preciza într-o plângere a credincioşilor 
către autorităţi. 

În primăvara anului 1757, primarul ungur din Vinţul de Jos, însoţit de alţi 12 unguri, i- 
au distrus schitul şi chiliile din jur, făcân-du-le una cu pământul. Sofronie a scăpat cu fuga, 
pribegind apoi prin diferite sate. Era tocmai în vremea când acţiunile represive împotriva 
preoţilor şi credincioşilor ortodocşi atinseseră punctul culminant, într-un impresionant 
memoriu din anul 1757, credincioşii ortodocşi declarau: „A venit vremea că ne-am dus ia 
mormintele morților şi am zis: leşiţi morţi din gropi, să intrăm noi de vii, că nu mai putem 
răbda pedepsele ce ne vin de la popii uniţi şi de la domnii țării. Pe nime nu-i doare de noi, nici 
pe domnii cei săseşti, nici pe domnii cei nemţeşti, nici pe cei ungureşti. Că toate temniţele le- 
au umplut de noi pentru legea cea grecească (ortodoxă, n.n.) şi atâta ne-au prădat, venind cu 
cătane (soldaţi, n.n.) pe capul nostru, cât nu ştim cu ce o să plătim porția împăratului”. 

Treptat, această stare de nemulțumire generală ia forma unei adevărate răscoale 
religioase, urmărind înlăturarea uniaţiei. în toamna anului 1759, în fruntea acestei mişcări 

populare antiuniate se găsea cuviosul Sofronie de la Cioara, cutreierând numeroase sate din 
județul Hunedoara, cerând credincioşilor să alunge preoții uniți şi să rămână statornici în 
credinţa ortodoxă. Datorită acestei acțiuni, în jurul praznicului Crăciunului din anul 1759, a 
fost arestat şi închis în satul Bobâlna, lângă Orăştie. Vestea arestării lui s-a răspândit curând, 
încât la 13 februarie 1760, Sofronie a fost eliberat de vreo 600 de credincioşi-ţărani, conduşi 
de preotul loan din Sălişte, unul din colaboratorii săi apropiaţi. De acum Sofronie se îndreaptă 
spre Munţii Apuseni, unde apărarea era mai uşor de organizat. Ca şi Visarion Sărai, cu 15 ani 
în urmă, era întâmpinat şi el de preoții şi credincioşii din satele din jurul Abrudului şi 
Câmpenilor, ţinându-le predici prin care îi îndemna să ţină „legea Ierusalimului”, declarându- 
se ortodocşi. Au fost alarmate până şi autoritățile centrale, încât, la 3 iunie 1760, în 
„Conferinţa ministerială” de la Viena, se cere arestarea şi întemnițarea lui Sofronie, urmând 
ca apoi să fie omorât, într-adevăr, a fost arestat de un locotenent maghiar în biserica din 
Abrud, dar când trebuia să intre cu el în Zlatna, a fost atacat de vreo şapte mii de români, încât 
a fost nevoit să-l elibereze. 

Această strălucită biruință a determinat pe Sofronie să convoace, la 10-11 august 
1760, o adunare (,, sinod “) de preoţi şi credincioşi, în cadrul căreia s-au redactat memorii 
către împărăteasa Maria Tereza şi către Guvernul transilvan, prin care cereau episcop ortodox, 
restituirea bisericilor şi a sesiilor parohiale luate de preoții uniți, eliberarea celor închişi pentru 
credinţa ortodoxă şi respectarea libertăţii religioase. Mişcarea antiuniată s-a întins cu 
repeziciune în toată Transilvania, ajungând până în Sătmar şi Maramureş, unde circulau 
proclamaţii şi scrisori de la Sofronie. Aveau loc şi acolo adunări populare, în care preoții şi 
credincioşii hotărau întoarcerea la Ortodoxie (Santău, Dorolţi, Corni, Gherdani, Budeşti etc.), 
încât în anul 1761 episcopul rutean Manuil Olszavski din Muncaci a fost nevoit să cerceteze 
satele sătmărene, ajutat de reprezentanţii organelor locale de stat, şi să impună din nou uniaţia. 

Datorită acestei mişcări generale româneşti, împărăteasa Maria Tereza şi autoritățile 
din Transilvania au fost constrânse să dea o nouă orientare politicii lor religioase. La 20 
octombrie 1760, împărăteasa înştiința, pentru prima oară, că va numi o comisie care să 
cerceteze plângerile românilor transilvăneni, iar cei arestați pentru credinţă vor fi eliberați. 

Era o adevărată capitulare, de care Sofronie a ştiut să profite, începând o acțiune 
energică de organizare a Bisericii Ortodoxe (se intitula chiar „vicar” al Sfântului Sinod din 
Carloviţ), ajutat de câţiva preoți de mir şi călugări. Pretutindeni convoca sinoade, adică 
adunări de preoți şi credincioşi, îndemnându-i să rămână statornici în credința ortodoxă. Cel 
mai important dintre ele a fost „sinodul” de la Alba Iulia din 14-18 februarie 1761. Hotărârile 
sinodului au fost fixate în 19 puncte şi înaintate Guvernului, între doleanţele românilor 
ortodocşi figurau: eliberarea celor întemnițați (credinciosul Oprea Miclăuş, preoții Moise 
Măcinic din Sibiel, loan din Galeş, loan din Aciliu, loan din Sadu), încetarea persecuțiilor 
împotriva ortodocşilor şi libertate religioasă deplină. „Sinodul” de la Alba lulia este 
considerat punctul culminant al răscoalei lui Sofronie şi unul din marile fapte istorice 
bisericeşti din veacul al XVIII-lea. De altfel, întreaga mişcare condusă de Sofronie poate fi 
considerată ca o biruință deplină a Ortodoxiei în Transilvania, întrucât zeci de sate au părăsit 
uniaţia. Tot ce se lucrase timp de 60 de ani era acum zdruncinat. 

În astfel de împrejurări, împărăteasa Maria Tereza a trimis în Transilvania pe generalul 
Nicolae Adolf von Bucow, în calitate de comandant al forțelor militare de aici; odată cu el au 
fost trimise şi noi unităţi de cavalerie şi infanterie. Tot atunci a venit şi episcopul ortodox sârb 
de la Buda, Dionisie Novacovici, primul ierarh pentru românii ortodocşi din Transilvania, din 
1701, de când li se desființase străvechea Mitropolie din Alba Iulia. 

În astfel de împrejurări defavorabile, Sofronie a fost silit să ajungă la o înţelegere cu 
Bukow, semnând chiar şi o proclamaţie către credincioşii ortodocşi. Cu aceasta, misiunea lui 
poate fi socotită ca încheiată. Nu se ştie când anume a trecut munţii în Țara Românească. Se 
crede că a ajuns egumen al schitului Robaia, aflat sub ascultarea mănăstirii Argeş. De acolo, 
urmărea viaţa bisericească a fraților săi din Transilvania şi ajuta pe bejenarii nevoiţi să-şi 
părăsească locurile natale şi să se stabilească în zonele sudice ale Carpaţilor. Nu ştim unde şi 

când şi-a sfârşit zilele. 

În Transilvania, din dispoziţia generalului Bukow, s-a întocmit o statistică a clerului şi 
a credincioşilor români, fie ortodocşi, fie uniaţi, precum şi a bisericilor lor. Cu acest prilej, 
peste 500 de biserici au fost atribuite în mod abuziv uniţilor; zeci de sate au fost declarate, în 
acelaşi mod, ca uniate. Tot din dispoziţia sa au fost distruse cu tunurile sau arse majoritatea 
din cele aproximativ 200 de mănăstiri şi schituri care existau pe atunci în Transilvania, în 
urma comiterii acestei barbarii, practic, n-a mai rămas urmă de viaţă monahală ortodoxă în 
Transilvania. Prin înființarea a două „regimente de graniță”, din ordinul aceluiaşi Bukow, în 
care erau primiți numai uniați, mii de credincioşi ortodocşi din satele din sudul Transilvaniei 
au fost nevoiți să-şi părăsească locurile natale şi să se refugieze în alte părți. în felul acesta, 
generalul Bukow poate fi socotit ca adevăratul întemeietor al Bisericii unite din Transilvania. 

Revenind la ieromonahul Sofronie, menționăm că în şedinţa sinodală din 28 februarie 
1950 a fost trecut şi el în rândul cuvioşilor mărturisitori, alături de Visarion Sărai şi Oprea 
Miclăuş, canonizarea solemnă având loc la Alba Iulia la 21 octombrie 1955. Cinstirea lor cu 
laudă se face de atunci în fiecare an, în această zi, când ne rugăm: 

„De aceea, voi care ațiodrăslit din Biserica ortodoxă transilvană şi acum vă bucuraţi 
de cinstirea mucenicilor şi a mărturisitorilor lui Hristos, primiți rugăciunile noastre şi 
mijlociţi pentru noi înaintea Bunului şi Milostivului Dumnezeu Celui în Treime preamărit! 
Ocrotiţi cu rugăciunile voastre turma cea dreptmăritoare, care vă cinsteşte ca pe nişte stâlpi 
neclintiți ai dreptei credinţe. Rugaţi-vă Domnului ca să întărească dragostea şi unitatea de 
credinţă dintre fraţi!” (din rugăciunile de la Acatistul celor trei mărturisitori). 


Mucenicul OPREA (MICLĂUŞ) din Săliştea Sibiului 


Între aleşii mărturisitori ai dreptei credinţe din Transilvania, pe la mijlocul veacului al 
XVIII-lea, îşi înscrie numele cu cinste, alături de mulți alți preoţi şi credincioşi care au suferit 
bătăi, amenzi, închisoare şi chiar moartea, oierul Oprea Miclăuş din Săliştea Sibiului. Se pare 
că era originar din satul învecinat, Tilişca, unde trăiesc până azi familii cu numele Miclăuş, 
stabilit, prin căsătorie, în Sălişte. Nu ştim nimic din viaţa lui de familie. Probabil a umblat şi 
el cu turma sa de oi în Banat, în Bărăgan, în Dobrogea sau dincolo de Prut, în căutare de 
păşuni, aşa cum au făcut veacuri de-a rândul ciobanii din satele situate în „Mărginimea” 
Sibiului, contribuind şi ei, prin aceasta, la întărirea conştiinţei de unitate națională 
românească. 

Dar acest credincios cu puțină învăţătură a avut curajul să înfrunte teroarea stăpânirii 
habsburgice de atunci şi să facă trei călătorii obositoare la Viena, spre a înfățişa Curţii 
imperiale plângerile românilor transilvăneni, persecutați pentru credința lor ortodoxă şi siliți 
să îmbrăţişeze uniaţia. După mişcarea provocată de ieromonahul Visarion Sărai, mai ales în 
urma predicilor pe care le-a ţinut în Sălişte, credincioşii de aici au alungat preoţii uniți din 
parohia lor. Drept urmare, în primăvara anului 1745 au fost arestaţi trei credincioşi - Dănilă 
Milea, Stan Borcea şi Dumitru Șteflea - care au zăcut apoi în închisoare aproape patru ani. 

Desigur, acest lucru a produs multă amărăciune în sufletul credincioşilor sălişteni. De 
aceea, în toamna anului 1748, „u început noi demersuri pentru apărarea credinței lor. Ei au 
trimis atunci la Viena pe consăteanul lor Oprea Miclăuş, care să ceară, în numele 
credincioşilor din părțile Sibiului, Miercurei, Sebeşului, Orăştiei şi Dobrei, deplină libertate 
de credință în Transilvania. Odată cu el a plecat şi loan Oancea din Făgăraş, care ducea o 
plângere în numele credincioşilor din acest vechi oraş românesc. Dintr-o plângere de mai 
târziu - înaintată mitropolitului sârb Pavel Nenadovici din Car-loviţ - aflăm că Oprea Miclăuş 
a prezentat acum trei memorii: soțului Măriei Tereza, contelui Königsberg, pe atunci 
comandantul general al trupelor imperiale din Transilvania, precum şi ministrului țarinei 
Elisabeta Petrovna a Rusiei, la Viena. După ce şi-au prezentat memoriile, li s-a poruncit să se 
întoarcă acasă, cu asigurarea că plângerile lor vor fi ascultate. 

Reîntorşi acasă, au înștiințat pe credincioşi că cererile lor au fost rezolvate favorabil, 
acordându-se libertate credinței ortodoxe. Aşa se face că în preajma Crăciunului din anul 
1748 aproximativ o sută de țărani s-au prezentat la guvernatorul Transilvaniei la Sibiu, cerând 
să se publice hotărârea împărătesei în legătură cu libertatea de credință. Nu s-a făcut nimic, ci 
dimpotrivă, după o săptămână au fost arestaţi loan Oancea (eliberat numai după doi ani) şi 
încă un ţăran, ui locul lui Oprea Miclăuş, care a reuşitjsă fugă. Câteva zile mai târziu au fost 
arestați opt preoţi ortodocşi, în acelaşi timp, s-a pornit o acţiune de reprimare a oricăror 
mişcări de rezistență în satele din Mărginimea Sibiului. Au fost încartiruite aici două 
companii de soldaţi austrieci, ţinute mai bine de un an. Purtarea lor este prezentată mişcător 
de preoții şi credincioşii satelor respective: „Şi ne-au trimis două companii de nemți de ne 
chinuiesc. Şi de se betejeşte (îmbolnăveşte, n.n.) un om, aduc nemţii popii cei uniți de-l 
cuminecă şi de moare un om, iară aduc nemţii de-l îngroapă şi pătimim de frica nemților şi a 
popilor. Şi de naşte vreun prunc, aleargă popii cu nemţii de-l botează cu de-a sila... Şi care 
om nu vrea să meargă cu popii cei uniţi la biserică, îi trage întâi câte cincizeci de bani, a doua 
oară câte un florin şi merg la cârciumă şi-i beau”. 

Această stare de lucruri i-a făcut pe credincioşii de aici să trimită o nouă delegație la 
Viena, in 1749, formată din cinci țărani-oieri: Oprea Miclăuş din Sălişte, Bucur Bârsan din 
Gura Râului, Moga Triflea din Orlat, Coman Banu din Poiana şi Constantin Petric din Jina. Ei 
au înaintat Curţii imperiale două petiții, prin care cereau recunoaşterea credinţei ortodoxe. Dar 
împărăteasa Maria Tereza a poruncit să se întoarcă acasă, cu îndatorirea de-a ţine şi pe mai 
departe preoţi uniați. De teama autorităţilor, Oprea Miclăuş s-a aşezat în Banat; doi membri ai 
delegaţiei s-au reîntors în satele lor, iar alţi doi au murit pe drum. Pentru că plângerile lor nu 
au fost rezolvate, la începutul anului 1752 mai mulți preoţi şi credincioşi din Sălişte şi 
împrejurimi au întocmit un nou memoriu către Curtea din Viena, cerând episcop ortodox şi 
deplină libertate de conştiinţă. Oprea Miclăuş şi Moise Măcinic - aflaţi pe atunci în Banat - au 
fost încredinţați să-l ducă la Viena. De data aceasta, Oprea Miclăuş - aflat pentru a treia oară 
în capitala imperiului - şi preotul Moise au fost primiţi în audiență de însăşi împărăteasa 
Maria Tereza şi de cancelarul Kau-nitz. Se cunosc răspunsurile pe care le-au dat amândoi la 
un interogatoriu ce li s-a luat la 14 aprilie 1752. Oprea Miclăuş declara că ortodocşii nu vor să 
mai primească preoții uniați pentru nesinceritatea lor. Declara apoi cu hotărâre: „Noi cerem, 
pentru noi şi în numele poporului încă odată: sau episcop de legea noastră, sau drum slobod să 
plecăm din ţară”. Dar în loc să li se dea un răspuns la memoriul pe care-l înaintaseră în 
numele clerului şi al credincioşilor din Măr-ginimea Sibiului, amândoi au fost arestaţi şi 
aruncați în fioroasa închisoare de la Kufstein. 

Ştirile despre sfârşitul celor doi mărturisitori ai Ortodoxiei româneşti sunt destul de 
sărace. De pildă, în 1756 Curtea din Viena sesiza autoritățile din Transilvania că unul din 
deţinuţi a evadat. Nu ştim care a fost, dar în mod sigur nici unul din ei n-a mai ajuns acasă, 
pentru că în anul următor, românii din „scaunul” Săliştei au înaintat mai multe plângeri către 
mitropolitul sârb de la Carloviţ, prin care-l rugau să intervină pentru eliberarea celor doi 
captivi. In „Sinodul” convocat de ieromonahul Sofronie la Alba Iulia, la 14-18 februarie 1761, 
s-a cerut din nou eliberarea celor întemnițați, între care figurau şi cei doi. Poate că acela care 
evadase a fost prins şi readus în închisoare; ori va fi pierit de frig şi de foame prin Munţii 
Tirolului, iar cei de acasă să nu fi ştiut nimic de moartea lui. La 24 iulie 1784, deci după mai 
bine de 30 de ani, Stana, soţia lui Oprea, ruga pe împăratul Iosif II (1780-1790) să-i elibereze 
soțul măcar acumula bătrâneţe. S-a răspuns că „nu ar mai fi în viață un astfel de om”, 
înseamnă că atât Oprea Miclăuş cât şi preotul Moise Măcinic pieriseră în înfiorătoarea temniță 
habsburgică, jertfindu-şi astfel viaţa pentru „legea” ortodoxă. 

Pentru jertfa vieţii lui, Sfântul Sinod a trecut, în 1950, pe credinciosul Oprea Miclăuş 
în rândul „sfinților mucenici”, fiind canonizat, alături de ieromonahii Visarion şi Sofronie, în 
1955, în catedrala din Alba Iulia. Este prăznuit, odată cu ei, în fiecare an la 21 octombrie. 

„La uşa bisericii din Sălişte, mult întristata ta soție, cu fața cernită, a stat multă 
vreme, plângând şi așteptând întoarcerea ta. Dar n-ai mai venit mucenice Oprea, căci în 

temnița de la Kufstein ai pătimit până la moarte, iar fericitul tău suflet şi-a luat zborul către 
cer. Pentru aceasta, toată ceata dreptcredincioşilor te cinsteşte cu laude, zicând ţie: Bucură- 
te, mucenice Oprea, care cu mare râvnă credința ai apărat”, (din Acatistul celor trei sfinţi 
mărturisitori, icosul 12). 


Preotul mărturisitor MOISE MĂCINIC din Sibiel 


Printre marii apărători ai dreptei credințe a românilor din Transilvania în veacul al 
XVIII-lea, la loc de cinste trebuie aşezat şi preotul Moise Măcinic din Sibiel, sat aşezat în 
„Mărginimea” Sibiului. Câteva ştiri despre viaţa sa desprindem dintr-o declaraţie pe care a 
dat-o el însuşi în Jaţa unei comisii de anchetă la Viena în zilele de 14 şi 15 aprilie 1752. Între 
altele, el declara că toţi credincioşii din Sibiel l-au rugat, în urmă cu vreo 6 ani, să plece la 
Bucureşti spre a fi hirotonit preot, ceea ce s-a şi făcut, prin punerea mâinilor mitropolitului 
Ungrovlahiei Neofit Cretanul. La scurt timp după hirotonie, episcopul rutean uniat Manuil 
Olszavski din Muncaci, trimis de autorităţi să cerceteze starea de spirit a credincioşilor 
ortodocşi din Transilvania, constata că printre cei care se împotriveau cu mai multă tărie 
uniaţiei se numără şi „popa Măcinic din Sibiel”. Se pare că în urma acestei acțiuni a fost 
arestat, după cum declara el însuşi la ancheta de care pomeneam: „Apoi m-am întors acasă în 
Sibiu şi am pătimit acolo 17 luni, până când, în cele din urmă, am fost eliberat din temniţă, cu 
condiția să mă las de slujba preoțească şi să mă hrănesc din munca braţelor ca un simplu 
țăran, până se va ivi vreun episcop să-mi dea poruncă ce am de făcut mai departe. 
Mulţumindu-mă cu aceasta, m-am întors acasă, nu am mai făcut nici o slujbă preoțească, ci 
am trăit în linişte, ca un țăran, până când a venit în satul nostru domnul vicar Petru Aron 
(uniat de la Blaj, n.n.), care m-a chemat înaintea lui şi a poftit să-i fac un nou jurământ 
preoţesc. Cum însă eu nu am voit să mai fac alt jurământ, afară de acela pe care îl făcusem la 
Bucureşti, a sosit poruncă la sat să mă dea iarăşi prins”. Din această pricină şi-a lăsat familia 
şi a fugit în Banat, la Becicherec, unde se găsea un alt mare apărător al ortodoxiei, oierul 
Oprea Miclăuş din Săliştea Sibiului. Acolo, spunea el, „am trăit şi m-am hrănit cu lucrul 
mâinilor mele”. 

La 10 decembrie 1750 „popa Măcinic” se număra printre cei şase semnatari ai unui 
lung şi emoționant memoriu adresat mitropolitului sârb Pavel Nenadovici de la Carloviţ, în 
care îi relatau toate suferinţele pe care le îndurau credincioşii ortodocşi din Transilvania. 

În anul 1752, cu două săptămâni înainte de Paşti, au sosit în Becicherec, preoţii loan 
din Poiana Sibiului şi Ioan din Galeş, împreună „cu mai mulţi români”, aducând un memoriu 
al credincioşilor din părțile Făgăraşului, Sibiului, Sebeşului şi Orăştiei, pe care Oprea Miclăuş 
şi Moise Măcinic urmau să-l prezinte împărătesei Maria Tereza la Viena. în adevăr, după 
traducerea memoriului în limba germană, la Timişoara, cei doi s-au îndreptat spre capitala 
împărăției habsburgice. Din interogatoriul ce li s-a luat atunci, reiese că Oprea Miclăuş era 
acum pentru a treia oară la Viena, în aceeaşi calitate de trimis al credincioşilor ortodocşi din 
Transilvania, pe când tânărul preot Moise era pentru prima oară. Cu câteva zile înainte, au 
fost primiţi în audienţă de împărăteasa Maria Tereza şi cancelarul Kaunitz. 

Dar în loc să li se dea răspuns la plângerea pe care o înaintaseră Curţii, cei doi trimişi 
ai clerului şi credincioşilor din „Mărginimea” Sibiului au fost arestați şi aruncaţi în închisoai 
ea de la Kufstein. Au fost aşteptaţi zadarnic de familiile, de consătenii şi de toți mărturisitorii 
dreptei credinţe, în numele cărc'a făcuseră acel drum lung şi obositor până la Viena. La trei 
ani de temniță, deci în 1755, reprezentanții românilor ortodocşi din sudul Transilvaniei 
întocmeau o scrisoare către mitropolitul Pavel Nenadovici, prin care-l informau de multele 
suferinţe pe care le îndurau pentru credința lor. între altele, îl rugau „să ne lăsați pentru 
Hristos şi pentru aceşti oameni cari i-au trimis țara la împărăție, anume Oprea Miclăuş, popa 
Măcinic, căci multă dorire are ţara de ei, care nu ştim sunt undeva sau ba”. 

Îngrijoraţi de soarta lor, la 4 decembrie 1756, săliştenii adresează un nou memoriu 


75 


Pr. Prof. Dr. Mircea Păcurariu 


către acelaşi mitropolit, relatând că: „nu este putere mai multă a putea răbda răul care ne cade 
nouă asupra de la popii cei uniţi în toate zilele şi supărările, că în toate zilele ne prind la arest 
şi ne căsnesc (chinuiesc, n.n.) cum este mai rău, încă ne dau şi în mâna birăilor (primari, n.n.), 
de ne închid prin temnite, deci de al lor mare rău ne-am pustiit tot, şi case şi moşii şi şedem 
tot fugiți la păduri, fiindcă nouă nu ne trebuiesc popii cei uniți până la moarte”. Iar în partea 
finală a memoriului scriau: „Şi ne rugăm... pentru ai noştri care noi satele i-am ales oameni şi 
i-am trimis la prea înălțata Curte, anume popa Măcinic şi Oprea Miclăuş. Să fii Maria Ta într- 
ajutor ca să ne sloboadă, căci sunt oameni buni şi sunt oameni de noi toţi şi cu voia noastră 
trimişi”. La adunarea convocată de cuviosul ieromonah Sofronie de la Cioara, în februarie 
1761, la Alba Iulia, s-a cerut de asemenea, eliberarea lui Oprea Miclăuş şi a preoților Măcinic 
din Sibiel, Ioan din Galeş şi Ioan din Sadu. fntr-un memoriu cu data de 7 aprilie 1761, înaintat 
generalului Nicolae Adolf von Bukow, sosit cu două zile înainte la Sibiu, se cerea eliberarea 
aceloraşi deţinuţi, căci „ei n-au vină mai mare decât noi toți românii din Transilvania, noi i- 
am înduplecat să umble pentru legea noastră”. 

Cei care întocmiseră memoriile respective n-aveau de unde să ştie că pe la începutul 
anului 1756 unul din prizonierii de la Kufstein a izbutit să fugă din robie. Guvernul ardelean 
cerea autorităților în subordine să supravegheze pe soția lui Oprea Miclăuş, socotind că el este 
cel evadat. S-ar putea ca acela care fugise să fi fost prins şi readus în închisoare, ori va fi pierit 
de foame şi de frig în munţii Tirolului şi desigur cei de acasă nu vor fi ştiut nimic de soarta 
lui. Acasă n-a ajuns nici unul, din moment ce s-au făcut atâtea intervenţii pentru eliberarea 
lor, iar soţia lui Oprea, Stana, cerea îndurare împăratului Iosif II, să-l elibereze măcar acum, 
după o robie de 30 de ani. Conducerea închisorii raporta că nu se ştia nimic despre el. 
înseamnă că amândoi şi-au sfârşit zilele în fioroasa temniţă de la Kufstein, jertfindu-şi viața 
pentru credinţa ortodoxă, câştigând pentru aceasta cununile muceniciei. 


Preotul mărturisitor IOAN din Galeş 


Printre marii apărători transilvăneni ai dreptei credinţe, în fața încercărilor autorităților 
habsburgice de a-i trece cu forţa la uniaţie s-a numărat şi vrednicul preot loan loaneş din satul 
Galeş, situat lângă Săliştea Sibiului. Nu cunoaştem date din viaţa lui. Presupunem că a fost 
hirotonit la Bucureşti, la Râmnic, ori la Carloviţ, ca şi alţi tineri transilvăneni, întrucât pe 
atunci autoritățile habsburgice n-au primit nici un ierarh ortodox în Transilvania, într-un 
raport din 1746, al episcopului rutean uniat de la Muncaci, trimis în Transilvania ca să culeagă 
date în legătură cu atitudinea românilor față de unirea cu Roma, printre cei care erau 
prezentaţi ca potrivnici ai acesteia era menționat şi preotul loan din Galeş, în decembrie 1750, 
se număra printre cei şase semnatari ai unui lung memoriu adresat de românii din părțile de 
sus ale Transilvaniei mitropolitului ortodox sârb din Carloviţ, Pavel Nenadovici, prin care 
relatau suferinţele pe care le îndură pentru credința strămoşească, fn acelaşi memoriu, erau 
prezentate şi propriile lui necazuri, prin cuvintele: „Şi au trimis în numitul sat, în Galeş, doi 
slujitori ai cetăţii, ca să prinză un popă şi n-au găsit pre popa acasă. Şi era pe la mijlocul nopții 
ci au găsit numai pre preutiasa sa şi au început a o bate şi s-o lege iară ea a început a tipa. 
Vecinii au sărit să vadă ce va să fie, slujitorii au tras cu un pistol ş-au puşcat un om şi 
numaidecât au căzut...”. Cu două săptămâni înainte de Pastile anului 1752, preoții loan din 
Poiana Sibiului şi loan din Galeş împreună cu câţiva credincioşi au plecat la Becicherec, în 
Banat, unde se găseau alți doi neînfricați luptători pentru Ortodoxie, anume preotul Moise 
Măcinic din Sibiel şi credinciosul Oprea Miclăuş din Sălişte, pentru a le duce un memoriu al 
românilor din părțile de sud ale Transilvaniei, ca ei să-l prezinte apoi împărătesei Maria 
Tereza la Viena. 

Reîntors din Banat, preotul loan se afla din nou în fruntea mişcării de apărare a 
Ortodoxiei, pentru că la 16 aprilie 1756, episcopul uniat Petru Pavel Aron de la Blaj înştiința 
autoritățile de stat despre activitatea lui. Se pare că s-au mai înaintat plângeri şi s-au luat 

măsuri împotriva lui, de vreme ce în aceeaşi lună, el adresa o notă-protest Primăriei oraşului 
Sibiu, declarând cu demnitate că dacă au trimis la el „călăraşi şi plăieşi noaptea, ca la un hoț, 
iară nu ca la un preot nevinovat, pentru aceasta în arişte (arest,n.n.) nu voi veni, că nu sunt 
tâlhariu”. 

Dar la scurt timp, în luna mai 1756, a fost arestat şi dus în lanţuri la Sibiu. Bătrânul 
său tată, loan Burborea (Vârvorea) înainta atunci o plângere autorităţilor cerând eliberarea lui 
din închisoare, pe cauţiune, sau cel puţin să-i dezlege lanţurile şi să se poată bucura de lumina 
zilei. Nimeni n-a ținut seamă de rugămintea unui tată îndurerat de suferințele fiului său, 
preotul loan. Dimpotrivă, împărăteasa Maria Tereza a dat ordin să fie dus pe ascuns în 
închisoarea cetăţii Deva, urmând să fie reținut acolo pentru tot restul vieții („ad perpetuos 
carceres”). 

În anul următor, Curtea din Viena a cerut autorităților transilvane să-l deporteze fie 
într-o fortăreață din Italia, fie în oraşul austriac Graz, unde urma să fie închis până la moarte. 
Dintr-o corespondenţă ulterioară, aflăm că a fost dus cu escorta militară de la Deva în Banat, 
iar de acolo la Graz. 

Spre deosebire de alți tovarăşi ai săi de suferință, despre al căror sfârşit nu ştim nimic, 
despre părintele loan din Galeş avem două mărturii târzii. Astfel, cronicarul braşovean Radu 
Duma scria că, în anul 1776, câțiva negustori din Braşov, veniți în afaceri comerciale la Graz, 
l-au cercetat în închisoare. Preotul Ioan le-a declarat că „mai bine va muri acolo decât să-şi 
lase credinţa cea pravoslavnică”. Se pare că după un şir lung de ani a fost mutat în închisoarea 
de la Kufstein, unde şi-au sfârşit viaţa şi alți mucenici ai Ortodoxiei transilvane, într-adevăr, 
în 1780, un alt deținut de acolo, călugărul sârb Ghenadie Vasici, a reuşit să trimită o scrisoare 
către Sinodul Bisericii Ortodoxe Ruse şi țarinei Ecaterina a-ll-a, rugându-i să intervină la 
Curtea din Viena pentru eliberarea lui. între altele, Ghenadie scria : „Aici în fortăreață este şi 
un preot român din Transilvania, cu numele îoan, care pătimeşte în robie de 24 de ani pentru 
credinţa ortodoxă”. Acesta nu putea fi decât loan din Galeş, întemnițat cu 24 de ani în urmă, 
adică în 1756. 

Acolo şi-a sfârşit viața, departe de familia şi de păstoriții săi, cinstitul preot 
mărturisitor al Ortodoxiei loan din Galeşul Sibiului. La 20 iunie 1992 Sfântul Sinod al 
Bisericii noastre a procedat la canonizarea oficială a părintelui loan, cel împodobit cu nimbul 
muceniciei, pentru statornicia sa în dreapta credință ortodoxă. Ținând seama de viaţa şi de 
pătimirea lui, în şedinţa Sfântului Sinod din 20 iunie 1992, s-a hotărât ca preotul mărturisitor 
loan din Galeş să fie trecut în rândul sfinților. Pomenirea lui se face în fiecare an la 21 
octombrie, odată cu ceilalți mucenici şi mărturisitori ai Ortodoxiei ardelene: ieromonahii 
Visarion şi Sofronie, credinciosul Oprea din Sălişte şi preotul Moise din Sibiel. Să-i cinstim şi 
noi pe cei doi preoţi ardeleni mucenici cântând: „Preoți cu chemare sfântă, Moise şi loan, ca 
nişte ostaşi adevărat, ai lui Hristos Dumnezeu, cu putere aț. propovăduit dreapta credinţă şi 
mărturisitori ai Ortodoxiei v-aţ. făcut pentru poporul cel dreptcredincios, moarte 
mucenicească primind. Drept aceea, rugați pe Hristos Dumnezeu să dăruiască Bisericii Sale 
pace şi credinţă, iar sufletelor noastre mare milă” (Troparele celor doi preoți mărturisitori, 
glasul 1). 

Capitolul VI 


BINECREDINCIOŞI DOMNI ROMÂNI 
ȘTEFAN VODA CEL MARE, 
apărător de ţară şi ctitor de lăcaşuri sfinte 


În aprilie 1457, tânărul Ştefan, fiul lui Bogdan al II-lea al Moldovei, în urma biruinţei 
repurtate asupra lui Petru Aron, a fost „ridicat domn” şi „pomăzuit spre domnie”, de 
mitropolitul Teoctist „la locul ce se chiamă Direptatea”. Cronicarul Grigore Ureche - din 
Letopiseţul căruia am citat aceste cuvinte - făcea din el figura centrală a vechii istorii a 
Moldovei, socotindu-l apărătorul pământului strămoşesc în fața primejdiei tot mai 
amenințătoare a Semilunei, dar şi unul din cei mai de seamă ctitori de lăcaşuri sfinte din 
istoria ţării sale. 

Cei 47 de ani de ani de domnie n-au fost altceva decât o perioadă de eforturi pentru 
apărarea integrității teritoriale şi a independenței țării sale. însuşi tronul Moldovei l-a cucerit 
prin luptă - la Doljeşti pe Şiret şi Orbie în ţinutul Neamţului (12 şi 14 aprilie 1457) - 
împotriva lui Petru Aron, ucigaşul tatălui său Bogdan II. Acesta va tulbura aproape 17 ani nu 
numai viața internă a Moldovei, ci şi raporturile ei cu vecinii. Fiindcă s-a refugiat în Polonia, 
de unde putea veni cu ajutor polonez, tânărul domn a încheiat o înțelegere cu regele Cazi-mir, 
în urma căreia Petru Aron a trebuit să se refugieze în Transilvania, în regiunea locuită de 
secui. Datorită acestui fapt, Ştefan întreprinde o expediţie în regiunea respectivă, iar Petru 
Aron este nevoit să ceară adăpost la curtea regelui Ungariei - de origine românească - Matei 
Corvinul. Urmează două atacuri ale domnului moldovean împotriva cetății Chilia (1462 şi 
1465), stăpânită de unguri, încă din timpul lui lancu de Hunedoara, drept plată pentru ajutorul 
pe care-l dăduse altui domn moldovean, Petru II, ca să ocupe tronul. La 25 ianuarie 1465 
cetatea Chiliei intra în stăpânirea Moldovei. Cucerirea Chiliei a dus însă la o expediţie a lui 
Matei Corvinul 

În Moldova în noiembrie - decembrie 1467, urmărind înlăturarea lui Ștefan din 
domnie. Expediția s-a încheiat cu înfrângerea armatei ungare la Baia, unde regele a scăpat cu 
viață. Peste doi ani Ştefan a reuşit să înlăture şi pe pretendentul la tron Petru Aron, care a fost 
prins şi decapitat. 

De acum înainte Ştefan şi-a îndreptat toate eforturile împotriva puternicului stat 
otoman, condus pe atunci de Mahomed II, cuceritorul Constantinopolului. În 1470 o oaste 
tătară era distrusă la Lipnic (Lipinţi) în apropiere de Nistru, în urma unor expediţii ale lui 
Ştefan în Țara Românească, unde voia să aibă un domn credincios, în locul celor impuşi de 
turci, sultanul a trimis împotriva lui o armată puternică de 120.000 de oameni, comandaţi de 
Soliman Paşa. Cu toate că avea numai 40.000 de ostaşi, Ştefan a obţinut o strălucită biruință, 
în ziua de 10 ianuarie 1475 în apropierea oraşului Vaslui, la confluența Racovei cu râul 
Bârlad (lângă „Podul înalt”), în următoarele trei zile ostaşii moldoveni au urmărit şi distrus o 
mare parte din armata invadatoare. Dezastrul a fost consemnat nu numai de cronicarii 
moldoveni şi poloni, ci chiar şi de cei turci. Unul din ei spunea că „niciodată armatele turceşti 
n-au suferit un dezastru atât de mare”. Biruinţa lui Ştefan Vodă cel Mare a impresionat atât de 
mult pe cronicarul polon Dlugosz, încât îl elogia prin cuvintele: „O, bărbat demn de admirat, 
întru nimic mai prejos ducilor eroici pe care îi admirăm, care cel dintâi dintre principii lumii a 
repurtat în zilele noastre o victorie atât de strălucită împotriva turcilor. După părerea mea, el 
este cel mai vrednic să i se încredințeze conducerea şi stăpânirea lumii şi mai ales funcția de 
comandant şi conducător contra turcilor, cu sfatul comun, înţelegerea şi hotărârea creştinilor, 
pe când ceilalți regi şi principi creştini trândăvesc în lene, în desfătări şi lupte civile” . 

În urma victoriei repurtate, Ştefan trimite o scrisoare, cu data de 25 ianuarie 1475, mai 

multor conducători de state din Europa medievală de atunci. Este una din cele mai 
impresionante scrisori de acest gen, o adevărată pagină de antologie, în care - consemnând 
victoria ţării sale pe care o considera ca „o poartă a creştinătăţii” - cerea ajutor militar în 
eventualitatea unei noi expediţii otomane. Din nefericire, Ştefan a primit numai felicitări şi 
promisiuni, dar în ceasul marii încleştări care avea să vină nu l-a ajutat nimeni. 

În adevăr, în iunie anul următor, însuşi sultanul Mahomed II a pornit în fruntea unei 
oşti puternice să pedepsească pe domnul moldovean, cu intenţia de a-i ocupa țara. în cursul 
lunii iunie Ştefan izbuteşte să înfrângă ostile tătarilor care urmau să se unească cu cele 
turceşti, fiind nevoiţi să se retragă dincolo de Nistru. Este înfrântă şi avangarda oştilor 
otomane. Dar cu toate acestea, în ziua decisivă a luptei, Ia 26 iulie 1476, la Războieni sau 
Valea Albă, oastea moldoveană a fost înfrântă de superioritatea zdrobitoare a armatei turceşti, 
care se ridica la aproximativ 150.000 de oameni. Această luptă, memorabilă pentru apărarea 
pământului străbun a fost consemnată şi în pisania bisericii ridicate de Ştefan după 20 de ani, 
la Războieni, prin aceste cuvinte înduioşătoare: į... S-au ridicat puternicul Mahomed, 
împăratul turcesc, cu toate puterile sale răsăritene... şi au venit să prade şi să ia Ţara 
Moldovei. Şi au ajuns până aici, la locul numit Valea Albă. Iar noi, Ştefan Voievod şi cu fiul 
nostru Alexandru am ieşit înaintea lor şi am făcut mare război cu ei, în luna iulie 26; şi cu 
voia lui Dumnezeu au fost înfrânți creştinii de păgâni. Şi au căzut acolo mulțime mare de 
ostaşi ai Moldovei...” . 

Cu toată înfrângerea suferită, Mahomed nu şi-a văzut gândul împlinit. Ajungând la 
Suceava, a dat ordin ca oraşul să fie ars; cetatea n-a putut fi însă cucerită, fiind apărată de 
hatmanul Şendrea cu ostaşii lui. Tot aşa n-au putut fi cucerite nici cetăţile Hotin şi Neamţ. 
Foamea şi ciuma bântuiau în toată armata turcească, în astfel de condiţii, sultanul a fost nevoit 
să dea ordin de retragere, fără să-şi fi reajizat planul de cucerire a Moldovei. 

În anii următori Ştefan a făcut noi încercări de a pune un domn credincios în Țara 
Românească, dar fără rezultat. De fapt şi împrejurările externe îi erau nefavorabile. Regele 
Cazimir al Poloniei încheiase încă din primăvara anului 1476 - deci înainte de lupta de la 
Războieni - o înţelegere cu sultanul; acelaşi lucru l-au făcut în anii următori Veneţia, apoi 
Ungaria. Cu alte cuvinte, Moldova rămânea singură în faţa puterii otomane în plină 
expansiune. Sultanul Baiazid II, succesorul lui Mahomed II, porneşte o nouă expediţie în 
1484, terminată cu ocuparea Chiliei şi a Cetăţii Albe. Era o lovitură puternică dată Moldovei, 
căci de acum înainte, garnizoanele turceşti instalate aici vor constitui o permanentă 
amenințare pentru Moldova; se adăugau şi greutăţile de ordin economic-comercial, căci 
importurile şi exporturile moldovene se făceau prin aceste două cetăţi-porturi. Victoriile 
moldoveneşti de la Cătlăbuga şi Şcheia n-au putut schimba situaţia, în cele din urmă, însuşi 
Ştefan a fost nevoit în 14809 să încheie un tratat de pace cu turcii, plătind Imperiului Otoman 
un haraci de 3000 de florini venețieni. Probabil în acest an Ştefan primeşte din partea lui 
Matei Corvinul două feude în Transilvania: Ciceul pe Valea Someşului şi Cetatea de Baltă, pe 
Târnava Mică, ca o compensație pentru pierderea Chiliei şi Cetăţii Albe. Se statorniceau astfel 
noi raporturi cu Ungaria. 

În schimb, spre sfârşitul domniei, în 1497, regele polon Albert a pornit o campanie 
împotriva Moldovei, cu gândul de a-l pune domn pe fratele său Sigismund. Suceava a fost 
asediată timp de trei săptămâni. Rezultatul este bine cunoscut: oastea polonă a fost zdrobită de 
Ştefan în Codrul Cosminului, un alt corp de oaste era nimicit de vornicul Boldur la Lenţeşti. 
în anul următor are loc o expediție moldovenească în Polonia. Conflictul se încheie printr-un 
tratat moldo-polon, în 1499. 

Un alt aspect din multipla activitate desfăşurată de marele domnitor, care trebuie să fie 
pus în lumină, este cel de ctitor de lăcaşuri sfinte. Principalele mănăstiri ridicate de înaintaşii 
săi în scaun (Probota, Moldoviţa, Bistriţa, Humor, Bohotin, Chiprieni ş.a.) şi-au continuat 
existența, primind felurite danii din partea lui Ştefan. Dar numărul lăcaşurilor de închinare a 
sporit prin mănăstirile, schiturile şi bisericile de mir ridicate de Ştefan însuşi sau de unii dintre 
dregătorii săi. La multe din ctitoriile înaintaşilor săi a ridicat construcții noi ori a refăcut pe 

cele existente. De pildă, Ja mănăstirea Neamţ a ridicat din temelie o biserică nouă cu hramul 
înălțarea Domnului, existentă şi astăzi, isprăvită la 14 noiembrie 1497. La Bistriţa a zidit o 
clopotniță cu paraclis, care, de asemenea, dăinuieşte până în zilele noastre, în ultimii ani de 
domnie a înălțat o biserică nouă la mănăstirea Dobrovăț. Toate trei au fost înzestrate cu o serie 
de danii: moşii, mori, iazuri cu peşte, prisăci ş. a. 

O altă categorie de lăcaşuri de închinare sunt cele ridicate din temelie de el însuşi, deci 
mănăstiri şi biserici noi. Pe primul loc se situează mănăstirea Putna, cu hramul Adormirea 
Maicii Domnului. Lucrările de construcţie au început în iulie 1466 şi au durat până la 3 
septembrie 1470, când a fost sfinţită de un sobor de 64 de arhierei, preoţi şi diaconi, în frunte 
cu mitropolitul Teoctist şi episcopul Tarasie al Romanului, după cum relatează Letopiseţul de 
la Putna. A fost înzestrată de ctitor cu numeroase bunuri materiale, veşminte preoțești, vase 
liturgice şi cărți de slujbă. 

O altă ctitorie a lui Ştefan este Voroneţul, ridicată pe locul unui schit din lemn, în care, 
potrivit tradiției, ar fi trăit Danul Sihastrul, de la care domnitorul a primit sfat şi cuvânt de 
mângâiere în ceas de grea cumpănă în timpul luptelor pentru apărarea pământului strămoşesc. 
Biserica - cu hramul Sfântul Gheorghe - a fost ridicată în mai puţin de patru luni, din 26 mai 
până în 14 septembrie 1488. Ea şi-a câştigat un renume deosebit în lumea întreagă pentru 
picturile sale exterioare, realizate în jurul anului 1547, sub îndrumarea mitropoliților Teofan I 
şi Grigorie Roşca. 

Tot lui Ştefan cel Mare îi aparţin mănăstirile Tazlău, în părțile Buhuşilor şi Sfântul Ilie 
de lângă Suceava (azi în acest oraş), ambele devenite cu timpul biserici parohiale. 

Numărul bisericilor de mir ctitorite de Ştefan este mult mai mare decât al 
mănăstirilor.Unele din ele au fost ridicate în amintirea unor biruinţe după marile lupte cu 
turcii. Toate au fost ridicate în ultimele două decenii de domnie, între ele se pot aminti 
bisericile din Bădeuți, distrusă de armata austro-ungară în 1917, înălțarea Sfintei Cruci din 
Pătrăuți (lângă Suceava) cu un frumos tablou votiv, Sfântul loan Botezătorul, din Vaslui, în 
amintirea luptei de la Podul înalt, Sfântul Nicolae Domnesc din laşi, din nefericire 
reconstruită din temelie, spre sfârşitul secolului trecut, Sfântul Gheorghe din Hârlău, 
Adormirea din Borzeşti, satul în care, după tradiţie, ar fi copilărit domnitorul, Sfântului 
Nicolae din Dorohoi, Sfinţii Apostoli Petru şi Pavel din Huşi, rezidită în secolul al XVII-lea, 
biserica de la Războieni, ridicată la 20 de ani de la lupta cu forţele otomane „întru amintirea şi 
pomenirea tuturor drept credincioşilor creştini care au pierit aici” , după cum se spune în 
impresionanta ei pisanie, Sfântul Nicolae din Popăuţi - Botoşani, astăzi complet refăcută, 
Sfântul loan Botezătorul din Piatra Neamţ, înălțarea Sfintei Cruci din Volovăţ, Tăierea 
Capului Sfântului loan Botezătorul din Reuseni, jud. Suceava, pe locul în care a fost ucis tatăl 
său şi care a fost isprăvită numai de fiul său, Bogdan III. Grigore Ureche scria că şi biserica 
Sfântul Dumitru din Suceava a fost ctitorită tot de marele voievod, după înfrângerea oştilor 
regelui Jan Olbracht, iar tradiția populară îl consideră ctitor al bisericii Sfântul Gheorghe (sau 
„Albă”) din Baia, ridicată după 1467, anul înfrângerii lui Matei Corvinul. Tradițiile locale îi 
mai atribuie bisericile din Scânteia (jud. laşi), Scheia, lângă Roman, Floreşti lângă Vaslui, 
Cotnari (jud. laşi), Ştefăneşti (jud. Iaşi) pe Prut, o biserică la mănăstirea Căpriana, dincolo de 
Prut, o biserică cu hramul Sfântul Nicolae în cetatea Chilia, un paraclis în cetatea Neamţ, altul 
în cetatea Hotin, o biserică în Cetatea Albă. Tradiţia, ca şi unii istorici, îl socotesc ctitor a 
două biserici transilvane: la Vad pe Someş şi la Feleac lângă Cluj, unde au fost şi scaune 
vlădiceşti. În afara hotarelor ţării sale, a mai ridicat o biserică cu hramul Cuvioasei 
Parascheva, în Râmnicu Sărat (refăcută mai târziu de Constantin Brâncoveanu), care a dăinuit 
până la sfârşitul secolului trecut. Bisericile sale din Transilvania şi Țara Românească erau un 
adevărat simbol al unităţii româneşti. La acestea se adaugă şi câteva biserici ctitorite de 
membrii familiei domnitoare sau de unii dregători: Adormirea din Bacău, de fiul său 
Alexandru, Sfântul Nicolae din Bălineşti de logofătul Ion Tăutu, biserica din satul Arbore, a 
pârcălabului de Suceava Luca Arbore şi altele. 

Unele din bisericile lui Ştefan cel Mare au fost împodobite cu picturi. De pildă, 

biserica din Pătrăuți, cu un frumos ansamblu pictural, în care se distinge tabloul votiv al 
ctitorului şi al familiei; picturile din altarul şi naosul bisericii de la Voroneţ, cele de la Sfântul 
Ilie-Suceava, Sfântul Nicolae din Popăuţi sau Sfântul Nicolae din Bălineşti, ctitoria lui Ion 
Tăutu. La cea din urmă se cunoaşte şi numele pictorului: ieromonahul Gavriil, considerat unul 
din cei mai mari artişti români din toate timpurile. Cronicarul lon Neculce, în lucrarea sa O 
samă de cuvinte scria că şi mănăstirea Putna a fost zugrăvită „şi pe dinlăuntru şi pre 
dinafară” dar pictura inițială n-a ajuns până la noi. 

Domnul moldovean a venit şi în sprijinul unor aşezăminte bisericeşti căzute sub 
dominație turcească. Cu ajutorul lui, a fost refăcută mănăstirea Zografu din Muntele Athos; 
tot acolo a ridicat o bolniță, mai târziu un turn pentru corăbii (cu o pisanie care consemna 
numele său), o trapeză, iar în ultimii ani de domnie a refăcut întreaga mănăstire şi a zugrăvit 
biserica mare. Aceleiaşi mănăstiri i-a dăruit un Apostol, un Tetraevanghel, o icoană a 
Sfântului Gheorghe. Daniile hărăzite acestei mănăstiri erau atât de însemnate, încât călugării 
de acolo îl considerau drept ctitorul ei. Alte ajutoare a acordat mănăstirilor atonite Vatoped, 
Sfântul Pavel, Constamonit şi Grigoriu; cea din urmă a fost refăcută „din temelii” cu sprijinul 
său, întrucât fusese distrusă şi jefuită de pirați. Toate acestea păstrează hrisoave de danie şi 
unele obiecte de cult de la „binecinstitorul şi de Hristos iubitorul” domn moldovean. 

O altă latură a vieţii bisericeşti din timpul domniei lui Ştefan este cea culturală, 
îndrumată îndeaproape de mitropoliţii țării Teoctist I (1452-1478) şi Gheorghe (1478-1508). 
în mănăstirile ctitorite de el sau de înaintaşii lui s-a desfăşurat o apreciabilă activitate de 
copiere a unor manuscrise, în lirnba slavonă, fie cărți de slujbă, fie traduceri din literatura 
patristică. După activitatea îndelungată a copistului-mi-niaturist Gavriil Uric, în prima 
jumătate a secolului al XV-lea, în cursul domniei lui Ştefan şi-au desfăşurat activitatea alți 
meşteri ai scrisului. Sub îndrumarea egumenilor loasaf, Paisie şi Spiridon, mănăstirea Putna a 
devenit cel mai însemnat centru cultural-artistic al ţării. Un ieromonah de aici, cu numele 
Nicodim, a copiat, în 1473, un Tetraevanghel slavon (azi în Muzeul de Istorie din Bucureşti), 
cea mai reuşită operă caligrafică-miniaturistică din epoca marelui domnitor. A fost copiat pe 
pergament, cu frontispicii şi chenare bogate, cu chipurile celor patru evangelişti. Ceea ce 
impresionează însă, în mod deosebit în acest manuscris este portretul policrom al lui Ştefan 
cel Mare, în genunchi, oferind Evangelia Sfintei Fecioare Maria, aşezată pe tron cu pruncul 
Iisus în brațe; domnitorul, cu plete blonde şi ochi albaştri, este îmbrăcat într-o tunică de 
brocart roşu deschis. Tot la Putna au lucrat caligrafii şi miniaturiştii Casian, Paladie, Spiridon 
Paisie, lacob şi alţii, care au copiat diferite cărți liturgice şi Cuvântări ale unor mari Părinți 
bisericeşti ş.a. 

La Neamţ cel mai de seamă caligraf al vremii a fost diaconul Teodor Mărişescu, care a 
copiat mai multe Tetraevanghele cu miniaturi pentru ctitoriile domnului şi ale familiei sale. 
Unele se păstrează în ţară, dar cele mai multe în muzee şi biblioteci de peste hotare. Tot la 
Neamţ s-au copiat numeroase cântări ale unor Sfinți Părinți. 

În alte mănăstiri mai pot fi pomeniţi: egumenul Anastasie de la Moldoviţa, 
ieromonahul loanichie de la Neamţ, monahul Pahomie de la Voroneţ, monahul Filip, preotul 
Ignatie din Coţmani, monahul Vi-sarion de la Zografu, grămăticul Dimitrie, diecii Isaia, 
Mircea, Trif, logofătul Ion Tăutu şi alții. La mănăstirea Bistriţa s-a continuat Pomelnicul 
domnitorilor țării şi al membrilor familiilor lor, al mitropoliților, episcopilor şi egumenilor, 
început încă din vremea lui Alexandru cel Bun. 

În aceleaşi mănăstiri s-a dezvoltat arta bisericească, cu toate ramurile ei. Pe lângă 
picturile şi manuscrisele amintite, se mai păstrează din timpul lui Ştefan numeroase piese de 
broderie şi de argintărie, între ele mai multe epitrahile lucrate pentru mănăstirea Putna (unul 
din ele are 16 scene din viața Mântuitorului, precum şi chipul domnitorului cu al fiului său 
Alexandru), dar mai ales acoperământul de mormânt al soției sale Maria de Mangup, una din 
cele mai remarcabile piese de acest gen, pe care este redat chipul doamnei, cu ochii închişi şi 
mâinile împreunate pe piept, îmbrăcată într-o mantie de brocart albastru şi coroană pe cap. 
Majoritatea acestora se păstrează şi azi în muzeul mănăstirii Putna. înseamnă că în toate 

mănăstirile moldovene se desfăşura o frumoasă activitate cultural-artistică. 

Din toate cele arătate până aici, se desprinde că Ştefan cel Mare a fost un neîntrecut 
cârmuitor de oşti şi apărător al pământului strămoşesc şi am putea spune, fără exagerare, un 
apărător al întregii Europe centrale în fața cuceririlor turceşti, un priceput diplomat, un bun 
îndrumător al treburilor interne ale țării şi un mare ctitor de lăcaşuri sfinte. Era însuflețit de o 
credință puternică în Dumnezeu, din mila Căruia se socotea domn al Moldovei; a vegheat cu 
grijă la bunul mers al vieţii bisericeşti din ţara sa, la dezvoltarea artei şi culturii. Bisericile şi 
mănăstirile zidite de el, pe tot cuprinsul pământului românesc, dar şi în afara hotarelor, 
activitatea excepțională de ordin cultural-artistic care s-a desfăşurat în cele mai multe din ele 
sunt mărturii grăitoare ale unei epoci de maximă strălucire, care poartă pecetea geniului 
creator şi îndrumător al marelui domn. 

A trecut la cele veşnice într-o zi de marți, la 2 iulie 1504. Sfârşitul domniei sale este 
prezentat de Grigore Ureche în aceste mişcătoare cuvinte: „Iară pre Ştefan Vodă l-au îngropat 
țara cu multă jale şi plângere în mănăstirea Putna, care este zidită de dânsul. Atâta jale era, de 
plângea toţi ca după un părinte al său, că cunoştea toți că s-au scăpat de mult bine şi de multă 
aparatură. Că după moartea lui, până astăzi îi zic sveti (sfântul n.n.) Ştefan Vodă, nu pentru 
suflet, ci ieste în mâna lui Dumnezeu, că el încă au fost om cu păcate, ci pentru lucrurile lui 
cele vitejeşti, carile nimenea din domni nici nainte, nici după aceia l-au ajuns.” 

Aşa l-au socotit românii de aproape 500 de ani încoace, de când Dumnezeu l-a chemat 
la Sine, ca un adevărat „sfânt”, apărător de ţară în faţa cotropitorilor şi sprijinitor al Bisericilor 
Ortodoxe de pretutindeni. Drept aceea, socotind că este bine plăcut lui Dumnezeu şi neamului 
românesc, Sfântul Sinod al Bisericii noastre a trecut pe marele domnitor în sinaxarul şi 
calendarul Bisericii în ziua de 2 iulie, cu numele „Binecredinciosul voievod Ştefan cel Mare şi 
Sfânt.” în acest fel au procedat şi alte Biserici ortodoxe surori cu unii din marii lor cârmuitori 
politici de altă dată, care au fost nu numai apărători eroici ai țărilor lor, ci şi fii buni ai 
Bisericii Ortodoxe, pe care au ştiut să o apere în fața oricăror vitregii. Aşa trebuie să-l cinstim 
şi noi românii pe Ştefan cel Mare, ca pe un erou al neamului, dar şi ca un „sfânt mărturisitor” 
al credinţei ortodoxe! 


Voievodul martir CONSTANTIN BRÂNCOVEANU 
cu fiii săi şi sfetnicul IANACHE 


La 28 octombrie 1688 se sfârşea din viaţă Şerban Vodă Cantacuzino, domnul Țării 
Româneşti, în timpul căruia s-au ridicat sfinte lăcaşuri de închinare şi s-a început tipărirea 
primei ediții integrale a Bibliei în româneşte, în aceeaşi zi boierii munteni au ridicat în 
scaunul de domnie pe nepotul de soră al celui răposat, logofătul Constantin Brâncoveanu (n. 
1655), cu rosturi însemnate în viaţa politică a țării, învățase carte, precum şi limbile greacă, 
latină şi slavonă, cu dascăli ale căror nume au rămas necunoscute, apoi s-a căsătorit cu Maria, 
nepoata de fiu a domnitorului Antonie din Popeşti, având 11 copii: patru feciori şi şapte fete. 
De tânăr a fost chemat în slujbe domneşti, sub Gheorghe Duca şi Şerban Cantacuzino, 
ajungând în cele din urmă, mare logofăt. 

Şi-a început domnia în împrejurări grele pentru Țara Românească, în timpul unui 
îndelungat război între turci şi austrieci. Noul domn, printr-o diplomaţie deosebită, a ştiut să 
păstreze legături de prietenie cu toţi, astfel ca ţara să fie scutită de jafuri şi pustiiri din partea 
unor oşti străine, fn astfel de împrejurări favorabile, cei 26 de ani de domnie reprezintă o 
epocă de maximă strălucire culturală şi artistică. S-au ridicat acum biserici şi mănăstiri, s-au 
deschis şcoli de toate gradele, s-au tipărit cărți în diferite limbi, au fost sprijiniți şi încurajați 
oamenii de carte, s-au acordat ajutoare materiale multor aşezăminte bisericeşti ortodoxe 
căzute sub dominație otomană. 

În timpul lui Constantin Brâncoveanu au trăit la Bucureşti numeroși învăţaţi străini - 

greci şi de alte neamuri - fie reprezentanţi ai culturii italiene, fie ai celei greceşti. Dar pe lângă 
învățații străini, în timpul domniei lui şi-au desfăşurat activitatea numeroşi oameni de carte 
români, între ei se numără unchiul său, stolnicul Constantin Cantacuzino, renumit istoric, cu 
studii la Padova, care a început o Istorie a Ţării Româneşti, dar n-a ajuns să scrie decât o 
parte din ea, fraţii Radu şi Şerban Greceanu, primul din ei fiind „cronicarul oficial” al domniei 
lui Brâncoveanu, cu o însemnată lucrare istorică, Radu Popescu, cu o cronică privind întreaga 
istorie a Ţării Româneşti, frații David şi Teodor Corbea, fiii unui preot din Braşov, renumitul 
psalt „Pilotei sin agăi Jipăi “, de la care a -ămas prima Psaltichie românească cunoscută, 
episcopii Mitrofan şi Damaschin de la Buzău, mitropolitul Teodosie şi urmaşul său, marele 
cărturar Antim, originar din Iviria (Gruzia), românizat şi identificat întru totul cu năzuințele 
credincioşilor pe care-i păstorea, la care se adaugă mai mulţi copişti de manuscrise româneşti, 
clerici sau mireni. 

Constantin Brâncoveanu a fost un mare sprijinitor al Academiei domneşti de la 
mănăstirea Sfântul Sava din Bucureşti, pe care a reorganizat-o, numind în fruntea ei pe 
învățatul grec Sevastos Kyminitis, urmat de Marcu Porfiropol. în 1707 domnitorul a procedat 
la o nouă reorganizare a ei, cu ajutorul câtorva cărturari ai vremii. Academia era organizată ca 
o Facultate de Litere şi Filosofic din cadrul Universităţilor apusene. 

Paralel cu Academia de la Sfântul Sava, funcționau şi alte şcoli, în incinta unor 
mănăstiri, în care se preda în slavoneşte şi româneşte. Aşa au fost şcolile de la mănăstirile 
Sfântul Gheorghe Vechi şi Colțea, amândouă în Bucureşti, care pregăteau dieci pentru 
cancelariile domneşti, preoţi şi dascăli. O serie de şcoli româneşti existau în oraşele ţării, în 
mănăstiri şi chiar în mediul rural, în câteva mănăstiri au luat ființă biblioteci renumite, cu 
lucrări procurate în mari centre culturaje din Apus, tipărite în limbi clasice sau de circulație, în 
diferite epoci, între ele s-au remarcat biblioteca de la mănăstirea Mărgineni a lui Constantin 
Cantacuzino, fondată de tatăl acestuia, precum şi biblioteca mănăstirii Hurezi, fondată chiar 
de Constantin Brâncoveanu. 

Dar acest domn a fost un mare ocrotitor al tiparului. Domnia lui începe printr-un act 
de cultură şi anume prin apariția Bibliei de ia Bucureşti, prima ediție integrală a ei în limba 
română, operă de mari proporții pentru acel timp (944 pagini format mare, pe două coloane, 
cu literă măruntă). Tipărirea începuse încă din timpul lui Şerban Cantacuzino, la 5 noiembrie 
1687; un prim tiraj era terminat în septembrie 1688, deci în timpul vieţii acestuia. Al doilea 
tiraj s-a terminat abia în noiembrie 1688, sub noul domnitor. Potrivit unei note dintr-o altă 
tipăritură, Brâncoveanu, ca mare logofăt, a fost „ispravnicul” lucrării de tipărire a acestei 
prime Biblii româneşti. Era o operă de colaborare a cărturarilor români de pretutindeni. 

Pe lângă tipografia mai veche înființată în 1678 la Bucureşti de către mitropolitul 
Varlaam, s-au înființat acum câteva tipografii noi: la Buzău în 1691, prin strădaniile 
episcopului Mitrofan (un moldovean, fost episcop de Huşi), la Snagov, după 1694, la 
Râmnicu Vâlcea în 1705, la Târgovişte în 1708, toate prin osteneala lui Antim Ivireanul care, 
din smerit ieromonah, a fost ales în 1705 episcop la Râmnic, iar în 1708 mitropolit. S-au 
tipărit felurite cărți: de slujbă, de teologie, de învățătură, de combatere a catolicismului şi 
calvinismului, toate în limbile română, greacă, slavonă şi chiar arabă. De pildă, în tipografia 
înființată de episcopul Mitrofan de la Buzău, s-au imprimat Mărturisirea Ortodoxă a lui 
Petru Movilă, în româneşte (1691), cele 12 Mineie cu tipicul, paremiile şi sinaxarul în 
româneşte (1698) şi altele. 

În tipografia de la Bucureşti, pusă din 1691 sub conducerea ieromonahului Antim 
Ivireanul, au apărut mai multe cărți de slujba sau învățătură, între care şi un frumos 
Evangheliar greco-român (1693). în cea de la mănăstirea Snagov, îndrumată tot de Antim, s- 
a tipărit, între altele, un Liturghier greco-arab în 1701, prima carte imprimată cu litere arabe, 
la rugămintea patriarhului Atanasie Da-bas al Antiohiei. Reîntors la Bucureşti, Antim 
Ivireanul imprimă acolo noi cărți în româneşte şi greceşte, precum şi un Ceaslov greco-arab, 
cerut de acelaşi patriarh. 

După ce a ajuns episcop la Râmnic, Antim Ivireanul a început - desigur cu 

consimțământul domnitorului - şirul unor tipărituri româneşti, menite să ducă la triumful 
deplin al limbii române în slujba bisericească. Astfel, în 1706 s-au tipărit Liturghierul şi 
Molitvelnicul, primele ediții româneşti ale acestor cărți în Muntenia. 

Ca mitropolit,din 1708, Antim Ivireanul a continuat editarea de cărți de slujbă în 
româneşte la Târgovişte (Liturghierul, Molitvelnicul, Octoihul, Catavasierul, Ceaslovul, 
Psaltirea). Trebuie notat că toate erau traduse de însuşi mitropolitul Antim într-o frumoasă 
limbă românească, deosebit de expresivă, încât traducerile sale se folosesc până azi. în felul 
acesta, Antim Ivireanul, sprijinit de domn, a rămas în istoria Bisericii noastre drept creatorul 
„limbii liturgice româneşti”. 

Cele peste 60 de cărți tipărite de Antim, la care se adaugă cele aproximativ 15 de la 
Buzău, reprezintă o perioadă de maximă înflorire a tiparului la noi, aceasta fiind şi o urmare a 
sprijinului generos al domnitorului. 

În acelaşi timp, Constantin Brâncoveanu se numără printre marii ctitori de lăcaşuri 
sfinte din trecutul nostru, încă înainte de a ajunge domn a ridicat două biserici, una la Potlogi 
şi alta la Mogoşoaia, lângă Bucureşti, în vara anului 1690 a pus piatra de temelie a celei mai 
de seamă din ctitoriile sale, mănăstirea Hurezi sau Horezu, cu hramul Sfinții împărați 
Constantin şi Elena, cu ziduri şi turnuri de apărare, cu numeroase clădiri în incintă. Biserica 
mare a fost împodobită cu fresce de către renumitul zugrav Constantinos, un grec care a trăit 
însă la noi; se remarcă în chip deosebit scenele legate de viața împăratului Constantin, dar mai 
ales un impresionant şir de personaje ale vieții politice din trecut: neamul Basarabilor, al 
Cantacuzinilor şi membrii familiei domnitoare: Constantin Vodă Brâncoveanu cu cei patru fii 
şi doamna Maria cu patru fete, toate în pronaos. Tot în pronaos era pregătit şi mormântul în 
care să fienaşezat spre veşnică odihnă trupul domnitorului şi al soției sale. în afară de biserica 
principală, mai există alte câteva schituri şi paraclise: bolnița, ctitoria doamnei Maria, 
paraclisul, făcut de domn, schitul Sfinții Apostoli, ctitorit de primul egumen loan, schitul 
Sfântul Ştefan, ctitorit de Ştefan, fiul domnitoruhii şi schitul Sfântul loan Botezătorul. 

Tot în Oltenia a refăcut din temelie mănăstirea Mamul, pe locul unei biserici de lemn ctitorită 
de fraţii Buzeşti şi Brâncoveni, veche ctitorie a boierilor Craioveşti şi a lui Matei Basarab, în 
care erau îngropaţi şi membri ai familiei Brâncoveanu. 

În Bucureşti a ctitorit trei biserici, tot pe locul unora mai vechi: biserica Sfântul loan 
cel Mare sau Grecesc, demolată în secolul trecut, biserica mănăstirii Sfântul Sava, demolată în 
secolul trecut şi biserica mănăstirii Sfântul Gheorghe Nou, existentă şi azi, în centrul capitalei, 
restaurată în zilele noastre, în această biserică au fost depuse şi osemintele ctitorului, în anul 
1720, aduse în ascuns de soția sa, doamna Maria. 

A mai zidit o biserică în satul Doiceşti (jud. Dâmboviţa). împreună cu unchiul său, 
spătarul Mihai Cantacuzino, a ridicat mănăstirea din Râmnicu Sărat, cu hramul Adormirea 
Maicii Domnului, închinată mănăstirii Sfânta Ecaterina din Muntele Sinai. 

În afară de aceste mănăstiri şi biserici, ridicate în întregime de binecredinciosul domn, 
a mai făcut o seamă de îmbunătăţiri şi refaceri la multe altele, ca mănăstirile Cozia, Arnota, 
Bistriţa, Strehaia, Sadova, Gura Metrului, Dintr-un lemn, Curtea de Argeş, Dealu, Snagov, 
bisericile Domnească şi Sfântul Dumitru din Târgovişte etc. 

În Transilvania a zidit o biserică în Făgăraș, alta în Ocna Sibiului, precum şi 
mănăstirea Sâmbăta de Sus, cea din urmă distrusă cu tunurile în veacul al XVIII-lea, din 
dispoziţia autorităţilor habsbur-gice şi refăcută abia în prima jumătate a secolului nostru, în 
Constantinopol a zidit biserica Sfântul Nicolae din cartierul Galata, la mănăstirea Sfântul 
Pavel din Muntele Athos a făcut un paraclis şi o trapeză, iar la Ismail, pe malul stâng al 
Dunării, a ridicat o biserică cu hramul Sfântul Gheorghe. 

Soția sa, doamna Maria, a ctitorit biserica Dintr-o zi din Bucureşti, pe locul uneia mai 
vechi, din lemn, bolniţa de la Hurezi, o biserică nouă şi chilii la mănăstirea Surpatele (jud. 
Vâlcea) şi a refăcut biserica mănăstirii Viforâta (jud. Dâmboviţa). Multe biserici au fost zidite 
de rudeniile sale apropiate. 

Toate bisericile ctitorite acum au fost împodobite cu frumoase picturi în frescă de către 

cei doi renumiţi zugravi ai epocii Pârvu Mutu, român, fiu de preot din Câmpulung, care a 
zugrăvit mai cu seamă ctitoriile Cantacuzinilor (dar şi biserica Sfântul Gheorghe Nou) şi 
grecul Constantinos, pictorul preferat al lui Constantin Brâncoveanu, care a format o 
adevărată „şcoală” de zugravi, mai ales la Hurezi şi care îi vor continua munca. Un alt aspect 
din domnia lui Constantin Brâncoveanu îl constituie ajutorul său permanent acordat 
aşezămintelor bisericeşti din Balcani şi Orientul Apropiat, căzute sub dominație turcească. 
Arătam mai sus că Antim Ivireanul a tipărit zeci de cărți în limba greacă, răspândite în 
cuprinsul Patriarhiilor din Constantinopol, Alexandria şi Ierusalim. Unele din ele erau cărți de 
apărare a Ortodoxiei împotriva catolicilor şi calvinilor, altele erau cărți de slujbă. S-au mai 
tipărit şi două cărți greco-arabe pentru bisericile din cuprinsul Patriarhiei ortodoxe arabe a 
Antiohiei. în tiparnița arabă oferită patriarhului Atanasie Dabas şi instalată în Alepul Siriei s- 
au imprimat apoi alte cărți liturgice sau de învățătură pentru credincioşii ortodocşi de limbă 
arabă. Pentru Biserica ortodoxă din Iviria (Gruzia sau Georgia) s-au tipărit cărți la Tbilisi, 
meşter tipograf fiind Mihail Ştefan, trimis acolo de Constantin Brâncoveanu şi mitropolitul 
Antim, la rugămintea regelui Vahtang VI al Georgiei. 

A acordat numeroase ajutoare materiale celor patru Patriarhii, unor mănăstiri de la 
Muntele Athos, Muntele Sinai, din Grecia şi insulele greceşti. Un număr însemnat de patriarhi 
şi alți ierarhi din Răsărit considerau oraşul Bucureşti ca a doua lor reşedinţă, stând mai mult 
aici, bucurându-se de veniturile pe care le aveau din partea unor mănăstiri româneşti 
„închinate “ Locurilor Sfinte. Patriarhul ecumenic Dionisie IV Seroglanul l-a „uns” domn pe 
Brâncoveanu şi a murit la Târgovişte. Dositei al Ierusalimului stătea mai mult la Bucureşti, ca 
şi urmaşul său Hrisant Notaras, ales cu sprijinul lui Brâncoveanu şi care va sfinți biserica 
mănăstirii Sfântul Gheorghe Nou din Bucureşti. 

A sprijinit pe cărturarii greci stabiliți la noi, ca să-şi poată desfăşura activitatea ca 
profesori la Academia de la Sfântul Sava, ori să le fie editate lucrările în tiparniţele conduse 
de Antim Ivireanul. Câţiva tineri greci au făcut studii în Apusul Europei cu ajutoare din partea 
domnului muntean. 

O grijă deosebită a arătat românilor din Transilvania şi Bisericii lor. Arătam mai sus că 
a ctitorit aici trei lăcaşuri de închinare, la Făgăraş, Ocna Sibiului şi Sâmbăta de Sus. A dăruit 
numeroase ajutoare bisericii Sfântul Nicolae din Şcheii Braşovului, pe care au ajutat-o, de 
altfel, şi mulţi dintre înaintaşii săi. Mitropoliei din Alba Iulia i-a acordat în 1698, o subvenție 
anuală de 6000 de aspri, ca să-i fie „de întărire şi ajutor, întrucât o ştim ca pe o corabie ce se 
leagănă în mijlocul valurilor mării”, iar la 15 iunie 1700 i-a dăruit o moşie la Merişani, în 
părțile Argeşului. Ucenicul lui Antim Ivireanul, Mihail Ştefana fost trimis în 1699 la Alba 
Iulia, unde a tipărit un Chiriacodromion (o ediție revăzută a Cazaniei lui Varlaam de la Iaşi, 
din 1643) şi o Bucoavnă, adică un Abecedar. După 1701, anul în care mitropolitul Atanasie 
Anghel din Alba Iulia a acceptat „unirea” cu Biserica Romei, Constantin Brâncoveanu a 
trimis scrisori de încurajare către românii din $cheii Braşovului sfătuindu-i să rămână 
statornici în dreapta credință. Cărțile româneşti tipărite în timpul domniei lui au cunoscut o 
largă circulație în Transilvania, ajungând până în Maramureş. Unele erau dăruite de el însuşi, 
după cum arată însemnările făcute pe ele de anumiţi preoți. 

Starea de maximă înflorire bisericească şi cultural-artistică din Ţara Românească s-a 
sfârşit odată cu înlăturarea din scaun a lui Constantin Brâncoveanu. Numeroase pâri şi intrigi 
ale duşmanilor săi la Constantinopol, precum şi faptul că în cursul războiului ruso-turc din 
1711 unul din boierii săi a trecut de partea ruşilor, au făcut pe turci să-l bănuiască de 
„necredinţă” față de ei şi să-l înlăture din scaun. Dus la Constantinopol împreună cu ramilia sa 
şi o parte din averi - încă din martie 1714, în săptămâna Patimilor - au fost aruncaţi în 
cunoscuta închisoarea celor şapte turnuri (Rdicnle) f n timp ce se aflau în închisoare, li s-a 
promis că vor scăpa cu viaţă dacă vor îmbrățişa religia mahomedană, propunere pe care 
evlaviosul domn a respins-o cu hotărâre. 

În ziua de 15 august 1714, la praznicul Adormirii Maicii Domnului, tocmai când 
domnitorul împlinea 60 de ani, au fost duşi cu toţii spre locul de osândă. Fostul său secretar 

pentru limbile apusene, Anton Maria del Chiaro din Florenţa, relatează că, înainte de a fi 
ucişi, domnitorul a dat fiilor săi acest ultim îndemn: „Copiii mei, fiţi cu curaj! Am pierdut tot 
ce aveam pe lumea aceasta; să ne mântuim cel puţin sufletul, spălându-ne păcatele în sângele 
nostru!”. Atunci, în prezența sultanului, a trimişilor unor ţări străine, a soției, fiicelor şi 
ginerilor lui Brâncoveanu, aduşi la acest fioros spectacol, a urmat decapitarea domnului şi a 
celor patru fii. Mai întâi 1 s-a tăiat capul lui lanache Văcărescu, cel mai de seamă sfetnic al 
domnitorului, după care au fost retezate capetele celor patru fii ai săi: Constantin, Ştefan, 
Radu şi Matei. După ce a asistat la toată tragedia fiilor săi, a fost tăiat şi capul domnitorului 
martir. Capetele lor au fost purtate de turci prin Constantinopol, în vârful sulițelor, iar 
trupurile le-au fost aruncate a doua zi în Bosfor. Nişte pescari creştini le-au găsit pe mare şi 
le-au îngropat în mănăstirea grecească din insula Halki. 

Doamna Maria, fiicele, ginerii şi nepoţii, care au scăpat cu viaţă, au fost închişi într-o 
cetate din Asia Mică, de unde s-au putut reîntoarce în ţară abia după doi ani. În 1720, doamna 
Maria a izbutit să aducă în ascuns rămăşiţele pământeşti ale domnitorului martir, pe care le-a 
îngropat în biserica Sfântul Gheorghe Nou din Bucureşti, ctitoria sa. Deasupra mormântului a 
aşezat o candelă având o inscripţie care consemna aceste lucruri. 

Aşadar, Constantin Brâncoveanu a fost un mare „ctitor” de cultură şi de lăcaşuri sfinte, 
un sprijinitor prin cuvânt şi faptă al Ortodoxiei de pretutindeni, o figură de seamă din istoria 
neamului românesc. lar prin moartea lui cu adevărat mucenicească, el a oferit tuturor o 
minunată pildă de dăruire şi de jertfă pentru ţara sa şi pentru credinţa creştină. 

Moartea lor a impresionat profund pe contemporani, chiar şi pe necreştini. Ea a fost 
consemnată cu indignare în puținele ziare europene care apăreau atunci, dar şi de unele 
rapoarte diplomatice trimise din Constantinopol. După cum era de aşteptat, moartea mu- 
cenicească a Brâncovenilor a avut un larg ecou în sufletul poporului român, care i-a plâns în 
cântece şi balade populare, încă din 1730 s-a fixat în scris un cântec popular, care circula mai 
demult în Moldova, sub titlul „Istoria Măririi Sale lui Constantin Vodă Brâncoveanu din 
Bucureşti”. O cunoscută baladă a fost culeasă în secolul trecut de Vasile Alecsandri, în care 
era prezentată pe larg mucenicia lui „Brâncoveanu Constantin / Boier vechi şi domn creştin ”, 
între altele, era menţionată şi propunerea ce i s-a făcut de a îmbrăţişa religia islamică: „Lasă 
legea creştinească/ Și te dă-n cea turcească”, la care evlaviosul domn a răspuns „Facă 
Domnul ce o vrea/ Chiar pe toți de mi-i tăia/ Nu mă las de legea mea “. 

La scurt timp după uciderea celor cinci noi mucenici ai dreptei credințe, la care se 
adaugă şi vistiernicul lanache Văcărescu, mitropolitul grec Calinic al Heracleei (1726) a 
alcătuit chiar un „Canon al domnului Valahiei Constantin Brâncoveanu”, din care s-au păstrat 
patru înduioşătoare tropare. Unul din tropare are acest cuprins: „S-a aprins astăzi pentru 
iubitorii de praznice un sfeşnic cu cinci lumânări ce-i luminează pe credincioşi şi sărbătoare 
cu cinci faze de lumină, al lui Brâncoveanu cel vestit împreună cu copiii lui”. 

O „slujbă” a noilor pătimitori pentru Hristos a fost alcătuită şi în mănăstirile muntene, 
circulând în manuscris. Redăm din ea un tropar şi un icos de la slujba Vecerniei: 

Troparul, glas 5: „Pe florile României, cele de taină, pe cei întocmai cu mucenicii cei 
vechi, pe Sfânt domnitorul Constantin Brâncoveanul, împreună cu fiii săi Constantin cel 
viteaz, Ştefan cel minunat, cu Radu cel vrednic de laudă, cu Matei cel mic, dar cu mintea ca 
un bărbat desăvârşit. Pre lanache Văcărescu, cel cu suflet râvnitor... Toţi noi trebuie să-i 
lăudăm şi cu cântări nevinovăția lor să o fericim, că se roagă Domnului să se mântuiască 
sufletele noastre”. 

Icosul: „Ca nişte slugi bine credincioase ai iubitorului de oameni Dumnezeu, apucați 
înainte degrabă izbăvindu-ne pe noi de tot răul, dați-ne şi cuvânt de înţelepciune ca să putem 
a lăuda pătimirile voastre. Bucură-te, domnitorule şi mucenice al lui Hristos, cel ce ai domnit 
preste patimi, Constantine Brâncovene. 

Bucură-te, viteazule între mucenici, lanache, vrednicule de laudă. 

Bucură-te, cel ce cu inimă bărbătească ai ruşinat pe muftiul cel urât, Constantine 
Brâncovene, fericite. 

Bucură-te cel ce ai îndrăznit a ocări cu cuvinte măreţe pe sultanul cel păgân, Ștefane, 
alesule între mucenici. 

Bucură-te, răvnitorule cel adevărat al lui Hristos, Radule, prea înțelepte. 

Bucură-te, mai micule între fraţi, dar mai mare între mucenici, Matei cel minunat. 

... Bucuraţi-vă toți împreună şi pentru noi faceţi rugăciuni, ca să ne ierte păcatele 
noastre, să ne sfârşim în pocăință, ca mântuindu-ne să putem cânta şi noi împreună cu voi lui 
Dumnezeu: Aliluia”. 

Aceste „slujbe”, ca şi cântecele populare care pomeneau cu evlavie sfârşitul 
Brâncovenilor, toate apărute la scurtă vreme după pătimirea lor, ne arată că ei erau socotiți 
încă de atunci ca adevăraţi „mucenici” sau „mărturisitori” ai Ortodoxiei. Drept aceea, Sfântul 
Sinod al Bisericii noastre, în şedinţa din 20 iunie 1992 a hotărât ca „de acum înainte şi până la 
sfârşitul veacurilor, binecredinciosul voievod Constantin Brâncoveanul, împreună cu fiii săi 
Constantin, Ştefan, Radu şi Matei şi cu sfetnicul lanache să fie cinstiți cu sfinţii în ceata 
martirilor Ortodoxiei, pomenindu-i cu slujbe şi cântări de laudă în ziua de 16 august, fiind 
înscrişi în sinaxar, cărțile de cult, precum şi în calendarul Bisericii noastre”. S-a mai hotărât să 
se tipărească viaţa şi slujba lor, iar chipul lor să fie zugrăvit în icoane şi în biserici, alături de 
ale altor sfinți de neam român. 

Capitolul VII 


CUVIOŞI ROMÂNI CU MOAŞTE ÎN AFARA ȚĂRII 


Cuviosul ANTIPA ATONITUL 


Acest cuvios părinte se numără printre cele mai alese roduri duhovniceşti pe care le-a 
odrăslit binecuvântatul pământ al Moldovei. Viaţa lui a fost povestită de el însuşi egumenului 
Pimen de la mănăstirea Valaam din nordul Rusiei. S-a născut în anul 1816 în satul 
Calapodeşti, azi în judeţul Bacău, primind din botez numele de Alexandru. Tatăl său era 
Gheorghe Constantin Luchian, diacon la biserica satului, iar mama Ecaterina Manase, 
călugărită mai târziu sub numele Elizaveta. A învăţat carte la şcoala satului, încă nu terminase 
şcoala când tatăl său a fost chemat la Domnul. Rămas orfan, a fost nevoit să înveţe 
meşteşugul legării de cărți, pentru a contribui şi el la întreţinerea familiei. Dar pe când avea 
20 de ani „fără de veste a fost cuprins de o negrăită şi minunată lumină, care i-a umplut inima 
de o nespusă bucurie”, cum scria biograful său. Drept aceea, şi-a părăsit familia îndreptându- 
se spre mănăstirea Neamţ, dar stareţul de aici nu l-a primit. A mers atunci spre o mănăstire din 
Tara Românească, se pare la Căldăruşani, în care erau încă vii tradițiile paisiene, moştenite 
prin ucenicii vrednicului de pomenire, starețul Gheorghe. Aici fratele Alexandru s-a dovedit a 
fi cu luare aminte la toate cuvintele de învățătură ale părinților, nevoindu-se cu rugăciunea, cu 
postul, cu ascultarea, aşa cum se cuvine celor dornici de viaţă călugărească. Fără îndoială că 
va fi stăruit şi în citirea cărților folositoare de suflet, lucru pe care nu-l făcuse în copilăria sa. 
Starețul de aici l-a tuns în monahism, dându-i numele de Alipie. După doi ani a plecat la 
Muntele Athos, despre care îi vor fi vorbit unii din părinții mai în vârstă care trăiseră în acea 
„grădină a Maicii Domnului”. S-a aşezat la schitul românesc Lacu, unde se nevoiau mulți 
călugări de neam român, locul fiind cunoscut de toţi pentru asprimea vieții călugăreşti care se 
ducea aici. în acest schit s-a întărit sufleteşte, prin ascultările la care a fost rânduit, ca şi prin 
sfaturile pe care le primea cu dragoste şi smerenie de la părinții cu învățătură şi viață 
îmbunătățită. 

Vreo patru ani a trăit în mănăstirea Esfigmenu, în nordul Sfântului Munte, mult ajutată 
de domnii moldoveni, precum şi de familia marelui mitropolit Veniamin Costachi (1803 - 
1842). Acum a primit „schima cea mare” a călugăriei — care cere post aspru, rugăciune şi 
slujire neîntreruptă, devenind „schimonahul Antipa”. Se pare că tot acum a fost hirotonit întru 
ierodiacon şi ieromonah. A trăit apoi într-o chilie, pe care a refăcut-o. 

Î n anul 1860, cuviosul schimonah Antipa, după o vieţuire de aproape 20 de ani în 
Sfântul Munte, se reîntoarce în Moldova. Tocmai atunci, doi îmbunătăţiți monahi moldoveni 
care trăiau la Athos, Nifon şi Nectarie, începuseră zidirea schitului românesc Prodromu care 
va fi terminat şi sfințit în 1863. Antipa a fost rugat să meargă în Moldova pentru a strânge 
ajutoare, pentru terminarea lucrărilor de zidire. A stat la un metoc din Iaşi alunei mănăstiri din 
Sfântul Munte. Numele său ajunge să fie cunoscut şi aici, încât era căutat de mulți credincioşi, 
pentru care era o adevărată pildă de smerenie, de dragoste şi de trăire cu adevărat creştină. 

Se îndreaptă apoi spre pravoslavnica Rusie, tot în vederea strângerii de ajutoare pentru 
schitul Prodromu. S-a oprit la Kiev pentru a se închina moaştelor cuvioşilor părinţi din lavra 
Pecerska, după care s-a îndreptat spre Moscova şi în cele din urmă spre Petersburg, unde a 
primit felurite ajutoare de la mitropoliţii din aceste două oraşe, stareți de mănăstiri şi 
credincioşi. 

Chiar din primul an al venirii sale în Rusia, a vizitat mănăstirea Valaam, situată pe o 
insulă din lacul Ladoga, în apropiere de Finlanda, care l-a impresionat în chip deosebit. Drept 
aceea, după ce a trimis ajutoarele la schitul Prodromu, în noiembrie 1865 s-a aşezat pentru 
totdeauna la mănăstirea Valaam, şi anume într-o chilie de la schitul cu hramul Tuturor 

Sfinților. Aici şi-a continuat nevoinţele duhovniceşti, căutând să fie folositor obştei care îl 
înfiase. De altfel, în această mănăstire erau cunoscute tradițiile paisiene, căci unii dintre 
monahii de pe vremuri fuseseră ucenici ai marelui stareț de la Neamţ. Datorită vieţii sale alese 
a ajuns să fie cunoscut în părțile de nord ale Rusiei, încât era căutat de mulţi călugări şi 
credincioşi, pentru slujbe şi cuvânt de învățătură. S-au format, sub îndrumarea lui, mai mulți 
ucenici care l-au urmat în cele duhovniceşti. 

După 17 ani de aspră vieţuire, în ziua de 10 ianuarie 1882, cuviosul Antipa 
ieroschimonahul şi-a plătit obşteasca datorie, departe de ţara sa, dar mereu cu gândul la ea. A 
fost înmormântat în gropniţa mănăstirii Valaam. Pentru că era cunoscut şi cinstit de toți pentru 
cinstea sa, unul din ucenicii săi, ieromonahul Pimen, i-a scris viaţa care s-a tipărit în anul 
următor la Petersburg, în ruseşte, sub titlul: Viaţa vrednică de pomenire a 
ieroschimonahului Antipa. Cartea s-a răspândit repede, încât în 1893 a apărut din nou, tot la 
Petersburg. 

Faima lui de „sfânt” s-a menţinut atât în Rusia, cât şi la muntele Athos, fie prin aceia 
care l-au cunoscut în timpul vieţii, fie prin cartea pomenită aici. Aşa se face că în 1906, deci la 
24 de ani de la mutarea lui către Domnul, monahii ruşi de la mănăstirea Sfântul Pantelimon 
sau Rusicon, din Sfântul Munte Athos, l-au trecut în Mineiul rusesc pe luna ianuarie, ziua 10, 
care s-a tipărit atunci în limba slavă. Era deci vorba de o trecere în rândul sfinților fără un act 
oficial de canonizare din partea Bisericii, ci doar prin înscrierea numelui său în Minei. 

La noi în ţară, numele schimonahului Antipa a fost mai puţin cunoscut, de vreme ce el 
şi-a petrecut cea mai mare parte a vieții în afara hotarelor ei. Dar este o mândrie pentru noi că 
el a fost iubit şi prețuit de monahii ruşi, care l-au trecut în sinaxar ca „sfânt cuvios”, fiind 
singurul călugăr român atonit care s-a învrednicit de o asemenea cinstire. 

Faptul acesta constituie un temei şi pentru noi de a-l introduce în calendarele noastre 
în ziua chemării sale la Domnul, adică la 10 ianuarie şi de a-l cinsti ca pe un „vas ales” al lui 
Hristos şi a-i cere să se roage pentru noi şi pentru a noastră mântuire. 


Cuviosul leroschimonah IOAN (IACOB) HOZEVTTUL 


La 23 iulie 1913 în familia credincioşilor Maxim şi Ecaterina lacob, plugari din satul 
Crăiniceni, pe malul Prutului, azi în judeţul Botoşani, se năştea un prunc, căruia i s-a dat la 
botez numele de Ilie, întrucât numai cu câteva zile înainte se prăznuise Sfântul Prooroc Ilie 
Tesviteanul. Bucuria tinerilor soți a fost de scurtă durată, căci la numai câteva zile Ecaterina 
s-a îmbolnăvit, iar după şase luni Dumnezeu a chemat-o la Sine. în această situație nefericită, 
bunica pruncului Iluţă, Maria lacob, văduvă de mai mulți ani, a luat asupra ei creşterea 
nepotului orfan. L-a îngrijit ca o adevărată mamă, deprin-zându-l de mic cu rugăciunea, 
postul, cercetarea bisericii şi respectarea tuturor rânduielilor creştineşti. Tatăl său a fost 
concentrat în anul 1914, iar după ce a fost lăsat la vatră s-a recăsătorit. După doi ani, în august 
1916, Maxim lacob a fost chemat din nou sub arme şi trimis pe front în vederea dezrobirii 
românilor aflați sub stăpâniri străine. Şi-a pierdut viața pe câmpul de luptă, numărându-se 
astfel printre eroii căzuţi pentru întregirea neamului. A doua sa soție a părăsit atunci casa 
soacrei şi pe fiul ei vitreg, reîntorcându-se la părinţii ei. în felul acesta, micul Iliuţă a rămas 
din nou numai în grija bunicii sale, bătrână şi fără nici un ajutor. 

Din septembrie 1920 începe să urmeze şcoala primară laCrăi-niceni, dovedindu-se un 
copil înzestrat de Dumnezeu şi cu o purtare aleasă, în 1924, în viaţa lui survine o nouă 
nenorocire, prin moartea bunicii. Viitorul călugăr îşi va aminti mereu de bunica sa, femeie 
simplă din popor, care i-a sădit însă în suflet dragostea de Dumnezeu şi toate virtuțile 
creştineşti; îi va dedica şi câteva poezii de o mare sensibilitate. Rămas singur pe lume, a fost 
luat în casa unchiului său, „Moş Alecu”, fratele mai mare al tatălui, care îi va purta de grijă 
până la intrarea în mănăstire. Acesta l-a trimis să înveţe carte, mai întâi la Gimnaziul „Mihail 
Kogălniceanu” din Lipcani, apoi la Liceul „Dimitrie Cantemir” din Cozmeni; în 1932 şi-a 

susținut examenul de bacalaureat la Cernăuţi. 

Firea sa meditativă, precum şi educaţia religioasă primită de la bunica sa şi în casa 
unchiului său, l-au determinat să se îndrepte spre mănăstirea Neamţ, ca să se închinovieze în 
această mare lavră a monahismului românesc. Era la praznicul Adormirii Maicii Domnului 
din 1933, pe când împlinise abia 20 de ani. Starețul de atunci, episcopul Nicodim Munteanul, 
viitorul mitropolit al Moldovei şi apoi patriarh al României, l-a primit ca frate în obştea 
călugărilor nemteni, încredințându-i o „ascultare” la farmacia mănăstirii. In dorinţa unui loc şi 
mai liniştit, în iunie 1934 a vizitat aşezămintele monahale din Oltenia, rămânând o vreme la 
mănăstirea Turnu, pe Valea Oltului, care l-a impresionat nu numai prin frumuseţea locului, ci 
şi prin străvechile tradiţii de viaţă sihăstrească de aici. După câteva luni a fost chemat să-şi 
satisfacă stagiul militar, la Regimentul 29 Infanterie din Dorohoi. A fost repartizat să 
îngrijească bolnavii din infirmeria regimentului. 

După terminarea stagiului militar, s-a reîntors la mănăstirea Neamţ, chemat de fostul 
său stareţ, devenit între timp mitropolit al Moldovei. I s-a dat ascultarea de bibliotecar, având 
astfel ocazia să citescă mereu, dar să şi pună în rânduială mulțimea de cărți şi manuscrise care 
se găseau acolo. Făcea şi lecţii de limba română cu fraţii care se găseau la şcoala monahală. 

La 8 aprilie 1936, noul stareţ, arhimandritul Valerie Moglan (viitor arhiereu vicar la 
Iaşi), l-a tuns în monahism, în biserica mare a mănăstirii cu hramul înălțarea Domnului - 
ctitorie a lui Ştefan cel Mare - primind, potrivit pravilei călugăreşti, un nou nume, cel de Ioan. 
Naş şi părinte duhovnicesc 1-a fost ieromonahul Ioachim Spătarul, egumenul schitului Pocrov, 
unul din cunoscuţii călugări moldoveni cu viaţă îmbunătățită. 

Sufletul său curat era însetat însă după o viaţă cu adevărat isihastă, după pilda marilor 
părinți duhovniceşti din primele veacuri creştine. Drept aceea, cu aprobarea mitropolitului 
Nicodim, în noiembrie 1936 tânărul monah s-a îndreptat - împreună cu alți doi călugări - spre 
Tara Sfântă. Ajuns acolo, s-a închinat în sfintele lăcaşuri ortodoxe din Ierusalim, din Betleem, 
din Hebron şi din alte localităţi biblice. Apoi, ca un nou loan Botezătorul şi ca atâția părinți 
înduhovniciţi ai pustiei, cuviosul loan lacob a trăit vreme de doi ani într-o peşteră din pustiul 
Iordanului. 

După aceasta s-a închinoviat în străvechea aşezare monahală care este mănăstirea Sf. 
Sava, situată pe Valea Iordanului, întemeiată de Sfântul Sava cel Sfinţit (439-532). Pe lângă el 
mai erau şi alți cinci călugări români care continuau şirul unor vrednici monahi odrăsliți din 
neamul nostru, care au sihăstrii aici, departe de țară, dar permanent cu dorul ei în suflet. Aici a 
trăit Cuviosul loan opt ani, îndeplinind felurite ascultări: îngrijitor al bolnavilor, paracliser, 
ghid, ajutor de econom şi bibliotecar. Trăind între monahii greci - care constituiau 
majoritatea-a învățat limba greacă şi chiar a început să traducă în româneşte unele din 
învățăturile marilor Părinți duhovniceşti. A învățat de asemenea limbile arabă şi engleză. Era 
prețuit de toți pentru viaţa sa aleasă de ascultare, rugăciune, priveghere, străduindu-se să 
urmeze pilda marilor trăitori de aici din veacurile trecute. 

După opt ani, prin voia lui Dumnezeu a fost chemat la o altă slujire. Se ştie că Biserica 
Ortodoxă Română are două lăcaşuri de închinare la Locurile Sfinte: o biserică şi un cămin în 
Ierusalim, precum şi un schit la Iordan, cu hramul Sfântul loan Botezătorul, nu departe de 
oraşul Ierihon, în locurile în care boteza, cu aproape două mii de ani în urmă, Sfântul Ioan. 
După cel de al doilea război mondial, era nevoie de un preot-slujitor şi egumen la biserica 
schitului de la Iordan. Drept aceea, superiorul bisericii româneşti din Ierusalim, arhimandritul 
Victorin Ursache (mai târziu arhiepiscop în America) a propus Patriarhiei Române hirotonirea 
întru preot a Cuviosului loan lacob. în urma recomandărilor elogioase ale arhimandritului 
Victorin, Patriarhia noastră a numit pe schi-monahul loan egumen al schitului românesc de la 
Iordan. A fost hirotonit diacon şi preot în cadrul unor Sfinte Liturghii săvârşite în rotonda 
Sfântului Mormânt din Ierusalim. 

Timp de cinci ani, deci până în 1952, Cuviosul ieroschimonah loan a stărețit cu 
vrednicie şi cu evlavie la schitul de la Iordan. Cu ajutorul unor călugări români, a ridicat mai 
multe chilii lângă biserică, atât pentru ei, cât şi pentru pelerinii care se abăteau prin aceste 

locuri. A slujit aici mereu Sfânta Liturghie, a spovedit şi a împărtăşit credincioşi, le-a adresat 
cuvinte de mângâiere duhovnicească şi de întărire. Nu şi-a uitat nici vechile preocupări 
poetice, scriind poezii, în care descria frumuseţea locurilor în care îşi ducea nevoințele 
duhovniceşti, locuri pe care le-a iubit mai mult decât pe oricare altele. 

lată cum descrie viața sa de aici unul din biografii săi, el însuşi trăitor o vreme la 
Ierusalim: „în acest loc, în care s-a simţit mai acasă, sufletul său de poet se îndulcea nu numai 
cu frumuseţea naturii, cu ciripitul păsărilor, cu amintirea neuitatelor fapte petrecute demult în 
preajma Iordanului, ci şi cu mireasma limbii strămoşeşti, virtuțile Cuviosului ieroschimonah 
loan au înflorit în întreaga lor splendoare. El devine duhovnicul multor călugări din părțile 
acelea, români şi greci. Mulţi pelerini români sau de alt neam, poposind la schitul de la 
Iordan, se spovedeau la iscusitul duhovnic şi primeau Sfânta împărtăşanie din sfinţitele sale 
mâini. Din sufletul său, ca dintr-un izvor curat şi îmbelşugat, curgeau cuvinte de mângâiere şi 
întărire duhovnicească. Ostenea zi şi noapte, împlinindu-şi cu neasemănată osârdie chemarea 
în slujba lui Hristos. Săvârşea cu multă evlavie slujbe, stătea de vorbă cu fraţii călugări sau cu 
credincioşii care treceau pe acolo, lucra în grădiniță, alteori scria; noaptea se retrăgea în 
tufişurile de pe malurile Iordanului, rugându-se până către ziuă. Uneori mergea timp de mai 
multe zile în deşertul Iordanului, petrecând singur în post desăvârşit, în rugăciuni şi metanii” 
(Arhiepiscopul Lucian Florea al Tomisului, în voi. Sfinţi români şi apărători ai legii 
strămoşeşti, Bucureşti, 1987, p. 560). 

Socotind că aici era înconjurat de prea multă lume şi de griji trecătoare, care îl 

împiedicau de la rugăciune şi meditație, dar şi bolnav, în 1952, după o internare într-un spital 
din Ierusalim, s-a hotărât să lase altuia stăreția schitului şi să se retragă într-un alt loc. Aşa se 
explică plecarea lui la mănăstirea Sfântul Gheorghe Hozevitul. Aceasta era o străveche 
aşezare monahală, de la începutul veacului al V-lea, situată la apus de Ierihon, pe Valea 
pârâului Horat sau Cherit din Vechiul Testament, numit azi Hozeva, în preajma căruia a trăit 
Proorocul Ilie, în timpul prigonirii lui de către regele Ahab. Mănăstirea a cunoscut perioada ei 
de înflorire în a doua jumătate a secolului al VI-lea, când a trăit aici Cuviosul Gheorghe, 
supranumit Hozevitul, prăznuit la 8 ianuarie. 
Cuviosul ieroschimonah loan a trăit în jurul acestei mănăstiri în cea mai aspră schivnicie în 
ultimii opt ani de viață, în jurul mănăstirii se găsesc mai multe peşteri, săpate în pereții 
stâncoşi care se înalță pe ambele maluri ale pârâului Hozeva, în care au trăit, în curgerea 
veacurilor, mulți călugări de neam român, într-una din aceste peşteri, cu hramul Sfânta Ana, a 
viețuit şi Cuviosul schimonah loan lacob. Această peşteră se găseşte în pustiul numit Ruva, pe 
malul stâng al pârâului, la vreo trei km de mănăstire. Intrarea în ea se află la o înălțime de 
aproximativ 7 m faţă de cursul apei, încât se ajungea în peşteră numai cu o scară. Peştera are 
trei încăperi: prima, de vreo 12 metri pătraţi, cu o firidă săpată în piatră, care servea ca un 
adevărat prestol şi unde se ruga mereu Cuviosul loan. Aici se odihnea pe o rogojină aşternută 
pe o scândură, se ruga, medita sau scria poezii. Printr-o scobitură făcută în piatră se ajungea în 
a doua încăpere, de 6 metri pătraţi, în care pustnicul mânca din puțina hrană pe care i-o 
aducea din mănăstire ucenicul său, schimonahul Ioanichie Pârâială (pâine, pesmeţi, măsline, 
ceai, cafea). Alături se găsea a treia încăpere, care era de fapt o „peşteră” a mormintelor, căci 
aici erau aşezate spre veşnică odihnă trupurile celor ce se nevoiseră aici. 

Iată cum descrie acelaşi biograf al Cuviosului loan traiul său din peştera Sfânta Ana: 
„în această aşezare săracă s-a smerit şi s-a rugat Cuviosul Ioan în ultimii ani ai vieții sale, 
răbdând frigul, foamea, setea, arşița, boala şi lipsurile de tot felul şi multe ispite. Cu darul 
Sfântului Duh şi prin multa sa credinţă, a trecut bărbăteşte peste toate greutăţile şi încercările. 
Cea mai mare parte din zi şi din noapte stăruia în priveghere, fiind un om al desăvârşitei 
rugăciuni. Mânca numai o dată pe zi, seara, şi se mulțumea cu 3-4 ore de somn. Citea Sfânta 
Scriptură şi operele Sfinţilor Părinţi sau traducea din limba greacă scrieri folositoare de suflet. 
Se recrea cântând imne duhovniceşti - căci avea un glas frumos şi dulce - şi compunând 
poezii. Săvârşea pravila călugărească în paraclisul din peşteră. Din când în când, mai ales la 
sărbătorile mari, slujea în biserica Sfântul Gheorghe Hozevitul. Cu aceste prilejuri, cobora pe 

scara din peşteră şi venea aici, lua parte la privegherea de toată noaptea şi apoi slujea în sobor 
Sfânta Liturghie, împărtăşindu-se cu Sfintele Taine. După ce lua masa împreună cu ceilalți 
părinți în trapeza mănăstirii, se întorcea la peşteră” (Arhiepiscopul Lucian, op. cit., p. 564). 

În această peşteră, cu dorul ţării sale în suflet, cu gândul necontenit la Dumnezeu, a 
trecut la cele veşnice Cuviosul lacob Ioan în ziua de 5 august 1960. Avea numai 47 de ani, 
dintre care 23 petrecuţi în ţară, iar ceilalți 24 la Locurile Sfinte. Trupul său ostenit de post şi 
de priveghere a fost prohodit şi aşezat spre veşnică odihnă în cea de-a treia încăpere a peşterii 
în care fuseseră înmormântați şi alți schimonahi care trăiseră acolo. A aflat odihna ostenelilor 
sale celor nenumărate şi raiul care l-a găsit de demult Domnul pentru cei ce-L iubesc pe El din 
suflet. Ostenelile sale fuseseră întocmai ca ale Sfântului Gheorghe Hozevitul, pe care o 
cântare bisericească le descrie aşa: „Nici lungimea drumului, nici nevoile locurilor nu au putut 
slăbi fierbinţeala călătoriei tale către Dumnezeu; că şi acolo sosind şi veselindu-te de locurile 
pe care au călcat picioarele Dumnezeului nostru, nicidecum nu te-ai lenevit a ajunge către 
tronul cel ceresc, prin nevoinţele şi ostenelile tale” (Vecernia din 8 ianuarie). 

Trecerea la cele veşnice a impresionat şi îndurerat pe mulți. Ca o ultimă cinstire, 
revista bisericească „Locuri Sfinte” i-a închinat un număr întreg, în care era prezentată viața şi 
personalitatea sa. în 1968 şi 1970, ucenicul său Ioanichie Pârâială i-a publicat, la Ierusalim, 
două volume cu poezii, traduceri şi meditații, sub titlul Hrană duhovnicească, cu prefața 
arhiepiscopului grec Aristobulos din cadrul Patrarhiei Ierusalimului. 

Timp de 20 de ani trupul Cuviosului loan a rămas în peştera Sfânta Ana. La începutul 
lunii august 1980, potrivit unei tradiții locale, conducerea mănăstirii Sfântul Gheorghe 
Hozevitul a deschis peştera mormintelor, urmând ca osemintele Cuviosului să fie duse în 
gropnița de obşte. Erau de faţă mai mulţi arhimandriți şi călugări greci şi români, precum şi 
câțiva pelerini din ţară. Toți cei ce erau de față au constatat cu surprindere că trupul 
Cuviosului era întreg, neatins de nici o stricăciune. Arhimandritul Amfilohie, starețul 
mănăstirii Sfântul Gheorghe Hozevitul, istorisea mai târziu: “Ne aşteptam să găsim numai 
sfinte oseminte şi nu bună mireasmă. Când am luat scândura am văzut că părintele loan 
dormea, cu trupul neatins de stricăciune, aşa cum l-am pus. Parcă l-am fi pus în mormânt de 
câteva ceasuri, ba nici ceasuri, ci chiar acum, fără nici o schimbare a înfățișării lui; mâinile, 
barba, părul, rasa, încălțămintea erau neatinse. Fiind anunţat de îndată patriarhul Benedict al 
Ierusalimului, acesta a aprobat strămutarea Cuviosului loan în biserica mănăstirii Sfântul 
Gheorghe Hozevitul. Şi astfel, în ziua de 7 august 1980, trupul neputrezit, adică moaştele sale, 
au fost coborâte din peşteră şi duse în mănăstire. 

Pentru ca toți să fie pe deplin încredințaţi că a fost voia lui Dumnezeu ca trupul lui să 
nu fie dat stricăciunii, Patriarhia Ierusalimului a rânduit să se săvârşească 40 de Sfinte 
Liturghii, cu rugăciuni de dezlegare şi pomenire, sicriul cu trupul său fiind aşezat în faţa 
Sfintei Mese. După săvârşirea acestor slujbe, trupul a rămas ca şi mai înainte, adică 
nestricăcios. A fost pus într-o raclă specială, din abanos, cu sticlă în partea de deasupra, care a 
fost apoi aşezată în Biserică, alături de moaştele Sfântului loan Hozevitul. 

De acum înainte, Cuviosul ieroschimonah loan este cunoscut şi cinstit sub numele de 
„Noul Hozevit”. Prin fața raclei cu cinstitele sale moaşte se perindă zilnic pelerini din toate 
părțile, închinându-se şi cerând prin mijlocirea rugăciunilor lui, ajutor şi întărire de la Părin- 
tele luminilor. 

Chiar înainte de a fi procedat la „canonizare” adică la trecerea lui în rândul sfinților, 
chipul său a fost zugrăvit în icoane, precum şi în catedrala Sfântului Gheorghe din Hama, în 
Siria; un călugăr- imnograf din cadrul Patriarhiei ecumenice i-a alcătuit o slujbă, iar 
credincioşii care ajungeau în faţa moaştelor sale, îl cinsteau ca pe un adevărat „sfânt”. 

Ținând seama de toate acestea, Sfântul Sinod al Bisericii noastre, în şedinţa din 20 
iunie 1992, a socotit că este bineplăcut lui Dumnezeu şi de folos obştii credincioşilor 
ortodocşi de pretutindeni, şi mai ales celei a românilor, ca acest Cuvios loan cel Nou 
Hozevitul să fie trecut în rândul sfinților. Pomenirea lui se face în ziua trecerii sale la Domnul, 
adică la 5 august. Să-l cinstim şi noi zicând: „Pe unul Dumnezeu iubind, de cele trecătoare ai 

fugit şi în pustie locuind, cu liniştea duhului te-ai logodit, Sfinte Prea Cuvioase Părinte Ioane, 
neîncetat slăvind pe Hristos, Mântuitorul lumii. Pentru aceasta, laudă şi cântare îți aducem 


zicând: Bucură-te, Sfinte Preacuvioase Părinte Ioane, floare prea aleasă a Bisericii noastre” 
(Condacul Sfântului loan Hozevitul, glasul 8). 

Capitolul VIII 


SFINŢI DE ALT NEAM CARE AU TRĂIT ÎN ȚĂRILE ROMÂNE 


Sfântul NIFON, patriarhul Constantinopolului 


La începutul veacului al XVI-lea, Biserica din Țara Românească a fost reorganizată şi 
cârmuită - pentru o scurtă perioadă de timp - de către un fost patriarh ecumenic, Nifon II care, 
după moarte, a fost trecut în rândul sfinților. Ştiri despre viața lui aflăm în lucrarea istorico- 
aghiografică intitulată: Viaţa şi traiul sfinţiei sale părintelui nostru Nifon, patriarhul 
Ţarigradului (Constantinopolului), scrisă de Gavriil Protul, adică mai marele, sau întâiul 
între egumenii mănăstirilor ortodoxe din Muntele Athos, în nordul Greciei. De aici aflăm că 
viitorul patriarh s-a născut în ținutul Peloponez, în sudul Greciei, prin anii 1434-1440, 
primind din botez numele Nicolae. A învăţat carte grecească şi slavonească la câțiva dascăli 
renumiţi ai vremii, între care şi unul cu numele Zaharia din localitatea Arta, în Grecia. În 
curând a îmbrăcat „îngerescul chip” al călugăriei, primind, potrivit pravilei, numele Nifon, 
după care a fost hirotonit întru iero-diacon. La scurtă vreme, Zaharia, cu tânărul său ucenic şi 
alți frați, s-au refugiat din cauza turcilor, în Albania, găsind adăpost la Dira-chion, apoi la 
Croia (Kruja), la curtea despotului Gheorghe Kastrioti (Scanderbeg), unul din marii luptători 
pentru apărarea acestei ţări în faţa primejdiei tot mai amenințătoare a turcilor, în Croia a fost 
hirotonit ieromonah, în anul 1466 sultanul Mahomed al II-lea, cuceritorul Constantinopolului, 
a atacat Albania, izbutind să-şi întindă stăpânirea până la țărmurile Mării Adriatice. în fața 
oştilor turceşti pustiitoare, Zaharia şi Nifon au părăsit această ţară, refugiindu-se în cetatea 
Ohrida, fiind primiţi în mănăstirea Maicii Domnului. După moartea îndrumătorului său 
Zaharia, tânărul ieromonah Nifon s-a dus să-şi găsească mângâierea sufletească în mănăstirile 
Sfântului Munte Athos. A stat o vreme la Cutlumuş, mănăstire ctitorită de domnii Țării 
Româneşti, în peştera Crit, în Marea Lavră, ctitorită de Sfântul Atanasie Atonitul şi în cete din 
urmă la mănăstirea Dionisiu. 

Din liniştea acestei mănăstiri atonite, învățatul şi smeritul ieromonah Nifon a fost 
chemat la înalta slujire arhierească, în scaunul de mitropolit al Tesalonicului, în anul 1483. 
După o păstorie de numai trei ani, Dumnezeu a rânduit să fie chemat la o vrednicie şi mai 
mare, cea de patriarh ecumenic la Constantinopol. Dar aici stăpâneau acum turcii, care 
cuceriseră oraşul marelui împărat Constantin cel Mare în anul 1453, când au prefăcut în 
moschee o mulțime de biserici creştine, începând cu minunata ctitorie a împăratului Justinan, 
catedrala Sfânta Sofia, toți preoţii şi drepteredincioşii creştini trăind în grea strâmtorare. Aşa 
se face că numai după doi ani de păstorie, adică în anul 1488, sultanul Baiazid II l-a îndepărtat 
din scaun. Părăsind Patriarhia, Nifon s-a aşezat în mănăstirea Sfântului loan Prodromul 
(Botezătorul) din insula aflată în fața oraşului Sozopolis (în Bulgaria de azi). Aici a zidit un 
schit cu hramul Sfântul Nicolae, în apropiere de țărmul Mării Negre, pe care l-a închinat 
mănăstirii mai sus pomenite. 

A petrecut aici opt ani, în rugăciune şi linişte, până în anul 1496, când a fost chemat 
din nou la conducerea Patriarhiei ecumenice. Dar şi această nouă păstorie n-a durat decât doi 
ani şi câteva luni, căci a fost scos din scaun de turci şi trimis în exil la Adrianopol, la biserica 
cu hramul Sfântul Ştefan. 

Aici l-a cunoscut domnitorul Radu cel Mare al Ţării Româneşti (1495-1508). 
Impresionat ue învățătura lui, dar şi de virtuțile cu care era împodobit, a cerut îngăduință 
stăpânirii turceşti să-l aducă în Țara Românească, spre a se folosi de cunoştinţele şi priceperea 
lui, în vederea reorganizării bisericeşti, pe care urmărea să o facă în ţara sa. Şi astfel, în 
primăvara anului 1503, fostul patriarh vine în Ţara Românescă. A fost primul între numeroșii 
patriarhi răsăriteni care vor veni apoi, secole de-a rândul, prin ţările noastre, după ajutoare 

materiale. A convocat de îndată, — probabil la Târgovişte, unde era reşedinţa domnului — 
„pre toți egumenii de la toate mănăstirile Ţării Ungrovlahiei şi tot clirosul Bisericii şi făcu 
săbor mare de-npreună cu domnul şi cu toţi boierii, cu preoţii şi cu mirenii... Şi tocmi toate 
obiceiurile pre pravilă şi pre aşezământ Sfinţilor Apostoli. Deci hirotoni şi doi episcopi şi le 
deade şi eparhie hotărâtă, care cât va birui; şi învăţa cum vor purta grijă şi cum vor paşte oile 
cele cuvântătoare carele suntdate-şi în seamă, ca să se înderepteze toată ţara de la arhierei”. 
Era, deci, un adevărat program de reorganizare a vieții bisericeşti din Ţara Românească pe 
baza canoanelor şi a vechilor rânduieli bisericeşti. Cei mai mulți istorici socotesc că acum s-ar 
fi hotărât înfiinţarea episcopilor de la Râmnic şi Buzău. Pentru că biograful său Gavriil Protul 
nu scrie nimic în legătură cu alegerea vreunui mitropolit, se presupune că însuşi Nifon şi-a 
rezervat pentru sine conducerea treburilor Mitropoliei. 

Şederea lui Nifon în Țara Românească a fost de scurtă durată, căci a ajuns la 
neînțelegeri cu domnitorul Radu cel Mare, pentru că nu aprobase căsătoria surorii acestuia cu 
un boier moldovean, întrucât era împotriva canoanelor şi rânduielilor bisericeşti. De aceea, în 
vara anului 1505 a părăsit Ţara Românească, îndreptându-se spre Sfântul Munte Athos. A stat 
o vreme în mănăstirile Vatoped, apoi la Dionisiu. Gavriil Protul descrie şi traiul său în aceste 
două mănăstiri, prin cuvintele: „Cât petrecu acolo, în toate era întocmai cu alți frați, şi cu 
mâncarea şi cu postul şi cu osteneala şi fără de preget, atâta cât le era altor frați ruşine de 
smerenia şi de nevoinţa lui; că era tuturor chip de învățătură şi de mustrare şi se nevoia spre 
toate ascultările... Şi pe mulți din păgâni, turci, armeni şi de alte eresuri, i-a întors de i-a 
botezat şi i-a uns cu Sfîntul Mir şi i-a adus în credința cea adevărată a pravoslaviei 
(Ortodoxiei, n.n.) — mai mult de 4000 de suflete. Iar pe câți mişei au miluit şi săraci şi câți au 
scos din robie aceia n-au număr; aşa era de milostiv şi bun tuturor şi dumnezeiesc şi dirept”. 
Şi-a dat obştescul sfârşit la mănăstirea Dionisiu la 11 august 1508. 

După trecerea a şapte ani, evlaviosul domnitor Neagoe Basarab (1512-1521), care 
purtase de grija lui Nifon în timpul neînțelegerilor sale cu Radu cel Mare, a trimis o solie la 
mănăstirea Dionisiu, ca să ceară pentru o vreme osemintele lui, spre a fi aduse în ţară, „ca să 
curățească şi să tămăduiască greşeala Radului Vodă”. Egumenul şi soborul au îndeplinit 
rugămintea domnului muntean, încât osemintele patriarhului au fost aduse la noi în ţară, fiind 
primite cu mare bucurie. Au fost puse deasupra mormântului lui Radu cel Mare, făcându-se 
rugăciuni pentru iertarea lui. Apoi au fost aşezate într-o frumoasă raclă de argint poleit cu aur, 
împodobită cu pietre scumpe şi cu email - în forma unei bisericuțe cu cinci turle - dăruită de 
Neagoe Vodă, după care au fost înapoiate mănăstirii Dionisiu. Călugării de aici, adânc mişcaţi 
de darul domnului român, i-au trimis capul sfântului şi o mână, pe care el le-a dăruit 
minunatei sale ctitorii de la Curtea de Argeş. Au stat aici până în anul 1949, când au fost duse 
în catedrala mitropolitană, cu hramul Sfântul Dumitru, din Craiova. 

La 16 august 1517, a doua zi după sfinţirea mănăstirii lui Neagoe Vodă din Curtea de 
Argeş, de față fiind şi patriarhul ecumenic Teolipt I, a avut loc canonizarea lui Nifon, adică 
trecerea sa în rândul sfinților, prima despre care se ştie că s-ar fi făcut la noi în ţară. S-a 
hotărât ca pomenirea lui să se facă în ziua morții sale, adică la data de 11 august a fiecărui an. 
Curând după moarte, Gavriil Protul, la îndemnul lui Neagoe Basarab, i-a scris viaţa, în limba 
greacă; aceasta s-a tradus apoi în slavoneşte, iar mai târziu în româneşte. Nu cunoaştem nimic 
din prima „slujbă” a patriarhului Nifon, întocmită cu prilejul canonizării. Abia pe la sfârşitul 
secolului al XVIII- lea, egumenul Partenie de la Argeş a cerut „slujba” sa la mănăstirea 
Dionisiu. A fost alcătuită atunci de către un cunoscut autor de vieți de sfinți, Nicodim 
Aghiori-tul (t 1809), fiind tradusă în româneşte de episcopul Iosif al Argeşului şi tipărită la 
Sibiu în anul 1806; mai târziu a fost retipărită de câteva ori. În Mineiul grecesc a fost introdus 
pentru prima oară în cel tipărit la Constantinopol în 1843, apoi în Mineiul românesc tipărit la 
Mănăstirea Neamţ în anul 1847 şi într-o ediţie sinodală din 1894. Cu toate acestea, Sfântul 
Nifon se bucură mai mult de o „cinstire locală”, la Muntele Athos şi în Ţara Românească. 

Să ne rugăm acestui sfânt care a trăit pe pământ românesc şi din ale cărui moaşte o 
parte se găsesc la Craiova, ca să mijlocească înaintea lui Dumnezeu pentru poporul român 

drepteredincios, pentru pace şi bună înţelegere între neamuri. 


Cuviosul stareț PAISIE de la Neamţ 


Unul din marii nevoitori şi înnoitori ai monahismului românesc din veacul al XVIII- 
lea a fost stareţul Paisie Velicicovschi de la mănăstirea Neamţ. „Curgerea vieţii” lui o 
cunoaştem din cele scrise de el însuşi şi de unii dintre ucenicii lui de la Neamţ. 

Se născuse în oraşul Poltava din Ucraina - el însuşi mărturisind că este „malorusian” - 
în ziua de 21 decembrie 1722, zi de pomenire a morţii marelui mitropolit Petru Movilă al 
Kievului, fapt pentru care a primit din botez numele acestuia. Era al 11-lea din cei 12 copii ai 
preotului loan, slujitor la catedrala Uspenia (Adormirea) şi al presbiterei Irina, călugărită spre 
sfârşitul vieţii în mănăstirea Pocrov din acelaşi oraş, sub numele de luliana. Bunicul şi 
străbunicul fuseseră tot preoţi în Poltava, iar alte rude îmbrăţişaseră îngerescul chip al 
călugăriei. Rămas orfan de tată la vârsta de patru ani a fost crescut de mama sa şi de un frate 
mai mare loan, preot la biserica la care slujise şi tatăl lor. A învăţat carte la şcoala parohială 
de aici, după care s-a înscris la vestita Academie din Kiev, înfiinţată de mitropolitul de neam 
român Petru Movilă. Cursurile şcolii erau împărțite în trei cicluri, având cu totul 12 ani de 
studii. Tânărul Petru a urmat numai primul ciclu, cu patru clase inferioare, în care se învățau 
limbile greacă, slavă şi polonă, gramatica şi sintaxa. A părăsit apoi şcoala, în 1740, intrând în 
mănăstirea Liubieţchi, pe Nipru, iar după trei luni în mănăstirea Medvedovschi, în dreapta 
Niprului, aflată pe atunci sub stăpânire polonă. Aici a fost tuns rasofor, la praznicul 
Schimbării la f aţă din anul 1741, primind numele de Platon. Din pricina prigoanelor venite 
din partea catolicilor şi a uniților din regatul polon, tânărul monah a fost nevoit să se 
reîntoarcă la Kiev, unde a intrat în cunoscuta Lavră Pecerska, făcând icoane de aramă. 

Cuprins de râvnă spre o viață duhovnicească mai înaltă, în 1742 şi-a îndreptat paşii 
spre țările româneşti. A trăit vreo patru ani în schiturile Dălhăuţi, Trăisteni, Poiana Mărului şi 
Cârnu, situate la întorsura Carpaţilor, sub munte, în fostul județ Râmnicul Sărat. Acolo a avut 
prilejul să cunoască pe schimonahii Vasile de la Poiana Mărului, Onufrie de la Cârnu şi alți 
părinţi cu viață aleasă, care au contribuit la formarea lui sufletească şi la întărirea dragostei lui 
față de rânduielile vieţii călugăreşti. După patru ani se îndreaptă spre Muntele Athos, în 
nădejdea că în această „grădină a Maicii Domnului”, sufletul său va fi răsplătit cu aflarea unei 
atmosfere de înaltă vieţuire duhovnicescă. Spre regretul lui, a rămas dezamăgit, căci Athosul 
era atunci într-o stare tristă, cu mănăstiri robite de turci şi silite să se răscumpere cu mari 
sume de bani, multe din ele fiind în stare de ruină, de neorânduială, cu călugări de neamuri 
felurite, care se învrăjbeau între ei. Platon rasoforul nu s-a descurajat însă, ci s-a aşezat într-o 
chilie în jurul mănăstirii Pantocrator. Pe la începutul anului 1750 a venit la Athos starețul 
Vasile de la Poiana Mărului, care l-a călugărit deplin, primind rânduiala „schimei mici”, 
dându-i numele de Paisie. 

Ajungând pe o înaltă treaptă a desăvârşirii morale, monahul Paisie a început să fie 
prețuit de fraţii săi de călugărie, încât, pe nesimţite s-au strâns ucenici în jurul lui. Curând 
numărul ucenicilor a sporit în aşa măsură, încât s-a simțit nevoia unui preot-duhovnic. în 
această situaţie, fraţii au stăruit pe lângă povăţuitorul lor să primească darul preoţiei. Şi astfel, 
în anul 1758, Paisie a fost hirotonit preot (ieromonah) şi duhovnic de către un episcop cu 
numele Grigorie. Când numărul fraților a crescut şi mai mult, a cerut îngăduinţa ca să ridice 
un schit, cu hramul Sfântul Prooroc Ilie, tot pe moşia mănăstirii Pantocrator. Aici frații au 
zidit din temelie o biserică, 15 chilii şi alte clădiri trebuitoare. Paisie, considerat ca un „stareţ” 
al lor, a început aici revizuirea vechilor traduceri slave din scrierile Sfinţilor Părinți şi mari 
asceți, după originalul grecesc. 

Lipsa de chilii pentru cei 64 de frați, ca şi neînțelegerile dintre monahii greci şi slavi, 
l-au îndemnat pe Paisie să părăsească Sfântul Munte în 1763 şi să se reîntoarcă în ţările 
româneşti, pline de mănăstiri mari, vechi ctitorii ale evlavioşilor noştri domnitori. Pentru 

început s-au aşezat în schitul Vărzăreşti, între Focşani şi Râmnicu Sărat. De aici s-au îndreptat 
spre Iaşi, unde au fost primiţi cu multă dragoste de mitropolitul Gavriil Calimachi, care le-a 
oferit mănăstirea Dragomirna, ctitoria mitropolitului Anastasie Crimca, cu toate proprietățile 
ei. Şi astfel, în anul 1763, la Dragomirna, care până atunci avea un număr neînsemnat de 
călugări, a început o viață nouă, de muncă şi de rugăciune. De îndată s-au îndreptat spre 
această nouă vatră de trăire duhovnicească noi vieţuitori, români, ucrainieni sau ruşi. 

Starețul Paisie a întocmit un „aşezământ” sau „îndreptar”, deci un fel de regulament, 
în 28 de puncte, cu felurite rânduieli privitoare la viaţa monahală de aici. A introdus pravila 
folosită în schitul Sfântul Ilie, ale cărei îndatoriri de căpetenie erau: viaţa de obşte, ascultarea, 
smerenia, sărăcia, munca, slujbele după tipic, respectarea rânduielilor călugăreşti, mărturisirea 
păcatelor şi altele, în acelaşi timp, stareţul a continuat traducerea unor scrieri ascetic-mistice 
din greceşte, în slavoneşte şi româneşte, ori a corectat traducerile vechi (din Antonie cel Mare, 
Macarie, Marcu Ascetul, Teodor Studitul, Pilotei Sinaitul, Grigorie Sinaitul, Simeon Noul 
Teolog şi alții). El însuşi a întocmit o lucrare despre Rugăciunea minţii, în şase capitole. 
Zilnic ţinea cuvântări în fața obştei, într-o zi în româneşte, în alta slavoneşte, dat fiind 
numărul mare de călugări de origine slavă. 

În 1775, însă, toată această frumoasă lucrare duhovnicească şi culturală a luat sfârşit, 
căci în urma ocupării Moldovei de nord (Bucovina) de către imperiul austriac catolic, starețul, 
cu întreaga obşte, au fost nevoiți să părăsească Dragomirna. Cu încuviințarea aceluiaşi 
mitropolit Gavriil Calimachi, Paisie, cu 200 din cei 350 de fraţi, s-au aşezat la mănăstirea 
Secu, unde au fost chemaţi de egumenul Eftirm'e, cu tot soborul. S-a continuat şi aici pravila 
de la Dragomirna timp de patru ani, cu slujbe, cuvântări, mărturisirea păcatelor şi traduceri 
din operele marilor asceţi răsăriteni. Au fost zidite noi chilii pentru a putea fi adăpostită şi 
obştea de la Dragomirna. 

În anul 1779, la dorinţa domnitorului Constantin Moruzi, lui Paisie i s-a încredinţat şi 
egumenia mănăstirii Neamţ, cea mai veche şi mai luminoasă vatră a monahismului din 
Moldova. Lăsând la Secu pe duhovnicul Ilarion, el, cu o parte din fraţi, s-a mutat la Neamţ. Şi 
aici a introdus aceleaşi rânduieli de viaţă pe care le trăise la Athos şi în cele două mănăstiri 
moldovene, adică: viaţă de obşte, slujbe după tipic, predici, grijă pentru bolnavi, bătrâni şi 
călători, mărturisirea gândurilor către părinții duhovniceşti, munca la câmp sau în diferite 
ateliere. S-au ridicat noi chilii, o casă pentru oaspeți şi un spital. 

Numărul vieţuitorilor nemţeni s-a ridicat la 700, între care erau moldoveni, munteni, 
transilvăneni, ruşi, ucrainieni, bieloruşi, greci, bulgari, sârbi şi chiar foşti necreştini trecuţi la 
Ortodoxie. S-au continuat şi aici traducerile din scrierile Sfinților Părinţi şi ale marilor asceţi 
în limbile română şi slavonă; s-a format chiar o adevărată „şcoală” de traducători. O traducere 
a Filocaliei, în slavo-rusă, întocmită de Paisie, a apărut la Petersburg, în 1793. în felul acesta, 
prin strădaniile stareţului Paisie, mănăstirea Neamţ a devenit cel mai însemnat centru de 
cultură teologico-ascetică din ţările române. 

Presimţindu-şi sfârşitul, Paisie (ridicat în 1790 la cinstea de arhimandrit) a început să- 
şi scrie viața, dar lucrarea a rămas neterminată, căci a trecut la cele veşnice la 15 noiembrie 
1794; a fost îngropat în biserica mare a mănăstirii Neamţ, unde i se vede şi azi mormântul. 

Rânduielile introduse de starețul Paisie în schitul Sfântul Ilie, dar mai ales în cele trei 
mănăstiri moldovene pe care le-a cârmuit, au avut o influență binefăcătoare asupra altor 
mănăstiri şi schituri, nu numai din ţările româneşti, ci şi din Rusia. Ucenici de-ai săi - 
ucrainieni, ruşi şi bieloruşi - pregătiți de el pentru îndrumarea vieții duhovniceşti, s-au 
răspândit în peste o sută de mănăstiri ruseşti, ducând pretutindeni acelaşi duh nou de viață 
spirituală (mănăstirile Valaam, Solovăţ în nord, Alexandru Nevski în Petersburg, Optina în 
centrul Rusiei, Simonov şi Novospask în Moscova, Lavra Pecerska în Kiev, Noul Athos în 
Caucaz şi altele). Mişcarea spirituală „paisiană” a influențat şi pe unii gânditori ruşi din 
veacul al XIX-lea. 

După cum era şi firesc, influenţa paisiană, de ascetism şi cărturărie, a fost deosebit de 
puternică şi în mănăstirile Moldovei, învăţăturile şi rânduielile marelui părinte au fost 

introduse în primul rând prin ucenicii săi direcți: Sofronie, urmaşul său la stăreția Neamţului, 
Gherontie şi Dorotei, traducători din limba greacă, Onoriu, îngrijitorul bolniţelor, Platon, care 
i-a scris viaţa, ierodiaconul Ştefan, care a tradus din slavo-rusă Vieţile sfinților, în 12 volume, 
ierodiaconul Grigorie, viitor mitropolit al Țării Româneşti, care a tradus zeci de lucrări 
teologice din greceşte şi alţii, în duhul lui Paisie a trăit şi marele mitropolit al Moldovei 
Veniamin Costachi, deşi nu i-a fost ucenic direct. 

Toţi cei care au cercetat viața şi nevoinţele stareţului Paisie, l-au considerat ca un 
adevărat „sfânt” sau „cuvios”. Din aceste motive, Sfântul Sinod al Bisericii Ortodoxe Ruse a 
procedat, în 1988, la canonizarea lui. Preoţii, călugării şi credincioşii români au de asemenea 
datoria de a-l cinsti, pentru că el a trăit peste trei decenii pe pământ românesc, unde şi-a 
desfăşurat bogata sa lucrare de reînnoire a monahismului ortodox de pretutindeni. 

Capitolul LX 


SFINŢI DE ALT NEAM ALE CĂROR MOAȘTE 
SE GĂSESC LA NOI 


Sfântul GRIGORIE DECAPOLITUL 
de la Mănăstirea Bistriţa- Vâlcea 


Minunata ctitorie a boierilor Craioveşti adăposteşte, încă de la sfârşitul veacului al 
XV-lea, moaştele unui sfânt cu numele Grigorie Decapolitul. Unele ştiri privitoare la viața sa 
se găsesc într-o lucrare scrisă de Ignatie Diaconul, care, fiind contemporan cu Grigorie, a 
cunoscut mai mulți ucenici de-ai săi, care i-au relatat felurite aspecte legate de viaţa şi 
nevoinţele sale duhovniceşti. 

De aici aflăm că el s-a născut în oraşul Irinopolis din Decapolea Isauriei, în sud-estul 
Asiei Mici, care aparțineau pe atunci Imperiului bizantin. Se crede că s-a născut prin anii 780- 
790, deci tocmai în vremea când a avut loc Sinodul al VII-lea ecumenic de la Niceea, din anul 
787, care a condamnat iconoclasmul, adică pe cei care respingeau cultul icoanelor. Făcea 
parte dintr-o familie înstărită, mama sa Maria fiind şi o femeie foarte evlavioasă. La vremea 
potrivită, a fost dat la învățătură, pentru a putea fi mai târziu de folos semenilor săi. încă de 
copil manifesta o înclinare spre cele duhovniceşti. Lua parte la slujbe, se ruga, citea Sfânta 
Scriptură, făcea fapte de milostenie, arăta o dragoste sinceră faţă de toți cei din jurul său. 
Adesea se retrăgea în locuri ascunse pentru a se ruga şi a medita. Apoi a respins îndemnul 
părinților săi de a se căsători cu o tânără aleasă de aceştia şi s-a retras în Munţii Isauriei. 
Acolo a cunoscut pe un fost episcop din Decapole, refugiat din pricină că se dovedise un 
vrednic apărător al cultului icoanelor. Arătându-i dorința de a se călugări, episcopul l-a 
îndemnat să intre într-o mănăstire din apropiere, pentru a se iniția în tainele vieții monahale. 

Între timp, tatăl său a murit. Mama sa, aflând unde este, l-a îndemnat să plece într-o 
altă mănăstire, unde era un alt frate al său, ca împreună să-şi ducă mai uşor viaţa de călugăr, 
închinată numai lui Dumnezeu. A ascultat deci îndemnul evlavioasei sale mame şi s-a aşezat 
în acea mănăstire, alături de fratele său. Dar în curând şi-au dat seama că egumenul 
mănăstirii, ca şi unii călugări, trecuseră de partea iconoclaştilor, adică a duşmanilor icoanelor. 
Plin de râvnă pentru apărarea dreptei credinţe şi a hotărârilor luate de Sinodul al şaptelea 
ecumenic, Grigorie a avut curajul să mustre pe egumen în fața tuturor călugărilor din obştea 
respectivă. Acesta a poruncit însă ca Grigorie să fie bătut, în această situație, cu trupul plin de 
răni, tânărul monah a fugit într-o altă mănăstire din Decapole, unde era egumen un frate al 
mamei sale, cu numele Simeon. Aici a rămas timp de 14 ani. 

Urcând mereu pe treptele vieţii duhovniceşti, a cerut îngăduinţa să se retragă într-o 
peşteră din Munții Isauriei, pentru a trăi singur. A trăit aici mai mulţi ani, luptând cu ispitele şi 
cu lipsa de hrană, dar stăruind mereu în rugăciune şi meditaţie, în legătură tainică neîncetată 
cu Dumnezeu. Curăţit astfel de patimile trupeşti şi sufleteşti, îmbunătățitul sihastru a auzit o 
chemare de sus care l-a îndemnat să părăsească peştera şi locurile natale, pentru ca să poată fi 
de folos şi altora. Dând urmare îndemnului venit de sus, Grigorie se îndreaptă spre Apus, 
întâmpinând multe lipsuri şi chiar prigoane. Petrece o iarnă întreagă într-o mănăstire din Efes, 
apoi cu o corabie ajunge în oraşul Proconez, unde a fost găzduit în casa unui om sărac, a cărui 
casă Dumnezeu o binecuvântează cu cele trebuitoare traiului. Părăseşte pe acest creştin 
ospitalier în ascuns şi ajunge la Enos, în Macedonia, unde este bătut de un tânăr, dar cuviosul 
se roagă lui Dumnezeu să-l ierte. Cu o corabie, ajutat de nişte pirați, uimiţi de curajul său, 
ajunge în Tesalom'c, unde este găzduit într-o mănăstire de către egumenul Marcu. împreună 
cu un călugăr de aici, se îndreaptă spre Roma. Au mers pe uscat până la Corint, în sudul 

Greciei. Se îmbarcă pe o corabie, ajungând până la Roma. 

Acolo a trăit câteva luni neştiut de nimeni. Vindecarea unui demonizat îl face însă 
cunoscut, dar el pleacă în ascuns în Siracuza Siciliei, unde s-a ascuns într-un turn. A vindecat 
şi aici câțiva bolnavi prin rugăciunile sale şi a îndrumat spre o viaţă curată pe mulți locuitori 
ai oraşului. 

Din Sicilia se reîntoarce în Grecia, la Hidros, unde era să fie ucis de adversarii 
icoanelor, dar este izbăvit prin voia lui Dumnezeu, după cum a scăpat şi din alte încercări. 
Ajuns în Tesalonic s-a aşezat în mănăstirea Sfântul Mina. Aici devine foarte cunoscut prin 
darul său de a prezice viitorul, dar şi prin viaţa sa aleasă. Ignatie Diaconul, care i-a scris viaţa, 
aminteşte multe din vindecările săvârşite de el prin puterea rugăciunii, ca şi multe din 
cuvintele de mustrare pe care le rostea, atunci când era nevoie, împotriva ereticilor sau a 
necredincioşilor. Avea o putere deosebită asupra demonilor. Mai mulți călugări şi credincioşi 
stăpâniți de duhuri necurate au fost vindecați în urma rugăciunilor cuviosului Grigorie. 

Virtuţile cu care era împodobit, ca şi darul vindecărilor l-au făcut pe Grigorie vrednic 
să primească taina preoţiei. Şi-a continuat viața cu aceeaşi râvnă spre cele sfinte, în folosul 
semenilor săi. 

Spre sfârşitul vieţii, Dumnezeu i-a dat o boală grea. Vestea suferinței sale s-a răspândit 
repede, ajungând până laConstantinopol, unde se găsea şi unchiul său Simeon, acum foarte 
bătrân, dar aruncat în închisoare pentru dârzenia cu care apăra cultul icoanelor. Acesta îl 
înştiințează pe Grigorie unde este, arătându-i dorinţa de a se revedea. In ciuda bolii de care 
suferea, Grigorie pleacă din Tesalo-nic la Constantinopol, unde îl află pe unchiul său eliberat 
din temniță, în curând a şi murit într-o mănăstire din capitala imperiului, în ziua de 20 
noiembrie 842. După câteva luni, în martie 843, a fost convocat la Constantinopol un sinod 
local, care a restabilit pentru totdeauna cultul icoanelor, a aruncat anatema asupra tuturor 
ereticilor din primele opt veacuri de viață creştină şi a rânduit Duminica Ortodoxiei şi anume 
prima din postul Paştilor, ca zi de biruință a dreptei credinţe asupra tuturor duşmanilor ei. 

În scurt timp mormântul Cuviosului Grigorie a devenit cunoscut, datorită minunilor 
care se săvârşeau acolo. Sunt cunoscute vindecarea unui om gârbov care s-a atins de trupul 
său, ce era dus spre înhumare, precum şi a unor îndrăciți. După trecerea unui timp, călugării 
din mănăstirea în care era îngropat au hotărât să-i scoată trupul şi să-l aşeze într-o raclă. 
Rămăşițele sale pământeşti erau întregi şi neputrezite, încât acum puteau fi socotite ca sfinte 
moaşte. Nu ştim când s-a făcut slujba specială de canonizare a noului sfânt, numit de acum 
înainte Grigorie Decapolitul, după provincia în care se născuse. 

Ele au rămas într-o mănăstire din Constantinopol, întemeiată de ucenicul său Iosif 
Imnograful. Au rămas aici mai bine de şase veacuri, probabil până după anul 1453, când 
Constantinopolul a fost cucerit de turci. O tradiție spune că racla cu moaşte a fost dusă atunci, 
de monahii care o păzeau, în Serbia, spre a le feri de profanare din partea turcilor. Acolo au 
fost aşezate într-o mănăstire, săvârşindu-se alte minuni în jurul lor. Din acest loc le-a 
cumpărat, în ultimii ani ai secolului al XV-lea, banul Barbu Craiovescu, care le-a adus în 
mănăstirea Bistriţa din Oltenia, ctitoria familiei sale. Barbu însuşi s-a călugărit aici sub 
numele de Pahomie. 

De atunci şi pană astăzi cinstitele sale moaşte se găsesc tot în mănăstirea Bistrița. 
Drept aceea, credincioşii români - mai ales cei din Oltenia - au arătat o cinste deosebită 
moaştelor Sfântului Grigorie Decapolitul, venind să se închine în faţa lor şi să-i ceară ocrotire. 
Un învăţat mitropolit grec, Matei al Mirelor (1624), care a trăit mulți ani la mănăstirea Dealu, 
i-a alcătuit o slujbă, la rugămintea egumenului Teofil al Bistriţei, viitor episcop al 
Râmnicului, apoi mitropolit al Țării Româneşti. Aceasta a fost tipărită în greceşte la 
Bucureşti, în 1692 (împreună cu Slujba Sfintei Parascheva). Mitropolitul Dosoftei al 
Moldovei prezintă pe scurt viaţa Sfântului Gri-gore în cunoscuta sa lucrare aghiografică Viaţa 
şi petrecerea sfinţilor (4 vol., Iaşi, 1682-1686). în 1753 s-a tipărit la Râmnic o Carte osebită 
a Sfântului Grigorie Decapolitul, care cuprinde viaţa sa pe larg, slujba care se săvârşeşte în 
ziua trecerii sale la Domnul, adică la 20 noiembrie, precum şi paraclisul său. în mănăstirea 

Bistriţa s-au copiat mai multe manuscrise care cuprind viața şi paraclisul său. Slujba şi viața 
lui (sinaxarul) au fost trecute apoi în toate ediţiile româneşti ale Mineiului pe noiembrie. De 
asemenea, este trecut în toate Vieţile de sfinţi care s-au tipărit în româneşte. Chipul său este 
zugrăvit în mai multe biserici din țara noastră. 

Bucurându-se de această aleasă cinstire, la 28 februarie 1950 Sfântul Sinod a hotărât 
generalizarea cultului său în toată Biserica Ortodoxă Română. De-acum înainte el va fi cinstit 
în toate lăcaşurile de cult ortodoxe româneşti, prin slujbe şi rugăciuni, prin ridicarea de 
biserici cu hramul său, prin pictarea icoanelor cu chipul său. S-a procedat la această 
generalizare în cadrul unor mari solemnităţi bisericeşti în octombrie 1955. 

Viaţa Sfântului Grigorie, de smerenie, răbdare, blândeţe, milostenie, stăruinţă în 
rugăciune, dragoste de Dumnezeu şi de semeni, ca şi dârzenia cu care a apărat dreapta 
credință, poate constitui şi pentru noi, credincioşii de neam român, o pildă vrednică de urmat. 
Să-l rugăm să ne ocrotească şi să-l cinstim zicând: Apărătorul nostru şi folositorul cel 
fierbinte, după datorie mulțumiri aducem ţie, Sfinte, noi cei izbăviți din nevoi cu rugăciunile 
tale. Ci ca unul ce ai îndrăzneală către Domnul, din toate primejdiile izbăveşte-ne pe noi, ca 
să-ți cântăm ţie: bucură-te, Sfinte Preacuvioase Părinte Grigorie” (din Acatistul său, 
Condacul 1). 


Sfânta Cuvioasa PARASCHEVA de Ia laşi, 
ocrotitoarea Moldovei 


În fiecare an, la 14 octombrie, Biserica Ortodoxă de pretutindeni prăznuieşte pe 
Cuvioasa Maică Parascheva. în chip deosebit ea este cinstită în Moldova, întrucât de 350 de 
ani moaştele ei se găsesc la Iaşi. Este cunoscută în popor şi sub numele de „Sfânta Vineri” sau 
„Vinerea Mare”. Se cuvine, aşadar, ca noi, credincioşii români, mai ales cei din Moldova, să-i 
cunoaştem viața şi nevoinţele duhovniceşti, precum şi împrejurările în care cinstitele ei 
moaşte au fost aduse în Moldova. 

Din puţinele ştiri privitoare la viața ei, aflăm că această cuvioasă Parascheva a trăit în 
prima jumătate a veacului al XI- lea. S-a născut în Epivat (azi Boiados) în Tracia, pe țărmul 
Mării Marmara, în apropiere de Constantinopol (azi Istanbul), pe atunci capitala Imperiului 
bizantin. Părinții ei erau oameni de neam bun şi credincioşi, râvnitori spre cele sfinte. Un frate 
al ei, după ce a învăţat carte, s-a călugărit sub numele de Eftimie; apreciat de cârmuitorii de 
atunci ai Bisericii, dar şi de credincioşi, a fost ales la vremea cuvenită episcop în localitatea 
Madite. 

Parascheva şi-a petrecut anii copilăriei în casa părinților sub ocrotirea acestora. Se 
spune că pe când avea zece ani a auzit citindu-se într-o biserică cuvintele Mântuitorului: 
Oricine voieşte să vină după Mine, să se lepede de sine, să-şi ia crucea sa şi să-Mi urmeze 
Mie (Marcu 8, 34). Aceste cuvinte au impresionat-o atât de mult, încât şi-a împărțit toate 
hainele săracilor. Acelaşi lucru l-a făcut şi în alte împrejurări, fără să ţină seama de mustrările 
părinților ei. 

După trecerea câtorva ani, şi-a părăsit părinții şi „frumuseţea acestei lumi”, 
retrăgându-se „în adâncul pustiei”. S-a oprit mai întâi la Constantinopol, unde a ascultat 
cuvinte de învățătură de la călugări şi călugărițe cu aleasă viață duhovnicească. Urmând 
sfaturile acestora, a părăsit capitala, îndreptându-se spre ținutul Pontului, oprindu-se la 
mănăstirea Maicii Domnului din Heracleea, unde a rămas vreme de cinci ani. De aici a plecat 
spre Ţara Sfântă, în dorința de a-şi petrece restul vieţii în locurile pe care le-a străbătut şi 
Mântuitorul lisus Hristos şi Sfinţii Apostoli. După ce a văzut Ierusalimul, s-a aşezat i într-o 
mănăstire de călugărițe în pustiul Iordanului, unde s-a nevoit cu postul şi cu rugăciunea, 
întocmai ca Sfântul loan Botezătorul, ca Maria Egipteanca sau ca atâţia alți ostenitori spre 
cele duhovniceşti. Mitropolitul Varlaam al Moldovei în Cazania sa, tipărită la laşi în 1643, 
spune că acum nu mai avea grijă „nici de veşminte şi de aşternuturi, nici de mâncări şi de 

mese, nici de casă sau slujnice, ci numai de curăţia sufletului şi de răspuns județului 
(judecății, n.n.) ce va să fie”. Ea „pururea suspina şi nepărăsit tânjea cumu-şi va înfrumuseța 
sufletul, cum se va logodi pe sine Mirelui ceresc, lui lisus Hristos, cum se va îndulci la 
vederea Mirelui său, de slava şi de lumina şi de bucuria cea”fericită. De aceasta... ochii de 
lacrimi îi erau întunecaţi pururea”. 

Într-o noapte, însă, pe când avea ca la 25 de ani, un înger i-a spus, în vis, să se 
reîntoarcă în locurile părinteşti: „Să iaşi pustia şi la moşia ta să te întorci, că acolo ţi se cade 
să laşi trupul pământului şi să treci din această lume către Dumnezeu, pe Care L-ai iubit”. Şi 
continuă mitropolitul Varlaam în Cazania sa că ea „fără de voie lăsă pustia şi se întoarse în 
lume şi la Țarigrad (Constantinopol, n.n.) veni. Şi mereu în biserica Precistei ce este în 
Vlaherna şi către icoana Sfinţiei Sale căzu şi cu lacrimi se ruga aşa şi zicea: N-am altă 
nădejde, n-am alt acoperământ. Tu-mi fii îndreptătoare, tu-mi fii folositoare... Că până am 
umblat în pustie pe tine te-am avut ajutor, iar acum, dacă m-am întors în lume, îndreptează- 
mă până la sfârşitul vieţii mele, că altă nădejde nu am”. 

Din Constantinopol s-a îndreptat spre Epivat, localitatea în care văzuse lumina zilei, 
fără să spună cuiva cine este şi de unde vine. „Acolo - continuă mitropolitul Varlaam - trudă 
către trudă şi durere către durere adăugă, cu post şi cu nedormire pe sine se înfrumuseţa..., cu 
lacrimi pământul uda şi aşa se ruga: Doamne Iisuse Hristoase, caută din locaşul Tău cel sfânt; 
am lăsat toate şi după Tine am călătorit în toată viaţa mea. Şi acum, îndură-te Doamne, spune 
îngerului blând să ia cu pace sufletul meu”, împăcată cu sine, cu oamenii şi cu Dumnezeu, şi-a 
dat astfel sufletul. 

A fost îngropată ca o străină, nimeni neştiind cine era. Dar Dumnezeu, voind să o 
proslăvească, a descoperit în chip minunat cine era acea străină. Se spune că un marinar a 
murit pe o corabie, iar trupul i-a fost aruncat în mare. Valurile l-au aruncat la țărm, iar un 
sihastru care trăia acolo, a rugat pe nişte creştini să-l îngroape după rânduiala creştinească. 
Săpând deci o groapă, „aflară trupul Prea Cuvioasei Pa-rascheva neputred şi plin de 
mireasmă”. Cu toate acestea, au pus alături de ea şi trupul corăbierului. Dar în noaptea 
următoare, unuia din creştinii care săpaseră groapa, cu numele Gheorghe, i s-a arătat în vis o 
împărăteasă, şezând pe un scaun luminat şi înconjurată de îngeri, iar unul dintre aceştia îl 
mustra pentru că n-a scos din groapă trupul Cuvioasei Parascheva. lar împărăteasa pe care o 
văzuse în vis - şi care nu era alta decât Cuvioasa Parascheva - i-a poruncit să ia degrabă trupul 
ei Şi să-l aşeze undeva la loc de cinste, în aceeaşi noapte, o credincioasă pe numele Eftimia a 
avut aceeaşi vedenie. 

Credincioşii de acolo, auzind de visul celor doi, au înţeles că este un semn 
dumnezeiesc, drept care au luat trupul Cuvioasei din mormânt şi l-au aşezat în biserica Sfinții 
Apostoli din Epivat. îndată au avut loc vindecări minunate în urma rugăciunilor care se făceau 
lângă cinstitele sale moaşte. Se spune că drepteredincioşii creştini din Epivat au zidit o 
biserică chiar pe locul în care au trăit părinții ei şi unde văzuse ea însăşi lumina zilei. 

Nu ştim când anume Patriarhia din Constantinopol va fi procedat la canonizarea ei, 
adică la trecerea ei în rândul sfinților. 

Curând după moarte s-au alcătuit unele lucrări despre viaţa şi istoria moaştelor ei. Una 
din ele a fost scrisă de diaconul Vasilisc, la cererea patriarhului ecumenic Nicolae IV (1 145- 
1151), pe la mijlocul veacului al XH-lea. Alta a alcătuit marele patriarh Eftimie al Târnovei, 
în a doua jumătate a veacului- al XIV-lea. Aceasta a fost folosită de mitropolitul Matei al 
Mirelor, care a trăit în mănăstirea Dealu, de lângă Târgovişte, care a alcătuit - în greceşte - o 
nouă „viață ”, precum şi slujba Cuvioasei Parascheva, prin anul 1605. Câţiva ani mai târziu, 
viața ei a fost inclusă de mitropolitul Varlaam al Moldovei, în Cazania lui, tipărită la Iaşi în 
1643, fără îndoială folosind manuscrise greceşti şi slavoneşti, prelucrate după lucrarea 
patriarhului Eftimie. Nevoinţele ei au fost înfăţişate pe scurt şi de marele mitropolit Dosoftei 
al Moldovei în lucrarea sa Viaţa şi petrecerea sfinţilor (4 vol. Iaşi, 1682-1686), precum şi în 
alte Vieţi de sfinţi şi în edițiile Mineielor tipărite la noi în ţară. Dintre străinii care i-au mai 
cercetat viaţa consemnăm pe cunoscutul aghiograf grec Nicodim Aghioritul (1749-1809). 

Spre sfârşitul secolului trecut învățatul episcop Melchisedec Ştefănescu al Romanului (1823- 
1892), a tipărit o lucrare specială intitulată Viaţa şi minunile Cuvioasei noastre Parascheva 
cea nouă şi istoricul sfintelor ei moaşte (Bucureşti, 1889). Câţiva teologi români din veacul 
nostru de asemenea s-au ocupat cu viaţa şi sfintele ei nevoinţe. 

Ce s-a întâmplat cu cinstitele ei moaşte, după ce au fost descoperite prin arătare 
dumnezeiască? Au stat în biserica Sfinţii Apostoli 'din Epivat vreo două sute de ani, 
săvârşindu-se multe semne şi minuni în jurul lor. Vestea despre acestea s-a răspândit în toată 
Peninsula Balcanică şi în Asia Mică, încât mulţi credincioşi greci, bulgari şi valahi din aceste 
locuri se îndreptau spre Epivat ca să se închine la cinstitele ei moaşte şi să-l ceară să 
mijlocească în faţa tronului ceresc pentru ei. 

Evenimentele politice care au avut loc în secolele următoare au făcut ca moaştele ei să 
fie strămutate în mai multe locuri. Se ştie că în anii 1185-1186 bulgarii şi valahii din sudul 
Dunării - care de aproape două secole se găseau sub dominația Imperiului bizantin -s-au 
răsculat împotriva asupritorilor, sub conducerea fraților Petru şi Asan, români de neam, 
întemeind un stat nou, cunoscut sub numele de imperiul vlaho-bulgar, având capitala la 
Târnovo. Peste câţiva ani, în 1204, cavalerii apuseni porniţi în Cruciada a patra au ocupat 
Constantinopolul, întemeind aici un „imperiu latin de Constantinopol”, care a dăinuit până în 
anul 1261, condus de împărații catolici, veniți din Apusul Europei, în astfel de împrejurări, 
bizantinii au creat două mici imperii, unul în Asia Mică, cu capitala la Niceea, nu departe de 
Constantinopol, altul în Tesalia, cu capitala la Tesalonic. Datorită relaţiilor prieteneşti dintre 
împăratul loan Asan II din Târnovo (1218-1241) şi împăratul de atunci din Constantinopol, în 
anul 1235 sau curând după aceea, moaştele Cuvioasei Parascheva au fost strămutate de la 
Epivat la Târnovo, capitala imperiului româno-bulgar care devenise, între timp, reşedinţă 
patriarhală. Mutarea lor s-a făcut într-o impresionantă procesiune, condusă de mitropolitul 
Marcu din Preslav, însoțit de numeroşi clerici, fiind întâmpinate pretutindeni cu flori, 
lumânări şi slujbe de către drepteredincioşii români şi bulgari din sudul Dunării. La Târnovo 
au ieşit întru întâmpinarea lor împăratul loan Asan II, mama şi soția sa, precum şi patriarhul 
de aici. Au fost aşezate în biserica Maica Domnului. 

La Târnovo moaştele Cuvioasei Parascheva au rămas timp de 160 de ani. Probabil 
acum s-a alcătuit slujba ei, care a intrat în Mineiul pe luna octombrie. Iar în a doua jumătate a 
veacului al XIV-lea, patriarhul Eftimie al Târnovei - se pare un valah - i-a scris din nou viaţa, 
aşa cum am arătat mai sus. 

Dar tot pe atunci turcii au pătruns în Europa. Rând pe rând au cucerit părți însemnate 
din Peninsula Balcanică, în 1393 au cucerit partea răsăriteană a imperiului valaho-bulgar, 
împreună cu capitala Târnovo, iar peste trei ani şi partea apuseană, încât acest stat şi-a încetat 
existenţa. 

În astfel de împrejurări dramatice pentru creştini, moaştele Cuvioasei Parascheva au 
fost mutate la Belgrad. Acolo au stat până în anul 1521, când turcii au cucerit şi acest oraş, iar 
Serbia a fost transformată în paşalâc. Acum moaştele au fost solicitate de patriarhul ecumenic 
Ieremia I sultanului, care a acceptat să i le dea în schimbul unor daruri. Patriarhul a hotărât ca 
ele să fie aduse în Constantinopol, fosta capitală'a imperiului bizantin (cucerit de turci în 
1453, care i-a dat numele Istanbul). în drum spre marele oraş întemeiat de împăratul 
Constantin cel Mare, cinstitele moaşte ale Cuvioasei Parascheva au fost expuse din loc în loc 
pentru a fi văzute şi sărutate de credincioşii ortodocşi din Peninsula Balcanică - aflaţi acum 
sub stăpânire turcească. Pentru început, au fost aşezate în biserica Sfânta Maria 
Panmacaristos, pe atunci catedrală patriarhală. După transformarea acesteia în geamie, au fost 
mutate în alte biserici: Vlahserai (1586), Sfântul Dumitru (1597) şi Sfântul Gheorghe din 
cartierul Fanar (1601). 

După 120 de ani ele au cunoscut ultima strămutare, de data aceasta spre pământul 
românesc, în anul 1641, după cebinecre-dinciosul domn Vasile Lupu al Moldovei a plătit 
toate datoriile Patriarhiei ecumenice din Constantinopol, cârmuitorul ei de atunci, patriarhul 
Partenie I zis cel Bătrân (1639-1644), împreună cu membrii Sinodului său, au hotărât să-i 

ofere, drept recunoştinţă, moaştele Cuvioasei Parascheva. Racla cu cinstitele moaşte a fost 
transportată cu o corabie pe Marea Neagră, fiind însoțită de trei mitropoliți greci (Ioanichie al 
Heracleei, Partenie al Adrianopolului şi Teofan al Paleopatrei). Ajungând la Galaţi, apoi la 
Iaşi, au fost întâmpinate de Vasile Vodă Lupu, de mitropolitul Varlaam şi de episcopii de 
Roman şi Huşi, de cler şi credincioşi, în ziua de 13 iunie 1641, cinstitele moaşte au fost 
aşezate în minunata biserică a mănăstirii „Sfinţii Trei Ierarhi”, ctitoria domnitorului. Cinstitele 
moaşte au rămas aici până în anul 1884, când au început lucrările de restaurare a sfântului 
lăcaş, fiind mutate în paraclisul mănăstirii. Dar în seara zilei de 26 decembrie 1888, după 
slujba Vecerniei, din neatenţie a rămas aprinsă o lumânare din sfeşnicul de lângă racla din 
lemn în care erau aşezate cinstitele moaşte; peste noapte sfeşnicul a ars, iar focul s-a extins la 
catafalcul pe care era aşezată racla, arzând mocnit toată noaptea, fiind prefăcut totul într-un 
morman de jar. A doua zi dimineaţa, autorităţile de stat şi bisericeşti, preoţii şi credincioşii au 
constatat că cinstitele moaşte au rămas neatinse, încă o minune săvârşită prin puterea lui 
Dumnezeu. 

Ridicate din mormanul de jar, moaştele Cuvioasei au fost adăpostite provizoriu în 
altarul paraclisului de la mănăstirea Sfinții Trei Ierarhi şi în curând strămutate în noua 
catedrală mitropolitană din laşi, care fusese sfințită cu puţin timp mai înainte, la 23 aprilie 
1887. Aici se găsesc şi astăzi, fiind cinstite de obştea drepteredincioşi-lor moldoveni, care îi 
cer să mijlocească pentru ei înaintea tronului ceresc, fiind socotită ca o adevărată ocrotitoare a 
Moldovei. 

În şedinţa sa din 28 februarie 1950, Sfântul Sinod al Bisericii noastre a hotărât 
canonizarea unor sfinți români, precum şi generalizarea cultului unor sfinți ale căror moaşte 
se găsesc în ţara noastră. Hotărârea respectivă a fost transpusă în faptă în cadrul unor mari 
festivități bisericeşti în cursul lunii octombrie 1955. În cazul Cuvioasei Parascheva, 
generalizarea cultului ei s-a făcut în catedrala mitropolitană din laşi, la 14 octombrie 1955, în 
prezența a numeroşi ierarhi români, precum şi a unor reprezentanți ai Bisericilor ortodoxe 
Rusă şi Bulgară. 

De altfel, Cuvioasa Parascheva a fost cinstită în Biserica noastră veacuri de-a rândul, 
încă de la sfârşitul veacului al XIV-lea exista o biserică cu hramul Prea Cuvioasa Parascheva 
în Răşinari, lângă Sibiu, iar în anul 1408 aflăm de existenţa unei biserici cu hramul Sfânta 
Vineri în „Târgul Romanului”. Multe alte biserici din Moldova sau din alte părți ale 
pământului românesc au acelaşi hram. Chipul ei sau scene din viaţa ei sunt zugrăvite în 
diferite biserici româneşti. Drepteredincioşii creştini de pretutindeni o venerează atât prin 
participarea lor la slujbele din 14 octombrie a fiecărui an, iar cei din laşi şi împrejurimi prin 
închinarea în faţa cinstitelor ei moaşte, cerându-i ocrotire şi ajutor. 

Drept aceea, să o cinstim şi noi şi să ne rugăm aşa: „Spre tine pururea nădăjduind, de 
multe boli şi primejdii s-a izbăvit țara aceasta, alinând şi prefăcând mânia cea cu dreptate 
pornită asupra noastră de la Dumnezeu, în bună şi milostivă îndurare, prin ale tale 
rugăciuni; dar şi acum îngrozindu-ne marile nenorociri, la tine năzuim cu lacrimi, să ne ajuţi 
ca să scăpăm din primejdie şi să cântăm lui Dumnezeu: Aliluia.” (Din Acatistul Cuvioasei, 
Condacul 3). 


Sfânta muceniță FILOFTEIA de la Argeş 


În calendarul sfinţeniei creştine, la 7 decembrie este pomenită Sfânta Muceniţă 
Filofteia, ale cărei moaşte se găsesc de şapte veacuri la Curtea de Argeş. După anumite ştiri 
privitoare la viaţa ei, aflăm că s-a născut pe la începutul veacului al XIll-iea în oraşul 
Târnovo, care pe atunci era capitala „imperiului româno-bulgar”, întemeiat şi condus o vreme 
de frații Petru şi Asan, români de neam. I s-a dat din botez numele „Filofteia”, care în grecește 
înseamnă „iubitoarea de Dumnezeu”, lucru pe care îl va dovedi cu fapta în cursul scurtei sale 
vieți pământeşti. Se spune că şi mama viitoarei sfinte era româncă de neam, din sudul Dunării 

şi o femeie foarte evlavioasă. De la ea a deprins prunca Filofteia dragostea de Dumnezeu şi de 
aproapele, faptele de milostenie, rugăciunile şi postul şi alte virtuți care trebuie să 
împodobească sufletul unui adevărat creştin. Fiind copilă încă, Dumnezeu a chemat la Sine pe 
vrednica sa mamă, rămânând astfel orfană. Cu încredere în Dumnezeu, a rămas în casa 
părintească, respectând toate cele ce învățase de la mama ei, trăind mai mult pentru Hristos şi 
pentru cei aflați în suferință. 

Dar după o vreme tatăl ei s-a recăsătorit, luându-şi o femeie cu o viaţă cu totul diferită 
de cea a primei sale soții. Era firesc atunci ca această femeie să n-o iubească pe Filofteia, 
obişnuită cu rugăciunea, cu postul şi cu mila față de aproapele. Drept aceea, s-a pornit cu 
multă ură împotriva acesteia, mai ales când se ducea la biserică sau când se ruga şi făcea fapte 
de milostenie, în acelaşi timp, căuta să întărâte şi pe tatăl blândei copile împotriva ei. Dar 
toate vorbele de ocară, bătăile şi muncile la care o punea tatăl şi mai ales mama ei vitregă, n- 
au putut s-o abată de la virtuțile care îi împodobeau sufletul, mai ales de la faptele milosteniei, 
în inima ei se întipăriseră cuvintele Mântuitorului: „/Fericiți cei milostivi, că aceia se vor 
milui ” (Matei 5, 7), dar mai ales cuvintele pe care le va spune El la dreapta judecată: „ Veniti, 
binecuvântații Tatălui Meu şi moşteniți împărăţia cea pregătită vouă de la întemeierea lumii. 
Căci flămând am fost şi Mi-aţi dat să mănâmc, însetat am fostt şi Mi-aţi dat să beau, străin 
am fost şi M-aţi primit, gol am fost şi M-aţi îmbrăcat, bolnav am fost şi M-aţi cercetat, în 
temniță am fost şi aţi venit la Mine” (Matei25, 34-36). Între altele, de multe ori când ducea 
mâncare tatălui ei la câmp, o parte din ea o dădea unor oameni săraci, într-una din zile, pe 
când avea 12 ani, acesta a urmărit-o ca să vadă ce face cu mâncarea pe care trebuia să i-o 
aducă la câmp. încredințându-se că o dădea celor lipsiţi, s-a înfuriat atât de tare, încât a scos 
securea pe care o purta la brâu şi a aruncat-o asupra fetei. A rănit-o grav la un picior, încât 
după puţină vreme şi-a dat sufletul în mâna Ziditorului a toată făptura. 

Nevrednicul tată, înspăimântat de uciderea propriei sale copile, a încercat să-i ridice 
trupul spre a-l înmormânta. Dar Dumnezeu a îngreuiat în aşa fel cinstitul ei trup, încât nici 
tatăl ucigaş, nici alți oameni n-au putut să-l ridice, îngrozit, a alergat la arhiepiscopul cetății 
Târnovo, istorisindu-i toate cele întâmplate. Acesta, împreună cu mai marii cetăţii, cu preoți, 
călugări şi mulțime de credincioşi, s-au îndreptat spre locul în care se afla trupul neînsuflețit 
al tinerei Filofteia. Toţi s-au încredinţat că erau în faţa unei minuni dumnezeieşti. Ierarhii şi 
preoţii aflați acolo, au săvârşit slujba prohodiriei, după care au încercat să-i ridice cinstitul 
trup, spre a-l duce în catedrala arhiepiscopală din Târnovo. Nici de data aceasta cinstitul ei 
trup n-a putut fi ridicat. Au înţeles că Filofteia putea fi socotită acum ca o adevărată muceniţă 
a lui Hristos şi că ea însăşi nu voia să fie dusă în cetatea Târnovo. Sinaxarul ei arată că sfinții 
slujitori au început să spună numele unor oraşe, biserici şi mănăstiri din dreapta şi din stânga 
Dunării, spre a vedea dacă nu se uşurează trupul sfintei, la rostirea vreunuia din ele. Când s-a 
rostit numele oraşului Curtea de Argeş, deodată trupul s-a uşurat şi a putut să fie ridicat. A 
fost înștiințat de îndată domnitorul român de la Argeş de dorinţa sfintei Filofteia, ca cinstitul 
ei trup să fie adus în țara sa. A fost întâmpinat la Dunăre de domnitor, ierarhi, preoți, călugări 
şi credincioşi, cu rugăciuni, cântări duhovniceşti, lumânări şi tămâie. Sicriul cu trupul ei a fost 
dus apoi la Curtea de Argeş. 

Adevărul este că moaştele ei au rămas la Târnovo şi au fost aduse în Ţara Românească 
numai după anul 1393, când taratul bulgar de la Târnovo a fost ocupat de turci. Se pare că de 
aici au fost duse pentru scurt timp la Vidin, probabil până în 1396. Pentru a nu fi profanate, au 
fost oferite domnitorului Mircea cel Bătrân (1386-1418), care le-a aşezat în biserica Sfântul 
Nicolae (domnească) din Curtea de Argeş, „ pe atunci catedrală mitropolitană, ctitoria 
domnitorilor Basarab I întemeietorul şi Nicolae Alexandru, fiul său. 

Moaştele Sfintei au rămas acolo până în 1893, când - datorită stării de degradare în 
care a ajuns biserica - au fost mutate în bisericile Sfântul Gheorghe apoi la Adormirea Maicii 
Domnului-Olari, din aceeaşi localitate, în timpul primului război mondial, când o bună parte 
din ţară era ocupată de trupe străine - au fost duse în paraclisul mănăstirii Antim din 
Bucureşti. După încheierea războiului au fost readuse la Curtea de Argeş, dar de data aceasta 

în măreaţa biserică ctitorită de Neagoe Vodă Basarab. Din 1949 au fost mutate în paraclisul 
din incinta acestei biserici, unde se găsesc şi azi. 

În felul acesta, Sfânta Filofteia a devenit o adevărată ocrotitoare a Ţării Româneşti. 
Moaştele ei sunt venerate atât de credincioşii din partea locului cât şi de alți creştini, din alte 
zone ale țării, care îşi îndreaptă paşii spre prima capitală a Ţării Româneşti, în mai multe 
rânduri s-au făcut procesiuni în ţară cu sfintele ei moaşte, mai ales în vreme de secetă. De la 
aducerea moaştelor sale în țară şi până azi, în numeroase biserici s-au zugrăvit fie chipul ei, 
fie scene din viaţa ei (ca în bisericile Dobroteasa şi Sfântul Gheorghe din Bucureşti, Sfânta 
Filofteia şi Sfânta Vineri din Ploieşti, Adormirea Maicii Domnului din Mizil şi altele). Icoane 
cu chipul său împodobesc casele credincioşilor. Unii părinți dau numele Filofteia fiicelor lor 
la botez, iar unele credincioase care iau îngerescul chip al călugăriei, de asemenea poartă 
acest nume. Pomenirea ei cu laudă se face în fiecare an în ziua de 7 decembrie. A fost aleasă 
această zi ca dată de prăznuire, îndată după ziua Sfântului Nicolae, întrucât moaştele ei au stat 
secole în şir în biserica domnească din Curtea de Argeş, care are hramul Sfântului Nicolae, 
deci la 6 decembrie. „Viaţa” Sfintei Filofteia este trecută în Mineiul pe decembrie şi în 
Vieţile de sfinți pe această lună, tipărite la noi în ţară, iar însemnările de călătorie ale unor 
străini care au trecut prin Curtea de Argeş menționeză prezența moaştelor ei în acest oraş, 
precum şi cinstirea de care se bucurau din partea credincioşilor români. 

La 28 februarie 1950, Sfântul Sinod al Bisericii noastre a hotărât generalizarea cultului 
unor sfinți ale căror moaşte se găsesc în țara noastră, între care şi Sfânta Filofteia de la Argeş. 
Slujba specială închinată acestei generalizări a avut loc în octombrie 1955, la Curtea de 
Argeş, în prezenţa patriarhului Justinian Marina şi a numeroşi ierarhi români şi străini, invitați 
acolo, precum şi a numeroşi clerici şi credincioşi. Să cinstim şi noi prin cântări duhovniceşti 
pe acesta sfântă ocrotitoare a Ţării Româneşti, zicând: „Lăudăm nevoințele tale, Filofteie 
fecioară, cinstim patimile, mărim îndelungă-răbdarea ta, fericim sfântul tău sfârşit, cântăm 
bărbăţia ta cea neînvinsă ce s-a arătat în trupul tău cel tinerel şi crud; şi privind toate 
ostenelile vieţii tale care te-au preamărit pe pământ şi în cer, unde acum locuieşti, te rugăm 
fă pomenire şi de noi cei ce alergăm la racla sfintelor tale moaşte, ca izbăvindu-ne de toată 
nevoia şi împărăției cerurilor făcându-ne părtaşi, să te lăudăm pe tine, grind unele ca 
acestea: 

Bucură-te, cea din ceruri dăruită românilor; 

Bucură-te, că acum locuieşti la înălțime; 

Bucură-te, că stai veşnic între cetele mărite; 

Bucură-te, că prin tine Domnul milă ne trimite; 

Bucură-te, că-ți ascultă rugile pentru tot omul; 

Bucură-te, că eşti nouă ajutor întru primejdii; 

Bucură-te, că pe tine te avem stâlp al nădejdii; 

Bucură-te, Filofteie, fecioară prealăudată! ” 

(Din Acatistul Sfintei Filofteia, icosul 12). 


Sfântul DIMITRIE CEL NOU BASARABOV, 
ocrotitorul Bucureştilor 


Unul dintre reprezentanţii de seamă ai vieţii creştine, odrăslitde fraţii noştri români 
care trăiesc în sudul Dunării, a fost Sfântul Dimitrie zis „cel nou” sau „„Basarabov”, ale cărui 
moaşte se găsesc azi în catedrala patriarhală din Bucureşti. A trăit în veacul al XIII-lea, deci 
în timpul „imperiului” de la Târnovo, întemeiat de români şi de bulgari sub conducerea 
fraților Petru şi Asan. S-a născut în satul Basarabov, aşezat pe râul Lom, un afluent al Dunării, 
în apropierea oraşului Russe. Părinţii lui erau oameni săraci, care nu l-au putut da la 
învăţătură, de aceea, de mic a fost nevoit să-şi câştige el însuşi cele necesare traiului. Ani în 
şir a păscut vitele şi oile țăranilor din sat, pe colinele din preajma Dunării şi pe văile înverzite 

ale râului Lom. Viaţa în mijlocul naturii a oferit tânărului păstor prilejul de a admira mereu 
frumuseţile firii celei văzute, ajutându-l să iubească şi mai mult pe Făcătorul lumii văzute şi 
nevăzute, în duminici şi sărbători a luat parte alături de părinți şi de ceilalți credincioşi, la 
slujbele săvârşite în biserica satului, putând astfel să asculte învățăturile de viață îndrumătoare 
ale Mântuitorului lisus Hristos, ale Sfinţilor Săi Apostoli şi ale Sfinților Părinţi. Atmosfera de 
viață autentic creştină din familie, ca şi învățăturile pe care le auzea la biserică l-au făcut să 
fie blând şi milostiv cu toţi semenii săi. Postea şi se ruga mereu, aşa cum se cuvine unui 
adevărat creştin. Se îngrijea mult de cei săraci, cărora le împărțea o parte din hrana pe care o 
primea de la consătenii săi pentru paza vitelor. 

Cunoscând pe unii călugări din mănăstirile din apropiere, a aflat de viaţa îmbunătățită 
pe care o duceau aceştia, departe de lume şi de grijile ei. Pe măsură ce creştea cu vârsta şi cu 
înțelepciunea, s-a trezit în el dorul după viaţa monahală, deşi practicase şi până atunci, poate 
fără ca să-şi dea seama, cele trei „sfaturi” cerute oricărui călugăr : sfinţenia vieții (fecioria), 
smerenia (ascultarea) şi sărăcia. Drept aceea, într- una din zile, a părăsit lumea, cu toate ale ei, 
şi „luându-şi crucea”, s-a călugărit într-o mănăstire din apropiere. S-a aşezat într-o peşteră, 
săpată în stâncă, pe malul râului Lom. Acolo a petrecut ani în şir în post aspru, înfrânare şi 
rugăciune, izolat cu totul de lume şi chiar de ceilalți monahi. Nu se ştie câți ani a trăit în 
această peşteră şi nici cum îşi agonisea cele necesare traiului, după cum nu se ştie nici data 
trecerii sale la cele veşnice. De un lucru putem fi siguri: că el a fost în permanenţă o pildă vie 
de aleasă viață creştină pentru ceilalți călugări şi pentru obştea cea mare a credincioşilor. 

Se spune că pe când şi-a simţit sfârşitul aproape, a venit pe malul Lomului şi s-a aşezat 
între două lespezi de piatră ca într-un sicriu. Şi astfel şi-a încredinţat sufletul lui Dumnezeu, 
fiind înconjurat în chip nevăzut doar de sfinţii îngeri. 

Pe bună dreptate, una din cântările bisericeşti din ziuaprăznui-rii sale îi înfăţişează 
viața prin aceste cuvinte : „Ca un înger pe pământ viața ta ai săvârşit, în post şi rugăciune 
ziua şi noaptea petrecând, casă înfrângi pornirea ispitelor cu care te-ai luptat, ca un ostaş 
adevărat al lui Dumnezeu, a cărui voie ai împlinit din tinerețe şi toate întunecimile le-ai 
socotit. Pentru aceasta şi noi cu credinţă te lăudăm şi te slăvim ”. (Podobia la Utrenie). 

Mulţi ani nimeni n-a ştiut de trecerea la cele veşnice a lui Dimi-trie. Dar în urma unor 
ploi puternice, au căzut în apa Lomului şi cele două lespezi de piatră în care era adăpostit 
trupul Cuviosului pusnic. Acesta a fost acoperit de nisip şi de prundiş, rămânând iarăşi o 
bucată de vreme neştiut de nimeni în albia râului Lom. Ele n-au fost însă atinse de 
putreziciune, pentru ca să fie scoase apoi la lumină în chip minunat, prin lucrare 
dumnezeiască, fntr-o noapte, Cuviosul Dimitrie s-a arătat în vis unei tinere care suferea de o 
boală grea, căreia i-a spus că dacă părinţii ei îl vor scoate din apă, va fi tămăduită de boală. 
Tânăra a povestit părinților visul ei şi împreună cu aceştia şi cu alți credincioşi din sat s-au 
îndreptat spre locul pe care însuşi cuviosul îl arătase în vis acelei tinere. De fapt, acolo se şi 
arăta adeseori o lumină mai presus de fire. Şi căutând cu stăruință au aflat cinstitul trup al 
Cuviosului Dimitrie întreg şi neputrezit. Binecredincioşii creştini din satul Basarab, împreună 
cu preoții satului, au dus cinstitele moaşte în biserica satului. Tânăra bolnavă, atingându-se de 
ele, şi-a recăpătat de îndată sănătatea. 

Vestea despre aflarea cinstitelor sale moaşte s-a răspândit curând atât în localitățile din 
sudul Dunării, cât şi în cele din nordul ei. Numeroşi credincioşi de pe ambele sale maluri se 
îndreptau spre satul Basarab pentru a se închina cinstitelor moaşte şi a cere marelui sfânt 
ajutor şi mijlocire în fața Părintelui ceresc. Se împlineau astfel cuvintele Sfântului Apostol 
Pavel care scria corintenilor că ,„ Dumnezeu a ales pe cei nebăgați în seamă ai lumii acesteia 
ca să biruiască pe cei tari, a ales pe cei de jos ca să ruşineze pe cei trufaşi ” (| Corinteni 1, 27- 
28). Dumnezeu l-a ales tocmai pe acest Dimitrie, smerit păstor şi apoi pusnic, neluat în seamă 
de nimeni, ca el să fie cunoscut apoi de toți şi să-i ceară ajutor şi ocrotire în nevoi. S-a 
învrednicit şi el de aceeaşi cinstire ca şi păstorul Amos care a ajuns prooroc, ca şi David care 
din păstor a ajuns rege în Israel, ca şi păstorii din jurul Betleemului care au aflat de naşterea 
dumnezeiescului Prunc şi au venit să I se închine. Tradiţia spune că unul din domnii Țării 

Româneşti a ridicat în satul Basarab o biserică nouă, în care au fost aşezate moaştele Sfântului 
Dimitrie cel Nou, spre a fi cinstite de credincioşii care se îndreptau mereu spre satul în care 
văzuse lumina zilei. 

Moaştele noului sfânt al lui Hristos au rămas acolo aproape cinci secole. Intre anii 
1768-1774 a avut loc un război nimicitor între ruşi şi turci, purtat şi pe pământul românesc, 
dar şi în sudul Dunării, pe teritoriul fostului stat bulgar, desfiinţat de turci încă de la sfârşitul 
veacului al XIV-lea. 

Generalul rus Petru Saltâcov a ajuns cu ostile sale în satul Basarab. Pentru ca cinstitele 
moaşte să nu fie profanate de ostaşii turci musulmani, generalul a poruncit ca ele să fie duse 
în Rusia. Ajungând cortegiul cu racla în Bucureşti, un negustor bogat cu numele Hagi 
Dimitrie, se pare un macedoromân, precum şi mitropolitul Grigorie II al Țării Româneşti, au 
rugat pe generalul rus să lase cinstitele moaşte ale Sfântului Dimitrie cel nou poporului român 
şi Mitropoliei ţării, ca o mângâiere pentru multele pagube materiale şi suferințe îndurate de 
români în cursul acelui război, mai ales că era „valah” de neam. Ascultându-le dorinţa, 
moaştele au fost aşezate cu mare cinste în catedrala mitropolitană din Bucureşti în iulie 1774. 
Mâna dreaptă a Sfântului a fost trimisă, totuşi, la Kiev, unde se crede că se păstrează şi astăzi. 
In felul acesta, Sfântul Dimitrie cel nou sau Basarabov a devenit ocrotitorul Bucureştiului şi al 
întregii Ţări Româneşti. Multe suferinţe şi felurite boli au fost vindecate în urma rugăciunilor 
stăruitoare în fața cinstitelor moaşte ale Sfântului Dimitrie. în vreme de secetă s-au făcut cu 
ele procesiuni pentru ploaie. An de an zeci de mii de credincioşi din Capitala țării noastre sunt 
prezenți la slujba pomenirii sale, care se face în ziua de 27 octombrie. Ținând seama de 
cinstirea deosebită de care se bucură Sfântul Dimitrie cel nou, mai ales în Bucureşti, la 28 
februarie 1950 Sfântul Sinod a hotărât generalizarea cultului său în toată Biserica Ortodoxă 
Română. Această hotărâre s-a transpus în faptă în cadrul unor impresionante manifestări 
bisericeşti la 27 octombrie 1955, în prezența multor ierarhi români şi străini şi a numeroşi 
preoţi, călugări şi binecredincioşi creştini din Bucureşti şi din alte localităţi din ţară. 

De atunci, evlavia credincioşilor români față de acest Sfânt odrăs-lit din neamul nostru 
a sporit şi mai mult. Chipul său este zugrăvit în icoane, dar şi în biserici, iar slujba şi Acatistul 
lui au fost tipărite în mai multe rânduri. 

Să ne rugăm şi noi Sfântului Dimitrie cel nou să ne fie ocrotitor în necazuri, izbăvitor 
de boale şi alte suferite, mângâietor în întristare şi grabnic ascultător când ne rugăm cu 
stăruinţă ca să fie mijlocitor al nostru către Hristos Domnul. Să încercăm să fim şi noi mai 
blânzi şi smeriţi cu inima, milostivi, iertători şi plini de dragoste față de aproapele, aşa cum a 
fost el însuşi. 

Drept aceea, să-i cântăm: Auzit-am, Sfinte Părinte, de viața ta cea dumnezeiască ; 
văzut-am şi minunile tale şi, îndulcindu-ne de facerile tale de bine ce ne arăţi în toată vremea, 
credem în îndrâznirea ta către Dumnezeu, pentru care grăim ţie, unele ca acestea: 

Bucură-te, doctor iscusit al bolnavilor; 

Bucură-te, izbăvirea îndrăcirilor; 

Bucură-te, întărirea bătrânilor, 

Bucură-te, învățătorul tinerilor, 

Bucură-te, mângâietorul celor întristaţi; 

Bucură-te, grabnic ascultător al celor ce se roagă; 

Bucură-te, izbăvitorul celor ce sunt în primejdii; 

Bucură-te noule învăţător al vieţii celei curate; 

Bucură-te, făcătorule de minuni, Sfinte Părinte Dimitrie .? 

(Din Acatistul său, icosul 4). 


E) 

Sfântul mucenic IOAN CEL NOU de la Suceava 


De la începutul veacului al XV-lea, străvechea cetate voievodală Suceava adăposteşte 
moaştele unuia din cei mai cunoscuţi sfinți cinstiți de credincioşi, din Moldova şi anume 
Sfântul loan, supranumit „cel Nou”. Din puţinele ştiri rămase în legătură cu pătimirea sa, se 
pot desprinde şi câteva date biografice. Era originar din oraşul Trapezunt (sau Trebizonda azi 
Trabzon în Turcia), oraş situat pe țărmul sud-estic al Mării Negre. Din 1204 până în 1261 a 
fost capitala unui mic „imperiu”, desprins din cel bizantin. De vreme ce a pătimit în jurul 
anului 1330, presupunem că s-a născut spre sfârşitul veacului al XHI-lea. Statornicia sa în 
dreapta credință, care a mers până la sacrificiul vieţii, ne face să credem că a primit o 
frumoasă educaţie religioasă atât în familie cât şi de la unii din preoţii numeroaselor biserici 
din Trapezuntul natal şi chiar de la dascălii care l-au învăţat carte. La vremea pătimirii sale se 
ocupa cu negustoria, ca mulţi alți locuitori ai oraşului. Aşa se face că de multe ori călătorea în 
diferite oraşe de pe ţărmul Mării Negre cu treburi negustoreşti. Cu prilejul acestor călătorii, se 
întărea, însă, şi în dreapta credinţă, căci cunoştea biserici şi mănăstiri, preoți şi călugări cu 
viață îmbunătățită. 

Prin anul 1330 sau 1332, s-a îndreptat din Trapezunt spre Cetatea Albă pe corabia unui 
oarecare Reiz, catolic din Veneţia sau Genova. Pe drum a avut cu el discuţii privitoare la 
credință, susținând cu dârzenie adevărurile Ortodoxiei. Ajungând în Cetatea Albă, Reiz şi-a 
pus în gând să se răzbune pe cucernicul loan, care-l înfruntase în discuțiile purtate pe corabie. 
Pe atunci, Cetatea Albă şi ţinutul înconjurător erau stăpânite de tătarii nogai. Drept aceea, 
Reiz s-a prezentat la conducătorul cetății (numit şi ighemon sau eparh), spunând că loan 
doreşte să treacă la religia tătarilor. Desigur, dregătorul s-a bucurat de această veste, 
poruncind ostaşilor să aducă în fața lui pe negustorul din Trapezunt. Fiind adus înaintea sa, 
dregătorul i-a grăit : „Am auzit că ai dori să îmbrăţişezi străvechea noastră credință. Deci, 
alesule prieten, lepădându-te de credinţa cea în Hristos, în fața acestei adunări adaugă-te celor 
care se bucură de dragostea şi de oblăduirea mea”. loan a înţeles de îndată uneltirile lui Reiz, 
drept care a răspuns cu îndrăzneală eparhului: „Să nu-mi fie mie a mă lepăda de Hristos, căci 
ce-ar putea despărți inima mea de „Soarele dreptății” şi de „Răsăritul cel de sus” şi a mă 
întoarce în întunericul necunoştinţei de Dumnezeu? Preaputernice eparhe, vorbele care ți s-au 
spus despre mine sunt mincinoase, sunt iscodiri răutăcioase. Eu nu voiesc să disprețuiesc 
bunătatea care mi-ai arătat-o, dar nu pot să mă lepăd de Hristos - lumina lumii”. 

Cuvintele alesului creştin au îndârjit pe dregătorul cetăţii, considerându-le ca 
disprețuitoare față de credinţa tătarilor. Drept aceea, a poruncit ca binecredinciosul loan să fie 
întins pe pământ şi bătut cu toiege, socotind că în felul acesta îl va sili să treacă la religia lui. 
Spre surprinderea chinuitorilor săi, loan mărturisea cu şi mai mult curaj credita cea adevărată 
zicând: „Binecuvântat eşti Dumnezeule şi preamărit eşti Lumină în trei străluciri: Tatăl, Fiul 
şi Sfântul Duh. Să nu-mi fie mie niciodată a mă închina soarelui şi focului, ci Părintelui 
luminilor şi slavei celei neînserate. Mulțţumescu-ţi Ție Hristoase, că m-ai învrednicit a-mi 
spăla păcatele cu sângele meu şi a mă sfinţi cu puterea Sfântului Duh spre dobândirea vieții 
celei veşnice. Aceasta este ziua în care bucuria mea este deplină, pe care nimeni n-o va lua de 
la mine. Dă-mi mie, Dumnezeule, să mă împărtăşesc mai cu adevărat din slava zilei celei 
prealuminoase a împărăției Tale”. După ce a fost îndelung chinuit, a fost legat în lanţuri şi 
aruncat în închisoare. 

Plin de răni, a doua zi dimineaţa, a fost dus iarăşi în faţa ighemo-nului, care a încercat 
din nou să-l convingă să treacă la credinţa lui. Şi de data aceasta, preavrednicul mărturisitor al 
lui Hristos s-a împotrivit zicând : „Numai cel ce rabdă până la sfârşit se va mântui, iar mie să 
nu-mi fie a mă sfinți şi a mă încununa decât prin răbdarea chinurilor pentru mărturisirea lui 
Hristos, care a spus că „m lume necazuri veți avea, dar îndrăzniţi; Eu am biruit lumea”. 
Aceste cuvinte l-au mâniat şi mai mult pe dregătorul păgân, care a poruncit ca loan să fie 
supus la chinuri şi mai înfricoşate. A fost din nou întins la pământ şi bătut, apoi legat de coada 
unui cal şi târât pe drumurile cetăţii, trupul fiindu-i astfel sfâşiat de pietre. 

Unul din chinuitori, văzând tăria în credință, cuprins de ură şi de mânie împotriva 
mărturisitorului lui Hristos, a scos sabia şi i-a tăiat capul. După unele ştiri, cel care l-a ucis ar 
fi un evreu, în felul acesta, noul mucenic al lui Hristos s-a învrednicit să se facă părtaş tuturor 
darurilor dumnezeieşti şi a dobândit „cununa vieţii veşnice”. 

Ighemonul şi ceilalți dregători tătari din cetate n-au dat voie creştinilor să ia cinstitul 
trup de pe drum şi să-l îngroape după rânduiala creştinească. Dar Dumnezeu, în dragostea sa 
nemărginită față de aleşii săi, a trimis trei îngeri din cer care i-au tămâiat trupul. Un 
necredincios din cetate, văzând această arătare a îngerilor în veşminte strălucitoare, a crezut 
că sunt preoți creştini, care, nesocotind porunca ighemonului, au venit să facă slujba 
prohodirii lui loan. A scos arcul şi săgeata ca să tragă asupra lor, dar atunci s-a petrecut a 
doua minune, mâinile i-au rămas lipite de arc şi de săgeată ; a fost izbăvit de pedeapsă 
cerească numai după ce a mărturisit ce urmărea să facă. 

Aceste minuni l-au înfricoşat pe conducătorul cetății, care a îngăduit creştinilor să 

ridice trupul lui loan şi să-l înmormânteze după rânduiala creştină. A fost îngropat în cimitirul 
din Cetatea Albă. 
Nevrednicul Reiz, fără să aibă mustrări de conştiinţă pentru uciderea lui loan, şi-a pus în gând 
să mai săvârşească o nelegiuire. Văzând el însuşi ce minuni s-au petrecut cu trupul lui loan, s- 
a gândit să-l dezgroape în ascuns şi să-l ducă în ţara sa, pentru ca de asemenea revărsări de 
daruri minunate care aveau loc în jurul trupului său să se bucure concetăţeni săi. Dar şi de 
data aceasta s-a întâmplat o minune. Pe când încerca să-l dezgroape, noul mucenic i s-a arătat 
în vis preotului care slujea la biserica cimitirului, descoperindu-i gândul lui Reiz. într-adevăr, 
mergând ia cimitir, l-a surprins pe acesta cu oamenii, încercând să ia trupul lui loan. Drept 
aceea, preotul a înștiințat obştea credincioşilor din Cetatea Albă care au ridicat trupul 
neputrezit al noului mărturisitor al lui Hristos şi l-au dus în altarul unei biserici din oraş. 
Rămăşițele sale pământeşti, neputrezite şi răspândind bună mireasmă, puteau fi considerate 
acum ca sfinte moaşte. Ele au rămas în această biserică mai bine de 80 ani, revărsând multe 
daruri asupra creştinilor care veneau şi îngenun-chiau în fața lor, cerând mijlocirile sale în fața 
Părintelui ceresc. 

În legătură cu oraşul în care a pătimit Sfântul loan - numit acum „cel Nou”, spre a se 
deosebi de Sfântul loan Botezătorul sau de alți sfinți cu acest nume -, s-a crezut mult timp că 
este vorba de Cetatea Albă de la gurile Nistrului, oraş care a aparţinut secole în şir Moldovei, 
apoi României întregite. Mai nou unii învăţaţi consideră că este vorba de o localitate cu 
acelaşi nume lângă strâmtoarea Kerci, din Crimeea. 

Vestea despre cinstitele sale moaşte, şi mai ales despre minunile care se săvârşeau în 
jurul lor, a ajuns curând şi în Ţara Moldovei, întemeiată pe la mijlocul veacului al XIV-lea şi 
consolidată apoi în cursul domniei îndelungate şi paşnice a lui Alexandru cel Bun (1400- 
1432). Acest evlavios domnitor - la stăruințele căruia a fost recunoscută oficial Mitropolia 
Moldovei de către Patriarhia ecumenică din Constantinopol - în dorinţa de a ridica prestigiul 
noii Mitropolii, dar şi pentru ca ţara lui să aibe un sfânt ocrotitor, a socotit că e bine să aducă 
moaştele Sfântului loan cel Nou din Cetatea Albă la Suceava, capitala sa şi reşedinţa 
Mitropoliei. Astfel, în anul 1415 „au fost aduse cu multă cheltuială moaştele Sfântului 
mucenic loan Novai de la Cetatea Albă de la păgâni şi le-au aşezat în târgu în Suceava, la 
Mitropolie, cu mare cinste şi cu litie, penru paza şi ferința (ocrotirea n.n.) scaunului domniei 
sale, carile să prăznuieşte miercuri şi Joi în săptămâna Rusaliilor”. Aşa scria Axinte Uricariul 
în înregistrările (sau interpolările) pe care le-a făcut la Cronica sau Letopiseţul lui Grigore 
Ureche. 

Alaiul cu moaştele Sfântului loan au fost întâmpinate la locul numit „Poiana 
Vlădicăr”, în apropiere de Iaşi, de către domnitorul şi soția sa, de mitropolitul Iosif , de marii 
dregători, egumeni, călugări, preoţi şi credincioşi, care l-au însoțit până la Suceava. Acolo au 
fost aşezate în biserica Mirăuţi, care, cu multe refaceri de mai târziu, dăinuieşte până azi. 

Cu prilejul aducerii moaştelor sale la Suceava - sau poate câțiva ani mai târziu -, s-a 
alcătuit o scurtă lucrare istorico-arghiografică intitulată: Mucenicia sfântului şi slăvitului 

mucenic loan cel Nou care a fost chinuit la Cetatea Albă. Mai mult timp s-a crezut că 
autorul acestei lucrări ar fi un învăţat din sudul Dunării, Grigorie Țamblac, care a ajuns apoi 
mitropolit al Kievului, în anii din urmă, s-a dovedit că este vorba de un localnic, cu numele 
Grigorie, Acare se intitula „monahul şi presbiterul marii Biserici a Moldovei”, în această 
primă lucrare originală scrisă în Moldova - în slavoneşte - sunt prezentate câteva date despre 
pătimirea Sfântului loan, dar este descrisă şi aducerea cinstitelor sale moaşte la Suceava. 

În felul acesta, Sfântul Ioan cel Nou a devenit „apărătorul şi ocrotitorul” întregii țări a 
Moldovei, în curgerea veacurilor, binecre-dincioşii români de pretutindeni - dar mai ales cei 
din nordul Moldovei, din părțile de răsărit ale Transilvaniei şi din Maramureş - au cinstit după 
cuviinţă pe acest ales mucenic al lui Hristos. Mitropolitul Varlaam, în cunoscuta sa Cazanie, 
tipărită la Iaşi în 1643, scria că era prăznuit în fiecare an, joia după Rusalii. Axinte Uricariul, 
în întregirile sale la Letopiseţul lui Grigore Ureche scria că i se face pomenirea „miercuri şi 
Joi în săptămâna Rusaliilor”. Se pare că încă din secolul al XVI-lea era prăznuit la 24 iunie, 
ziua Naşterii Sfântului loan Botezătorul (Sânzienele), aşa cum se face până astăzi. 

Cinstitele sale moaşte au rămas în biserica Mirăuţi până în anul 1589, când au fost 
mutate în noua catedrală mitropolitană din Suceava - cu hramul Sfântului Gheorghe - ctitorită 
în prima jumătate a secolului al XVI-lea de domnitorii Bogdan III şi fiul său Ștefăniță. 

Se cunosc multe minuni săvârşite prin puterea rugăciunilor Sfântului loan. Câteva din 
ele sunt amintite de mitropolitul Petru Movilă al Kievului. De pildă, scria că la 2 iunie 1622 
Suceava era amenințată să fie cotropită de tătari. Locuitorii se refugiau în toate părțile. Preoţii 
slujitori la biserica în care erau adăpostite moaştele au voit să ia racla să o ducă în cetatea 
Suceava, dar n-au putut să o ridice. Au înţeles că Sfântul nu voia să fie dus în altă parte şi că-i 
va ocroti, încât au continuat să se roage ca oraşul să nu cadă în mâna cotropitorilor, într- 
adevăr, o ploaie torențială a împiedicat pe tătari să mai asedieze oraşul. 

Moaştele au rămas în Suceava până în anul 1686, când a intrat cu oaste în Moldova 
regele Jan Sobieski al Poloniei. La retragere, a luat cu sine în Polonia şi pe mitropolitul 
cărturar Dosoftei. De teama unor jafuri, mitropolitul a luat cu el, din Suceava, moaştele 
Sfântului loan cel Nou, odoarele şi documentele Mitropoliei. Au fost duse şi aşezate la 
Jolkiew, unde a vieţuit şi mitropolitul Dosoftei până la moarte (1693). Cinstitele moaşte au 
rămas în pământ străin până în 1783, când episcopul Dosoftei Herescu de la Rădăuţi a reuşit 
să le readucă acasă, fiind reaşezate tot în fosta catedrală mitropolitană cu hramul Sfântului 
Gheorghe. Aducerea lor a fost posibilă pentru că la acea dată atât partea de nord a Moldovei 
(Bucovina), cu oraşul Suceava, cât şi o parte din Polonia (cu oraşul Jolkiew) erau încorporate 
în imperiul austriac (sau habsburgic). O nouă strămutare a lor a avut loc în cursul primului 
război mondial, când, spre a fi ocrotite, au fost duse la Viena şi adăpostite în capela ortodoxă 
română din acel oraş. Revenirea Bucovinei şi a Basarabiei la ţara-mamă, în 1918, a făcut ca 
Sfântul loan să devină iarăşi ceea ce a fost veacuri de-a rândul, adică „ocrotitorul a toată ţara 
Moldovei”. 

Patimile Sfântului loan cel Nou au fost înfăţişate în pictura multor biserici din 
Moldova. Chipul său apare pentru prima oară în pronaosul bisericii de la Dobrovăț, de lângă 
Iaşi, în 1529. Câţiva ani mai târziu, în 1546, a fost zugrăvită viața şi pătimirea sa în 12 scene, 
pe peretele de sud al bisericii mănăstirii Voroneţ, ctitorie a lui Ştefan cel Mare. Scene 
asemănătoare apar şi în pictura catedralei episcopale din Roman, în pridvorul închis al 
bisericii mănăstirii Suceviţa, ctitoria Movileştilor, apar 14 scene din viața şi pătimirea sa. 

Cu viaţa şi pătimirea lui s-au ocupat mai mulți cărturari români. Acatistul său a fost 
tipărit în mai multe rânduri. Chipul său apare în icoane, care împodobesc casele credincioşilor 
sau este pictat în biserici, din toate zonele țării. 

Fiind cinstit atât de mult de credincioşii români de pretutindeni, să ne rugăm şi noi 
acestui sfânt ocrotitor al Moldovei zicând: „ Prcalăudate Ioane, pe tine nici sălbăticia 
tiranului, nici amăgirea cuvintelor, nici groaza chinurilor, nici bătăile cele cumplite nu te-au 
despărțit de Hristos, pe care din pruncie L-ai iubit; Căruia te şi roagă să ne dăruiască 


_ 


sufletelor noastre pace şi mare milă”. (Podobia la laude, din Utrenia zilei de 2 iunie). 

CUPRINS 


Cuvânt înainte de I. P. S. Mitropolit DANIEL ceea en eneananenn enea 
CUVANTUL AUTORULUI scai an a ao banat aa m a alla da 
AGT MSDN) ANL: e oaia ana ao dd e ao tn a Iau ta nea a oi A a d 


I. SFÂNTUL APOSTOL ANDREI - PROPOVĂDUITORUL EVANGHELIEI 
ÎN SCYTIA MINOR (DOBROGEA)... 


II. MARTIRI DACO - ROMANI 

Martiri din provinciile romane sud-dunărene ........me nene nenea enma ana nana 
Sfântul Montanus Preotul şi soţia sa, Maxima mccain ana ennaaee 
Sfântul Irineu episcopul şi diaconul său, Dimitrie... nenea nn emana 
Sfinții mucenici militari din Durostorum <span 0 pă da Da aaa d apa dă 
Sfinţii mucenici Maxim, Cvintilian şi Dadas din Ozovia. ....ee nene nenea 
Sfinţii martiri Epictet şi Astion din Halmyris .........mce none neeene neon eaoea ne naeanaenaeoaaeaeaae 
Sfintii mucenici din Tomis cien atat conta aaa a dota ada ga ba Daia du a da da 
Sfinții mucenici din Axiopolis 3 ae cazi vlad da ta ea ed dotat 
Sfinţii mucenici Zoticos, Attalos, Kamasis şi Filippos ....ceee nene nenea 
Sfântul mucenic Emilian din Durostorum.....me nenea aaa ema ana naee 


III. TEOLOGI DACO - ROMANI 

Sfântul Vetranion, episcopul Tomisului ++ scadea ouă aaa aa aa dieta na a cad ba al 
Sfântul Teotim, episcopul Tomisului men nea nenea nana 
Sfantu loa (ASIA 643 o ie ati leu bula lat a a a dalta ial fata aa duba a al 
Cuviosul Gherman din Dacia Pontică eee eee nea eae e nnaaeee ana 
Sfântul Niceta de Remesiana 0030 ace tai te ina da de dead ata da 0 atat da iai dota Bta ud ai 


IV. CUVIOŞI DIN MĂNĂSTIRILE ROMÂNEŞTI 
Sfântul Ierarh Ghelasie de la Râmeţ mecanice oceane aa deea Dita dna aa 
Sfântul Nicodim de la Tismana 3 oi nai a d ap ina ana a ab 
Sfantul Ioan-de la Prislop asa coca aia aa aceata ia aaa a le d e ada 
Sfântul Leontie de la Răclăuiț inna Vocea da da aaa ot li dă aia aa tan 008 
Sfântul Daniil Sihastrul de la Voronet «sm cere taca ocara aa iara ta cata 
Cuvioşi părinți din mănăstirile Moldovei: Vasile de la Moldoviţa, Rafail de la Agapia, 
Chiriac de la Bisericani şi episcopul loan de la Râșca .........mmce nenea 
Sfântul Iosif cel Nou de la Partoş ass cica enter 
Cuviosul Antonie Sihastrul de la Schitul lezeru- Vâlcea. ...... eee nene 


V. MUCENICI Al ORTODOXIEI ROMÂNEŞTI 

Sfântul loan: ROMANUL , seci cota ai ca ot Da da Cc fat ta a a da i ad 
Sfântul Ierarh şi mărturisitor Ilie Iorest, Mitropolitul Transilvaniei ........ce en enneeeneeeeee 
Sfântul Ierarh şi mărturisitor Sava Brancovici, Mitropolitul Transilvaniei .........0.00000000.. 
Sfântul losif Mărturisitorul, Episcopul Maramureşului .........mee nenea eee nana 
Un nou Sfânt al Bisericii noastre: Mitropolitul Antim Ivireanul... nenea 
Cuviosul Visarion Eroi ONA Usca at iai ca aa all Ba i Bi da 


AU 


12 


16 
18 
18 
19 
20 
21 
23 
24 
25 
26 
2T; 


30 
31 
33 
34 
36 


38 
40 
42 
43 
44 


47 
49 
51 
52 
55 


59 
6l 
63 
65 
67 
70 


113 


Pr. Prof. Dr. Mircea Păcurariu 


Cuviosul Sofronie Ieromonahul de la Cioara .........c eee eee eee aa 
Mucenicul Oprea (Miclăuş) din Săliştea Sibiului... nene nenea ne 
Preotul Moise „Măcinic” din Sibiel eee nenea nana nea eee ea nnnenaeeee 
Preotul- Ioan din- Gaåleg ce racoare na lea aloca nat id 


VI. BINECREDINCIOŞI DOMNI ROMANI 
Ştefan Vodă cel Mare, apărător de ţară şi ctitor de lăcaşuri sfinte .........mce nenea 
Voievodul martir Constantin Brâncoveanu cu fiii săi şi sfetnicul lanache ..............eee. 


VII. CUVIOȘI ROMÂNI CU MOAŞTE ÎN AFARA ȚĂRII 
Cuüviosül Antipa Atonitül ia a cea di act aa ia aa bd Di ea aa N ud dia, 
Cuviosul leroschimonah loan (lacob) Hozevitul eee nea 


VIII. SFINŢI DE ALT NEAM CARE AU TRĂIT ÎN TARILE ROMÂNE 
Sfântul Nifon, Patriarhul Constantinopolului ........ enma eee ae 
Cuviosul stareț Paisie de la Neamt nos inte nai ran out da ali do aa dul ai a dt 


IX. SFINȚI DE ALT NEAM ALE CÂROR MOAȘTE SE GĂSESC LA NOI 

Sfântul Grigorie Decapolitul de la Mănăstirea Bistriţa — Vâlcea ..........meee nenea 
Sfânta Cuvioasă Parascheva de la Iaşi, ocrotitoarea Moldovei .......ceee eee eaeee 
Sfânta muceniță Filofteia de la Argeş nasa oaia moca 8 ada săi ra aa a aa da 
Sfântul Dimitrie cel Nou Basarabov, ocrotitorul Bucureştilor .......ce eee 
Sfântul Ioan cel Nou de la Suceava casca viata Dag 3 d aia ela a ala oa aaa 03 

